
Poučne crtice iz života liječnika 


Nije siromah, hoji se rodio u 
pustoj holibi i čiji roditelji jedva 
smažu da ga othrane, već je si- 
rotan bolesni čovjek, pa ležao 
on u zlatnoj holjevci i na svi- 
lenim dušecima . . . 


NAPOMENA: Kako već naslov upozorava ne smiju se čitati 
ove crtice u brzini već valja, da iza svake slijedi mali od- 
mor. Samo na taj će način biti postignut cilj, koji je imao 
autor kao čovjek i liječnik na misli. 


KnJIzžrS, antikvarijat, posudhena biblioteka 
J* SOKOL, ZAGREB, Masarykova 17 * 


"Vlastita naklada. — Sva prava pridržana. 

Arne Sabnussem 

Bilo je to u oktobru godine 19 . . kad sam u 
pratnji nekolicine prijatelja prolazio u uzbuđenom 
raspoloženju i u najsvečanijem civilnom odijelu sa 
narodnom trobojkom preko prsiju kroz predvorje 
Sveučilišta u G . . . 

Mladenačka vreva i žamor mnogostotnih glasova 
što vladaju početkom semestra u tom predvorju jače 
su povećali moje skroz naravno duševno uzbuđenje 
prije velikog dogođaja, koji mi je predstojao. 

Za koji ću čas biti promoviran na čast »Doctor 
universae medicinae«. 

Poslije 18-godišnjeg polaska škole, poslije tisuće 
i tisuće sati učenja i rada, te mnogih uzbudljivih is- 
pita — eto me na cilju! 

Nije to malena stvar kad si čovjek predoči skroz 
promjenjen život, koji mu predstoji. Prestaje suho- 
parno mozganje nad knjigama i vježbanje na mrtvim 
organizmima i umjetnim napravama, na kojima se 
uči i vježba medicina za vrijeme studija. 

Sad počinje teško odgovorna liječnička služba i 
rad na živim bićima. 

I ako su prve godine u bolnici ispunjene službom 
pod nadzorom starijeg i iskusnijeg kolege, ipak svaki 
čin te svaka samostalna odluka donosi i odgovornost 
doktora univerze medicine. 

Uza znak uzbuđenja mogao je svatko na mojem 
licu čitati i neku časovitu zamišljenost. 

u ranu sam se zoru taj dan probudio, kad čujem 
još u polusnu u mojem uhu zvati » Arne Saknussem« ! 

Ne mogu se dosjetiti čije bi to ime bilo, pa pomi- 
slim, da će biti ime kojega graditelja, koji su kroz 
mnogo stoljeća godina i iz svih naroda ovoga svijeta 
gradili ovu ogromnu građevinu, koju svijet dan-danas 
nazivlje »Universa medicina«. 

Oblačim svečano odijelo, sjedam u kočiju, a meni 
sad u jednom, pa u drugom uhu šapće »Arne Saknus- 
sem«. 

I sad mi se čini kao da iz ovog mladenačkog ža- 
mora razabirem onaj zagonetni »Arne Saknussem«. 

Eto već dekanatskog pedela, koji me pozivlje u 
sveučilišnu aulu. 

Za malo slušam razgovjetne riječi promotora: 
»Examinibus, doctoranđe clarissime 

Stojim kao ukopan, a meni svaki čas zazuji u 
uhu ono zagonetno ime. 

Ergo ego Promotor legitime constitutus, te J. T. 
ex decreto ordinis mei universae medicinae docto- 
rem creo, creatum renuntio omniaque doctoris jura 

ac privilegia i t. d. . . . 

(Dakle ja zakonski postavljeni promotor Tebe J. T. 
po redovnom dekretu postavljam za doktora sve- 
ukupne medicine, postavljenim Te proglašujem za 
sva prava i privilegije doktora medicine . . . itd.). 

Kad je svršio, zaori dvoranom uobičajeni »Živio«, 
a kao jeka zaostane u mojem uhu »Arne Saknussem«. 

Na večer sam se istoga dana odvezao brzim vla- 
kom u W. 

Gvozdeni se stroj vere po majstorski izrađenim 
viađuktima Semeringa i prolazi kroz duge tunele utro- 
bom zemaljske kruglje kao dokaz, da je današnja te- 

hnika u stanju da se sa uspjehom upusti u gigantsku 
borbu sa najtežim prirodnim zaprijekama kad se radi 
o probiti i koristi čovječanstva. 

Vožnja u tamnu noć, rijetki i potiši razgovori su- 
putnika, pa jednolično drndanje željezničkih vagona, 
djelovali su na moj tjelesni organizam tako, da se uz 
tijelo i duša počela odmarati i ja sam za kratko vri- 
jeme zadrijemao. 

Neki me nenadani štropot probudio i pogledam 
onako još snenim očima po čađavim stijenama tunela 
kojim smo baš prolazili, kad mi se pričini da čitam u 
crnoj čađi kao bijelom kredom ispisano »Arne Sak- 
nussem«. 

Trgnem se i u taj čas se sjetim gdje sam to ime 
čitao. Ta to je iz fantastičnog romana Jules Verna, 
koji je pričao kako se je prof. Lidenbrock sa svoja 
dva druga hrabro i srčano spustio u jedan krater 
ugaslog vulkana na Islandiji, pa je poslije teških pat- 
nja izbačen opet sa oba pratioca po jednom živom vul- 
kanu na otok Stromboli dakle skoro 

na protivnoj strani zemaljske kruglje. 

Veliki je pisac Jules Verne u jednom svojem fan- 
tastičnom romanu »Put k središtu zemlje«, držeći se 
stare artije na kojoj je pisano : 

»Spusti se smjeli putniče u krater Sneffels Yokula, 
kojega na prvog jula zasjenjuje brdo Scartaris, i ti 
ćeš dospjeti k središtu zemlje«. 

Ovo je meni uspjelo. 

Arne Saknussem. 

Sjetio sam se točno na sve faze po Jules Verneu 
opisanoga prodiranja u utrobu zemlje. 


Svi su mi njihovi duševni i tjelesni napori pred 
očima sinuli. — Sjetio sam se njihovog tjelesnog ska- 
pavanja uslijed žeđe i gladi. 

Pomoću znanstvenih pomagala i aparata izvukli su 
se iz najtežih situacija, dok im nije struja vulkanske 
lave pomogla, te ih izbacila, da se opet povesele sun- 
čanim zrakama. 

Zašto mi je moja fantazija baš na dan moje pro- 
mocije pretstavnike tih patnja i pregaranja prika- 
zala? 

To mi onda nije bilo jasno. 

Danas, poslije više od 30-godišnjeg djelovanja ja- 
sno mi je koju je vezu taj fantastički prikaz muke i 
pregaranja imao sa zdušnim vršenjem liječničkog 
zvanja 


Uvod 




Predajem ove crtice skupljene u 30-godišnjem li- 
ječničkom djelovanju široj javnosti s više razloga. 

Prvi bi bio taj, da se po mogućnosti upozna život 
čovjeka, kojemu je dužnost posvetiti svoj rad za do- 
bro bližnjega, da mu pomogne u bolesti, te povrati ono 
najveće blago na tom svijetu, a to je zdravlje. 

Neka svaki, koji pročita ove istinite crtice bar do- 
nekle upozna tjelesne i duševne napore, kojima je iz- 
vrgnut liječnik, ako zdušno vrši svoje zvanje. 

Nema tu umora i pospanosti iza noći koju je liječ- 
nik proveo budan u brizi uz teškoga bolesnika ili iza 
operacije, koja se je morala u noći hitno obaviti, da 
se spasi ugroženi čovječji život. 

Liječnik mora po danu i u noći, po krutoj zimi i 
sunčanoj žegi uvijek spreman biti, da poleti k bolesni- 
ku, koji ga u svojoj muci zove. 

Koliko puta mora radi svoga zvanja napustiti koju 
obiteljsku proslavu ili zakazanu zabavu, koju druga 
zvanja u veselju uživaju. Kad bolesnik zove valja sve 
napustiti i požuriti se, jer Bog zna što se može desiti, 
ako propusti zov bolesnog čovjeka. 

Upoznati ćete kako liječničko zvanje ne smije po- 
znati straha i kako mora taj pojam sakriti pred bo- 
lesnim čovjekom. On pazi na svaku riječ i mig liječ- 
nika i po tomu onda sudi o težini svoje bolesti, a pre- 
ma tome se onda ravna i njegovo duševno raspolo- 
ženje. 

Kod priljepčivih bolesti kod kojih se klice nalaze 
u zraku, na raznim predmetima, rublju i t. d. mora 
liječnik jednako miran ostati kao kod običnog kosto- 
loma ili kad nekom uleti mušica u očnu spojnicu. 

Utomiti mora u svojoj nutrini bojazan za svoju 
obitelj, da njoj ne donese klicu koje priljepčive bo- 
lesti. 

Sprijateljiti ćete se s ugodnim čuvstvom liječnika 
kad mu uspije spasiti teško ugroženi ljudski život, 
ali ćete sućuvstvovati kod liječnikovog razočaranja, 
kad mu uza svu muku i brigu pokosi nemilosrdna 
smrt čovječji život. 

Liječničko djelovanje kod neizlječivih bolesti, koje 
neminovno svršavaju smrću iziskuju često od liječ- 
nika anđeosku strpljivost. Liječnik vidi iz dana u dan 
kako bolesnikovo tijelo slabi — ćuti svoju potpunu 
nemoć — a mora tješiti nadom bolesnika i smišljati 
kako da mu olakša tjelesnu muku, te miriti okolinu, 
koja promatra kako se kidaju niti koje vežu dragog 
bolesnika s ovim svijetom. 

Upoznati ćete uviđavne i trijezne ljude, koji su 
zahvalni liječniku za njegovu skrb oko bolesnika, ali 
i nezahvalnost ljudsku, koja vidi kako je liječnik upro 
sve svoje sile, da pomogne bolesnom čovjeku, a opet 
je okolina ili sam bolesnik nezahvalan. 

Ne mislim tu samo materijalnu zahvalnost, ali 
neće priznati liječniku ni to, da je požrtvovno i u redu 
vršio svoju dužnost. Što više, događa se, da ga svojom 
kritikom nastoje na neki način ukoriti. 

Sve su to opažanja kad liječnika — koji je pun 
svijesti, da je svoju dužnost učinio — duša zaboli i 
s vremenom može kod slabog karaktera prouzročiti, 
da mu srce okameni. 

Uglavnom ćete upoznati djelovanje liječnika u gra- 
du i u bolnici, ali ćete si lako pretstaviti jos muko- 
trpniji život liječnika na selu. Taj se mora mnogo puta 
20 i više kilometara voziti na labavim kolima i po o- 
šoj cesti dok dođe do bolesnog čovjeka, do žene, koja 
je u teškom porođaju, do teške ozlijede, koja se desila 

u udaljenom mjestu i t. d. . 

Ovakove prilike stavljaju liječnika u teško isku- 
šenje, i to jednako njegove tjelesne i duševne sposob- 
nosti. Svako si može pretstaviti kako mora ova o 
tjelesno izmoreni liječnik dvostruko naprezati svoje 
duševne sposobnosti ako hoće točno vršiti svoje zva- 

H^Kraj toga mora pratiti napredak medicinske zna- 
nosti, jer se propust u tom pogledu mora također 

shvatiti zanemarenjem dužnosti. 

A napokon ima liječnik i volju i pravo, da si osnuje 
gnijezdo obiteljske sreće, ali ćete vidjeti kako i ona 
znade nepotpuna biti, jer je prečesto ovisna i pomu- 
ćena raznim neugodnim prigodama, koje se dešavaju 
kod liječničkog zvanja. 

Taj život upoznati prva je svrha ovih crtica. 

Drugi je razlog, da objelodanjujem ove crtice taj, 
da će mnogi biti upućen u djelovanje pojedinih organa 
tjelesnog ustroja i u koliko to dozvoljava opseg ovo- 
ga štiva u znakove poremećenja normalnog djelova- 
nja, a to je čas kad nastupa bolesno stanje. 

Treći je razlog, da će se čovjek podučen o uzroci- 
ma za razne bolesti moći laglje čuvati, da ga ne snađe 
isto obolenje. 

To napose vrijedi za one bolesti, kojih se klica 
prenosi od čovjeka na čovjeka ili od životinje na čo- 
vjeka. Zatim za bolesti kod kojih se klice nalaze u 

prirodi u zraku, zemlji i vodi. Iz ovih elemenata onda 
plaze putem biljke, voćke, po rublju i raznom oruđu, 
hrani i piću na čovječje tijelo, tamo zasjedaju i pro- 
uzrokuju mnogo puta teške, pače smrtonosne bolesti. 

Lakoumnost je ljudska u velikoj većini slučajeva 
pravi uzrok bolestima. 

P f otiv čistoće tog prvog uvjeta za ljudsko zdravlje 
griješi se najviše. 

Liječnik čuje gdjekad jezovite odgovore kad ispi- 
tuje prljavog bolesnika, kad li je svoje tijelo posljed- 
nji put temeljito očistio. 

Imade bezbroj uzročnika za bolesti koje se plode 
i upravo uzgajaju u zagušljivom i zamazanom stanu. 

Neoprano bilje, voće i t. d. uzrok je teškim bo- 
lestima, jednako kao i neoprano i sirovo meso od raz- 
nih životinja, koje nam služe za hranu. 

Od nečiste vode obole mnogo puta čitava sela i 
gradovi. 

Propust kod čistoće našega tijela, stana, hrane 
i pića jednaka je lakoumnost kao popeti se na slabe 
skele s kojih pad donosi prelom noge, hrptenjače ili 
suludo potjerati automobil ili motor po cesti, pri čemu 
se može izvrnuti i razbiti lubanju i uda, ili izaći na 
strogoj zimi uznojen bez primjerene odjeće i obuće iz 
tople sobe, pa nazepsti i zadobiti upalu pluća. 

Svaki će trijezni čovjek priznati, kako je velika 
lakoumnost beskonačno opijanje ili podavanje blud- 
nom životu i t. d. 

Sve su to i stotinu drugih lakoumni podvizi ljudski, 
koji su uzrokom teškim oboljenjima, kojih se možemo 
očuvati sa malo promišljenog opreza. 

Iz ovih ćete redaka upoznati čovjeka kakav u isti- 
nu jest. Jedino je liječnik u stanju opažati i upoznati 

ljudski rod sa svim njihovim vrlinama i porocima. Bo- 
lesnik neće prema liječniku, koji uživa njegovo pot- 
puno povjerenje ništa tajiti. 

Takvom liječniku on povjerava i najdelikatnije 
familijarne, socijalne, materijalne i t. d. tajne, jer 
znade, da će tek od takovog zdravstvenog savjet- 
nika primiti dobar i izvediv savjet. 

To svojstvo istinoljublja ima bolesni čovjek jedna- 
ko, pa živio u najrazličitijim socijalnim prilikama. 

Jednako je iskren bogatun, koji šalje po liječnika 
svoje luksurijozno vozilo, kao i majka koja stenje od 
brige odakle će smoći malo novaca, za lijek ili odre- 
đeno mlijeko ili jaje za bolesno dijete. 

Neka ovi retci služe za međusobno upoznavanje, 
pa da se sudi o radu i životu liječnika, bolesnika i 
zdravog čovjeka. — Neka oni pridonesu svoj dio na 
stišavanju borbenosti i svadljivosti između pojedinaca 
i većih skupina ljudskih. 

Bolje ćemo se razumjeti i na taj će se način opet 
uspostaviti izgubljeno međusobno povjerenje i to će 
onda biti također jedan — moguće prvi realni korak 
— k iskrenom razoružanju. 

Okulistika 

(Očne bolesti) 

Već u najstarijim liječničkim zapisima nalazimo 
traga, kako su se liječnici bavili u ono prastaro doba 
s bolestima očiju, jer su smatrali gubitak očiju kao 
jednom od najvećih nesreća, koja može stići misa- 
onog čovjeka. 

Velika je nesreća iznenadna nemogućnost proma- 
trati sunčano proljetno jutro s rascvjetanim voćkama, 
ružama, lepršećim leptirima, pa pticama, koje se uz 
cvrkut dižu u nebeske visine. 

Nesreća je kad oči navikle kroz sate promatrati 
morsku pučinu tek si to mogu u mraku predstavljati. 

Jednako im je uskraćena ona iznenadna panorama 
sa vrletnog Vratnika kad oči jednim pogledom uhvate 
veliki dio Jadranskog mora sa bisernom nizu sličnom 
redu jugoslavenskih otoka, koje čuva kršni Velebit 
dok s druge strane gledamo talijanske gore. 

Takovim je očima nemoguće se diviti krasotama 
prirode kad čovjek promatra s visočine Napulja staro- 
drevno tyrrhensko more, Napuljski zaljev, tisućgo- 
disnje rigan je Vezuva, pa sve tamo mimo Sorenta 
do Capna, gdje su se već stari Rimljani divili lazur- 
n °j boji jezera u podzemnoj špilji. 

Što ću dalje nabrajati sve prirodne ljepote ovoga 
svijeta, kojih se je svatko imao prilike naužiti u raz- 
nim prigodama. 

Osim naravnih umjetnina ima još sva sila umjet- 
nih krasota, koje su bogodani ljudi stvorili, a čovjek 
koji ih tek jednom vidi, taj gradi posebne zgrade, da 
ove božje darove sačuva za kasnija pokoljenja, da 
ih vide i da im se dive. 

Sve je to propalo za čovjeka, koji je izgubio vid. 
— Taj je sad došao u red ljudi, koje bi kao u starom 
Rimu nazvao »sakrosanktnima«, to znači, da nitko ne 
smije u nje dirati, jer se po današnjem shvaćanju 
jedini na svijetu ne trebaju obazirati ni na stroge 
upute saobraćajnog policaja. 

Sa značkom u ruci hodaju plašljivo po svijetu i 
svako im nastoji pružiti sve pogodnosti pred ostalim 
zdravim ljudima. 

Kraj molećeg slijepca rijetko ko prođe, a da ne 
dobaci milostinje. — Za nje je na pravom mjestu 
javno sakupljanje, za njihov boljak, njihova skloništa 
i radione. 

Ovi nesretnici imadu pravo zahtijevati svaki obzir. 

Imao sam jedne večeri liječničku slučbu u bolnici, 
pa sam se nalazio za večernje liječničke ophodnje 
baš u sobi teško operiranih bolesnica kad kratki ali 
žestoki potres podrma sa temeljima stogodišnje zgra- 
de. 

Za čas sam bio uz krevet dviju teško operiranih 
žena, koje su morale ostati mirno ležati u krevetu, 
jer kad bi slijedile primjer drugih bolesnica, koje su 
naletile u strahu na vrata, neminovno bi popucali svje- 
ži šavi na trbuhu i došle bi u najveću živatnu pogi- 
belj. 

U 2 — 3 minute sam ih umirio i ostavivši bolničarku 
uz njih, pohitao sam na očno odelenje. — Tamo sam 
ostavio čas prije troje ljudi, koji su morali iza opera- 

tivnih zahvata 3 dana posve mirno odležati, dapače 
nisu smjeli ni zakašljati, da ne popucaju fine šavi, po- 
što bi to uzrokovalo propast očnog vida. 

Našao sam ih u najvećoj uzrujanosti. 

Jedva sam ono dvoje mlađih prisilio, da ostanu 
u krevetu dok je stariji čovjek mirno ležao i u mislima 
na pravu istinu i jedinu filozofiju neprestano polu- 
glasno opetovao: »Što to sve koristi, kad smo i onako 
svi u Božjim rukama?!« 

Moje iskustvo o tim bolestima nije veliko, ali sam 
dosta toga vidio u mnogim godinama, pa sam razumio 
čovjeka, kojemu je ugrožen očinji vid. 

Osim toga sam promatrao takove bolesnike, koji- 
ma je časovito ili za uvijek oduzet dar gledanja i do- 
nekle ih razumio, te držim, da je za shvatanje ovih 
nesretnika ovo nekoliko uvodnih redaka na mjestu. 

Rijetke sam vidio nesretnike, koji su jadnici došli 
slijepi na svijet i kad sam promatrao ovakovo biće, to 
mi je zaostao uvijek isti utisak: »kao da su u grobu 
rođeni« 


CONJUCTIVIS ACUTA 

(Upala očne sluznice) 

Svaki je pretjerani podražaj na naše vanjske i 
unutarnje organe neugodan te izazivlje laglje i teže 
tegobe, već prema otpornoj snazi dotičnih organa i 
pretjeranosti podražaja. 

Jednoga krasnog dana u mjesecu kolovozu (au- 
gustu) stoji u 6 sati u jutro najmljeni automobil 
pred kućnim vratima. Sjedam s obitelju u ta kola, 
da se naužijemo svježeg zraka, krasne naravi i da 

vidimo u kratko vrijeme dosta veliki dio naše do- 
movine. 

Pod Žumberačkim smo gorama - koje su po 
mojem sudu od naravi daleko ljepše i romantičnije 
od Semeringa - stali i u svježoj naravi zajutarkovali. 

Poslije toga je slijedio kratki posjet Ozlju-gradu, 
toj koljevci herojskog plemena Zrinjskih, te smo u 
2 sata sjedili na terasi hotela na Plitvičkim jezerima. 

Dan i pol smo razgledavali po najprijatnijem vre- 
menu divne slapove i jezera od kraja do konca sve 
tamo kad se ta silna voda skuplja u početak divnog 
tamno mndrikasto zelenog potočića, kojim počinje du- 
boka mnogo opjevana rijeka Korana. 

Treći dan rano u jutro još jedan pogled na sva je- 
zera za koje bi nam mnogi narod zaviđao i već šofer 
tjera mašinu poprijeko preko cijele Like na Vratnik, 
koji čuva nepredobivi Senj nad kojim bura svoju vječ- 
nu pjesmu pjeva. 

Slika onog prvog iznenadnog pogleda sa Vratnika 
na Jadransko more ostaje u duši svakomu dok je živ. 

Od Senja ide cesta uz more sve do Kraljevice oda- 
kle se muči mašina te tjera kod oštrijeg uspona kao 
da vozi pod oblake dok dospije u šumoviti gorski 
kotar 

Od Francuza prije 130 godina solidno građena 
Lujzinska cesta kao da je stvorena za automobilski 
promet o kojem u doba gradnje nije nitko ni sanjao. 
— Kako smo iza Karlovca ostavili ovu cestu odmah 
nam je bilo jasno kako tek solidna gradnja ceste može 
tako dugo trajati, ali smo ipak oko ponoći sretno i 
zadovoljni došli kući. 

U tri dana smo mnogo toga lijepoga vidjeli, pa i 
ako nismo glasno, a ono je ipak svaki u svojoj duši 

zapjevao narodnu himnu »Lijepa naša domovino . «. 

Ja sam sjedio za čitavoga puta uz šofera uživajući 
krasnu slobodu bez pomisli na bolesti i bolesnike. 

U otvorenoj košulji, bez šešira divio sam se sjaj- 
nim sunčanim zrakama, zelenim šumama i mođrini 
morske boje. 

Šofer me upozoravao kako će me sunce opeći i nu- 
dio mi zaštitne očale za oči. Ja sam to otklonio prem- 
da su me gdjekoji oštriji vjetrić i mjestimična pra- 
šina potsjetili, kako bi bolje bilo, da sam taj savjet 
poslušao. 

Crvenilo se na licu i po vratu pretvorilo drugi dan 
u kožnu upalu, pa mi se koža tek nakon 6 dana od- 
ljuštila uz veoma neugodan osjećaj opekline. 

Osim toga sam morao kroz 10 dana posjećivati 
očnu ambulantu, gdje su mi podavali lijekove radi 
žestoke upale očne spojnice (fine i tankoćutne sluz- 
nice s kojom se štiti oko od vanjskih utjecaja) . 

Vjetar i prašina su uzrokovali tako neugodne te- 
gobe, da sam podučen odlučio kod slijedeće slične 
vožnje zaštititi oči od svih nenaviklih oštrijih utje- 
caja .... 


TRAHOMA 

(Trahom) 

Ne mogu dosta naglasiti kako je bezbroj puta spo- 
menuto i dokazano prenašanje premnogih bolesti pr- 
ljavim prstima u naše tijelo od kojih se možemo čisto- 
ćom lako očuvati. 

U red ovih bolesti ubrajamo jednu tešku očnu bo- 
lest, koju nazivljemo trahom. 

Ma da je poznata liječnicima već tisuća godina, 
još nije pronađen pravi uzročnik ove teške bolesti. 

Napadno se širi u zemljama, koje leže u nizinama 
Egipta, Arabije i Podunavlja. 

Uzročnik se nalazi u gnojnoj sluzi, koje bolesne 
oči u velikim količinama izlučuju. 

Najčešće se događa zaraza na prljavim prstima s 
kojima bolesnik prima kvake na vratima, razne ručke, 
novce, pa toaletne predmete i t. d. Kod tog zaostane 
mala količina zarazljive gnojne sluzi na tim predme- 
tima i dana je zdravom čovjeku prilika da dodirom 
ovih predmeta prenaša opet prstima tu gnojnu sluz 
u svoje zdrave oči. 

Kod skučenih je nastanbenih prilika ova pogibelj 
zaraze još veća, pa onda obole cijele obitelji, svi uku- 
ćani dapače čitava sela od te bolesti, koja u zapušte- 
nim slučajevima uzrokuje iza dugotrajnog trajanja 
potpunu sljepoću. 

Kao što je kod gdjekad ogromnog požara uzrokom 
bila samo jedna iskra, tako je u mnogim obiteljima, 
kućama dapače selima uzrokom jedan trahomatozni 
bolesnik mnogim bolesničkim nevoljama, te imade 
mnogo zdravo oko na duši bilo iz neznanja ili lako- 
umne nepažnje. 

Kako ta bolest hara i u našem narodu to pišem o 
njoj opširnije i to za zdrave kao i bolesne čitatelje. 

Spomenuo sam već, da pravog uzročnika još ne 
poznamo, premda je nedvoumno dokazano da se u bo- 
lesnoj izlučini taj nepoznati uzročnik nalazi. 

Bolest počinje s neznatnim kataralnim pojavama. 
Lako crvenilo sluznice i izlučivanje sluzi, kakovo se 
na oba oka prolazno javlja kod oštrijeg vjetra, dima, 

prašine itd. ne će da se popravi već sve gorje biva. 

2 

Uz tvrdokorno izlučivanje velike količine gnojne 
sluzi sve se više sluznica crveni, pa se u nabubre- 
noj sluznici opažaju vrlo sitne male bobice. 

Ove sitne bobice prave inače glatku sluznicu hra- 
pavom, pa je po tom znaku nazvana bolest traho- 
mom od grčke riječi trahys - hrapav. 

Takvi nesretnici dobivaju u očima izraz nepre- 
stane pospanosti. 

U daljnjem toku javljaju se kod zapuštenih bo- 
lesnika druge važne promjene na veđama, a napose 
i na očnoj rožnici. 

Na rožnici se počinje rasprostranjivati najprije 
kao tanka koprena trahomatozna novotvorina, koja 
biva sve gušća dok ne zastre oku svaki pogled u bi- 
jeli svijet. 

To je tužni svršetak ove bolesti, koja snalazi ljud- 
ski rod i prouzrokuje kod čovjeka u svim životnim 
godištima života, kod djeteta kao i kod starog čo- 
vjeka, potpunu sljepoću. 

Na desetke hiljada brojimo na svijetu ljudi, koji 
su uslijed trahoma oslijepili. 

Države u kojima hara ta strašna pošast, nastoje 
svim sredstvima tu bolest iskorjeniti. 

U krajevima u kojima ta pošast hara, stavlja se 
osobita pažnja na upozorenje svih pogibelji od ove 
bolesti. Otvaraju se očne ambulante. U svim se bol- 
nicama uređuju na očnim odjeljenjima zasebne sobe 
dapače i zasebne toaletne prostorije za bolesnike na 
trahomu, da budu što više zaštićeni ostali očni bo- 
lesnici. 

U svim se školama nastoji čestim pregledima usta- 
noviti, imade li koji trahomatozni učenik među dje- 

com, u kojem se slučaju na trahomu bolesno dijete 
smjesta izlučuje i privede shodnom liječenju. 

U vojsci su bile za vrijeme rata uređene posebne 
trahomatozne regimente, koje su bile strogo odijelje- 
ne od ostalih vojnih jedinica. 

Ova je skrb države razumljiva kad se razmisli da 
se radi o lako prenosivoj teškoj bolesti, koja uzrokuje 
da se mogu gdjekad čitava sela nazvati poluinvalidima 
od kojih opet nesretnika dosta veliki postotak na 
koncu postaje potpuni invalid — slijepac. 

Radi težine bolesti i velike pogibelji prenosivosti u 
strane države morao je već prije rata svaki useljenik 
u velike američke države pridonjeti posebnu potvrdu 
od stručnog liječnika da ne boluje na trahomu. 

Dapače su bili poznati slučajevi gdje ni sa ovako- 
vim uvjerenjima nisu dozvolili iskrcavanje na ame- 
ričko tlo, već su ih vratili radi sumnje na trahom. 

VULNUS PUNCTUM OCULI, IKIDO — CYCLITIS 
SYMPATICA 

(Ubod u oko i simpatična upala šarenice) 

»Šta ste Vi E. danas tako rastrešeni?« zapitam 
laboranta, koji je doslje uvijek najtočnije vršio svoje 
zvanje. 

»Ja bih zamolio gospodina šefa, da se zauzme za 
mojega nećaka, koji je jučer primljen radi teške ozlje- 
de desnog oka u bolnicu. — Djeca su se igrala, pa je 
mali sudrug mojega nećaka nehotice ubo malenim 
štapićem u oko. Šurjak je bio malo prije kod mene 
i moli da se zauzmete za njegovo dijete, jer mu je 
rečeno, da će se oko morati izvaditi, pošto je teško 
ozlijeđeno i neće više nikada biti uporabivo«. 

Pošao sam odmah na očno odjeljenje i dobijem 
informaciju o teškoj ozljedi mališa, te kako je ovo oko 
sigurno izgubjeno. U tom se slučaju mora jedino 
paziti, da ne strada drugo oko. 

Kod ovako teških ozljeda jednoga oka nejasno je 
za znanost, koji je razlog, da prije ili kasnije nastupa 
pogibeljna upala zdravog, neozljeđenog oka, ako za- 
ostane u glavi brazgotinjavi zaostatak iza ozljede- 
nog oka. 

Unutar lubanje nalazi se jedna zavinuta sedlu sli- 
čna koštana ploha, koja je radi sličnosti dobila zvučno 
ime sella turcica (tursko sedlo) i na toj se plohi kri- 
žaju iz mozga dolazeće i u mozak ulazeće živčane niti, 
koje sastavljaju očne živce za oba oka. — Na toj se 
plohi po svoj prilici izmjenjuju otrovni uplivi iz bo- 
lesnog oka u zdravo, tako da i ovo biva otrovano. 

Mnogogodišnje je iskustvo stručnih liječnika za 
očne bolesti podučilo kako je pogibeljno ovako razo- 
reno oko u svojem organizmu podržavati radi ove ose- 
bine otrovanja drugog oka, pa su primorani predlo- 
žiti takovom nesretniku potpuno otstranjenje boles- 
nog oka. 

Uviđavni bolesnik obično teškim srcem pristaje 
na ovu operaciju kad mu liječnik prikaže otvorenu 
pogibelj za zdravo oko. 

Rijetki su, koji to otklanjaju, jer kod pokusa još 
malo vide na bolesno oko i razlikuju svijetlo od tame. 
S vremenom kad uz silne boli opažaju, da nema po- 
moći tad još pravodobno mijenjaju svoju odluku. 

Nad tvrdokornim bolesnicima sa ovako neupo- 
rabljivim, brazgotinjavim okom visi vazda »Domoklov 
mač« potpune sljepoće. Kao da nose uvijek uza se 
kakav eksploziv ili vrećicu sa barutom, koja se izne- 

nada bez pravog poznatog uzroka upali, pa se pojave 
teški i sudbonosni znaci Iriđocyclitis sympatice na 
zdravom oku. Ova upala šarenice prouzrokuje gdje- 
kad i nakon mnogo godina potpuno sljepoću. 

Ocu sam ozlijeđenog djeteta to tačno razložio. 
Ovaj mi je hladno zahvalio i još isti dan izvadio 
dijete iz bolničkog liječenja. 

Dva mjeseca kasnije kazivao mi je laborant kako 
su njegovom nećaku izvadili bolesno oko u drugoj 
bolnici radi pogibelji za zdravo oko 


COMBUSTIO OCULI DEXTRI 

(Opeklina desnoga oka) 

Imade zvanja, koje ljudi obavljaju sa potrebnim 
oprezom, jer im je poznato, da najmanja nesmotre- 
nost može imati teške posljedice. 

Međutim i kod manje pogibeljnih zvanja dešava 
se u rijetkim prilikama uslijed neopreznosti takove 
nesreće, koje i u ovom zvanju uslijed lakoumnog ba- 
ratanja vuku za sobom pojam djelomičnog invalidi- 
teta. 

32-godišnji trgovački pomoćnik u trgovini špece- 
raja, koji već 20 godina mirno obavlja svoj svaki- 
dašnji posao dovezen je hitno u bolnicu sa velikim 
povojem na desnoj strani lica. 

Prije 2 sata se spotakao na stubama koje vode 
do pivnice držeći u rukama punu bocu od 5 litara 
octene kiseline. 

Kako je u tom času pustio bocu na stubište, to 
se ova razbila, pa mu je obilni mlaz octene kiseline 
štrcnuo po desnoj strani lica. On je odmah obrisao 
rukom desno lice. 


— 21 


Sad ćuti silne boli od opekline po desnoj strani 
lica, a osobito u desnom oku. 

Skinuvši povoj prikazuje se okolina desnoga oka 
u opsegu od 3 — 4 prsta sva poturena od one oštre 
tekućine. Koža je nad tim mjestima svjetlo crvene 
boje, nešto nabrekla, a jednako i veđe na desnom 
oku. 

Desno se oko otvara teškom mukom, pa se vidi da 
je spojnica lako zažarena, inače oko vidi, ali nešto 
mutno. 

Radi pomanjkanja kreveta na očnom odjeljenju 
smješten je bolesnik na kožno odjeljenje. 

Opekline na desnom licu bile su I-ga i Il-ga 
stupnja. Koža je bila u cjelosti nešto nabuhla i svjetlo 
crvene boje, a u bližnjoj okolini desnoga oka se nalazi 
nekoliko kao bažulj velikih mjehurića, koji su ispu- 
njeni sa svjetlom tekućinom. 

Kožne su opekline bile za 8 dana cijele sa zao- 
statkom lake crvene boje. 

Bolesnik je polazio dnevno na očnu ambulantu. 

Pošto je octena kiselina došla u doticaj s nježnim 
tkivom oka, to je poznato, da je djelovanje ove veoma 
oštre tekućine na meka tkiva kakova pretstavljaju 
sluznice i očna spojnica veoma razorno. 

Očna je spojnica fino i nježno veoma osjetljivo 
tkivo s kojim se naše oko suprotstavlja vanjskim 
utjecajima. 

Slično mekano tkivo pretstavlja i skroz prozirna 
rožnica. 

Sklera pretstavlja na oku bijelo polje, pa je po- 
krita sa spomenutom spojnicom. 

Već kod primitka u bolnicu bila je rožnica nešto 
mutna, a spojnica nad sklerom i s unutarnje strane 

veđa zažarena i nešto nabrekla. Spojnica se u slije- 
dećim danima sve više crvenila i sve više nabrekla, 
osmi dan se razvila slika, koju očni stručnjaci na- 
zivlju Chemosis. To znači, da se spojnica nad skle- 
rom uslijed otekline prikazala kao široki crveni ob- 
ruč iz kojega je virila u dubini mutna rožnica. 

Za daljnja je 2 dana nestao mjestimice najgornji 
sloj još donekle prozirne rožnice na kojim se mjestima 
u daljnjem toku razvili gnojem obloženi čirovi. 

I opet su prošla dva dana kad se pojavio t. zv. 
Hypopyon, tako se zove skupljanje gnoja u prednjoj 
kljetki samoga oka. 

Jednako su se uslijed duboke opekline na skleri 
počela ova razorena mjesta raspadati i pretvarati 
u duboke čirove. — Čitavo je desno oko sad pret- 
stavljalo organ pun raspadajućeg čirovitog procesa. 

Kemički je razorno djelovanje octene kiseline 
upropastilo desno oko tom trgovačkom pomoćniku. 

Na licu je razorno djelovanje smanjeno, jer je čas 
iza tog nesretnog događaja brisanjem smanjio količi- 
nu djelujuće tekućine, a osim toga je i koža otpor- 
nija za ovakove napade. 

Oko je istom 2 sata iza nesreće došlo u stručno 
liječenje, pa je oštrina octene kiseline imala dovoljno 
vremena da djeluje i u dubinu toga mekoga i nježnoga 
tkiva, tim djelovanjem ovo razori, pa se nakon sta- 
novitog vremena to razoreno tkivo počelo raspadati 
i naglo pretvarati u čirove, koji su uslijed ognojenja 
stvorili trgovačkog pomoćnika s jednim samo okom. 

GLAUCOMA 

(Glaukom) 

Priroda je jasni dokaz premudrosti one više sile, 
koja ju je stvorila i koja s njom vlada. 

U naravnoj je svojoj kolotečini priroda tako točna 
te u svom razvitku tako nepogrešiva, pa promatrali 
mi nju u kojoj formi hoćemo, da pravi utisak ne- 
prestanog, ali redovitog kemijskog procesa, bržeg ili 
polaganijeg izgaranja. 

Prebrzo izgaranje no je u naravi predviđeno, ide 
na uštrb onoga bića, pojedinog organa i t. d., jer se 
životna snaga (energija) prije utroši no je priroda 
za ovo vrijeme odredila, pa tad nastaje poremećenje 
u naravnoj kolotečini sa svim nepredvidivim i gdje- 
kad teškim posljedicama. 

Za dokaz gornje tvrdnje raščinit ćemo rad organa, 
koji u životu mnogo treba svakom živućem biću, pa 
imade kao svaki drugi organ od naravi svoje odre- 
đeno vrijeme mirovanja i uposlenja. 

Taj organ neka bude čovječje oko. 

Po svojem je sastavku naše oko veoma zakučasto 
(komplicirano), ali ako pojedine dijelove promatramo 
tad vidimo, da svaki dio biva snabdjeven sa kisikom, 
koji putem finih krvnih cijevi dobiva iz pluća i da 
se na mjestu gdje se funkcija gledanja odigrava pre- 
tvara po zakonima kemije ovaj kisik u ugljikov 
dvokis. 

To je proces izgaranja jednak onomu u mišicama 
kad tjelesno radimo ili moždanima kad radimo du- 
ševno. 

Kod napornijeg napetog gledanja već nas u oku 
upozorava čuvstvo napora i umora, da valja oku dati 
čas odmora. 

U naravi je dan oku čas odmora u redovito i iscr- 
pivo vrijeme, kad se i ostali organi odmaraju, kad 
čovjek spava. 

Ako čovjek nema prilike za od naravi određeni 
odmor, tad se uz ostala opažanja umora na drugim 
organima tijela ove tegobe javljaju i na našim očima. 

Ove se tegobe popravljaju nakon iscrpivog od- 
mora bez težih posljedica za gledanje. 

Teži je slučaj, ako se radi o čovjeku, koji tvrdo- 
korno griješi i mnogo puta uza sve ozbiljne pred- 
stavke liječničkog savjetnika ne sluša da mora oči 
nakon dugotrajnog i napetog gledanja valjanim od- 
morom opet smiriti. 

Takav čovjek drži oci u neprestano napetom sta- 
nju. Sve žile, mišiče i ostali sastavni dijelovi očiju 
nalaze se u daleko duljem i još tomu napetijem 
stanju nego li im je od naravi određeno. Mekani se 
sastavni dijelovi našega oka odupiru ovom napetom 
stanju s raznim uspjehom. Povišenom pritisku unutar 
oka najprije popušta fina živčana mrežica, kojoj se 
početak i kraj nalazi u sredini stražne očne nutrine 
u formi male točke. Ovo mjesto najprije popusti 
prekomjernom i dugotrajnom pritisku, te se time 
uništavaju najfinije živčane niti, koje vode očne 
utiske u moždane. Ovim se uništavanjem prekida spoj 
sa moždanima i čovjek za kratko vrijeme sve slabije 
vidi. 

Uslijed nutarnjeg pritiska - kao kamen otvrdnule 
očne jabučice - dobiva ova iz očne ženice neki zelen- 
kasti odsjev, koji je sličan boji morske vode, Glau- 
kos, i po ovom je svojstvu dobila bolest ime Glau- 
coma. Oko sve slabije odgovara svojoj naravnoj 
zadaći dok sasvim ne zamre, te čovjek za uvijek 
oslijepi. 

Bolesnik, čiji Glaukoma hoću da opišem, bio je 
još kao mladić u najranijim godinama poznat sa 

svoje vesele ćudi i mnogostranog zanimanja za sve 
što je lijepo i plemenito. 

tive je nauke u srednjim školama svršio s izvr- 
snim uspjehom, a poslije je visoku tehničku školu 
s takovim marom pohađao, da je jedva 22 godine 
star već bio arhitekt, na kojega su njegovi učitelji 
s ponosom gledali i za velike ga umjetničke gradnje 
preporučivali. 

Još nije dovršio 25 godina kad je već gledao na 
prvo svoje remek-djelo, na nadbiskupsku katedralu 
u jednom ovećem gradu, pa mu je istom nakon do- 
vršene 25-te godine podijeljeno visoko odlikovanje 
(orden) , jer se prije navršene te godine ne može taj 
orden nikomu podijeliti. 

Rijetko je bila koja veća građevna umjetnina u 
predratnoj Jugoslaviji, koju nije on gradio ili kod 
koje on nije najaktivnije sudjelovao. 

Svi su se divili njegovoj ustrajnoj mnogostra- 
nosti. 

Uz to morate znati, da je taj arhitekt bio veliki 
muzičar, pa je u velikom mjestu svojeg djelovanja 
bio glavni pokretač i zborovođa (dirigent) jednog 
pjevačkog kora, koji je kroz desetljeća slovio kao 
najbolji u velikim pokrajinama. 

Kao nekim čudom, on je na sve dospio. 

Na večer bi do u kasnu noć dirigirao i vježbao 
sa pjevačkim zborom, ali je uza sve to već bio u rano 
jutro na svim gradnjama i nadzirao najteže arhi- 
tektonske gradnje. Kako je u raznim gradovima za- 
poslen bio, to su i česta putovanja otimala mnogo 
vremena. 

Jedini mu je duševni i tjelesni odmor bio, kad bi 
svake godine proveo u inozemstvu jedan mjesec, di- 

veći se najviše starim arhitektonskim umjetninama, 
i crpio opet znanje i podstrek za svoje radnje. 

Uza to je bio muzikalno uvijek na savremenoj 

V191 prilikama prisiljen morao se baviti aktivno i po- 
litikom, pa je uz čast narodnog poslanika morao 
obnašati mnogo godina i čast podnacelmka u gradu 
svog stalnog boravišta. 

Nabrojio sam to sve, da vam prikazem mnogo- 
stranost rada tog čovjeka, pa da onda na koncu po- 
tvrdite kako biva žilavost i energija organa prije 
vremena utrošena, jer je prevelik, prenaporan rad 
na nje stavljen. 

U srednjim se školama već tužio na kratkovid- 
nost. To je ispravljeno s lećama u očalima. 

Samo se po sebi razumije, da se ovakove oči više 
naprežu kod finih radnja, napornog mnogog risanja, 
u čemu u glavnom sastoji teoretski studij arhitek- 
ture. 

U kasnijem je radu istom pravo napinjao svoje 
mnogo puta neispavane i neodmorene oči, sastavlja- 
jući nacrte za velike gradnje. 

Uz to je kao muzičar mnogo čitao i pisao sitne 
kajde (note) raznih kompozicija, što mu je opet 
stavljalo očni vid u tešku kušnju. 

Od stručnih je liječnika upozoravan kako mora 
više mirovati i štediti svoje oči, ali je bio nutarnji 
poriv u njemu jači, pa je nastavio sa prekomjer- 
nim radom. 

Kad su mu se javili jasni znakovi Glaucoma, tad 
se nastojalo sa operacijom donekle pomoći, pa je na- 
glo napredovanje prijeteće nesreće zaustavljeno. 

Tek 60 godina star nije više mogao brojiti prste 
na pol metra daljine. 

Uza sve to bila je volja za rad u njemu tako raz- 
vita, da je još marljivo diktirao sastavke iz arhi- 
tektonske umjetnosti. 

Dvije godine pred smrt, koja ga je snašla u 70- 
toj godini, održao je u W. pred arhitektima svjet- 
skoga glasa veliko predavanje, tumačeći umjetničke 
krasote i biser arhitekture Sefartskog hrama u S., 
koje su prikazivane sa điapozitivima. 

U istoj ga je godini primila Jugoslavenska Aka- 
demija kao svog člana, pa je svakom prilikom na- 
glašavao, kako je time nagrađen za svoj rad i utje- 
šen za veliku nesreću, koja ga je stigla u posljednjim 
godinama . . . 

CATAEACTA SENILIS 

(Staračka mrena oka) 

»Čuvaj to kao oko u glavi« - izriču ljudi stariji 
iskusniji, kad predaju nešto osobito važna mlađemu. 
Ove riječi nisu tek na laku ruku stvorene, jer nema 
sumnje da je to naše najvažnije ćutilo, čiji ispad 
čovjek najteže osjeća, pa takav čovjek izazivlje našu 
najveću sućut. Kako sam za praktično liječničko 
osposobljenje morao i na očnom odeljenju raditi 
nekoliko mjeseci, to sam i tamo imao prilike vidjeti 
blagotvorno djelovanje medicinske znanosti. 

Poznata mi starica bude uvedena pod rukom u 
očnu ambulantu. Tuži se kako već godinu dana sla- 
bije vidi, a od dva mjeseca razlikuje još samo dan 
od noći. 

Kod pretrage je ustanovljena mrena Cataracta 
na oba oka. 


Optički sistem u našem oku mora biti bistar, jer 
kroz taj prolaze svjetle zrake sa raznih predmeta i 
stvaraju onda slike na mrežici, retini, koja ih onda 
pomoću finih živčanih niti dovodi u mozak. 

Poznavao sam staricu dugi niz godina, jer je bila 
supruga moga postolara, koji se brinuo skoro od 
mojega djetinjstva za moju obuću. 

Majstorica, koja se također mnogo brinula u 
radnji svoga muža, mnogo je puta nevjerojatno ki- 
mala glavom, kako mladi dečki brzo pokvare dobru 
robu, koju im pruža vješta majstorova ruka. 

U kasnijim me godinama uvjeravala, kako se vidi 
da postajem gospodin, jer robu bolje čuvam, pa se 
majstorov rad može laglje odupirati svakidašnjoj 
potrošnji. U posljednjoj sam godini jednom zapitao 
majstora, kako se nalazi njegova žena? 

On mi žalosno odgovori, kako je već stara, a u 
posljednjoj godini sve slabije vidi, tako da je u zad- 
nja dva mjeseca potpuno oslijepila. 

Nagovorim ga, da ju dovede na pregled u bolnicu. 

Ova se staračka mrena nalazi na leći, koja je 
kao bistro staklo, prozirni sastavni dio našega oka, 
pa se nalazi odmah iza šarenica. 

Kad se operativno ova mutna leća (mrena) iz- 
vadi i nadomjesti umjetnom lećom iz stakla u formi 
očala pred oko, tad čovjek opet kao nekim čudom 
progleda, jer je opet udovoljeno optičkim prozirnim 
zakonima za gledanje. 

I majstoricu sam, koja je dosta sumnjala u liječ- 
ničko umjeće zapitao iza otstranjenja obih mrena 
sasvim tiho, da li me vidi, a ona skoro glasno za- 
viče: — »vidim, golube moj«! 

Skoro svaki sam dan prolazio kraj radnje, nad 

kojom je visio postolarski cimer njezinog muža. Još 
prije no što sam ju opazio, ona bi iz daleka već ma- 
hala i pozdravljala od veselja, da je opet progledala. 
Kad bih se približio, uvijek bih čuo iste riječi: 

»Kad vas ugledam već iz daleka, uvijek mi za- 
drhće srce, jer jasno vidim čovjeka, za kojega nije 
moj muž uzalud pravio tolike godine postolarsku 
obuću . . .« 

Interna medicina 

(Unutarnje bolesti) 

Kako već ime izriče, to su bolesti, koje snalaze naše 
organe, koji se nalaze unutar našega tijela. 

Tisuće su godine prošle, da su se liječnici oslanjali 
kod prosuđivanja bolesti ovih organa najviše na fi- 
zikalne osebine, pa su pomoću svojih ćutila proma- 
trali gledanjem (adspectus), opipom (palpatio), oku- 
cavanjem (percusio) i slušanjem (ascultatio) . 

U daljnjem su napretku počele pretrage kemijskog 
karaktera u laboratorijima u kojima se na razne 
načine pretražuju sve izlučine tjelesnih organa i po 
tim pretragama nastoji pronaći uzrok obolenja. 

Mmoge se izlučine pretražuju na biološkoga temelju 
i na tom se putu traga za pravim uzročnicima obo- 
lenja. Uvedena je svestrana pretraga krvi u kojoj se 
često nalaze sakriti razni uzročnici bolesti i pri- 
mjese, koje stvaraju uzročnici teških bolesti. 

Najnovija su istraživanja podala lijepe rezultate 
u kožnoj reakciji na uštrcavanje raznih preparata, da 
se razbistri bolesni slučaj. 

Ove pretrage postaju sve točnije što zahvaljujemo 
raznim napravama, koje je medicina prisvojila iz op- 
ćeg kulturnog napretka. 

Kao jedan od najvećih izuma, koje medicinska zna- 
nost najviše treba i bez kojega bi dan-danas ova zna- 
nost bila nemoguća i praktične pretrage neizvedive, 
to je sitnozor, mikroskop. 

Prije 250 godina živio je u malenom gradiću Delfu 
u Holandiji neki trgovac suknom, koji je uz to vršio 
i dužnost ključara na gradskoj vijećnici. 

Taj se je ključar i trgovac bavio motrenjem male- 
nih predmeta na staklo razne boje i svakovrsne de- 
bljine. 

Kod tog je posla opazio, da se ovi sitni predmeti 
opažaju mnogo veći, ako ih motri kroz naslage stakla 
raznih debljina. 

Anton Leewenhoec je ime tom slavnom čovjeku, 
koji je u svojem slobodnom vremenu ustrajnošću i 
neumornim opažanjem došao prvi na pomisao iz koje 
su se razvili današnji sitnozori (mikroskopi). 

Još je trebalo 150 godina, da su ova opažanja 
praktično primjenjena i zaprimljena kao neprocje- 
njeni inventar znanosti, koju obuhvaća ime »Univer- 
sa medicina«. 

Malo ima bolesti, koje se mogu nedvoumno pre- 
poznati bez mikroskopa. Taj je u svakoj medicinskoj 
grani, a pogotovo kod prosuđivanja unutarnjih bolesti 
proizveo dalekosežni preokret i započeo novu epohu 
u brzom uglavljenju uzročnika za bolest. 

Taj se izum dade prispodobiti u svojoj važnosti 
još jedino sa onim prof. Roentgena, čiji nam aparat 
daje uvid u sve slojeve našega tijela. 

Usljed gomilanja novih izuma kroči medicinska 
znanost sve dalje i tako onda dolaze liječnici brzo do 
istinske slike bolesnog čovjeka. 

Nigdje ne igra tako veliku ulogu ona najviša filo- 
zofija, koja se sastoji u traganju za istinom kao u 
medicini. Nigdje nije istina tako potrebna i sudbo- 
nosna. — Samo je istina u stanju razbistriti bolest i 

kad je ta pronađena, tad može liječnik davati koristo- 
nosne savjete. 

angina tonsillaris 

(Anginozna vratobolja) 

Kad netko otvori širom usta, pa mi gledamo sve 
tamo u stražnji dio ždrijela — to opazimo po strani 
kao dvije šljive velike žlijezde, tonzile koje ovdje stra- 
žare i prve hvataju mnoge sitne neprijatelje ljudskoga 
zdravlja. 

Sićušni koki, bacili i spirile, koji su tek sitnozo- 
rom vidljivi, prolaze onuda u udisanom nečistom zra- 
ku, u prašini zatim u hrani i piću, pa onda uhvativši 
sigurno sjedište dalje štetno djeluju na naše zdrav- 
stveno tjelesno stanje. 

Mnogo ima bolesti, koje s anginom, upalom ovih 
dviju žlijezda počinju, jer je na tom mjestu ušao 
uzročnik za bolest u naše tijelo. 

Ako liječnik kod ove prve navale prepozna uzroč- 
nika bolesti, tad može lako i pravodobno blagotvorno 
liječnički primjeniti pravi lijek i time mnogo puta 
očuvati bolesnika od dalekosežnih posljedica, koje sna- 
laze bolesnog čovjeka, ako se uzročnik raširi po svem 
tijelu. 

U slučaju da se ta bolest potcijeni ili se liječenje 
propusti, to se može uzročnik uhvativši dublje korjen, 
rasprostraniti u našem tijelu, pa uzrokovati teže bo- 
lesti. — Ove su bolesti spojene sa gnojnim upalama u 
dubljim dijelovima disala, pa u središtu našega krvo- 
toka u samom srcu ili u udaljenim zglobovima u ko- 
jima uzrokuju bolne gnojne otekline i t. d. 

Pravodobno shodno liječenje uništava mogućnost 
tih teških posljedica. 

Probudio sam se to jutro i oćutim neku slaboću 
u čitavom tijelu, a kod gutanja klizave sline dosta 
poteškoća u vratu. 

Dohvatim toplomjer (thermometer) i izmjerim da 
imadem sad u jutro 38.5 stupnjeva tjelesne topline. 
— Pogledam na zrcalo u dubinu vrata i ugledam obje 
žlijezde, tonsile grubo otečene, pa se vide na površini 
male gnojne mrlje. 

Sve to zajedno pretstavlja tipičnu sliku angine, 
gnojne upale tonsila. 

Jučer sam popio usopljen u kazalištu između pr- 
vog i drugog čina slasno čašu hladnog pića. — U tom 
su času popustile otporne snage na mojim tonsilama 
pa su se koki vazda spremni dublje ugnijezdili u 
sluznicu tonsila i uzrokovali upalu ovih žlijezda. 

Kraj općeg čuvstva klonulosti čitavog tijela uslijed 
povišene tjelesne topline, nestao je i svaki tek za 
hranu. 

To je bilo bolesno stanje uz koje bih doduše mo- 
gao obaviti najhitniji liječnički rad u slučaju nužde, 
ali sam upirući se u 4 kolege, koji će me zamjeniti 
na odjelenju i imajući pred očima sve posljedice ne- 
opreznosti kod angine ipak odlučio, da ostanem kod 
kuće. 

Poručio sam prvi put nakon 5 godina šefu odjele- 
nja, da radi narušenog zdravlja ne mogu doći u 
bolnicu. 

Uz shodno sam liječenje bio za 3 dana opet na 
svojem mjestu pošto sam strpljivošću dočekao uni- 
štenje svih sićušnih neprijatelja, koji su pokušali na- 
valu na moje tjelesno ustrojstvo. 

Čovjek se vruć i uznojen nesmije odviše naglo po- 
davati slasnom uživanju, koje nam podaje ledeno 
piće. • • • 

CATAKRHUS L AR YN GIS 

(Katar dužnika) 

Mnogo puta izađe čovjek iz tople sobe na mjesto 
gdje ga iznenada prostruji oštri zrak ili on popije 
vruć čašu hladnoga pića, uslijed česa nastaje oslab- 
Ijenje otporne snage sluznica i taj čas jedva doče- 
kaju mnogi sitni neprijatelji ljudskog zdravlja, pa 
izazivaju na sluznici gornjih đisala upalne znakove. 

Ljubeznim me smiješkom i kimanjem glave po- 
zdravlja gospođa na mojem prvom kućnom liječnič- 
kom posjetu, jer radi teške nahlade nije mogla ni 
jednu riječ glasno izreći. 

Prisutni mi sin pripovijeda, kako je dan prije 
vruća popila hladno piće i od tog se časa počela 
razvijati sadašnja bolest. 

Pretražujem organe prsnog koša, kako sam to 
naučio u medicinskim školama i promatrao mnogo 
puta starije liječnike u bolnici. 

Ovom sam pretragom ustanovio, da se bolest na- 
lazi samo u gornjem dijelu organa disala, dok su 
pluća potpuno zdrava. 

Odredim shodne mjere za zračenje soba i inha- 
laciju (udisanje) umirujućih sredstava. 

Prepišem praške za stišavanje podražaja na ka- 
šalj, pa preporučivši - uz jedva primjetljiv smiješak 
- što rijeđe i tiho govorenje, oprostim se obećavši 
za dva dana opet prigledati. 

Uhvatio sam već kvaku vanjskih vratiju, kad me 
zaustavi mlada djevojka, koja je iznenada izletila iz 
obližnje sobe i naglo me izrečenim riječima nagovori: 

»Gospodine doktore! Moja majka mora za dva 
dana ozdraviti, jer ja hoću da idem na Svetosavsku 
besedu!« 

»Za sad vam mogu dati samo nadu, da će to biti 
moguće, ali morate i vi jamčiti, da će gospođa majka 
dobiti sve određeno liječničkim propisom« — i na- 
klonim glavu u znak pozdrava. 

Za dva dana me bolesnica već pozdravi svojim 
naravnim glasom i veselo izjavi, da se već ćuti pot- 
puno zdrava. 

Djevojka stoji kraj majke i veselo se smjesi, kad 
sam iza pretrage izjavio, da su svi organi disala 
opet u redu, pa da može uz male mjere opreza po- 
sjetiti večerašnju zabavu. 

Gospođa mi uz kćerku zahvaljuje, da sam joj 
tako brzo pomogao i u šali mi kaže kako je i njezin 
suprug zadovoljan brzim ozdravljenjem i kako me 
je proglasio izvrsnim lekarom, samo da on ne bi 
2-3 dana naredio da malo govori, već barem pol 
godine. 

I tako je svršio moj prvi liječnički posjet u za- 
dovoljstvu i šaljivom raspoloženju. 

Do vratiju me stana opet sprovede kćerka, koja 
mi ponovno zahvali za brzo izliječenje. 

Ova je djevojka u kasnijem životu postala su- 
pruga jednog liječnika. 

Rado bih joj promatrao lice, kad bi njezinom su- 
prugu netko tako imperativnim (zapovjedajućim) 
glasom odredio rok u kojem mora povjerena mu 
bolesnica ozdraviti . . . 

BRONHITIS acuta et chronica 

(Akutna i kronična upala bronha) 

Gledam kroz prozor i motrim kako oštri sjeverni 
vjetar vitla sniježne pahuljice po zraku. Sve mislim 
kako je to lako motriti iz tople sobe, ali koliki jad- 
nici moraju po tom nevremenu iskušavati otpornost 
svoga zdravlja. 

Pričini mi se, da vanjski prozor nije za taj vjetar 
dovoljno zakvačen, pa hoću da popravim, kad za- 
kuca oštro na vratima. 

Na poziv uđe mlad čovjek, koji pozdravi i zatraži, 
da još danas dođem k njegovom ocu, koji cijelu noć 
kašlja i stoji pred upalom pluća. 

Pogledam kroz prozor, kojim baš trese sjever- 
njak, i zapitam: »Zar je zbilja tako opasno?« 

»Kako mislite! On stanuje Kruge broj 6. To je 
iza kolodvora i željezničkih kolonija. Već će Vam 
tko pokazati.« 

Nema druge već put pod noge. 

Kad sam preko dugog mosta prolazio, koji je 
nad kolodvorom podignut, morao sam se dva puta 
primiti za ogradu, tako je bio silan vjetar. 

Prošao sam željezničke kolonije, pa se preda- 
mnom širi polje pokrito snijegom. Dosta daleko se 
vidi tu i tamo rijetko drveće uz koje se nalaze male 
kućice. 

Kako ću naći Kruge broj 6? 

Napokon vidim jednog prolaznika, koji mi do- 
lazi u susret. Sav zamotan i držeći rubac na ustima 
dolazi sve bliže, a ja na tri koraka zbog urlanja vje- 
tra zavičem: »Molim vas, gdje su Kruge broj 6?« 

On tek mahne rukom u smjeru dalekih kućica i 
Pohiti dalje kao da ga vjetar nosi. 


— 37 — 


Idem dalje. Osjećam kako me već znoj probija 
od tegobnog i hitrog stupanja po snijegu. Morao 
sam dva puta stati, da odahnem i da se oduprem 
vjetru, pa sve mislim na razne rheumatske bolesti, 
kojih se može čovjek lahko dokopati po ovakovom 
nevremenu. 

Napokon se približim na 200 koraka jednoj ku- 
ćici. 

Ova je novim plotom ograđena, a na moje ve- 
liko čudo jedan čovjek po tom oštrom vjetru i zimi 
liči plot tamno smeđom bojom. Valjda, da se po tom 
vjetru brže osuši! 

Ličilac se na čas okrene i opazivši mene, koji 
sam još 50 koraka udaljen bio, naglo prođe kroz 
vrata plota i uđe u kuću. 

Kako je zaklopio vrata na plotu hoću da ova 
otvorim, ali jedva sam primio za kvaku, kad iz ku- 
ćice iza vratiju iskoči oveći pas i zareži na mene. 
Dok lupam na vrata uz ozbiljne opomene nakostru- 
šenog bundaša, sve mislim kako je taj pas lož stra- 
teg, jer da se je još čas pritajio, eto nevolje, a nje- 
gov bi bijes bio utišan. 

Napokon izađe iz kuće starija žena, umiri psa, 
dođe k vratima i pošto sam se s njome u kratka 
sporazumio, da su to Kruge broj 6, pusti me u dvo- 
rište. Putem u kuću zapitam, tko još u kući sad 
stanuje ? 

Dobijem iskren odgovor, da su to samo dva sina 
koja su sad u gradu, pa su samo ona i njezin muž 
sad kod kuće. 

Uvede me u sobu. Njezin muž sjedi za stolom pa 
s velikim naočalima na nosu tobože čita novine, koje 

a li drži naopako u ruci. Kraj njega lula, jer od čega 
bi taj kavanski zadah u sobi bio. 

»Vi ste taj teški bolesnik, koji treba još danas 
po tom oštrom vjetru i nevremenu liječničku po- 
moć?« - zapitam, te fiksiram (oštro motrim) dvije 
velike mrlje od boje, kojom je čas prije ličio plot. 

»Šta ćete! Sin mi je pretjerano zabrinut za moje 
zdravlje, a najviše ga smeta što po noći kašljem, pa 
ga probudim. Ja taj kašalj imam već više od 20 go- 
dina. Kad je čovjek vozio 25 godina željezničku ma- 
šinu i to po vrućini da ti se mozak kuha, pa po zimi 
da se dah smrzava, onda je čudo, da nije teško bo- 
lestan.« 

»Ta ja vam vjerujem, da kašljete i da po noći 
morate kašljati, kad ste 25 godina vozili mašinu, a 
sad stanujete u tako lošem sobnom zraku. Ali se bu- 
nim, što me je vaš sin hotimice zlo izvjestio, pa sam 
ja morao po tom nevremenu još danas k vama doći 
i riskirati kod toga moje zdravlje!« 

»Nemojte zamjeriti, gospodine doktore, ja ću ga 
već na red pozvati«. 

Pa da me udobrovolji počne pripovijedati kako 
je posljednjih 15 godina vozio samo brzi vlak iz 
Budimpešte na Rijeku i obratno. Naglašuje veliko 
povjerenje, koje su u njega imali pretpostavljeni, pa 
je vozio i mnoge okrunjene glave i 'pri tom vadi 
oveću kutiju i počne mi pokazivati razne inostrane 
redove (ordene), koje je primio za tešku i odgo- 
vornu službu. 

»Što ste vi, razmjerno mlad čovjek, već u pen- 
ziji?« 

»E! To smo samo mi vlakovođe, koji imamo 
pravo na čitavu penziju već poslije 25 godina službe, 

pa što ću još dalje izvrgavati moje zdravlje kojoj 
bolesti?!« 

Uvidim kako ima pravo, pa pošto sam se malo 
smirio i odmorio hoću da ga liječnički pregledam. 

Ustanovio sam Bronchitis chronica, katar na plu- 
ćima, kakav obično imadu ljudi koji su izvrgnuti 
udisanju oštrog zraka, kiselina, gustog prašnog zra- 
ka, jaki pušači, sva zanimanja kod kojih se ne može 
paziti na točno obdržavanje higijenskih propisa. 

Uslijed ovih utjecaja je sluznica njihovih broncha 
(oveće cijevi kojima zrak u pluća ulazi) malo ote- 
čene, krvlju podlivene i pokazuju znakove lahke 
upale, te više sluzi izlučuju, koju mi pomoću kašlja 
izbacujemo. Kronično se stanje lagano razvija za 
razliku od akutnog bronchialnog katarrha, koji iz- 
nenadno nastupa, ako se čovjek koji živi u dobrim 
higijenskim prilikama izvrgne navedenim vrijeđa- 
njima. 

Pošto sam bivšem vlakovođi razložio uzrok nje- 
govom kašlju i rastumačio kako će se istoga riješiti, 
te propisao lijekove za liječenje Bronchitis chronica, 
pošao sam kući, da liječim svoj Bronchitis acuta, 
koji sam zadobio žureći se po tom nevremenu bes- 
potrebno ovom bolesniku. 

PNEUMONIA 

(Upala plući) 

Bilo je to pred Božić jedne krute zime. 

Mališ od 8 godina doskače iza večere i reče: 

»Mama je zamolila, da dođete k nama, jer tata 
ima veliku vrućinu i bode ga u prsima«. 

Bio sam kod ove uredne činovničke obitelji sa 
četvero male djece kućni liječnik. Brzo se obučem 

x pođem s mališem po sniježnoj mećavi k bolesnom 

Moja se slutnja obistinila. Pronašao sam upalu 
pluća na desnom donjem režnju. 

Bolest je ova obično lahke naravi, ako se bole- 
snik nalazi u dobrim higijenskim prilikama i ako 
imade druge organe, napose srce zdravo. 

Bakterijelnih uzročnika za upalu pluća naći ćete 
uvijek u našim plućima, ali oni uhvate korjen za 
upalu tek onda, ako čovjek stvori priliku da popusti 
otporna snaga pluća. 

Srce je glavni motor kod svih bolesti, a pogo- 
tovo kod upale pluća. Dok srce besprikomo radi 
nema bojazni. 

Zato liječnik kao kapetan na uzburkanom moru 
kormilo - drži neprestano bilo (puls) u ruci i nad- 
zire rad srca, da u slučaju potrebe taj rad propisa- 
nim medikamentima pojača. Znao sam već od prije, 
da moj bolesnik imade prirođenu griješku srca. 
Dakle sam morao biti dvostruko oprezan. 

Bolest počinje sa žestokom groznicom iza koje 
nastupa probadanje, kratko i brzo disanje i velika 
vrućina od 39 i preko 40 st., koja bolesnika drži 
sve do krize. To je čas kad popuste iznenada sve 
tegobe upale, a tjelesna toplina padne na normalu. 

Razumije se, da je zabrinuta žena i mati, videći 
teško stanje u kojem se bolesnik nalazio, vječno ste- 
njanje pa bulažnjenje uslijed velike vrućine, na ča- 
sove izgubile svaku nadu. 

Dolazio sam dnevno tri puta i po mogućnosti ju 
sokolio i uvjeravao, da to stanje nije pogibeljno, pa 
da će na jednom na bolje okrenuti. Peti dan mi reče, 

da mi daje slobodne ruke, ako želim još kojega liječ- 
nika pozvati. 

Odgovorim, da zato nema razloga, pošto ni svi 
profesori ovoga svijeta ne mogu drugačije metode, 
za liječenje odrediti, pa sam obzirom na skučene 
novčane prilike otklonio poziv drugog liječnika i time I 
pnštedio obitelji taj osjetljivi trošak. Shvatio sam] 
koliku sam odgovornost primio na sebe, ali život je j 
vječna borba. 

Bio je Badnjak, taj dan sam četiri 'puta brojio I 
bilo. Rad srca zadovoljava, inače je stanje bolesni- 1 
kovo danas, šesti dan, nepromjenjeno. 

Na večer opraštajući se od obitelji upozorio sam I 
ih, da me kod svake važnije promjene obavijeste. 

Otišao sam zabrinut kući. 

U dvijema kućama taj dan nije bilo pravoga I 
Badnjaka. U kući mojega bolesnika su zaboravili, | 
da je sutradan Božić. U mojoj kući mogao je svatko ] 
citati na mojem licu, da me teške brige more i tu 
su veliki i mali članovi rano polijegali spavati. 

Jedva sam zaspao, kad zazvoni kućno, liječničko I 
zvono. Otvorim prozor i čujem sa ulice nagli, zabri- ] 
nuti glas sluškinje: »Milostiva je dala moliti, da od- ] 
mah dođete. Gospodin je iznenada prestao disati«. 

Onako preko noćne košulje prebacim zimski ka- 
put i već se penjem po stubama k bolesniku. 

Na pragu sobe stoji četvero mališa i sa stra- 1 
hom gledaju u susjednu bolesničku sobu, dok go- 
spođa kleči uz krevet i moli se Bogu. 

Čim je opazila da sam došao, skoči i reče- »Brzo 
brzo!« ' ' ! 

Stupim uz krevet, primim za bilo te brojim nor- I 
malno udaranje srca, bolesnik tiho jedva zamjetljivo ' 

diše, a znoj ga svega oblijeva, te mu stoji u debelim 
kapljama po čelu i licu. 

Okrenem se gospođi i primim je za obje ruke i 
kažem: 

»Milostiva gospođo! Ja vam čestitam, jer je na- 
stupila teško očekivana kriza. Pustimo sad našega 
bolesnika, đa se opet jednom pošteno ispava. Taj će 
ga san oporaviti, pa će sutra s nama zadovoljno bo- 
žićevati«. 

Oprostim se pošto sam svako dijete pogladio po 
licu i šapnuo »Sretan Božić«, dok su me oni ispratili 
jednakim veselim poklikom, kad sam silazio niz 
stube. 

Idem preko trga. Usred trga stoji prastara župna 
crkva i u zimskom se ruhu cakli snijeg i led iz 
rasvijetljene crkve, upravo se služi polnoćka. 

Razliježu se glasovi božične pjesme: 

»Na tom mladom ljetu veselimo se . . .« a meni 
se čini kao da to sami anđeli pjevaju . . . 

Prošlo je od onda 25 i više godina. 

Mnogo sam stotina puta prolazio preko tog trga 
i svaki se put sjetim one polnoćke. Svaki put mi u 
uhu zazuje glasovi božične pjesme, ali što više go- 
dina prolazi u vršenju mojega zvanja, to mi se pri- 
činja kao da se u zvuku javlja sve više hrapavih 
glasova . . . 

TUBERCULOSIS PULMONUM 

(S u š i c a) 

Bio je procjenitelj u zalagaonici. 

Dakle zarađivao je svakidanji ’kruh u zvanju u 
kojem je dolazio u saobraćaj sa mnogim ljudima i 

to najviše s onima, koji su živjeli u bijednim pri- 
likama. 

Ovi su jadnici donašali u zalagaonicu svoju bog- 
ćiju, stara ponošena odijela, rublje, zastore, pa 
prašno pokućtvo, slike, knjige i t. d. 

Sve se to natrpalo u skučene prostorije u kojima' 
je uredovao naš procjenitelj. U tim prostorijama 
morao je on u jednoj minuti 16-18 puta snabđjevati 
svoja pluća sa potrebnim kisikom. Kako je to kroz 
20 godina išlo, nije čudo da je postojala mogućnost 
da u tom gustom, zagušljivom, prašnom zraku za- 
dobije koju plućnu bolest. 

Radi neprestanog kašlja, žestokog noćnog znoje- 
nja i lake večernje tjelesne topline pozvala me jed- 
noga dana njegova supruga, da ga liječnički pre- i 
gledam. 

Ustanovim kod toga - skoro bih rekao - goro- , 
stasa, koji je težio preko 100 kilograma, veoma i 
sumnjivu plućnu bolest. 

Na jednom mjestu prsnog koša sluša prislonjeno 
uho veoma oštro, bronchialno disanje. 

Na tom je mjestu perkutno (kucanjem) ustanov- 
ljen infiltrat (gusto plućno tkivo), dok inače po či- i 
tavom prsnom košu odaje okucanje normalno spuž- 
vasto plućno tkivo. 

U pljuvački gledam male gnojne krpice i kolute 
sa neznatnim krvavim primjesama. 

Kako tjelesna toplina nije znatno povišena, is- 
ključim. upalu pluća. 

Dajem obične savjete za često zračenje bole- 
sničke sobe i prepišem shodne lijekove. 


Suprugu umolim, da mi pošalje sadržaj pljuvalj- 
ke koji moram točnije mikroskopski (sitnozorom) 
regledati, jer mi se čini nalaz na plućima sumnjiv. 

P pretražio sam gnojne kolute iz pljuvačke bole- 
snika i mikroskopski nedvojbeno uglavio, da se u 
njima nalaze tipični od profesora Kocha otkriti Tu- 
berkelbacili. 

Drugi dan sam prema tom nalazu upotpunio moje 
liječničke savjete. 

Supruzi sam rekao istinu, kako njezin muž bo- 
luje na teškoj plućnoj bolesti, koja bi se mogla pre- 
tvoriti u floridnu tuberkulozu, sušicu, ako se ne 
bude čuvao. 

Ona mi se glasno nasmije u lice. 

Gledala je pred sobom kroz 30 godina gorostasa 
od preko sto kila, pa da taj oboli na sušici? Nije si 
mogla pretstaviti, da bi se taj od mene opisani si- 
ćušni bakterij usudio postaviti na onu gromadu od 
čovjeka. 

Nije joj bilo poznato kako ta bolest hara i po- 
hara na godinu milijune ljudi po svijetu, jer im se 
je Kochov bakterij usadio u pluća. 

Očito joj nije bilo poznato, da nestaje čitavih 
obitelji kad bolesni roditelji postave na svijet djecu, 
koja u sebi donose inklinaciju (sklonost) za ovu 
strašnu, bolest. 

Bolest ova ne štedi ni okrunjene glave, ni naj- 
jače atlete, a kamo li bijednike, koji živući u jadnim 
socijalnim prilikama zarađuju kruh u lošem zraku, 
kakav im pruža za udisanje mjesto njihovog svaki- 
dašnjeg zvanja. 

Država na čelu, pa razna udruženja i svaki liječ- 
nik u svome djelokrugu nastoje upozoriti od kakove 


— 45 — 


je osobito odlučne važnosti za zdravlje zračenje na-| 
ših stanova, školskih i poslovnih prostorija, a pogo-l 
tovo onih u kojima se nalaze bolesni ljudi. 

Za bolesnike na plućnim organima grade se po-« 
sebne prostorije u kojima struji dan i noć svježi« 
zrak. j 

Strogim naređenjem su higijenske 'prilike kodu 
ovoga bolesnika popravljene i pomoću lijekova sel 
bolesnik za kratko vrijeme osjećao bolje. 

Ja sam dnevno - gledajući na starinsku slik n j 
koja je prikazivala pokop Jelačića bana, a visila nal 
zidu nad krevetom - pregledavao i slušao djelovanje! 
pluća. On me uvjeravao kako se ćuti mnogo bolje,! 
ali ja sam opažao iz tjedna u tjedan kako se bolesna! 
plućna infekcija širi, a bolesnik sve više slabi. 

Jednoga dana nestalo je one rijetke starinske! 
slike sa zida. Taj dan me opet veselo uvjeravao ol 
boijku svog osobnog osjećanja i nije smagao dostal 
riječi zahvalnosti za brigu, koju vodim oko njegove! 
tvrdokorne bolesti. 

Idući kući razmišljao sam o nemoći liječnika oko! 
izlječenja ove teške bolesti pluća, koja stvara toliko! 
nevolja po svijetu. 

Kod kuće me dočeka iznenađenje. 

Kad sam razmotao omot prikaže mi se novo! 
uokvirena starinska slika sprovoda Jelačića bana,! 
koju mi je moj bolesnik poslao uz uljudno pismo u! 
kojem se ponovno za skrb zahvaljuje i ufa u moju! 
buduću pomoć. j 

Veselila me uviđavnost ovoga patnika, koji je! 
progledao kako sam upro sve sile, da mu pomognem! 
i olakšam snositi tešku bolest. Duboki uzdah među-! 
tim nadjačao je veselje nad tim rijetkim darom, kad| 

m i je sinulo pred očima kako će ovaj jadnik nakon 
dugotrajnog bolovanja postati žrtva ove teške bo- 
lesti. 

Taj se uzdah podvostručio kad bih u kasnijim 
godinama promatrao u zbirci mojih slika starog Za- 
greba Jelačićev pokop. 

Jedan je uzdah bio namjenjen općoj nemoći u 
liječenju razvijene tuberkuloze, a drugi mi se izvio 
iz moje nutrine, kad sam se sjetio već davno mrtvog 
procjenitelja, koji je tako visoko cijenio moju skrb 
oko njegove teške bolesti. 

TUBERCULOSIS UNIVERSALIS 

(Napad uzročnika sušice na više organa našega tijela) 

Otporna snaga našega tijela protiv svih sitnozorno 
(mikroskopski) tek opažanih neprijatelja, dade se sa- 
mo čistoćom poduprijeti, jer ako se proti tomu prvo- 
mu uvjetu za uzdržavanje zdravlja griješi, tad su 
ovim neprijateljima otvoreni svi ulazi u naše tijelo, 
pa se radi samo o prilikama i oni zasjedaju u čo- 
vječje tijelo, pa počinju svoje razorno djelo. 

Čim je veći broj tih sićušnih neprijatelja, kojih 
se može skupiti i više vrsta, tim je i pogibelj veća 
za čovječji život. 

• Bio je 42-godišnji dobroćudni trhonoša (Dienst- 
mann), koji se je prije više godina liječio u besplat- 
noj ambulanti od sifilisa. 

Kad god bi ga viđao po gradskim uglima, skinuo 
bi on kapu i pozdravio hrapavim svojim glasom. 

K odzdravu sam uvijek dodao: »Kad ćete opet 
doći na potrebno liječenje«? 

Redovito sam dobio isti odgovor: »već sam htio 
prije dva dana doći, ali sam bio zapriječen. Doći ću. 
sigurno drugu nedelju«! 

Ali kako to često biva kod ove bolesti koja ne 
uzrokuje nikakove boli, njega opet nije bilo. 

Jednoga dana opazim kako stoji na uglu sav shr- 
van i jedva čujnim glasom pozdravi s riječima: 

»Sutra moram k Vama doći, jer me već tako silan, 
kašalj guši, da ne mogu raditi«. 

Tek treći dan je dovezen u bolnicu po »društvu za 
spašavanje« taj teško bolesni trhonoša, koji zbog 
lakoumnosti ili pomanjkanja podesnog vremena nije 
došao do spoznaje, da je zdravlje najvažnije u čo- 
vječjem životu, pa da potraži u besplatnoj ambu- 
lanti liečnički savjet za svoje teško bolesno tijelo. 

Kod vanjske su već pretrage nađeni znakovi po- 
vratnog sifilisa. 

Kako je bolesnik bio veoma slab, te ima uz znatno 
povišenu tjelesnu toplinu neprestani kašalj, to sam 
ga odmah poslao na pregled na unutarnje odjeljenje^ 

Odgovor je bio kratak; Razvijena plućna tuber- 
kuloza (sušica) sa malo nade u poboljšanje. 

Jadni trhonoša! 

Kako je sušica u tom razvoju veoma pogibeljna, 
za ostale bolesnike, koji su radi drugih bolesti u toj 
sobi, to sam još isti dan ishodio primitak na odjele- 
nje za sušićave bolesnike s napomenom, da ćemo mi. 
liječiti nastup sifilisa čim se bolesnik malo oporavi. 

Zahvalio je za skrb i sa jedva razumljivim glasom 
izrazio je žaljenje što već prije nije potražio liječ- 
nički savjet, te je odnešen na odjelenje za plućne 
bolesti. 


Dnevno sam slušao izvještaj, da mu slabo ide. 
Peti je dan bio na umoru. 

gesti se dan preselio u dom naših otaca pošto je 
prestao u njegovom tijelu naravni kemički proces 
pretvaranja ono malo kisika, koji su ta bolesna 
pluća još primala - u ugljikov dvokis. 

Obično u tom času svršava liječnička uloga, ali 
sam se morao na taj slučaj još jednom obazrijeti 
i zabaviti u duhu žalosnim udesom tog trhonoše, koje 
misli ovome komadu papira povjeravam. 

Za tri je dana primljen na odjeljenju prepis služ- 
benog protokola o sekciji (paran ju) Iješine ovoga 
trhonoše i ustanovljenje uzroka smrti. 

Mimoilazim nuzgredni opis u kojem se i znakovi 
sifilisa, pa znakovi djelovanja drugih otrovnih utje- 
caja spominju, pa ću nabrojiti samo one, koji se od- 
nose na razvijenu tuberkulozu (sušicu), koja je bila 
označena kao uzrok smrti. 

Tuberculosis ulcerosa laryngis et trachea (tu- 
berkulozni čirovi u grlu i dušniku). 

Lymphadenitis tuberculosa tracheo bronchialis 
(tuberkulozno gnojenje žlijezda između desnog i li- 
jevog krila plućiju). 

Residua pleuritidis adhasivae bilateralis (zao- 
staci obostranih upala porebrice). 

Pleuritis fibrino - purulenta dextra (desno gnoj- 
no zapalenje porebrice). 

Pneumothorax dexter (prodor iz pluća u desni 
slobodni prostor porebrice, te kroz to slobodni pro- 
laz zraka u taj prostor). 

Caverna chronica apicis pumonum dexter (stara 
tuberkulozna zaraslica u desnoj plućnoj vršiki). 

Tuberculosis disseminata praecipue đextri (ras- 
pršena tuberkulozna ognjišta osobito po desnim plu- 
ćima) . 

Ulcera tuberculosa intestimi et ulcus tuberculo- 
sum coeci (tuberkulozni čirovi na tankom zrievu i 
na slijepom crijevu). 

Tuberculosis disseminata lienis (raspršena tuber- 
kulozna ognjišta u slezenima). 

Tuberculum solitarium glandulae suprenalis de- 
xtrae (tuberkulozna novotvorina bubrežne žlijezde). 

Prostatitis, vesiculitis seminalis et Epididymitis 
dextra tuberculosa caseosa (gnojna tuberkulozna 
ognjišta na prostati i ostalim spolnim organima) . 

Tu je opisan žalosni prepad, koji je proveo i u 
kojem je uspio od Kocha pronađeni Tuberkelbacil na 
jadno tijelo nesretnog trhonoše. 

K tomu se nalazu mora još dodati strpljivo pod- 
našanje napada sa strane Spirohete palide, tog uzroč- 
nika sifilisa. 

Ne radi se u tom slučaju samo o potvrdi rečenice 
kako: »dva loša ubiše Miloša« već moramo da nabro- 
jimo još i druge otrovne utjecaje, koji su djelovali 
ubitačno na ovo tijelo. 

Ovaj je trhonoša bio odan i piću alkoholnih te-; 
kućina, pa je taj otrov uživao prekomjerno i u naj- 
nezđravijoj formi kronično trovao tjelesne organe. 

Djelovanju se alkohola pridružio još drugi otrov, 
a to je Nieotin, koji je nesretnik mnogo i opet u 
najlošijoj kvaliteti uživao. 

Kad sve to uočimo i s liječničkog stanovišta raz- 
mislimo, tad si moramo pretstaviti, da je ovaj trho- 

n oša sa ogromnim zaostacima svog kosturnog sklopa 
u ranijim godinama prikazivao gorostasa u pogledu 
zdravlja i da su samo lakomislenost i nemar krivi, da 
je daleko prije vremena u grob položen. 

myodegeneratio cordis 

(Usalovljenost srca) 

Neumjerenost u jelu i piću proglašena je jednim 
od glavnih grijeha u svim vjerama svijeta. - Ipak 
ljudi baš u tom mnogo griješe, pa kad poslije mnogo- 
godišnjeg grijeha nastupaju bolesne posljedice na or- 
ganima griješnog čovjeka, tad svaki vapi: »pomozite 
gospodine doktore, jer mnogo trpim«. 

Tako je bilo i sa tustom majstoricom, koju je maj- 
stor dovukao teškom mukom u drugi kat na liječ- 
ničko savjetovanje. 

»Sjedi sad pa se odmori« reče majstor i pritisne 
debelu majstoricu na stolac. - Široko lice tamno cr- 
vene boje pokrito je znojem. Sva je usopljena, teško 
diše i jedva koju riječ izlane. - Zato majstor preuzme 
da odgovara. 

»Doveo sam vam moju ženu, da joj pomognete, 
jer se sirotica mnogo muči neduha (kratki dah). Ci- 
jele noći jadikuje da će se zadušiti. - Dok je bila mla- 
đa i okretnija, marljivo se je brinula za gospodar- 
stvo, a sada mora sve prepuštati drugima. - Znadete, 
da već 2 mjeseca nije bila u pivnici? ! - Još dolje ne- 
kako ide, ali kad hoće gore, onda se zapuše kao nas 
koji kad se popne na toranj katedrale. - Noge su 
Joj svaku večer otečene. - Čisto ni za niš. - Jedino 
sto još na njoj vredi to je želudac. - Ima apetita kao 

1 Prije, a što pojede, to onda poštarom običaju i za- 
lije«. 

Prekinem ovu »po domaću« ispripovjedanu povi- 
jest bolesti i počnem pregledavati bolesnicu. 

Brzo sam ustanovio, da ova oko 110 kilograma 
teška bolesnica boluje na usalovljenju svih organa, 
a osobito trpi zato što je srce u pogibeljnom stanju 
obolilo. - Odredim stroge upute glede hrane i pića 
te upozorim kako može kod neobdržavanja ovih na- 
redaba očekivati pogoršanje sadašnjih muka, dapače 
i najtežu posljedicu, a to je smrt. 

Nekako su oboje kimali nevjerojatno glavama, 
kad sam joj ponovno strogo zabranio masna jela - 
koja ona tako voli - te zabranio svako uživane alko- 
holnih pića i t. d. 

Tužnim su licem ostavili sobu za liječničko sa- 
vjetovanje. 

Nije prošlo ni pol godine - kad uzčitam u novi- 
nama, kako se je naša majstorica iza obilnog objeda 
onesvijestila i za nekoliko časaka izdahnula. 

ABCESUS PUIMONUM 

(Gnojna šupljina u plućima) 

Opet je prošlo pol i više godine. Kad primim glas^ 
da je majstor obolio i moli da ga posjetim. 

Dođem do kreveta. Tu leži jadni čovjek u velikoj 
vručini i najprije me isprekidanim riječima uvjerava, 
kako sam lijepo pokojnoj majstorici savjetovao, ali 
se ona nije htjela ničega držati, pa je onda sve do- 
šlo kako sam ja prorekao. 

Pregledam ga i ustanovim, da boluje na rijetkoj, 
ali veoma teškoj bolesti, na Abscesu u plućima. 

U plućima se stvorila gnojem ispunjena šupljina 
uslied bacilovnog uzročnika, koji stvara gadno zauda- 
rajući gnoj i ovaj se kašljanjem izbacuje. - Prozori 

moraju biti vazda otvoreni, da se mijenja zrak, pošto 
j, e inače radi zaudaranje gnoja boravak u sobi ne- 
moguć. 

Već za vrijeme točne pretrage opazio sam, da je 
neka mlada djevojka htjela ući u sobu, ali je uvijek 
brzo opet zatvorila vrata. 

Kod odredaba za njegu upitam majstora tko će 
se brinuti, da sve u redu dobije? 

Onako slabim i hrapavim glasom nastoji dozvati 
»Anka! Anka!« 

I opet se otvaraju vrata, a Anka prekorači prag 
sobe. - Moj bolesnik mi predstavi ovu jedva doraslu 
djevojčicu kao svoju nećakinju. 

Pošto sam prepisao lijekove, odredio hranu i ne- 
prestano zračenje sobe, ostavim iza nekoliko utješnih 
riječi sobu. 

U drugoj me sobi dočekaju uz već poznatu neća- 
kinju i dva pekarska pomoćnika, majstorovi poma- 
gaći, koji su sa zabrinutim licem saslušali glas o 
velikoj pogibelji majstorove bolesti. 

Kod mojih dnevnih posjeta nisam mogao usta- 
noviti poboljšanje. Pozovu na moj predlog starijeg 
i mnogo iskusnijeg kolegu, ali i taj je dao jednako 
mnijenje, kako je bolest veoma teške naravi, pa mo- 
ramo na sve spremni biti. 

Čitao sam po mnogim knjigama i tražio lijekove 
za Absces u plućima, ali sve je to tako bespomoćno 
i tužno zvučilo, da sam izgubio svaku nadu. 

Kod poslijepodnevne kućne ordinacije potražio 
me jedan stariji gospodin, koji mi se prikaže kao 
stari prijatelj jadnoga pekarskog majstora. Taj me 
nakon desperatnih izjava o dvojbenom spasu prija- 
telja umoli za liječničku svjedodžbu, kako mu je 

prijatelj na smrt bolestan i kako se ima ova očeki- 
vati u najkraće vrijeme. 

Na moj upit čemu to treba, izjavi, da se majstor 
želi prije smrti vjenčati sa svojom nećakinjom An- 
kom, kako bi ona ostala poslije smrti bar donekle 
opskrbljena. On je već bio kod nadbiskupskog du- ] 
hovnog stola i tamo su mu izjavili, da je to vjen- 
čanje u brzini dozvoljeno samo sa svjedodžbom, ako 
liječnik potvrdi, da bolesniku velikom vjerojatnošću 
prijeti smrt. 

Napišem bez oklijevanja zatraženu svjedodžbu. 

Drugi dan uđem kroz kuhinju u prvu sobu i tu 
kao u kakovoj priči nađem prostrti dugi stol sa 12 
sjedala. Na stolu uz potpuni jedaći pribor sva sila 
cvijeća, kolača, dvije velike torte i nekoliko boca 
vina. 

U brizi za mojega bolesnika upravo sam se raz- 
ljutio, kad sam vidio takove priprave za vjenčanje 
s jednim umirućim čovjekom. 

Kod pretrage bolesnika pričini mi se kao da i 
na njegovom licu čitam odraz svečanog raspolože- 
nja. Brzo se oprostim pošto sam otklonio poziv na 
vjenčanje, koje će u 3 sata poslije podne biti, kada 
očekuju velečasnog gospodina župnika. 

Oko 3 sata sam hitno pozvan jednom bolesnom 
dječaku u gornji grad. 

U vagonu parne uspinjače za gornji grad ugle- 
dam domaćeg župnika. 

Začuđen upitam; »Što vi velečasni putujete gore, 
a očekuju vas u P. ulici k jednom teškom bolesniku, 
da ga vjenčate pred smrt s mladom djevojkom!?« 

»Ah! To su vam čudni ljudi! 

Imade tu toliko zaprijeka, ali oni misle da se to 

tako lahko riješava. Prvo, ona je njegova nećakinja, 
d^ga je komplikacija, da mladenka nije još prešla 
15-tu godinu, a treća, da je majstor pravoslavne 
vjere, a ona je katolikinja. 

Ne znam hoće li teško stanje bolesnika moći 
svladati sve ove zaprijeke? 

U ostalom idem sad u župni ured, da vidim da li 
m i je duhovni stol poslao službeni akt i kako je sve 
to rješeno.« 

Oprostim se i požurim bolesnom djetetu. 

Drugi dan sam sa velikom znatiželjom pohitio 
bolesniku. 

Našao sam ga nasmiješena i nekako zadovoljna. 
Mladoj ženi gladi ruke i uvjerava kako se nada da 
će kraj mojeg brižnog liječenja i kraj nježne njege 
njegove - skoro se zabunio i rekao »stare« - mile 
ženice opet ozdraviti i uživati sreću sređenog braka. 

Konstatiram kod liječničke pregledbe, da je zbilja 
danas stanje bolje. 

I tako je to dalje išlo, dok nakon četiri nedjelje 
nisam zbrojio ovo svakidašnje »Uvijek bolje« i dao 
dozvolu, da po malo ustaje iz kreveta. 

Bolesnik se je brzo oporavljao i nije prošlo osam 
nedjelja, kad opet uđe kao gazda u svoju pekarnu. 

Još osam dana i on puši svoju omiljelu lulicu i 
smješi mi se kroz prozor na vratima pekarne. 

Veselio sam se u duši kako smo se kolega i ja 
prevarili u prognozi razvitka majstorove bolesti u 
n jegovu korist. 

APICITIS 

(Katarh u plućnoj vršiki) 

Nešto iza godine dana eto ga opet u mojoj sobi 
Za savjetovanje. Tako se pomogao i udebljao, da 

sam ga jedva prepoznao. Bio je u pratnji mlade že. 
ne, ali je nju ostavio u čekaoni. 

Sad mi ispovijedi kako je opet u velikoj brizi] 
za ženu, koja već mnogo mjeseci pokašljava, te se 
tuži na bodac u prsnom košu. Tako je brižna u go-1 
spodarstvu - skoro bih rekao bolja od moje pokojne] 
žene — koja je također bila dobra gazdarica. Kraj] 
izvrsne hrane postaje sve slabija, a ja znam da to \ 
ne znači dobro. 

Po liječnički savjet neće ići. Danas ju je nama-l 
mio do moje čekaone, kao da se radi o njegovom] 
zdravlju. 

Kod tih riječi otvara vrata čekaone i sa lukaviml 
smješkom oko ustiju zove: »Hodi, draga AnkiceJ 
kad smo već tu, bude i tebe naš dobri gospodin! 
doktor pregledal«. 

Jadna mlada se vrpolji, ali se ipak kao poslušno! 
dijete pokori. 

Našao sam, da se je plućni katar u obim vrši- i 
kama, Apicitis, već dosta ozbiljno razvio. 

Kraj te opće slabe tjelesne konstrukcije savje- 
tovao sam, uz shodne lijekove odlaganje svih kućnih! 
briga jedne mlade gazdarice i bezodvlačnu promjenu 
zraka u zdravi besprašni gorski kraj. 

Majstor je videći moje ozbilnjo lice obećao sve 3 
učiniti, pa makar zrtovao cijeli imetak, samo da mu j 
žena ozdravi. 

Žrtvovao je mnogo, ali je slijedeće proljeće ipak I 
smrt pokosila to mlado biće. Bolest se je silnom 1 
brzinom širila po cijelim plućima i ona je postala i 
žrtvom strahovitog biča božjeg, koji po čitavom svi- 1 
jetu hara, a zove se sušica (jektika). 

Jadni majstor! Čovjek snuje, a Bog određuje! 

(JASTKO - ENTEKITIS AČUTA 
ICTERU8 

(Akutna upala želuca i crijeva — 

žutica) - 

Imade ljudi, koji ne paze na količinu i kakvoću 
hrane i pića, koje uživaju. Želudac se takovih lako- 
umnih ljudi prvi buni protiv ove ljudske nesmotre- 
nosti, pa obično u najkraće vrijeme opet izbaci pre- 
veliku količinu hrane i pića, jer nije dorasao da to- 
liko toga probavi. 

Još je gori slučaj, ako se u želudac stavi hrana 
koja je pokvarena, pa makar u malenoj količini, jer 
ova izazivlje bolesne pojave. 

Najgori je slučaj, ako ovako otrovno djelujuća 
sastojbina prolazi dalje iz želuca u crijeva, pa i 
tamo izazivlje bolesne pojave i pravi dotičniku ve- 
oma neugodne tegobe. 

Ova sadržina tad djeluje kao pravi otrov na či- 
tavi tjelesni ustroj, pa se čovjeku pričinja kao da 
su mu svi organi kao potreseni — oslabili. 

Pojavljuje se glavobolja, duševna i tjelesna klo- 
nulost, pomanjkanje svakog teka za hranu i piće, 
poremećenje redovite probave, povišena tjelesna to- 
plina, a u slučaju da su se znakovi otrovnog djelo- 
vanja u većem stupnju iz želuca povukli i na cri- 
jeva, to su tegobe još mnogo teže podnosive i za 
izlječenje dugotrajnije. 

Kako je netom opisano, da se ovakovo stanje 
javlja iza nepromišljenih pogriješaka kod prehrane, 
tako nastupaju još češći znakovi kod raznih lijekova 
i otrova, koje čovjek dovodi gutanjem u želudac, 
Pa makar gdjekoji put u malenoj količini. 

Slučaj na kojemu želim prikazati takovu sliku 
bio je mladić od kojih 30 godina, koji je imao ne- 
priliku te se zarazio s kapavcem, triperom. 

Uz druge shodne savjete za liječenje ove bolest 5 
prepisao sam mu i neko ulje, koje se radi neugod- 
nog teka propisuje u kapsulama od želatine. 

Pošto je poznato da želatina draži sluznicu že- 
luca, a i ljekovito ulje izazivlje također neugodne 
tegobe na prazni želudac, to sam mu naglasio neko- 
liko puta, da uzimlje dnevno po 6 komada ovih kap- 
sula samo na puni želudac. Odredio sam točno, da 
uzima po dvije poslije svakog dnevnog obilnijeg ob- 
roka hrane, jer želatina i ulje tad ne dolaze u do- 
ticaj sa golom sluznicom, pa izostaje neugodno dje- 
lovanje na sluznicu. 

Za pet se dana opet prikazao, ali čim sam ga 
ugledao to sam opazio, da se sav promjenio u licu. 

Kapavac je krenuo na bolje, ali se tuži da su mu 
ove nesretne kapsule pokvarile sasvim želudac i 
probavu. 

»Ta ja sam vam nekoliko puta naglasio, da ih 
gutate na puni želudac, dakle poslije zajutarka, ob- 
jeda i večere!« 

»Da! Da! Ali ja sam imao prije tri dana »Dugi 
dan« ! 

v To J e dan, kad ne smije pravovjerni Izraelita 
ništa uživati od jela i pića potpunih 24 sata. 

Taj je mladić držao, da gutan je ovih kapsula 
neće biti tako veliki grijeh na taj dan, pa ih je uzeo 
na prazni želudac. 

Uz žestoke boli i poremećenu probavu pojavila 
mu se još i žutica, jer se je začepio uslijed otečene 
sluznice u crijevu kanal kroz koji utiče u crijeva iz 

• tara za probavu potrebna žučna primjesa, pa se 
ta žučna primjesa razlila putem krvnih cijevi po 
svem tijelu. 

Ovaj je lakoumni neposluh liječničkog savjeta 
imao za posljedicu, da je bolesnik već nakon pet 
nedjelja bio izliječen od svog kapavca, ali mu se 
probava želuca i crijeva još nije sasvim popravila 
i kod točnog je motrenja opazilo liječničko oko još 
zaostatke žućkaste boje na koži i vidljivim sluzni- 
cama. 

typhus abdominalis 

(Trbušna pošalina) 

Sa prijateljem G. smo posjećivali zajedno uni- 
verzu, sprijateljili se, pa smo takovi ostali u životu 
kroz decenije. - Snašla gaje teška obiteljska nesreća. 

Poštovao sam kao i svi ostali drugovi njegovu 
tešku bol. Čovjek želi u takovim časovima sam biti 
sa svojim mislima i svojim čuvstvima. 

U tu je svrhu poduzimao duge šetnje izvan grada. 

Jednoga se dana potuži na boli u trbuhu i kako 
ćuti povišenu tjelesnu toplinu. - Tegobe su se slijede- 
ćih dana povećavale i bude konstatirano, da se radi 
o Typhus-u abdominalis (trbušnoj pošalini). 

Svi smo se začudili! Na koji se je način mogao 
inficirati? 

Bacillus typhi abdominalis jest uzročnik teških 
crijevnih čirovitih procesa. 

Čovjek se zarazi ako dolazi u dodir sa izlučinom 
bolesnog čovjeka direktno ili indirektno ako dođe u 
doticaj sa predmetima koji su putem izlučine boles- 
n °g čovjeka zaražene. 

U gradu, obitavalištu mnogih ljudi pazi se strogo 
na to, da budu izvršeni svi higijenski propisi. Spro- 

veđena je dobra kanalizacija. Vodovod besprikorno 
funkcionira. Stari su bunari već odavna zatrpani. 

Voće, povrće, salata i t. d. ako nije prije užitk 
skuhano, a ono se dobro pere u čistoj vodi i tako me- 
hanički očisti od svih mogućih uzročnika mnogih bo 
lesti pa i tifusa. 

Osim toga su propisane stroge mjere opreza n 
koje mjere oblast budno pazi kod rijetkih bolesnika| 
na tifusu, koji su redovno - kako se to može pro- 
vjeriti - izvana importirani. 

Upravo smo se nalazili pred jednom zagonetko: 
odakle se je naš prijatelj zarazio tifusom. 

Istom kad je bolesnik iza dugog bolovanja počei 
pripovijedati o svojim šetnjama izvan grada bilo je 
moguće riješiti tu zagonetku. 

Bolesnik je pripovijedao kako se je za svojih mno 
gosatnih šetnja znao navratiti u koju seljačku kuću 
i tu si je kupio domaćeg sira i pravi seljački kukuruzni 
kruh. 

Kad je spomenuo nekoliko sela kroz koja je pro- 
lazio, tad je nabrojio i jedno selo koje je bilo poznato 
oblasti kao zaraženo od tifusa. 

Tamo je on očito primio hranu iz ruke jedne osobe, j 
koja je bolovala na tifusu i ne misleći na mogućnost 
kakove infekcije primio na ovoj hrani i uzročnika! 
tifusa u svoje tijelo. 

Lebdio je kroz tjedne i tjedne između života i 
smrti, ali su se dobra tjelesna konstrukcija i brižljiva 
njega oko bolesnika oprle ubitačnom djelovanju ba- 
cila tifusa, pa smo ga opet u veselju primili u našu 
sredinu nakon skoro polgodišnjeg bolovanja. 

Sa malo se opreza može izbjeći mnogim teškim 
bolestima. 

dtseniheria 

(Srdobolja, griža) 

»Hvala Bogu danas je prošla moja vratobolja, pa 
se ja ćutim opet potpuno zdrava« uvjerava me gospo- 
đa koja se nedavno nahladila i prepatila tešku vratnu 

upalu. ^ 

Pred njom se nalazi na stoliću zdjela sa krasnim 

velikim breskvama. 

Promatram krasni plod, koji u svom šarenilu pre- 
laza tamno crvene boje u žutu upravo zadivljuje čo- 
vječje oko. 

»To mi je moj muž danas donio kući, u nadi da 
ćete mi dozvoliti užitak ovog krasnog ploda. Je li da 
su krasne? Kad bih znala lijepo slikati, odmah bi 
sjela i naslikala ovo čudo krasne prirode« i već do- 
hvati najveći plod i zagrize apetitom, kako to može 
samo čovjek koji nije 3 dana ništa poštenoga pojeo. — 
Upozorim ju, da ovo voće sigurno nije oprano, pa 
može biti uzrokom za razne bolesti. 

Ona tek mahne rukom nehajno s riječima: »Što 
vi mislite gospodine doktore, da toliki ljudi, koji uži- 
vaju voće ovo prije peru?« i sa smiješkom mi se na- 
stoji narugati. 

Morao sam se zadovoljiti sa izjavom, kako ovo 
voće prelazi često kroz mnoge ruke dok dospije u 
naša usta, pa može lako koji bolesni među ovima biti. 

Zaželio sam dobar tek, jer je već drugu breskvu 
uživala, pa se oprostim proglasivši je izliječenom od 

vratobolje. 

Drugo jutro još se nisam ni obukao, kad zazvoni 
telefon i zove u kuću onoj gospođi, jer je teško oho- 
lila. 

Nađem ju sa silnim grčevima u trbuhu, a po noći I 
se pojavio crijevni proljev, da nije skoro ništa spa.| 
vala. 

Odredim shodno liječenje, te obećam u podne pri. 
gledati. 

Još prije podne me opet pozovu, jer je uz grčeve 
dobila krvavu stolicu. 

Kako nije ništa nekuhano ili nepečeno užival 
osim onih bresaka, to su kako se u slijedećim danim 
utvrdilo jedino one neoprane breskve posredovale, 
da je obolila na teškoj disenteriji, grizi. 

Uzročnik se ove bolesti nalazi u blatu oboljelih, 
te biva prenašan direktno od čovjeka na čovjeka ili 
indirektno raznim predmetima osobito onima, koj: 
nam služe za hranu. 

Povrće i voće koje nije dovoljno očišćeno ili prljava 
voda su ponajčešće posrednici za obolenje na disen- 
teriji. 

Ne samo ova tako teška bolest kao disenterija ili 
tifus, već i razni crijevni katari su neugodni pratioci 
života, kojima su uzrokom samo sirova, ili neoprana 
hrana, a vode ima toliko na svijetu! 

TAENIA SOLIUM 

(Trakavica) 

»Eto vidite, gospodine doktore, da ni ove dosta ] 
skupe pilule ne pomažu mojoj kćeri. - Točno joj kon- 
troliram tjelesnu težinu, ali ona ni uz svu najbolju 
hranu, koju slasno pojede i ine higijenske prilike u 
kojima živi baš ništa ne jača, već je jednako slabu- 1 
njava«. 

Tako se tuži majka na svoju 14-godišnju kćerku. 1 
Djevojčica je za svoje godine dosta visoka uzrasta, J 
ali slabog tjelesnog izgleda. 

Ta djevojčica živi u dobrim higijenskim prilikama, 
već godinu dana i više dobiva razne jačajuće pilule 
i medikamentozne tekućine uz izabranu hranu, pa se 
ipak ne može oporaviti. 

Čitav je njezin organizam nekoliko puta dobro 
pregledan i pronađena zdrava pluća, srce i ostali or- 
gani, a opet se nemože oporaviti. 

Mislim, - tražim uzrok koji je tu po sredi. 

Danas me je pozvala majka jer već nekoliko dana 
ima jake grčeve za vrijeme probave. Ispitujem, pre- 
gledavam, razbijam si glavu, ali ne mogu naći uzroka. 

Odredim stanovitu dietu (način prehrane) i ka- 
žem, da ćemo vidjeti. 

Za dva dana čujem, da je imala žešće grčeve iza 
nekog variva, koje je pripravljeno sa domaćim oštri- 
jim primjesama. 

Odredim da dobije istu hranu, pa da me pozovu, 
ako bi nastupili grčevi. 

Nekoliko sati iza užitka eto opet grčeva. - Zamo- 
lim, da mi se pošalje izmetina (blato) bolesnice. 

Kod pretrage pronađem nedvoumno kariku u du- 
ljini od 1 i po metra poznatog crva, trakavice, Tae- 
mia solium, Bandwurm. 

Ta se bolest dobiva ako čovjek uživa sirovo dakle 
neispečeno ili nekuhano meso naših domaćih živo- 
tinja. 

Poletim odmah u kuću te djevojke s veseljem, da 
sam odgonetnuo zašto taj mladenački organizam ne 
ttiože sa svojim zdravljem doći na zelenu granu. 

Ovaj se crv izvrsno hrani živući u crijevima te 
djevojke na njezin račun. 

Imade međutim takovih primjesa u našoj hrani, 
k°je taj crv ne podnaša, pa se onda vije i napinje 

u našim crijevima, što mi onda osjećamo kao žestoke 
grčeve. - Kod toga se koprcanja otkine komad crva, i 
koji je već dosegao dosta veliku duljinu od 6—12 me- 
tara, pa ga onda možemo pronaći u blatu. 

Majka se doduše ne sjeća kojom je prilikom kćer- 
ka uživala sirovo meso, ali priznaje, da je ona (maj- 
ka) u svojim djevojačkim godinama strastveno volila j 
jesti sirovo meso kad bi u kuhinji do njega došla, jf 

Meso koje je njezina kćerka pred mnogo mjesecil 
izjela, bilo je od bolesne životinje, pa se iz jajašca, 
koje se dade tek sitnozorom u bolesnom mesu usta- 
noviti razvio u crijevima crv, koji dosiže duljinu od 
10 i više metara. 

Kratkim liječenjem je u nekoliko dana sa medi- 
kamentima crv tako oslabljen, da je izgubio snagi 
držati se glavom za crijeva u koje se zakvačio po- 
sebnim napravama i tad je pospješenom probavom 
odstranjen iz tijela. 

Sad se je djevojčica naglo ojačala. 

Danas je majka mnogobrojne djece i uživa glas 
žene, koja je već odavna izgubila vitku liniju. 


TAENIA MEDINESIS 
et 

CHOLER A ASIATICA 

(Trakavica u Medini 
i azijatska kolera) 

Radi sobitih prilika, koje prikazuju pogibelj li- 
ječničkog zvanja, ako ga ovaj zdušno vrši, moram i 
ovu crticu priložiti ostalima, premda sam se nalazio 
istom na koncu gimnazijskih nauka kad se dogo- 
dilo slijedeće: 

pr. M. bio je vanredno sposoban i radin liječnik. 
On se nalazio na čelu svakog pokreta kad se radilo 
0 uređenju zdravstvenih prilika u kroz stoljeća za- 
puštenim ogromnim pokrajinama u kojima je služio 
kao liječnik. 

Kao čovjek napredan, zaželio je da što više vidi, 
pa da upozna i druge krajeve svijeta sa svim ose- 
bujnostima, a napose da prouči i bolesti ovih krajeva. 

U tom svojem nutarnjem porivu on si je ishodio 
kod oblasti, da je službeno poslan kao liječnički nad- 
zornik i savjetnik sa hodočasnicima u sveta musli- 
manska mjesta Medinu i Meku. 

Svake je godine hodočastilo mnogo stotina musli- 
mana na ova mjesta, gdje se rodio i djelovao njihov 
prorok Muhamed. 

Pošli su u Hadžiluk, a povratili se sa doživotnim 
naslovom Hadžije. 

U tim zemljama vladaju za naše zapadnjačke poj- 
move izvanredne skoro bih rekao fantastične prilike. 

Razlika je ne samo u ljudima i njihovim običaji- 
ma, pa i životinjama, koje tamo nalazimo i biljkama 
koje tamo rastu, već je razlika i u izvanrednim bo- 
lestima koje tamo haraju, a koje u onim prilikama 
grdno napadaju zdravlje pojedinih ljudi. 

Osobito su izvrgnuti svim nepogodama stranci, 
koji nisu vikli onako žarkom podneblju. 

Da se klice tih bolesti ne importiraju (unašaju) 
u naše krajeve, to je oblast svake godine odredila 
jednog liječnika, koji je pazio na to, da hodočasnici 
izbjegnu prilikama zaraze i da se zaraženi u koliko 
J e to moguće izliječe prije svog povratka u domovinu. 

Kao primjer takove jedne pogibelji, od onih mno- 
gđi koje prijete hodočasnicima u one krajeve, spo- 

menut ću točnije jednu takovu bolest t. zv. Taenia 
međinensis (Trakavica) . 

Kako u onim tropskim krajevima vlada velika 
vrućina, to je i ljudska žeđa povećana. - Žedni hodo- 
časnici napose stranih krajeva u toj muci lako zabo- 
ravljaju na propis higijene, samo da utaže veliku 
muku, koju trpe uslijed nestašice vode. 

U onim se vodama nalaze sićušni račići na kojima | 
opet obitavaju još sitnija jajašca Tenije međi- 
nensis. 

Sve su to tako sitna bića, da ih čovjek prosti: 
okom ne vidi, a pogotovo u mnogo puta prljavoj 
zamuljenoj mlaki ili baruštini, koje se jedva doče- 
paju hodočasnici u onim dalekim pustinjama. 

Čim ta jajašca dospiju s vodom u naš želudac, 
njihova se čahura u želučanom soku rastvori, pa se 
izlegnu male glistice, crvići, koji onda putuju kroz 
tijelo do pod kožu i tu stvaraju oveće čirove. 

Kad se ovaki čir umjetno otvori nožem, tad se 
nalazi na dnu mali crvić ili glista Taenia međinensis, 
koja se u tom gnoju dobro snalazila. 

Sličnih je bolesti sva sila u onim krajevima. 

Godine 1883 poslana je velika ekspedicija prirodo- 
slovaca u orijentalne krajeve. 

Skup je ovih prirodoslovaca - koji su bili većinom 
liječnici - imao istražiti izvanredne bolesti u Indiji, 
Arabiji, Maloj Aziji i Egiptu. 

Profesor Koch bio je na čelu ovoj naučnoj ekspe- 
diciji. To je bio liječnik vanrednih sposobnosti, koji 
je već bio pronašao Tuberkelbacila, uzročnika »onog 
biča božjeg«, kojega u običnom životu zovemo suši-] 
com (tuberkulozom) . 

Ovaj je učenjak i ovoga puta bio sretne ruke, jer 
je uz klice drugih bolesti otkrio i takozvanog »Koma 
bacila« uzročnika kolere. 

O ovoj se bolesti nalaze zapisci već u najstarijim 
povjesnim izvorima. 

Češće ih nalazimo od kako je Muhamed 629 godine 
zauzeo Meku, jer su od toga dana počeli Muhamedovi 
sljedbenici po svem tada poznatom svijetu širiti svoju 
vjeru osvajajući dotične zemlje. 

U malo su stoljeća osvojili cijelu za onda poznatu 
Aziju i zavladali nad Afrikom. - Mimo Carigrada 
počeli su osvajati Balkanski poluotok, a iz sjeverne 
Afrike su navalili i osvojili Španjolski poluotok. 

Ogromne su gomile vojnika nosile sa sobom i uz- 
ročnika kolere, koja je onda nemilo kosila ljudske 
živote. 

U križarskim vojnama, koje su se vodile kroz 
prva tri stoljeća našega tisućljeća, mnogo je više 
ljudi poginulo od kolere no od mača bojnoga. 

Na početku 19-toga stoljeća, ta je pošast prošla 
skoro cijelu Evropu. 

Uzročnika je ove »smrtne kose« pronašao prof. 
Koch i pokazao ga čovječanstvu kao blagohotni re- 
zultat svojih istraživanja u onim krajevima, da si 
uzmogne udesiti zaštitu proti njemu. 

Na temelju naučnog istraživanja toga uzročnika 
predložili su shodne sanitarne mjere, kako bi se stalo 
na put otvorenoj pogibelji, koja je prijetila ostalom 
svijetu u putničkom saobraćaju s onim zemljama. 

Koma-bakterij je kao mali zavinuti crtež, koji se 
tek sitnozorom može ustanoviti i koji prelazi direkt- 
Uo i indirektno na zdrava čovjeka. 

Teške su smetnje na probavnim organima prvi. 
znaci obolenja. 

Žestoki proljevi iscrpe veći dio tekućine iz obolje- 
log tijela, koje u najkraće vrijeme silno oslabi, te u 
nekoliko dana čovjeka usmrte. 

Još se danas živo svega sjećam. 

Bio je vruć dan na početku augusta, kad sam do- 
putovao iza 22-satne vožnje u kuću rođaka u S. 

Našao sam cijelu kuću silno uzrujanu. 

Prispio je taj dan brzojav iz Džide u Arabiji, kako 
je ubitačna kolera zavladala među hodočasnicima, pa 
da se i vrijedni i u svom zvanju požrtvovni Dr. M. na- 
lazi među umirućima. 

Kako sam već onda imao na umu posvetiti moj 
život liječničkom zvanju, to je i mene kosnula ova 
vijest, jer je ovaj čovjek zaglavio u zdušnom vršenju 
svojega liječničkog zvanja. 

Žalosna je to sudbina, a ipak sam tom čovjeku 
zaviđao slušajući tolike hvale sa svih strana, jer se. 
općenito uvjeravalo, kako nije poznavao većeg užitka 
i veće zadovoljštine, no pomagati bolnom čovječan- 
stvu. 

Ovo se čuvstvo mora osjetiti, inače se ne može 
razumjeti. 

Cijeli je grad S. sažaljevao uz udovu s troje ne- 
jake djece taj neprocjenjivi gubitak u nadobudnom 
razvoju zdravstvene službe u ogromnoj pokrajini. 

Svaki je građanin bilo koje narodnosti i vjere ža- 
losno uzdahnuo, kad je primio tu strašnu vijest. 

I najstariji je Muhamedanac slegnuo ramenima,, 
te uz silno ozbiljno lice uzdahnuo samo: »Kismet«, 
(suđeno je). 


C1RRHOSIS HEPATIS 

(Kronična upala jetara) 

Neki piju alkoholna pića da bolje uživaju svoje 

veselo raspoloženje. 

Slavi se imendan, rođendan, položenje ispita, kr- 
štenje, građevna dozvola novograđene kuće i t. d. 

Drugi put je obratno, da čovjek uzimanjem alko- 
hola nastoji naći u svojoj tuzi i nevolji bolje raspolo- 
ženje u umjetnoj časovitoj zaboravi nevolje koja ga 
bije. 

Pretjeranosti u ovim nastojanjima brzo se osve- 
ćuju, pa kad se nastupivše tegobe u nastalom du- 
ševnom i tjelesnom poremećen ju opet izgube, kad pre- 
stane djelovanje obilnog alkoholnog uživanja, tad se 
mnogi lakoumni pretjeranac odluči, da će se okaniti 
za dulje vrijeme, ako ne za uvijek slične lakoumnosti. 

Zlo je ako se često griješi, a najgorje je ako se 
čovjek dnevice opija, jer se tad ne javljaju samo stalni 
duševni ispadi, već nastupaju kod tvrdokornih gri- 
ješnika teške tjelesne bolesti raznih organa. 

Svakom je organu našega tjelesnog ustroja od na- 
ravi određen stanoviti rad, ali natureni im preko- 
mjerni rad ne mogu na dulje vrijeme obavljati, pa 
uslijed lakoumne ljudske pretjeranosti klonu i stra- 
daju. 

Kad se uslijed klonulosti javljaju ispadi u radu 
tih organa, tad nastupa već nepopravljivo stanje u 
čovječjem tjelesnom ustroju. Bolesnik tad nakon kra- 
ćeg ili duljeg poboljevanja, za kojega se teško kaje 
sto nije poslušao liječničko savjetovanje, mora sad 
Kla i uza sve najtočnije obdržavanje liječničkih uputa 
ipak u velikoj muci daleko prije vremena svršiti jadno 
svoj život. 

Osim velikih iznimnih i u velikoj mjeri uživani 
ostalih primjesa hrani, redovito je alkoholno piće 
razlogom teškoj kroničnoj upali jetara, Cirrhosis he- 
patiš, koju radi tog dapače nazivlju u Engleskoj: 

» Gin-drinkers « -liver . 

Ne radi se samo o količini uživanih alkoholnih pi- 
ća, već i o tome, koliko se čistoga alkohola nalazila; 
u progutanoj tekućini. 

Ovo obilje alkoholnog pića mora najprije da pro- 
bavi želudac, pa u daljnjem toku raznaša srce pute: 
krvnih cijevi po ostalim organima u kojima pravi već 
po svom djelovanju manje ili veće štete, dok ga bu- 
brezi ne izluče iz tijela. 

Ostavljamo po strani medicinsku raspravu izmed 
pristaša Hanot-a i Laeneck-a, kako nastaje ova teški 
bolest jetara. Glavno je u tome se slažu obje strankeJ 
da je djelovanje prekomjernog uživanja alkohola od 
velike pogibelji za jetra, jer prouzrokuju takove pro- 
mjene, koje razaraju jetreno tkivo. Uslijed ovih pro- 
mjena prestaje od naravi dodijeljeni rad jetara, kola- 
nje je krvi u njima malo ne obustavljeno, pa ovaj 
zastoj uzrokuje, da se tekućina izljeva u okolišnoj 
žile, koje nabreknu, pa se gdjekad vidi osebujna pri- 
kaza nabreklih žila u okolini pupka, koja je prikazi 
radi sličnosti nazvana »Caput međusae« (Meduzini 
glava) . 

Kad već okolišne žile ne mogu svladavati prido- 
lazak prekomjerne tekućine, tad se ona slijeva u slo- 
bodnu trbušnu utlinu. 

Trbuh takova bolesnika poprima izgled ogromne 
bačve iz koje se umjetno na operativni način ispraž-; 
njuje od vremena do vremena po 10 — 20 litara svje-j 

tle tekućine. 


Kako su redovito uz jetra i drugi organi oboljeli, 
to ovakav čovjek obično u kratko vrijeme podliježe 
smrti- ^ 

Liječili smo dobro stojećeg mesarskog obrtnika, 
koji je tek 42 godine poživio, ali je mnoge godine jeo 
za dva čovjeka, a pio za 10 ljudi. 

Posao mu je dobro prolazio, pa je uvjek dobre i 
drage volje pristao na svaku veselicu, za koju je 
dnevno bilo prilike. 

U jutro je bio naučen od rane mladosti 2 — 3 čašice 
stare domaće šljivovice uživati, jer da ga to krijepi. 

Za vrijeme prije podneva nadzirao je rad u mes- 
nici, ali je i kroz to vrijeme poskočio nekoliko puta 
na okrijepu u susjednu gostionicu, gdje bi se znao 
dulje zadržati kad se sreo s kojim prijateljem ili obrt- 
nim drugom. Kod obilnog se objeda zabavljao sa že- 
nom i kćerkom uz jednu litru vina. 

Pošto je ustajao vrlo rano, to se je morao poslije 
objeda prospavati. Iza toga je opet pošao na malu 
okrijepu, ali ne kao »babe« na šalicu kave, već na 
obilnu južinu kod čaše vina ili pive. 

Kada se nije s prijateljima zadržao na večeri, to 
ga je čekala kod kuće večera uz obilni vrč vina. 

Ne brojim tu brojne sajmove, kod kojih se pilo 
u veselju kad je bila roba jeftina, ili u srčbi kad je 
roba skupa bila. 

Tako je živio taj čovjek skoro 20 godina, kad se 
počeo tužiti na razne tegobe. Opazio je u posljednje 2 
godine da slabije vidi, da gubi tek za jelo, te ćuti 

mu slabi probava. Srce često neredovito kuca i 
CIni mu se da mu u posljednje vrijeme otiču noge. 

Jednom riječi ćuti se bolestan. 

Kako nas je trojicu liječnika zajedno pozvao na| 
liječnički pregled, to smo dogovorno došli u isto vri.] 
jeme. 

U prvoj nas je sobi dočekalo na stolu nekoliko 
vrsti rakije i liquera, jer si nije valjda mogao pred-i 
staviti točne pretrage bez prethodne okrijepe. Kad] 
smo to odbili gotovo nas je nepovjerljivo gledao. 

Pronašli smo da boluje na Cirrhozi jetara u do- 
sta poodmaklom stanju, jer smo ustanovili već ve- ■ 
liku količinu tekućine u trbušnoj utlini. 

Kad mu je ova već pravila tegobe pritiskom na 
organe disala, izvađeno mu je na umjetni način kojih! 
10 litara, da barem od te strane nastupi olakšanje. 

Tako je to bivalo nekoliko puta u pet mjeseci.] 
Bolesnik je uza sve to sve više slabio. 

Na stolu su uvijek bile boce sa alkoholnim pićem, 
valjda za prijatelje, koji su ga posjećivali. 

Dapače kad smo posljednji put izlazili iz njegove 
sobe u kojoj je on ležao bez duše, opazio sam na stolu 
poznate boce. 

NEPHBITIS ACUTA 

(Akutna upala bubrega) 

Kod odabiranja zvanja u kojem će čovjek zaslu-j 
živati svakdanji kruh, mora mladić biti veoma 
oprezan. 

Ima tu sva sila poteškoća, većih i manjih za- 
preka, koje dolaze u obzir. 

U glavnom se pazi na čvrsti ustroj tijela, koje 
zahtjeva pravilno izvršavanje izabranog zvanja. 

Jasno je da i tu odlučuju pojedini organi, koji su 
u raznim zvanjima raznoliko opterećeni. 

Ako se čovjek sa čvrstom voljom i radosnim pre- 
ućem preda zvanju za koje se odlučio, a njegova 
Plesna snaga podnaša sve teške napore, koje mu to 
zvanje nalaže, tad mora uspjeti i ovo će zvanje vršiti 
n a svoje veselje, a drugima na zadovoljstvo. 

Ali i netom spomenuto pravilo ima svoje rijetke 


iznimke. 

Mladić 19 godina star, čvrstog tjelesnog ustroja, 
vanredno marljiv, svjestan ozbiljnosti svojeg budu- 
ćeg zvanja, odlučio se je posvetiti liječničkom zvanju. 

Sa velikim je veseljem polazio početna teoretska 
predavanja. Za nekoliko nedelja valja prvi put da radi 
praktički u sekcijonoj dvorani. Jedva uđe s prijate- 
ljem, kad uhvati ovoga za rame i umoli da ga opet 
izvede, jer mu je pozlilo. 

Tako je to išlo nekoliko dana. 

Mladić je zdvajao, jer je uvidio da radi nepod- 
našanja onoga zadaha u sekcijonoj dvorani neće mo- 
ći učiti medicinu za koju je imao toliko volje i smisla. 


Mladi medicinar mora 2 godine raditi skoro dnevno 
više sati u toj dvorani, da se nauči kako zdravo tijelo 
izgleda, kako teku žile, pa položaj živaca, raznolikih 
organa i t. d. 

Kad to svrši onda dolaze bolesni organi na red. - 
Uvijek isti zadah, a mladi naš drug to ne podnaša. 

Nije bilo druge već si izbiti studium medicine iz 
glave. 


Ode na drugu univerzu i drugi fakultet. 

Nismo se mnogo vremena vidjeli. 

Došavši u grad u kojem je obitavao, čujem da leži 
teško bolestan. 

Odmah ga posjetim. 

Primi me majka nesuđenog medicinarskog kolege„ 
koja mi sa suzama povjeri kako je njezin sin obolio, 
na akutnoj upali bubrega. 

Pošto njegova bolest kreće sve na gorje, te su. 
ovdašnji liječnici izgubili svaku nadu u spas, pozvala. | 
je poznatoga internistu iz inozemstva. - Taj je danas- 1 
sa još 2 liječnika pregledao bolesnog sina. Ne može 
se reći, da je taj profesor prelomio štap nad bolesni- 
kovim životom, ali joj je tako malo nade dao, da se 
boji, da je sve izgubljeno. 

»Vidjet ćete i sami«, pa me vodi u bolesničku 
sobu. 

Već sam se bio naučio sakriti iznenađenja pre 
bolesnim čovjekom, ali tu kod prvog pogleda na mog 
prijatelja, - moram iskreno reći, bio sam tako usup 
nut, da sam nehotice učinio korak natraške, tako sa: 
se uzrujao. 

Tu leži masa čovjeka, koji ima sada tri puta veću 
glavu no sam ju bio naviknut normalno gledati. 

Barem četiri puta deblje ruke i noge visjele su 
na ogromnom trupu. 

Sve je to tako blijedo, voštane boje, da čovjeka 
prolaze srsi. 

Ugledavši me dobri moj prijatelj, poznati veseljak, 
koji je bio uvjek spreman na šalu, samo mi stisne 
ruku i tužno šapće: »Vidiš što se s menom dogodilo. 
Svemu je kriva žestoka nahlada, jer nisam imao to- 
plim kaputom zaštićen predjel bubrega«. 

»No to će opet postati dobro, pa ćemo se veseliti 
životu kao toliko puta. Znadeš, da medicina i kod 
najtežih bolesti kao neka čudesa stvara?« 1 

Nastojao je malo se nasmiješiti, ali mu je nestao' ] 
taj posmjeh kad je pogledao u lice zabrinute majke. 

Teška je prehlada upalila bubrege kod 20 godiš- 

• a mladića. Ovi su prestali izlučivati tekuću hranu, 

J • na § e tijelo prima i sva se tekućina zaustavila 
KOj w 

u tijelu. 

Sad je tri nedelje bolestan - tri nedelje je pre- 
kinuta djelatnost bubrega, pa je tijelo uslijed na- 
stalih oteklina zauzelo upravo glomaznu priliku. 

Uz nahladu kao najčešći razlog za upalu bubrega 
imade još otrovnih uzroka, koje naše tijelo prima ili 
samo stvara. 

Liječnik mora nastojati, da opet uspostavi djelo- 
vanje bolesnih bubrega i to čim prije, jer prijeti 
otrovanje čitavog tijela uslijed rastvaranja skupljene 
tekućine. 

U teškoj sam se brizi oprostio. 

Treći dan sam ga ponovno posjetio, ali stanje je 
jednako. Moguće je tijelo još monstroznije otečeno. 

Kad sam odlazio zaustavi me majka i ispriča kako 
ih je jučer posjetio neki stari liječnik, daljnji rođak. 
- Taj vidi teško stanje i sluša kako toliki lijekovi 
ne popravljaju zaustavljeno djelovanje bubrega, pa 
savjetuje, da mladi uzima neke Amerikanske pilule, 
koje napadno pospješuju crijevnu probavu. - Neka 
se tijelo tim putem nastoji riješiti nagomilane teku- 
ćine. 

U ovako beznadnom slučaju mora se sve poku- 
šati. 

Legalno još nisam imao pravo miješati se u liječ- 
mčko savjetovanje, ali mi je bilo jasno, da ova 
°gromna množina tekućine mora iz tijela izaći, da ne 
bude prekasno. 

Pilule su vidljivo djelovale, pa je moj prijatelj 
za 2 nedelje i sam oćutio poboljšanje u popuštanju 
oteklina tijela i gibivosti ruku i nogu. 

Za 6 nedelja je bio opet normalnog izgleda, a kako 
su u tom međuvremenu popustili zapalni znakovi bu- 
brega, to su i ovi počeli polagano sa svojim djelova- 
njem, dok nije na koncu uspostavljen naravni tok 
tekućina u tom tijelu. 

Prošlo je mnogo mjeseci, a moj se je prijatelj I 
mogao opet posvetiti nastavku pravnih znanosti. 

Kroji pravdu sad već preko 30 godina, ali kad je 
bila sudbena komisija, koja je bila spojena sa sekci- 
jom lješine, tad ga je morao koji kolega zamjeniti. 

DIABETES INSIPISUS 
(Obilno mokrenje) 

Gospodarstveni promet materije i sokova u našem 
tijelu biva reguliran u prvom redu živčanim sistemom, 
a zatim biva uplivisan unutarnjim i vanjskim utje- 
cajima. 

Bolesno stanje opažamo kad ispadne normalni rad 
kojega organa. 

Taj ispad može biti radi unutarnjeg uzroka, koji 
možemo kod točne pretrage pronaći, što je još laglje 
pronaći kad se radi o vanjskom uzroku. 

Kad ne možemo dokučiti pravi razlog za bolesno 
stanje, tad se taj za medicinsku znanost još tajno- 
vitiji razlog obično krije u finim nitima i tank' 
mrežama živčevlja, u mozgu glave ili mozgu hrpte- 
njače. 

Takova je bolest Diabetes insipidus. 

Ime joj dolazi od grčke riječi diabaino - što po 
naški znači proticati, proteći. 

Pojav je velike žeđe u normalnoj vezi sa izluči- 
vanjem mnoge tekućine. 

Ovakovi bolesnici popiju dnevno 5 — 10 i 20 litara 
vode, koju onda izlučuju kao svijetlu tekućinu u ko- 
joj ne možemo nikakove abnormalne primjese naći. 

Redovito su to mladi ljudi, koji se inače dobro 
ćute, samo trpe od velike žeđe. - Na svu sreću obično 
ozdrave prije 30-te godine. 

Ovaki način života upada u oči, a kako je svaki 
pokus liječenja beskoristan, to oni gase svoju vječnu 
žeđu, a kraj toga obavljaju svoj svakidašnji rad bes- 
prikorno. 

Jožek je bio inače čvrst 22 godišnji momak, koji 
je okapao marljivo uz vincilira vinograd. 

Na večer sam naredio, da se sutradan okopa oveća 
parcela, ali sam izrazio pred vincilirom moju sumnju 
hoće li im uspjeti cijelo prekopati. 

Vincilir me pogleda i reče : »Bude Jožek već kopal, 
samo mora dva put po 3 polića (a 1 i po litre) vode 
ispiti«. 

Od malih nogu se sjeća, da je uvijek na velikoj 
žeđi trpio. 

Ja sam Jožeka već u 3 maha točno liječnički pre- 
gledao, ali osim navedenog znaka vječne žeđe i svjetle 
mokraćne izlučine u dnevnoj količini 10 — 15 litara 
msam ništa abnormalnog našao. 

Kako ovi radnici svoj težački posao često mije- 
n J a ju, to je samo 2 ljeta bio kod mene uposlen, pa mi 
J e ostalo nepoznato u kojoj se godini njegovo stanje 
Promjenilo. 

DIABETES MELLITU S 

(Šećerna bolest) 

Dobro se sjećam te izvrsne glumice, koja je u mo- 
jim mlađim danima znala razveseliti čitavo kazališl 
nastupajući u lakim operetama. - Svojom je poznatom 
glumačkom rutinom s lakoćom svladavala i takove 
uloge, koje već nisu bile za njezinu poodmaklu dobu. 

Poslije 60-te godine stupila je u trajno stanje 
mira. 

Kako sam bio kućni liječnik kod njezine djece, 
koja su također već imala djece, to je sasvim naravno, 
da sam i s njom dolazio u saobraćaj. 

Jednoga mi se dana potuži kako slabo i nemir; 
spava, te joj dolaze lake omaglice bez pravog ra; 
loga. Apetit (želja za hranu) joj je dobar, jedino ju 
muči danju i noću velika žeđa. Popije 8-10 litarj 
vode dnevno. 

Pregledam ju, ali ne dolazim kod tog što bi bilo 
razlogom njezinih tegoba. 

Obzirom na veliku žeđu, koju je naglašavala, pre- 
gledam njezinu priposlanu mi mokraću i tu prona- 
đem, da sistem njezinih žlijezda proizvađa ogromni 
procenat šećera, koji ona putem mokraće izlučuje, 1 

Jasno je, da se u tom slučaju radi o bolesti zva^ 
noj Diabetes mellitus. kojoj su glavni znaci velika 
žeđa i vječno čuvstvo gladi (Polydipsia et Polypha-J 
gia) , a u obilnoj mokraći abnormalni postotak šećera. 

Tegobe su njezine zbog kojih je tražila liječnički 
savjet tek nuzgredne pojave kod ove teške bolesti.; 

Uređenjem stroge diete t. j. hrane, koju smije 
uživati i strogim izbjegavanjem škrobovih jestvinsl 
(brašnastih) i takovih primjesa ostaloj hrani - obično 
se stanje bolesti popravlja. 


ina 


Narav je te glumice u miru ostala vesela i prpošna, 
da se malo uznemirila kad sam joj zabranio sva 


* la od brašna, razne kolače i gibanice i naredio da se 
najstrože čuva uzimati šećera. 


Napisao sam joj točan popis jela, koja smije jesti 
do mile volje, ali ju je popis zabranjenih jela više 
dirnuo, jer su u tom bila baš takova navedena, koja 
je ona za čitavog života veoma volila. 

Čim je počela obdržavati strogu dietu (propis u 
hrani) odmah su popustile njezine tegobe, a isto- 
dobno se smanjio procentualni sadržaj šećera u mo- 


kraći. 

Tako je to išlo do blizu 80-te godine, kad je radi 
opće slaboće legla u krevet i za nekoliko dana na sta- 
račkoj upali pluća preminula. 

Kroz mnogo sam se godina brinuo za njezino 
zdravlje i bila mi je za moju brigu veoma zahvalna. 

Obzirom na užitak, koji mi je pružila u mojim 
mladim danima svojom umjetnošću u kazalištu, ni- 
sam htio primiti za moje liječničke savjete nikakove 
materi jelne nagrade. 

Ipak me ona honorirala na svoj način. 

Kad je stupila u trajno stanje mira, kupila si je 
oveći molitvenik iz kojega se dnevno po nekoliko sati 
molila. 


Neznam što je veselu operetnu divu navelo na 
ovaki način života, ali osim brižljivog pomaganja kod 
°dgoja svoje unučadi i čitanja molitava nije pozna- 
la drugog posla. 

Stanovala je razizemno u istoj ulici u kojoj sam ja 
stanovao, pa sam morao prolaziti kraj njezina pro- 
dora. 

Ljeti, kad je toplije bilo, ona je daleko prije 7 sati 
u jutro sjedila skrušeno na prozoru u usrdnoj mo- 
litvi iza cvatućeg cvijeća. 

Kad bi mene opazila kako hitam na liječničko 
djelovanje, tad bi prekinula na čas molitvu i uz ju- 
tarnji pozdrav mi objavila, da je već izmolila 3 »Oče- 
naša« za moje zdravlje i spas duše moje. 

MENINGITIS 

(U pala moždanih opna) 

Imade bolesti, koje se sve manje spominju kao 
uzrok smrti. 

Takova je bolest upala moždanih opna. Neću reći,, ; 
da bi ova bolest nestala sa površine zemaljske. Ne! 
Već se liječe svrsishodnije mnoge bolesti, koje su 
uzrokovale ovako tešku bolest kakova je upala mož- 
danih opna, pa onda otpadaju sudbonosne posljedice 
koje bi u zadnjem odsjeku uzrokovale smrt toga 
bolesnika. 

Uzročnici za ovu tešku bolest prodiru iz nosa i 
njegovih nuzšupljina u čeljusti i čeonoj kosti, pa iz 
oboljelog uha u unutrašnjost glave i uzrokuju upalu 
moždanih opna. U rijetkim se slučajevima javlja bez 
pravog uzroka kad nastupa epidemički, kad se uz 
ročnik nalazi u zraku, pak obole bez razlike mnogi 
ljudi na teškoj upali. L 

Kochov bacil tuberkuloze zasjeda osobito kod 
djece dosta često na moždane opne pa uzrokuje sm“* 
jednako kao i gnojna upala iza teških rana na glavi 

Pozvan sam u kuću k nekom barunu, čiji je 26- 
godišnji sin obolio na žestokoj upali u vratu. 

Kraj velike tjelesne topline tuži se bolesnik na 
istoku glavobolju, trganje u lijevom uhu i teško 
gutan je. 

Govor mu je polagan, jedva razumljiv. Smeta ga 
i najmanji tračak svjetla, pa leži skvrčen u krevetu. 

Posljednji su me znaci upozorili, da se moguće 
radi i o početku upale moždanih opna! 

Izašavši iz bolesničke sobe zabrinuto sam zapitao 
roditelje otkad njihov sin tako teško i polagano go- 
vori. 

»Ah! — odgovori majka — to je njegov način 
govora iz afektacije, a u uhu ga često trga, na tom 
poboljeva već od djetinjstva«. 

Smirio sam se i odredio shodne savjete za že- 
stoku upalu u vratu. 

Za tri dana već je sjedio u krevetu, pa me onim 
pospanim i polaganim glasom moli za liječničku 
svjedodžbu za produljenje dopusta. 

ISCHIAS 

(Upala nerva Išiadika) 

Liječio sam uvijek i davao savjete mojim bolesni- 
cima po mojem najboljem znanju i uvjerenju. Uzeo 
sam si kod toga za načelo, da se sam stavim u po- 
ložaj moga bolesnika, pa sam savjetovao ono što i 
kako bih ja uradio kad bih se nalazio u istoj si- 
tuaciji. 

Uza sve to ima bolesti za koje sam se više bri- 
nu °, dapače knjige o njima učio i nastojao naći za 
takovu bolest lijeka na sve moguće načine. 

Takova je bolest Ischias. 

Bolesnik je skroz pošten, svakoga poštovanja 
Vri jedan, koji je u teškim vremenima obnašao i u 

javnosti veoma delikatne službe. Dapače jednu od 
najdelikatnijih, pa ipak je ovu i ostale službe vršio 
tako, da nije bilo jednoga čovjeka, koji bi mu od 
tobožnjih političkih neprijatelja mogao i najmanje 
prigovarati. 

Svi su bez razlike žalili njegov odlazak, kad je 
morao službe radi promjeniti mjesto svojega traj- 
noga boravišta. 

Kad je došao do uvjerenja, da silnici od njega 
traže izvršenje takovih naloga, koji nisu bili u skladu 
s njegovom čistom juridičkom savjesti, on je rade 
zatražio daleko prije vremena mirovinu. Povukao se 
da visoko duševno dalje po svojoj volji živi i da 
uživa u promatranju krasne zelene prirode, ali je i 
dalje gledao poštenim izražajem svojeg pogleda u 
taj bijeli svijet. 

Čovjek sa takovim vrlinama pati već preko 40 
godina na Ischiasu. 

Možete si predstaviti, koliko sam nastojao oko 
toga, da mu pomognem i da ga riješim njegovih | 
silnih boli. 

Nervus Ischiadicus je najmoćniji živac našega! 
tijela. Na svojem je korjenu kao prst debeo te ravna 
našim donjim okrajinama, pa nema jedne kretnje 
naših nogu, koje ne bi bile registrirane u tankim! 
nitima od kojih je nervus Ischiadicus sastavljen. 

Razumije se, da kad oboli - najčešće od prehlade! 
- živac ovakove debljine i tako važne djelatnosti, 
da su i boli primjereno velike. Sreća je da bol nije 
neprestana, već se nakon tjedni i mjeseci opet na 
2-3 dana vraća. Nema tu lijeka, koji se ne iskuša,! 
samo da pomogne. Mnogi vole ostati i sakati, samoj 
da se riješe tih boli. Tako je i taj bolesnik u ovo 

40 godina prošao sve procedure, koje stara i mo- 
derna medicina pozna. 

Nema skoro kupališta u kojem nije bolesnik tra- 
žio lijeka svojoj bolesti, ali se ona ipak nakon kraćeg 
ili duljeg vremenskog razmaka povratila. 

Ponajbolje je liječnike konzultovao, koji su ga 
svaki na svoj način savjetovali i liječili. 

Dobro mi je u pameti poznati jedan profesor za 
živčane bolesti, koji se je saslučavši tužnu povijest 
bolesti, sa lakoćom nasmiješio: »Što?! Na Ischiasu 
patite tolike godine?! I to ne mogu vaši hrvatski 
liječnici izliječiti?« — i već vadi olovku i blok za 
pisanje recepata, pa napiše poznate antirrheumatičke 
praške i pruži recept bolesniku. 

Ovaj uzima papir i pročitavši sadržaj usklikne: 
»Ta ove sam praške već na stotine uzimao«. Ali 
upada profesor: »Ne radi se u tom slučaju o tom 
što se uzimlje, već kako se ti prašci uzimlju!« Da- 
kako, da je i profesorska metoda imala isti efekt 
kao i sve druge. 

Jednom se je nalazio u jednoj prestolnici medi- 
cine i tu je konzultirao jednoga od prvih kapaciteta 
i profesora. Taj mu je uz iscrpivi izvještaj o svim 
liječničkim neuspjesima izjavio, da sad zbilja već 
nezna što bi mu savjetovao, ali na koncu ovih iskre- 
nih riječi pridometnuo: »Ovu vam utjehu mogu pru- 
Z 1 ti, da će vaš Ischias u visokim godinama jenjati - 
dotično nestati«. 

<v bolesnik je sad dočekao već 81 godinu, a trpi 
v iše nego ikad od Svoje bolesti. 

Gdje sam što čitao u medicinskim ili inim publi- 
ac ijama sve je pokušano. 

U našu je bolnicu bio došao na prolazu kroz 
grad jedan inostrani liječnik, koji je vodio u svojoj 
domovini odjelenje za unutarnje bolesti. 

U medicinskom je razgovoru, koji se je s njim 
razvio, spomenuo, da je pnonašao posebnu metodu 
za liječenje Ischiasa s injekcijama Strichnina, pa da 
ima vrlo dobre uspjehe sa ovim načinom liječenja.« 

Upozorio sam ga kako me to zanima, jer imadem 
teškog bolesnika, kod kojega su sve druge metode | 
bezuspješne. 

Taj mi je kolega poslao za kratko vrijeme bro- 
šuru, u kojoj je bio točno opisan način liječenja. 

Kroz šest nedelja sam dnevno uštrcavao stano- 
vitu količinu Strichnina točno po pravilima kako ih 
traži metoda toga kolege, ali se doskora pokazalo,* 
da je i ova metoda tu zatajila. 

Sad je bolesnik napustio svako metodičko lije- 
čenje, pa živi u nadi da će bolest moguće jednom 
ipak popustiti. 

Bilo je ljeto. Moj je bolesnik bio na godišnjem 
oporavku u Abbaziji. 

Vraćajući se jednog popodneva na parobrodu iz 
Rijeke u Abbaziu, gleda u morsku pučinu i zapali | 
cigaretu. Doskoči jedan gospodin i zamoli vatre, | 
držeći cigaretu u ruci. Moj mu bolesnik pruži goruću 
cigaretu i dok gospodin nastoji uhvatiti vatre, digne 
bolesnik desnu nogu i promrsi bolni uzdah. 

Gospodin ga upitno pogleda, a bolesnik će: * 
»Oprostite, ali trpim na teškom Ischiasu, pa me baš 
u tom času uhvatila grčevita bol«. Gospodin mu se 
prijazno nasmiješi i reče: »Na Ischiasu patite?! Ja* 
sam pronašao posebnu uspješnu metodu liječenja te 
bolesti sa injekcijama Strichnina.« 


»Niste li vi gospodin Dr. Č. iz S..?« 

Kad se ovaj kao taj predstavio, ispripovjedi mu 
bolesnik u kratko, kako se i ova metoda pokazala 
kod njega bezuspješnom. 

Zatim je bolesnik otišao dolje u kabinu i popio 
nekoliko prašaka, koje je uvijek za sobom nosio. 

Čim su mu boli nešto jenjale pošao je opet na 
palubu, gdje je potražio onoga stranog liječnika. 
S njime je onda u ugodnom razgovoru proveo čitavu 
večer, ali o liječenju Ischiasa nisu više govorili. 

NEURASTHENIA 

(Rastro jenost živaca) 

Čovjek je stvoren da radi, jer može samo kao 
marljiv radnik zasluživati svakidašnji pošteni kruh. 

Međutim ima takovih ljudi na svijetu, koji na- 
stoje zaslužiti u kratko vrijeme radom napornijim 
nego to dopuštaju njihova duševna i tjelesna svoj- 
stva i veće dobitke, pa se onda uslijed prenapornog 
rada javlja teška živčana bolest zvana Neurasthenia. 

Pogotovo su ovoj bolesti izvrgnuti oni ljudi, koji 
se u svojoj pretjeranoj štednji iz gramzljivosti za 
velikim uštednjama, a kraj prenapornog i preko- 
mjernog rada još i slabo hrane. 

Skoro svaki se Amerikanac — pod tim mislim 
našega iseljenika — koji je pred mnogo godina pre- 
šao preko Oceana u želji za što većom zaslužbom - 
vraća kući živčano bolestan. 

Tamo je u prekomjernom i napornom radu za- 
služivao svoj tvrdi svakidašnji kruh, koji je onda 
°pet dijelio na više obroka, samo da uštedi što više 
■°d dnevne zarade i da stavi u što kraće vrijeme na 

stranu što više dolara, radi kojih je ostavio domaće 
ognjište i krenuo u daleki svijet, a povratio se u 
istinu sa teškom bolesti neurastenije. 

Kako se kroz mnogo godina bavim ponajviše lije- 
čenjem veneričkih (priljepčivo spolnih bolesti), do- 
šao sam u doticaj s mnogim nesretnicima ove vrste, 
jer su smatrali moju liječničku čekaonicu kao nekom 
quarantenom (štacija za sumnjive bolesti) prije po- 
laska svojim kućama i obiteljima. 

Ispitujući ih potanko o njihovom životu, svaki- 
dašnjem radu, pa o prehranbenim prilikama, mogao 
sam si stvoriti vazda isti zaključak: stradanje živaca 
uslijed prenapornog rada i slabe prehrane. 

Osobito se to opaža kod veneričkih bolesti i 
umišljanja ovakovih bolesti. 

Kod svake veneričke bolesti stradava i duša do- 
tičnika, pa makar si dotični još samo utvarao, da 
nije potpuno ozdravio. 

Već kod prvih riječi mogao sam opaziti, da ima- \ 
dem s istim tipom bolesnika posla. 

»Ja vam bolujem već tri godine na suhom ka- 
pavcu, triperu«. 

U daljnjem iskazu priča, kako ova bolest, kojoj 
je glavni znak izlučivanje velikih masa gnoja iz 
spolovila — ovoga gnoja nije bilo ni u početku obo- 


ljenja. 

Radi svrbeža u spolovilu pošao je odmah k ta- 
mošnjem liječniku, koji je saslušao njegove tegobe 
te izjavio, da se po svoj prilici radi o kapavcu, tri- 
peru. 

Liječenje će stajati toliko i toliko dolara. Od ove 
će nagrade položiti odmah polovicu, a polovicu na- 
kon liječenja. 

Ispitujući takovog nesretnika dalje o njegovim 
gadašnjim bolnim pojavama, daje slijedeći iskaz: 

»Sad mi se suhi triper zavukao i time otrovao 
čitavo tijelo. Već godinama slabije vidim, a ćutim 
kao da mi je netko zasipao sitni pijesak u oči. Sve 
slabije čujem na oba uha. Nemam pravog teka i slabo 
razlikujem razne okuse, jer mi se na jeziku prave 
S ami mali mjehurići. Imam boli u grlu, pa se brzo 
umorim kad govorim. Gdjekad teško dišem, jer i 
pluća nisu u redu. Opažam da mi srce lupa, kad se 
po noći probudim. Kad što pojedem tad mi leži na 
želucu kao da je kamen unutra. Probava je u cri- 
jevima veoma oteščana.« 

Upadam s pitanjem, kako je sa zglobovima i ko- 
stima? 

»To je baš ono što me najviše muči, jer imade 
dana kad jedva hodam i kad ruke jedva mogu dig- 
nuti. U zglobovima i kostima se tad javljaju silne 
boli, dok u krstima sve puca kod najmanje kretnje. 
Kad ove boli popuste, onda čitavi dan kao da mi 
udovima prolaze trnci ili mravci.« 

Upitan za mokraću izjavljuje; »Ta je mnogo 
puta mutna kao kaljuža, ali imade dana kad je bli- 
jeda i bistra kao voda sa izvora«. 

»A kako vlasi na glavi?« - pitam dalje. 

»I one mi se gdjekad naježe. Gledajte me, ima 
mi 36 godina, pa sam malo ne posve bijele kose! 
Gdje su moje krasne crne kose? 

Ne! To nije znak zdravlja! Ja sam teško bole- 
stan na suhom kapavcu« - izreče zdvojnim glasom. 

Kroz tri sam dana stručno liječnički pregledavao 
or ganizam, mokraću i krv takova neurasteničara, 

ali nisam našao znaka ikoje bolesti, dapače ni naj. 
manje posljedice veneričke bolesti. 

Tad sam mu uvjerljivo izrekao da je potpuno 
zdrav i da može poći kući svojoj obitelji. 

Mnogi su mi povjerovali i pošli ravno kući na 
svoju sreću. 

Bilo je međutim i takovih, koji su iz moje sobe 
za zdravstveno savjetovanje pošli k drugom liječ- 
niku i onda opet k trećem liječniku, pa tako teško 
stečene dolare rastepali upravo suludo. 




VAEICELLAE 

(Dječje kozice) 

Malo ne svako dijete preboli u mladim danim 
bolest kozica (Varicellae, Schaffblattern) . 

Uz svrbež pojave se po čitavom tijelu u grupam; 
mali mjehurići ispunjeni prozirnom tekućinom, dok 
tjelesna toplina poskoči. 

Obično obole istodobno sva djeca u obitelji. 

Pogibelj kod te bolesti postoji jedino u plućnom 
katarrhu, iz kojega se može osobito kod posve male 
djece razviti pogibeljna upala pluća. 

Bila je to čedna obitelj jednog podvornika kod 
Kraljevske vlade, čije je bogatstvo postojalo samo u 
petero male djece. 

Mala sobica i još manja kuhinja bio je zračni 
areal (prostor), koji je ovoj obitelji od sedam osoba 
stajao na raspolaganje. 

Djeca su uz Varicellae i kod ove skučene zračne 
ventilacije dobro prošla. Samo se kod najmanjeg 
polugodišnjeg djeteta iz bronchialnog katara razvila 
upala pluća, kojoj je slabo otporno dijete i u lošim 
higijenskim prilikama nakon pet dana podleglo 

Taj dan me dočeka najstariji 4i/ 2 -godišnji dječa- 
čić na stubama i pozdravivši me uobičajenim sonor- 
an »Ljubim ruke« poleti k meni i veselim mi gla- 
som reče, »da je u noći umrla mala Ankica«. 

Nisam bio začuđen, jer sam kod lošeg stanja u 
kojem se dijete jučer nalazilo izgubio svaku nadu za 
održanje tog slabog organizma. 

Zapravo nisam imao razloga, da uđem u stan. 
Ipak otvorim vrata kuhinje, da izrazim majci moje 

saučešće. 

Nađem je sred kuhinje kako pere rublje, a kraj 
zida niti pol koraka dalje stoji koljevka male curice 
u kojoj leži kao mali uspavani anđeo. 

Na drvenom rubu koljevke gori voskom pričvrš- 
ćena svijeća. 

Čim me je majka ugledala, obriše znojno lice i 
reče: »Oprostite, da vam nisam javila, da se ne tre- 
bate badava ovamo truditi, ali nisam imala nikoga 
poslati da vam javim, da se o pol noći Bog smilovao 
maloj Ančici. Mučila se mnogo, a i mi s njom. Sad 
se smirila i zbilja kad ju gledam kao da pravi anđeo 
sniva.« 

Jedva je to izrekla, kad zaviče na maloga, koji 
je u dječjoj nestašnosti htio snimiti zapaljenu svije- 
ćicu: »Buš mir dal! Još jedanput i ne buš išel na 
sprovod maloj Ančici.« 

Mali preplašeno spuzne s ovih improviziranih 
skolka i u strahu da se grožnja ne ispuni, zavuče 
Se u još slobodni kutić kuhinje. 

Mališ je očito nešto ugodnoga na sprovodu oče- 
iva° ; barem to, da će se dijeliti slatkiši. 

Nije još mali znao, da je to samo za odrasle, 
0 J! u svojem lahkoumlju i pomanjkanju boljeg čuv- 


— 89 — 


stva poslije pogreba idu u poznatu gostionu »K crve- 
nom nosu«, pa ondje u preobilnom uživanju alkohola 
hvataju klice raznih bolesti, da i sami što prije do- 
spiju pod zemlju. 

MORBILLI 

(Ospice) 

Imade dječjih bolesti, koje svako dijete u ranim ; 
godinama s malo tegoba pretrpi. 

Među ove ubrajamo ospice, Masem, Morbille. 

Uzročnik se ove bolesti nalazi već u zraku u oko- 
lini oboljeloga. 

Djeca dan-dva kišu žestoko na nos, očne im se 
spojnice zažare, pa gledaju okolo kao da su pospana. | 

Treći im se dan pojave redom na licu, trupu i 
okrajninama kao leća velike crvene mrlje uz žestoko 
povišenje tjelesne topline, pa dan-dva ovako u pra- 
vom smislu riječi gore u čitavom tijelu. Uz to ne- 
prestano suho pokašljavaju. 

Rijetka su djeca, koja ne dolaze u priliku da pre- 
pate u ranim godinama ovu bolest. U kasnijim je 
godinama ovo oboljenje dosta ozbiljne naravi. 

Imali smo na odjelenju dosta djece, kad mi bol- 
ničarka javi, da jedno trogodišnje dijete ima veliku?* 
tjelesnu toplinu i neki osip po licu i vratu. 

Na prvi sam pogled vidio, da se radi o ospicama. ' 

U istoj se sobi još nalazilo osmero male djece,;! 
pa je šef odredio da ostanu u bolničkoj sobi zajedno, 
tako da su u roku od osam dana sva djeca prepatila 
tako reći bez pogibelji ovu bolest uz stanovite mjere 
opreza. 

Neka su djeca još evala po čitavom tijelu, kad 

m oja starija 7-godišnja kćerka potuži, da ju peku 
% i da ju grebe u vratu. 

Drugi se je dan već pojavio osip po licu, vratu i 
tijelu, P a tako su i moje troje djece ovu bolest u 
isto doba prošla, koju sam im ja van svake sumnje 
donio kući iz bolnice. 

Bolje da su tu bolest prošla u ranim godinama, 
a ne kao djeca njemačkog Kajzera, koji su morali 
kao odrasli mladići prekinuti na Malti svoje svjetsko 
putovanje, jer su obolili na ospicama, ili onaj Englez 
kojemu sam pozvan kao teškom i životu pogibeljnom 
slučaju na konzilij, jer je bio tako shrvan od te bo- 
lesti, da se je liječnik koji ga je liječio, ozbiljna 
preplašio za životni opstanak svojega bolesnika. 

DIPHTHERITIS 

(Difterija) 

U jednokatnoj kući stanovao je bračni par s 5- 
godišnjim djetetom. U razizemlju su u istoj kući u 
dvijema sobama podržavali gostionu, koja je bila 
osobito u sajmovne dane dobro posjećena. 

U januaru me zamoli gostioničar da ga posjetim,, 
jer se njegov sinčić tuži od jučer na glavobolju,, 
vratobolju i teško gutanje. 

Kako je to doba kao stvoreno za širenje raznih 
ozbiljnih dječjih bolesti, to sam odmah pohitao go- 
stioničarevom djetetu. 

Iz gostione me uputili u stan u prvom katu. 

Ka prvi sam pogled vidio, da je ta vratobolja 
ozbiljnije naravi. Na vratu se izvana pipaju otečene 
° ne žlijezde. U ždrijelu se vidi žestoka upala, u 

kojoj se ističu otečene tonsile (kao šljive velike žli» 
Jezde). Površina je tih žlijezda pokrita sa naslagom 
sivkasto-bijelih krpa. 

Odmah sam trunak te naslage razmazao na sta- 
kalce i uz kratku uputu, da nitko ne smije maloga 
posjetiti dok se ne vratim, pohitim kući da bolesne 
naslage sitnozorom (mikroskopski) pregledam. 

Za pol sata sam se već vratio i upozorio roditelje, 
kako se kod maloga radi o sigurnoj difteriji. 

Koncem je devetnaestoga vijeka uspjelo Lofleru 
stalnošću utvrditi, da je maleni, na jednom kraju 
kukmasto otečeni bacil, uzročnik ove pogibeljne dje- 
čje bolesti. 

Difteri-bacil se nalazi u zraku u okolini obolje- 
loga, pa je vanredno prenosiv na malu djecu. 

Lokalno se spuštaju upalni znakovi iz gornjeg 
dijela vrata u dubinu, pa uzrokuju u najkraće vri- 
jeme takovu upalu čitavoga grla, da zatvori svaki 
prolaz nužnom zraku za disanje u pluća. 

Dijete se može radi brzine napredovanja bolesti 
formalno za 2-3 dana zadušiti. 

Hitna operacija, koja se sastoji u tracheotomiji 
(stvaranje umjetnog puta za prolaz nužnog zraka 
za disanje, a izvađa se na prednjoj strani vrata), 
može još u zadnjem času spasiti dijete od zagušenja. 

Kratko vrijeme iza Loflerovog otkrića Di fteri- 
bacila, pronašao je Behring, slijedeći i nastavljajući 
pokuse velikog Pasteura, kako se u krvnom serumu 
od životinja koje su uštrcavane sa oslabljenim kul- 
turama raznih bakterija stvara neki protuotrov t. 
zv. Antitoxin. 

Ovakav se protuotrov, Antitoxin, dobivan uštrca- v 
vanjem Difteri-bacila u životinjsko tijelo, upotreb- 


rava od Behringovih vremena kao specifični lijek 
z a liječenje dječje difterije s izvrsnim uspjehom. 

Razumije se, da je to otkriće objeručke zaprim- 
ljeno odmah u dosadašnje tegotno liječenje difterije, 
jg r je ovo liječenje ne samo znatno skraćeno vre- 
menski, već su djeca za dan-dva bila izvan životne 
pogibelji. 

Poznavao sam vrlo vrijednog i vanredno huma- 
nog liječnika, za kojega se pripovjedalo, kako je u 
boli za izgubljenim djetetom na difteriji - pobacao 
sve znanstvene medicinske knjige kroz prozor - kad 
mu nije bilo moguće u staro doba ni uz najbrižniju 
njegu i hitnu operaciju spasiti ljubljeno dijete. 

Behringovim iznašašćem ovi su slučajevi skoro 
nemogući, a i operativni je način sa tracheotonijom 
posve otpao. 

Na moj savjet, da dijete mora odmah u bolnicu 
radi velike pogibelji širenja ove bolesti, pošto se u 
kući nalazi gostiona, roditelji su se silno uzrujali. 

Otac izjavi, da na nikakav način ne će dozvoliti 
da se dijete vodi iz kuće i da će rade zatvoriti go- 
stionu. 

Majka držeći sinka u naručju, plače i izjavljuje, 
da će ostati sama uz bolesno dijete, ali neka ostane 
u kućnoj njezi. 

Da ne gubim vremena sa daljnjim raspravama, 
J er tu se radilo o teško bolesnom djetetu i o satima 

Primi lijek - pohitim u najbližu ljekarnu po 
Behringov serum, koji je odmah malomu uz veliku 
riku uštrcan pod kožu. 

Najstrože sam zabranio svaki saobraćaj sa razi- 
Ze mljem i pošao na fizikat, da prijavim slučaj. 

Drugi se dan sastanem baš sa izaslanim liječni,* 
kom od fizikata, koji mi pogledavši u vrat djetetu ' 
čestita na izvrsnom uspjehu, jer su na injekciju 
Behringova seruma nestali svi teži znakovi vrato- 
bolje. 

Da je izolacija ( osami jenost) bolesnika točno 
provedena, o tom se je već mogao osvjedočiti, jer 
ga je otac tek na točnu legitimaciju pustio do bole- 
snog djeteta. 

Uz ove je okolnosti izdao dozvolu za daljnje lije- 
čenje u ‘kući. 

Treći je dan bilo djetetu već toliko dobro, da su 
ga jedva držali u krevetu. 

Za šest dana provedena je točna raskužba (đesin- 
fekcija) stana i time je zahvaljujući novijem načinu 
liječenja difterije dozvoljen saobraćaj između prvog 
kata i razizemlja. 

SCARLAT1NA 

(Š k r 1 e t) 

Dok ja liječnički pregledavam pluća opančara, 
kojemu je prije 14 dana pukla mala krvna žila u 
vratu, dotle neprestano slušam oštri glas majstorice 
iz kuhinje, dječje sobe i vrta: 

»Fana, pazi da ne prekipi mlijeko«. 

»Fana, je li rublje već posušeno?« 

»Fana, daj Jožeku novu košulju«. 

Za malo izdere se Jožek: »Fana, daj mi druge 
cipele, ove propuštaju vodu«. 

Opet će majka: »Fana, daj se pripravi da ideš 
odmah u apoteku, ako doktor što prepiše«. 

Otvorim kuhinjska vrata i izjavim, da se ne treba 
oblačiti, jer otac već ne treba nikakove ljekarije*! 

v ne koliko dana mirovanja i potpuno će oporav- 
^°n zasjesti na svoj majstorski stolac. 

^gjni se , da vi već previše zahtjevate od ove 13- 
odišnje djevojčice Fane« - oslovim majstoricu. 

^ »Gledajte je, gospodine doktore, kako je u poslu 
arasla. Svatko bi joj dao već barem 16 godina. To 
je pravi odgoj, kad djevojku u njezinim godinama 
n a večer vuče umor u krevet, pa onda čitavu noć 
prospava, dok opet ne sine novo sunce. Tako je i 
mene moja majka odgojila i da nije bilo toga to bi 
se opančarski cimer kočio na tuđoj kući, a ovako je 
kuća sa lijepim vrtom iza kuće naša svojina. 

Ako Bog dade, dobit će i ona - kad se bude jed- 
nom od nas odvojila - sa sobom ono sjeme iz kojega 
uzraste kuća, vrt i blagostanje« . 

Fana je u to vrijeme zadržavala malog brata, koji 
je htio daleko prije vremena i neuredno obučen po- 
hrliti u školu. 

Oprostim se, obećavši ponovno doći za osam da- 
na, da majstora zdravim proglasim. 

Od toga su dana pijevci već tri puta javljali novi 
dan, kad bane u kuću mali majstorov sin i zamoli, 
da dođem k njima, jer je Fana obolila. 

Nađem ovu jedru i uvijek radinu djevojku gdje 
leži teško bolesna u krevetu. 


Sa jedva razumljivim riječima tuži se na vrat. 
Kod pregledbe ustanovim teško zapaljenje u grlu, 
koje se pojavljuje kod djece kao prvi znak veoma 
ozbiljne bolesti Scarlatine, šarlaha, škrleta. 

Odmah upozorim roditelje o čemu se radi i da 
oe Fana morati ići u bolnicu, jer imadu u susjednoj 
s °bi otvorenu trgovinu sa opankama, a osim toga 
još troje djece. Kod takovih se prilika neda pro- 

vesti kod ovih bolesti propisana stroga izolacija | 
( osami jenost) bolesnice. 

Majka je samo zalomila rukama, kad je čula da. 
se radi o bolesti, koja će potrajati više nedjelja. 

Službeni je liječnik bez daljnjeg tumačenja od- 
redio Fanin prevoz u bolnicu. 

Za dva dana opet sam pozvan u kuću. Dvije su 
mlađe sestre jednako obolile, a i brat je noćas 
bacao. 

Treći sam dan došao nepozvan u kuću. Pričinilo 
mi se kao da je opustošena. Samo se iz kuhinje čulo 
teško jecanje. Otvorim vrata, a majstorica nariče 
kao ljuta godina. Svu su joj djecu odveli u bolnicu. 
Bolnički je liječnik izjavio, da je Fana izgubljena. 

Kao da je udario grom u ovu inače mirnu i za- 
dovoljnu kuću. 

Fane više nisam vidio, jer je peti dan podlegla 
ovoj teškoj bolesti. Kod nje je nastupila tako zvana 
septična forma ove bolesti. 

Nakon 8 nedelja dozvoljeno je, da se djeca opet 
vrate pod domaći krov. 

Jedna je djevojčica dobila komplikaciju na uhu, 
pa sad slabije čuje, dok je druga također imala 
komplikaciju na bubrezima, te se taj podražaj jedva 
umirio. 

Na svakom se koraku opažalo u kući da nema 
Fanike, koja je već bila praktiča izvršiteljica svega 
što se u kući događalo. 

Kad je tko spomenuo njezino ime, to je pet teš- 
kih uzdaha ispunjavalo sobu, a i moj šesti, jer sam 
vidio što je ta 13-godišnja djevojčica značila za 
ovu kuću. 

Majka nije drugo govorila, već da joj je od dana 
kad j e nestala Fana iz kuće odsječena desna ruka, 
ne računajući boli koje su joj u duši nastale s nje- 
zinom smrću. 

Ne znam kako je ušao uzročnik Scarlatine u ovu 
kuću? 

Fana je na svaki način prva obolila. Moguće je 
u trgovini opanaka, jer se za vrijeme očeve bolesti 
i tamo mnogo vrzla, došla u doticaj sa osobom ili 
sa kakovim predmetom, koji je na sebi nosio uzroč- 
nika šarlaha. Kako je već samostalno posjećivala 
tržnicu i razne dućane, kupujući životne namirnice, 
mogla je doći u doticaj s osobama koje su imale u 
svojoj kući bolesnika na šarlahu. 

Po strogim propisima moraju biti stan i ukućani 
zatvoreni za ostali svijet, ako zadrže u svojoj sre- 
dini bolesnika na šarlahu. 

Oblasti provađaju sve mjere opreza, da time za- 
štite zdrave ljude. 

Mnogi ljudi su lakomisleni, pa drže ove mjere 
sekaturom, gnjavažom, pretjeranim mjerama obla- 
snih liječnika i propuštaju ove mjere strogo prova- 
đati, pa se onda događa da se stvara situacija kao 
kod ovog opančara, da kuća i život u njoj iznenada 
poprima izgled kao da je grom u nju udario. 

Niobe*) 


Možete nazvati kako hoćete: usud, sudbina, fa- 
tum, kismet, providnost božja i t. d., ali svaki čovjek 
imade svoju određenu sudbinu. 

Jedan kliže u obilju i bezbrižno kroz ovaj život, 
dok se drugi pati u muci s teškim brigama i žalo- 
stima za života. 

Mnogo su puta baš čestiti ljudi izabrani, kojima 
je suđeno od sudbine, da moraju snašati najveće 
muke i žalosti. 

Poznajem majku, koja se je sa šestero djece za- 
putila na taj krizni put u život. 

Ostala je udovica s neopskrbljenom djecom, koju 
je nastojala u skućenim materijalnim prilikama ot- 
hraniti i usposobiti za vrijedne ljude. 

Mnogo se napatila u nadi, da će se u starijim 
danima donekle smiriti i upirući pogled u šestero 
svjetlih točaka zadovoljno sprovesti jesen ljudskog 
života. 

U slijedećih ćete šest crtica saznati, kakova je 
sudbina snašla ovu vrijednu i u duši anđeosku udovu 
sa šestero djece. 

CHOREA MINOR ET VITIUM CORDIS 

(Prirođena živčana smetnja i griješka na srcu) 

Jedan je od starijih sinova D. bio po svojoj na- 
rav * najsličniji majci. Bio je to mladić prijazan, će- 

* Po staroj grčkoj priči je majka Niobe izgubila u kratko 
Nijeme svu dobru i odraslu djecu. 

dan, duša od čovjeka kakove sam više puta sretao 
među ljudima, koji su u sebi nosili klicu koje teške 
bolesti. 

Ovoga je u dječjoj dobi snašla živčana bolest 
Chorea minor. Uzrok za ovu bolest nije poznat živ- 
čanoj medicini. 

Djeca dobivaju u ranim godinama nehotične kret- 1 
nje s rukama i nogama, pa gdjekad prave utisak. 1 
kao da plešu. 

. 

Redovito se to stanje u daljnjim godinama po- § 
pravlja, ali je u nekim slučajevima opaženo, da se: 
u isto vrijeme javljaju reumatske boli u zglobovima,. J 
iza kojih zaostane onda trajni i nepopravljivi znak,, 
griješka na srcu. 

Tako je bilo s našim mladićem. 

Nehotične su kretnje ruku i nogu nestale u sta- I 
rijim dječačkim godinama, pa je jedino opaženo da 
se brzo umara kad se penje na stube ili brže hoda.. } 

Kako je to s vremenom bilo majci napadno, to 
ga je predvela k liječniku, koji je pronašao griješku: 1 
na srcu t. zv. insufitientia aortae. 

Ova griješka spada među benigne (laglje) po- | 
sljedice ove vrsti bolesti, jer može čovjek uz shodne 1 
mjere opreza da poživi preko pol stoljeća i više. Tek 
nakon ozbiljnije smetnje rad srca brzo popusti, po- 
što se srce na medikamentoznu potporu samo kratko: 
vrijeme oporavlja. 

Već pogled na predjel srca opaža kako ovo oštro j 
lupa iza prsnog koša, a na opip ćuti kako pod dla- j 
nom bruji svaki kucaj srca. 

Prislonjeno uho čuje neprestani šum umjesto | 
kratkog udaranja srčanih kucaja. 


Mladiću je strogo zabranjeno svako tjelesno i 
duševno naprezanje. Jasno je, da ga je vojnička ko- 
pija nakon kratke pretrage proglasila za potpuno 
nesposobnog za vojnu službu. 

Majka ga je čuvala kao oko u glavi, ali je ipak 
u 21-voj godini života morao leći u krevet, a da više 
nije ustao. 

Chorea minor je rijetka bolest. 

Još je reda sa zaostalom komplikacijom griješke 
na srcu i baš je vrijedni sin ove čestite udovice mo- 
rao biti žrtva ovakovog rijetkog slučaja. 

APPENDICITIS ACUTA 

(Upala slijepog crijeva) 

Drugi sin B. uzet joj je za vrijeme rata u vojsku. 

Poslan je odmah na vojničku izobrazbu u pokra- 
jinu, koja je bila pod strogom vojnom kontrolom. 

Poslije tri nedelje dođe strogo cenzurirani tele- 
gram od dušobrižnika jedne vojne bolnice, da majka 
smjesta dođe, ako hoće zateći još živa sina. 

Razumije se, da je jadna žena bježala iz jednog 
vojnog ureda u drugi, dok je napokon na temelju 
tog zlokobnog telegrama isprosila slobodan ulaz u 
daleku pokrajinu. 

Poslije oteščanog puta po najvećoj sniježnoj vi- 
javici dospjela je nakon tri dana do kreveta bolesnog 
sina, koji je operiran na Appendicitisu, upali slijepog 
crijeva. 

Bolesnikovo je stanje bilo dosta ozbiljno, ali su 
Se liječnici ipak nadali ozdravljenju. 

Za osam dana - kako joj je istekao od vojne 
oblasti dozvoljen rok bivanja u onoj pokrajini - 

vratila se kući s opravdanom nadom, da će joj sin 
preboljeti. 

Nije izminulo ni deset dana i on osvane kod 
kuće. 

Pošto je rana zarasla, a trebaju u bolnici mjesta, 
to su ga poslali kući na oporavak. 

Mladić od 20 godina je to objeručke prihvatio u 
uvjerenju, da se neće nigdje bolje naći no pod maj- 
činom paskom. 

Poslije tri dana dobio je na večer groznicu, koja 
se u noći pretvorila u žestoku tjelesnu vrućinu i nije 
htjela da popusti. 

Točnoj pretragi nije izbjeglo, da jedino u pre- 
djelu gdje je izvedena operacija ćuti umjerene boli, 
premda je rana već pred šest dana potpuno zarasla. 

Pozvan je na savjetovanje stručni liječnik kirurg, 
koji pronađe da se po svoj prilici radi o skrovitom 
gnojenju negdje u dubini trbuha. 

Bolesnik je ponovno sproveden u bolnicu, pa je 
kod operacije pronađeno gnojno ognjište u stražnjoj 
strani trbuha u blizini bubrega. 

Tjelesna je toplina spala, ali se za dva dana opet 
digla kao znak ponovnog skrovitog gnojenja. 

Tako je taj jadnik prošao barem deset operacija, 
jer se na koncu pričinio čitavi trbuh kao posijan 
samim malim gnojnim ognjištima. 

Uslijed mnogobrojnih operacija, neprestane po- 
višene tjelesne topline, obilnog gnojenja kroz tjedne 
i mjesece trpio je bolesnik toliko, da je potpuno 
oslabio, pa je izgubljena svaka nada u njegov spas. 
Jednoga je dana u 21-oj godini života preminuo. 

— 102 — 


Zđvojna je majka opet iskusila, kako ju bije sud- 
bina, jer se kod mnogo tisuća operacija slijepog cri- 
jeva rijetko nađe komplikacija, koja je baš snašla 
njezinoga sina. 

PNEUMONIA 

ET 

PLEURITIS SUPPURATIVA 

(Upala pluća i gnojna upala 
porebrice) 

Najstariji sin F. bio je čvrst momak. Svršio je u 
redu škole i dobio izvrsno namještanje u provinciji. 

Poslovno se baš zadržavao kod kuće, kad se jed- 
noga oštrog zimskog dana potuži na probadanje u 
prsima i veliku tjelesnu vrućinu. 

Prizvani liječnik pronađe upalu pluća na gornjem 
lijevom režnju. 

Slijedili su zdvojni dani kad je mladić u nepre- 
stanoj povišenoj tjelesnoj vrućini od preko 40 st. 
(gradi) i sa silnim probadanjem stenjao i bulaznio, 
a majka bolno i bespomoćno zurila pred sebe, kao 
da joj nestaje snage, da i to podnese. 

Za olahkotiti bar donekle bolesnikovo teško sta- 
nje stavljene su na četiri mjesta pijavice po prsnom 
košu, koje su izvlačile veliku količinu krvi. 

Napokon je sedmi dan nastupila kriza i tjelesna 
je toplina spala na normalnu, ali se za dva dana opet 
umjereno podigla kao znak, da ovaj put s krizom 
uije svršeno. 

Kod upale pluća vazda je i porebrica (pleura) 
zažarena. To je tanka klizava kožica, kojom su pluća 
i unutarnja površina prsnog koša obavijena. 

Kod žešćih se upala skuplja između pluća i prsnog 
koša upalna tekućina, koja može u rijetkim osobito 
teškim slučajevima i gnojna biti. Kod upale gornjeg 
režnja pluća češće nastupa gnojno zapalna tekućina. 

Pošto je pokusnim ubodom ustanovljeno, da se 
nalazi velika količina ubitačnog gnoja u zapaljenoj 
prsnoj utlini, to se je morao ovaj otstraniti držeći se 
starog medicinskog pravila »Ubi pus, ubi evacua« 
(Gdje je gnoj, tamo ga izvadi). 

Kod ove se operacije moraju isjeći mali dijelovi 
rebara, da se isprazni gnoj prsnog koša, pa da uz- 
mogne bolesna porebrica uz neprestano gnojenje 
polagano zarasti. 

To je dugotrajno i tegobno liječenje, koje je ali 
naš bolesnik strpljivo prošao. 

Majka je i opet iskusila, kako joj je nametnula 
sudbina i kod ovoga sina najtežu komplikaciju, koja 
može snaći bolesnika sa upalom pluća. 

ENCEPHALITIS ACUTA 

(Unutarnja upala mozga) 

Najmlađi sin M. bio je već dva puta od vojske 
odbijen, jer je preslabo tjelesno razvijen za vojnu 
službu. 

Majka je bila sretna, da joj sin ne mora za vri- 
jeme rata u vojsku. 

Jednoga se dana potuži na glavobolju. 

Točno je pregledavan od nekoliko liječnika, koji 
nisu mogli pronaći razlog za česte omaglice i tvrdo- 
kornu bol u glavi. 

Kako bolesnik nije imao znatno povišene tjelesne 
topline, a uz bol u glavi i vrtoglavice, bilo (puls) 
udara napadno polagano, to je zaključeno da se radi 

0 pritisku unutar koštane lubanje — dakle pritisku 
na S am mozak. 

Stavljena bude Diagnoza na tumor (novotvorina) 
u mozgu ili na Encephalitis acuta, koja se gdjekoji 
put pojavi bez pravog poznatog razloga. 

Obično kod obih forma ove teške bolesti mozga 
nema pomoći. 

Ako bolesnik kod Encefalitisa u veoma rijetkim 
slučajevima i spasi život, to mu sigurno zaostaje 
kljenut koje ruke ili noge, pa mora da od sud- 
bine određene dane kao invalid dalje živi. 

I s ovim je sinom jadna majka doživila, da je 
već za tri nedelje bolovanja umro na veoma rijetkoj 
bolesti, koja se i opet baš na njezinoga sina stro- 
valila. . 

PSYCHOPATHIA 
(Nesređenost odluka) 

Peti je sin B. tjelesno dosta dobrog zdravlja, ali 
imade jedan defekt u duši, da je trajno nestalan u 
svojim odlukama, pa uslijed toga mijenja neprestano 
svoja zvanja i mjesta svog boravišta. 

Svršio je trgovačku akademiju, pa višu gospodar- 
sku školu, a sad se pripravlja za doktorat socijalnih 
znanosti. 

Govori i piše izvrsno u pet svjetskih jezika. 

Zarađivao je kruh u Americi i u mnogim evrop- 
skim državama, te svakom prilikom ističe vruću 
želju za posjet mnogih drugih zemalja, koje obični 
smrtnici posjećuju tek prstom po zemljopisnoj karti. 

Radi ovih neprestanih promjena u svojim odlu- 
kama osjeća majka veliku brigu. 

Podučena žalosnim iskustvima boji se i za ovoga 
sina. 

NEUROSIS CORDIS 

(Nervoza srca) 

Još preostaje da spomenem šesto dijete kćerku,, 
koja je kao najstarija od djece dijelila teške majčine 
brige. U svakom je teškom času stajala strpljivo uz 
bok svojoj majci i s izvanrednim i nježnim shvaća- 
njem nastojala olahkotiti teške časove. 

Ona je u kasnijim godinama morala proći neku 
malu operaciju, pa su tom prilikom liječnici pronašli 
da imade umjerenu griješku na srcu, zvanu Neurosis 
cordis. 

Ova se griješka na srcu javlja kod ljudi koji su 
prepatili mnoga velika uzrujavanja. 

Ako ovakvi bolesnici izbjegavaju daljnja uzru- 
javanja, tad nema većih pogibelji od takova srca. 

Za brižnu majku je to novi izvor za brige i vječ- 
nu bojazan za dijete. 

NEURASTHENIA 

(Oslabljen je živaca) 

Ja sam dosele nabrajao samo brigu i žalost, 
koja je ovu vrijednu majku snašla, a malo sam go- 
vorio o učinku, koji je otale nastao na duši i tijelu 
te jadne majke. 

Čovjek se čudi, da nije dobila od bezbroj dubokih 
uzdaha kroz tolike godine proširenje pluća! 

Tko bi nabrojio one milijune suza, koje su se 
istočile iz njezinih očiju pred svjedocima i one koje 
je potajno isplakala! 

Čudo da bujica tih suza nije i oči same poteg- 
nula u bezdan koje očne bolesti! 

Nije čudo, da je ova bogobojazna žena, koja je 
odgojena u kršćanskom duhu, nakon gubitka tre- 

ćega 21-godišnjeg sina u prvom zdvojnom času iz- 
gubila duševnu ravnotežu, pa bacajući molitvenik i 
druge posvećene stvari vikala u sav glas - »Nema 
Boga! Ne vjerujem u pravednost neba! Kako sam 
baš ja od sudbine određena da toliko trpim za mo- 
guće tuđe grijehe?!« i t. d. 

Samo otac i majka mogu tako ćutiti. 

Samo oni mogu razumjeti te boli i oprostiti bez- 
božne ispade u ovakovom času. 

Pa opet kakogod je bila upravo zdvojna nakon 
tako strašnih obiteljskih nesreća, ipak joj je spomen 
i pomisao na još živu djecu povratila toliko trijez- 
nosti u uzburkanu dušu, da se je pomalo smirila i 
počela opet brinuti za njihovu budućnost. 

Rijetko kad spominje prošle boli. 

Očito kao da neće drugima dodijavati ili se boji 
radi same sebe o tom mnogo govoriti. 

Jedno je opaženo, da u koliko joj to dozvoljava 
njezino dosta oslabljeno tijelo, ona neumorno posje- 
ćuje grobove svojih sinova i tamo si onda smiri 
dušu i smaže snage za daljnji život. 

Je li čudo, da je liječnički uglavljeno, da boluje 
na veoma neurednom, nejednakom i labavom radu 
srca uslijed potresenih živaca? 

Srce ovo jeste kao lađa iza teških oluja bez kor- 
mila i jarbola, koju najmanji vjetrić tjera po mor- 
skoj pučini. 

Zato tvrdim, da je izrekla čistu istinu ona rođa- 
kinja, koja je iz daljine tek napola znala i slutila 
za sve brige i žalost ove majke, pa ju nazvala »pra- 
vom sveticom već na ovom svijetu«. 

Kirurgija 

Kad se je rodio zvao se jednostavno Joe Lister, 
a nakon smrti možete čitati nad njegovim grobom, 
da tu počiva Lord Joe Lister. 

Taj čovjek nije bio obretnik kojega velikog izu- 
ma na polju tehnike, dotično njezinim ograncima 
elektriciteti, mehanici, optici, akustici i t. d. 

On nije pronašao koju novu zvijezdu na svemiru 
nebeskom i nije otvorio novu filozofsku školu ili 
izumio na koji će način još većom brzinom potjerati 
vozilo bez konja. 

Lister nije bio ni vojskovođa, koji bi silom ili 
kakovom lukavom kombinacijom uništio neprijatelja, 
koji bi se bio na njega oružanom spremom srušio. 

Lister je bio liječnik, koji je obogatio medicinu 
takovim otkrićem, da je ova krenula na skroz novoj 
stazi u času 100.000 i više koračaja dalje za dobro 
čovječanstva. 

On nas je upoznao sa Asepsom dotično sa Anti- 
sepsom. 

Asepsom nazivljemo u kirurgiji stvaranje takovih 
prilika kod operacija pod kojima nema uzročnika 
gnojenja kod svježih rana, dok antisepsa znači me- 
dikamentozno uništenje bakterija, koji su uzroko- 
vali gnojenje rana. 

Sve dok nas nije Lister upoznao sa ovim temelj- 
eni pojmovima moderne kirurgije, svaki se je rez 
na čovječjem tijelu zagnojio, a što je nož kirurga 

dublje rezao, to je bolesnikovo stanje postajalo p 0 . 
gibeljnije. 

Zahvaljujući poduzetnim Amerikancima, koji su 
uveli Narkozu (uspavan je), potpunu bešćutnost čo- 
vječjeg tijela — prodire dan danas kirurg, služeći se 
Listerovim otkrićem u svojim smjelim operativnim 
zahvatima do najnježnijih i najskrovitijih organa, 
jer se ne treba bojati, da će mu se rana zagnojiti i 
na taj način stvara čudesa u svojem liječničkom na- 
stojanju pomoći bolesnom čovjeku. 

Uz Listera valja spomenuti i Roentgena, koji je 
mnogim proučavanjem i eksperimentiranjem prona- 
šao način, da se može jasno gledati u dubini tijela 
normalne organe i eventualne bolesne pojave. Tamo 
gdje smo kroz stoljeća i tisućljeća kao u tami tapali 
i nagađali služeći se fizikalnim fenomenima — na- 
jednom dolazi Roentgen i omogućuje pogled u unu- 
trašnjost čovječjeg tijela, dapače omogućuje svojim 
izumom precizne fotografije skrovitih organa. 

Jasno je, da i ovaj izum znači ne samo za kirur- f 
giju već i za sve ostale medicinske discipline kolo- 
salni napredak, koji je iz temelja unaprijedio dosa- 
dašnja teško skupljena iskustva. 

VULNERA LACERO CONTUSA 

(Rane od tupo-tvrdog oružja) 

U južnoj se Africi biju teški bojevi. 

Tamo je sad skrenut bijesni pogled Mihel-Ange- 
lovog Mojsija, jer na toj zemaljskoj točki plešu ubi- 
tačno kolo oko zlatnog teleta Englezi i Buri. 

Dijamantne poljane i zlatne rudače zavrtile su 
im mozgom, pa do iznemoglosti jedni brane, a drugi 
otimaju. 

Englezi su i kod nas u gradu Z. uredili jedan 
koncentracioni oko, u kojem skupljaju konje za 
ratnu upotrebu u južnoj Africi. 

Bilo da su htjeli primjer sulude borbenosti opo- 
našati, a time na neki način opet pružiti jedan argu- 
menat za Darvinovu teoriju, kako čovjek potječe od 
majmuna, ili im nije dala mirno spavati slava rat- 
nika u Africi, u našoj bolnici pojavilo se svaku dru- 
gu, treću noć nekoliko ranjenih ratnika. 

Na periferiji grada nalazio se tabor sa engleskim 
konjima. Oni koji su te konje dovažali i čuvali, sami 
domaći ljudi, pretvorili se u noći u Engleze, a njih 
su u to doba dražili i uznemirivali razni besposličari, 
pretvorivši se u tom slučaju u Bure. 

Za oružje su služili kolci, polomljene letve i daske 
od plotova, pa kamenje, a kad bi se bio boj iz bližeg, 
tad bi oštriji predmeti stupili u akciju; nožići, ko- 
sture, nokti i zubi. 

Bilo je tu najrazličitijih ozljeda za liječiti i po- 
vijati. 

Ponajčešći je agens bio alkohol, koji je te bor- 
bene strasti uspirivao. 

Liječnik je morao biti najprije dobar strateg i 
po mogućnosti razdijeliti bojne grupe, jer su bili 
pogledi tako bijesni i puni životinjskog instinkta 
ozlijediti tuđe zdravlje, da su u toj kući htjeli na- 
staviti prekinutu tučnjavu. 

Pošto sam brzo pregledao, kojoj su grupi nane- 
sene teže ozljede, podijelio sam ostale i prihvatio 
se posla, pa čisti, šivaj i zamataj rane. 

Tako je to znalo ići, dok nije svanuo novi dan. 

Tad sam morao opet raditi kao da sam prospa- 
vao najmirniju noć pravednika. 

Na taj način biva liječnička strpljivost i uzdrž- 
ljivost iskušavana od pripitih i zločestih ljudi, a li- 
ječnik mora kao strpljivo janje sve to podnašati, 
jer je prisegao u sveučilišnoj auli, da će raditi za 
dobro čovječanstva. 

VULNUS PUNCTUM 

(Ozljeda ubodom) 

Jedna od najtežih ozljeda u onoj tisući i više, 
koje smo na odjeljenju liječili i izliječili, bila je sli- 
jedeća : 

Vlakovođa juri na gvozdenom konju preko neke 
mađarske puste. 

Pričini mu se, da na vanjskoj ormi tog gvozde- 
nog konja nije nešto u redu, pa se nagne čitavim 
tijelom iz uskog mašinskog prostora, držeći se ogra- 
de, da prigleda. 

Nije ni opazio, da će za koji čas morati proći 
most preko nekog potoka. 

Vlak juri, a on tjelesno i duševno napregnut, 
traži u brzini griješku na mašini. 

Još čas i zaori strašan vrisak u pustinji. 

Vlak juri dalje, ali bez vlakovođe. Ložač u brzini 
teškom mukom zaustavi vlak, kako je to često gle- 
dao i već naučio. 

Velika strava i strka putnika, a ložač bježi u 
pratnji nekoliko željezničara kojih tisuću koraka na- 
trag do malog mosta, na čijoj ogradi visi tijelo jad- 
noga vlakovođe. 

Vlakovođa nije opazio maleni most, koji je imao 
sa svake strane željeznu šipku kao ogradu. 

Kako je bio čitavim tijelom nagnut iz mašine 
uhvati ga šipka s jedne strane mosta i ubode mu 

se sa strane u leđa između kože i kostura hrpte- 
njače, te izađe na drugoj strani leđa. On je ostao 
visjeti na toj šipki, dok je vlak odjurio dalje. 

Željezničarski su ga drugovi skinuli za čas one- 
svještenog s ove mostne željezne ograde. Željezna 
je šipka ušla s desne strane leđa, te prošla pod ko- 
žom na lijevu stranu, gdje je opet izašla. 

Na mjestu su nesreće čvrstim zavojem povili obje 
rane, da zaustave krv, koja je iz obiju rana srljala, 
stavili ga u vagon, a ložač potjera mašinu do prve 
stanice. 

Tu preuzme unesrećenoga ekspresni vlak, koji je 
u tu svrhu zaustavljen na toj stanici i tako je do- 
vežen u našu bolnicu niti osam sati iza ozljede. 

Stanje našega bolesnika teško je opisati, jer bi 
morali sve loše znakove u superlativu izražavati. 

U prvi čas nam se pričini kao da više ne živi. 
Najvećim oprezom i najnježnijim kretnjama skinuto 
je odijelo sa jadnoga ozljeđenika. 

Tad nam se prikažu rane na leđima s desne 
strane, kuda je željezna šipka ušla, pa s lijeve strane 
gdje je izašla. Rubovi su ovih rana rastrgani i po- 
kriveni stisnutom krvi. 

Leđa, a osobito predjel gdje se nalazi potkožni 
kanal ovoga prodora željeznom šipkom, silno su 
nabrekla. 

Kad su obje rane očišćene od stisnute krvi, pri- 
kažu se na obim ušćima rastrgani rubovi, iz kojih 
viri izgnječeno potkožno tkivo i mišičje. 

U brzini je bolesnik liječnički povezan i stavljen 
u mirni bolnički krevet. 

Prošlo je više dana, dok je unesrećeni počeo po 
m alo odavati znakove života. 

8 

Visoka tjelesna toplina, pa silne boli, shrvale su 
njegov organizam, da je ležao čitavu nedelju dana 
u besvjesnom stanju. 

Iz rane se cijedio gusti gnoj ispremiješan raz- 
gnojenim krpama potkožnog tkiva i mišičja. 

U tom se gnoju nalazilo i nekoliko koštica, koje 
su potjecale od šiljastih nastavaka nekolicine kralje- 
žaka hrptenjače, koji su slomljeni u času kad je že- 
ljezna šipka zadrla u živo tijelo toga jadnika. 

Bolesnik je bio tek 28 godina star, pa su se ove 
godine uz brižnu njegu oduprle teškom stanju, jer 
nije bio ni jedan važniji organ ozljeđen. 

Polagano se rane čistile i počele zacjeljivati, a 
kraj toga se bolesnik napadno brzo oporavljao. 

Jednoga dana pokaže nam jedan mali provinci- 
jalni mađarski listić, koji su mu donijeli željezni- 
čarski drugovi, koji su ga marljivo posjećivali. 

Uz opis ove teške nesreće donešena je i fanta- 
stična slika, kako naš vlakovođa, kao razapet visi 
na željeznoj šipki, a vlak juri kao pomaman dalje. 

Smijali smo se sad toj slici, ali kad smo se sje- 
tili istine i grozote prije šest nedelja, tad smo se 
uozbiljili. 

»Hvala Bogu i vama, da je sve sretno prošlo« - 
izreče naš vlakovođa, pa kad smo mi čedno izlazili 
iz bolesničke sobe, tad sam uhvatio pogled pun du- 
boke zahvalnosti, kojim je počastio svakoga od nas. 

VULNUS SCLOFETARIUM 
(U s t r i j e 1 n a ozljeda) 

U bitci se kod Crecy-a godine 1346 čula prva 
paljba iz vrućeg — puščanim prahom nabitog — - 
oružja. 

Stara historija sa svojom pojedinačnom ličnom 
snagom, spretnošću i junaštvom na hladnom oružju 
ide u zapećak, a vruće se oružje usavršava sve više. 

Ovo nastojanje oko usavršavanja dovodi čovjeka 
tako daleko, da zaboravlja što mu trijezni razum i 
Kristova nauka nalažu. 

Perfidni zloduh u čovjeku pronalazi načine s ko- 
jima u najkraće vrijeme i na laki način može po- 
kositi sve živo pred sobom i uništiti sve na daleko 
i široko prsnutim barutom sa zemlje, pod vodom te 

iz zraka. 

Zar nije bila sjajna slika i misao onoga Kineza, 
koji je 1901. godine za bokserskog ustanka u Kini 
bacio granatu u evropski utvrđeni tabor s riječima: 
»Evo vam vraćamo vašu kulturu«!? 

U prvim godinama ovoga stoljeća bilo je kod 
nas čestih demonstracija i tučnjava po ulicama. 

Tuđinac bi uspirio nebratske osjećaje i strasti 
kod jednokrvne braće, da mu bude onda laglje 
ugnjetavati tako oslabljenu braću. 

Jedne noći bio sam službujući liječnik u bolnici. 

Ta je noć bila tako burna uslijed teških sukoba 
demonstranata, da smo kolega F. i ja cijelu noć 
šivali rane, koje su prouzročene ubodom i sjekoti- 
nom oštrog oružja, te čistili i zavezivali rane zadane 
tupotvrdim predmetima. 

Dokaz je, kako su bile strasti silno uzbuđene, 
što je dovežen oko 11 sati u noći teško ozljeđeni 
mesarski pomoćnik sa ustrijelnom ranom iz revol- 
vera u trbušnu utlinu. 

Pod desnim se rebrenim lukom nalazila malena, 
okrugla ranica, već pokrita stisnutom krvi. 

Bolesnik je teško šokiran (u živčanom slomu) 
tek se na časove osvješćuje, te leži u krevetu mirno 
uz ubrzano kratko disanje i dosta pospješeni rad 
srca. 

Tek smo iz kratkih i nesuvislih riječi mogli od 
njega saznati, da je u tami, iz blizine i sprijeda u 
njega pucano. 

Oprezno smo daljnjom pretragom ustanovili, da 
nema na tijelu druge rane i da je revolversko tane 
zaostalo negdje u tijelu. 

Nježnim smo okucavanjem (perkusijom) prona- 
šli, da se u trbušnoj utlini nalazi tek neznatna koli- 
čina slobodne tekućine, koja po svoj prilici potječe 
od krvnog izljeva iz jetara, pošto se taj organ nalazi , 
pod nastrijeljenim mjestom. 

Kako nije bljuvao, to smo zaključili da nije ni 
jedan probavni organ ozljeđen. 

Ovakove su ozljede bile u ono doba veoma rijet- 
ke, a naš šef daleko na godišnjem odmoru, pa smo 
nas dvojica stajali pred otvorenim pitanjem, što da 
se poduzme? Operirati ili ne operirati? 

Mnogobrojni izvještaji iz englesko-burskoga rata 
o strijelnim ozljedama sa modernim oružjem bili su 
nam još u pameti. 

Svi su se ovi izvještaji saglasili u jednom, da se 
operativno liječenje strijelnih ozljeda ima poduzeti 
samo u skrajnjoj nuždi. Jedan je liječnik statistički 
utvrdio, da su mnogi ranjenici na prsnom košu i 
trbuhu, koji su operirani brzo iza ozljede nastradali 
životom, a opet je pretežni dio jednako ozljeđenih 
koji nisu operirani, ostao na životu. 

Drugi se liječnik u svom izvještaju ruga liječni- 
cima, koji su u tijelu nastrijeljenoga u tragu za ta- 


n etom »kopali i kopali, dok ni jesu ozlijeđenoga za- 
kopali«- 

Mi smo se odlučili na način liječenja bez ope- 
racije. 

Razumije se da smo tokom noći nekoliko puta 
zajedno promatrali stanje ozljeđenoga, koji je dosta 
nemirno spavao i u polusnu duboko uzdisao i teško 
jecao. 

Težih znakova poremećenja kod trbušnih organa 
nismo primjetili. Ovim smo čekanjem i krzmanjem 
s moguće još potrebnom operacijom spasili život 
tomu mesarskom pomoćniku. 

I Fabije je Cunctator pobjedio Hanibala jednoga 
od najdarovitijih vojskovođa što ih pozna povijest i 
to samo krzmanjem i čekanjem na čas odlučne bitke 
i time je spasio Rim od neminovne propasti. 

Bolesniku su bila tek jetra pogođena, pa je rana 
zarasla uz malo krvarenje. 

Kako u ono doba još nismo imali Roentgenovog 
aparata u bolnici, to nismo mogli kod izlaska iz bol- 
nice ustanoviti mjesto na kojem se tane smirilo i 
zaraslo u stražnjoj stijenki trbuha. 

Prije dvije godine pripovjedao mi je jedan ro- 
đak toga mesarskog pomoćnika, kako se ovaj uzroč- 
nik velike brige i muka u onoj noći, sada nalazi u 
Americi u sjajnom namještenju. 

PHLEGMONE antibrachi, sepsis 

(Gnojna upala podlaktice i otrovanje čitavog tijela) 

»Dragi gospon doktor! Naj mi pomore ju! Već 
dvije noći nisam stisnula oka, tak me boli prst, a 
s ada već ćuka u cijeloj ruci.» 

Tako jadikuje 50-godišnja kuharica, pokazujući 
vrlo bolni nabrekli prst desne ruke, koja je također 
već nabrekla. 

Pred tri dana zadrla joj se kod čišćenja poda 
mala drvena treska u prst. Nastojala je izvući ju 
kao toliko puta u životu, ali joj ovaj put nije uspjelo. 

Skrajnje je vrijeme, da se nastali absces (gnojna 
mošnja) otvori, te isprazni gnoj koji se tu skupio i 
u isti čas odstrani komadić drva (špranja), koji je 
sve to uzrokovao. 

Kad sam joj tu kratku proceduru predložio, po- 
gleda me razjareno i povišenim glasom izreče: »To 
sam si mislila. Doktori budu taki htjeli rezati. Ali 
ja se neđam rezati. Molim vas jedan flaster, da iz- 
vleče gnoj, pa bu opet dobro.« 

Na silu se smiju samo malodobnici i to na pri- 
stanak roditelja podvrći nužnoj operaciji. 

Na riječi »doktori budu htjeli odmah rezati« bio 
sam malo uvrijeđen, kao da liječnik iz zabave ope- 
rira. Okrenuo sam se bolničarki i rekao da nastavi 
s toplim oblozima, pa moguće da gnojna vrećica 
sama pukne i iscuri. 

Narav je međutim drugačije odredila. Drugi je 
dan bila već čitava podlaktica otečena. 

Bolesnica ali nije promjenila svojeg mnijenja o 
djelovanju doktora, što je pokazala time, da nas 
kod skupne vizite nije ni pogledala. 

Treći je dan otrov već dalje dopro, jer je uz 
znatno povišenu tjelesnu toplinu čitava okrajina na- 
brekla, pače su mezgovne žlijezde pod pazuhom silno 
nabrekle. 

Kod vizite joj je predstavljeno, da će doći u ži- 
votnu pogibelj, ako si ne dade smjesta otvoriti bo- 

lesnu ruku na nekoliko mjesta i na podlaktici, gdje 
s e ukaže potreba. 

Tu već nema razmišljanja, tu se radi o satovima. 

Ona nas pogleda razjareno i od ljutitosti raz- 
bješnjelim očima svojim načinom, koji je uslijed 
znatno povišene tjelesne topline imao neki osebujni 
izraz, zaviče, 

»Kaj mi hoćete ruku odrezati? A tko bude onda 
radil mjesto mene? Ščim bum ja kruh služila? Vi 
šinteri jedni! Sve više dobivaju apetita. Najprije 
prst, a sada već cijelu ruku . . .« itd. je to išlo. 

Šef videći, da nije u stanju dokazati bolesnici 
ozbiljnost njezinog stanja, da tvrdokorno odbija 
svaki trijezni liječnički savjet, okrene se i kroči do 
slijedećeg kreveta i skoro ostavismo bolesničku 
sobu. 

Svaki je od nas bio duboko razočaran i mislio na 
pjesnikove istinite riječi: 

Gegen Dumheit kampfen selbst Gotter verge- 
bens. (Protiv bedastoće bore se i bogovi uzalud). 

Četvrti dan, dakle osmi poslije oboljenja, poruči 
nam po bolničarki, da je spremna na operaciju. 

Šef dade odmah nalog, da je donesu u operaci- 
jonu sobu. Ugledavši je, mi smo se zgrozili! Upale 
mutne oči, modre usnice. Ledene ruke i noge. Bilo 
(puls) nije moguće brojiti radi brzine kojom je srce 
udaralo. Kratko i naglo diše. Tjelesna toplina spala 
pod normalu. 

Tipična slika sepse t. j. otrovanja čitavog tijela. 

Kraj ovog općeg stanja bila je svaka operacija 
beznadna, pa šef dade nalog, da je opet odnesu u 
sobu. 


— 119 — 


Nije bila u stanju više govoriti, ali iz poluzatvo- 
renih očiju sam pročitao zdvojnost, kad je vidjela 
kako je opet dižu i u sobu nose. 

Niti dva sata iza toga javila je bolničarka, da 
je u besvjesnom stanju još primila posljednju po- 
mast i prestala disati. 

Neopreznost kod pranja poda uzrokovala je, da 
joj je mala drvena treska ušla pod kožu, ova je 
opet izazvala gnojenje, koje se sve dalje širilo na 
ruku, čitavu gornju okrajinu i otrovalo čitavo tijelo. 
K tome se pridružilo nepovjerenje prema liječnicima 
i tvrdokorno odbijanje dobro mišljenih savjeta. 

Ove su prilike dovele ovu 50-godišnju kuharicu 
u naponu snage tako daleko, da je već za osam 
dana poginula od male drvene treske (špranje). 

TETANUS 

(Grčevita ukočenost mišica) 

Ljeti sam stanovao izvan grada. 

Za mene je to radi moga bolničkog rada dosta 
nespretno bilo, ali su mi zato rasla djeca u vazda 
svježem zraku bez mrske gradske prašine. 

Svako bih jutro prolazio istom cestom kraj dru- 
gih naselja u kojima sam poznavao svako drvo i 
znao unapred kad i kojim će cvijetom voćka pro- 
cvasti i na dan već unapred znao kad će voćka do- 
zrijeti. 

Poznavao sam već svake godine iste derančiće, 
koji su se šuljali oko još nezrelih voćaka. 

Jedno jutro idem kraj ovakova naselja, kad me 
zaustavi gospodar tog naselja, moj znanac, i umoli 
da pogledam vincilirovog 8-gođišnjeg sinčića, koji 
već dva dana ima veliku tjelesnu vrućinu te leži bo- 
lestan u krevetu. 

požurim se, jer moram na vrijeme dospjeti u 
bolnicu. 

U krevetu leži jedno meni veoma poznato lice. 
Mali derančić, kojega sam kroz godine motrio kako 
napreduje u dječačkim nestašnostima. 

Počeo je sa lovljenjem leptira i kukaca i penja- 
njem po drveću. Kad je bilo ružno vrijeme mnogo 
sam ga puta našao gdje draži tuđe pse, koji su na 
lancu vezani bili. 

Najnoviji mu je šport bio, da trči za kolima, pa 
nastoji objesiti se na njih. Već je dva puta malo ne 
stradao padnuvši sa kola s kojima sam se vozio na 
večer kući. 

»No što je, Ivica? Što te boli?« — oslovim ga 
prijazno. 

Gleda me svojim velikim očima, iz kojih čitam 
strah, nemoć i veliku tjelesnu vrućinu. 

Lice je stegnuto kao kakova maska, te kroz to 
ne može ni usta otvoriti, već samo kroz zube šapće. 
Tjelesna je toplina silno povišena, a i čitavo je tijelo 
kao ukočeno. Leži mirno u krevetu, ali se vidi da 
je kod tog teškog stanja kod potpune svijesti, samo 
što ne može radi ukočenosti lica, da otvara usta. 
Slika je dosta jasna. 

Radi se o veoma teškoj bolesti, o Tetanusu. 

Ova bolest znači skoro sigurnu smrt. 

Bacillus tetani nalazi se najčešće u vrtnoj zemlji. 
Tako, da je ova bolest nazvana i vrtljarskom bolesti. 

Djeca, koja se igraju u vrtu i vrtljari u svom 
zvanju uposleni, tek se malo ozljede na nozi, pa 
bosi po vrtu - bez zavoja svoje ozljede - hodaju, i 
već ima bacil prigodu, da uđe na ovu jedva primjet- 

ljivu ozljedu u tijelo, te prouzrokuju tako tešku, 
skoro sigurno smrtnu bolest. 

Tako sam i kod ovog dječaka našao bez velike 
muke malu ozljedu na nozi, koju je prije pet dana 
dobio u vrtu spotaknuvši se o motiku, dok je bježao 
za jednim rijetkim leptirom. 

Isperem i liječnički uredim ranu na nozi te pre- 
pišem lijek za umirenje, dotično za spavanje. 

Roditeljima sam rastumačio kako je to veoma 
teška bolest i da ima malo nade u ozdravljenje. 

Oni su me moguće radi moje mladosti nekako 
nepovjerljivo gledali, ali ja sam se morao žuriti u 
bolnicu. 

Na večer sam dočuo, da su pozvali drugog liječ- 
nika. Taj im je dao nade, da će bolesnik moguće 
ozdraviti. 

Veoma bi me veselilo, da je taj drugi kolega imao 
pravo, pa da je mali 8-god. Ivica, taj vječno smjeli, 
poduzetni i simpatični derančić ostao živ, ali sam 
slijedeće večeri čuo od gospodara tog naselka, da je 
u najvećim mukama danas poslije podne izdahnuo. 

FRACTURAE 

(Kostolomi) 

Kad prolazite kroz kirurške sobe uvijek ćete naći 
nekoliko mladih ljudi, ponajčešće još u dječačkoj 
dobi, koji mirno leže u krevetu sa zavijenom gor- 
njom ili donjom okrajninom u posebnoj napravi sa 
utezima na kraju. 

To su Fracturae, kostolomi. 

Dotičnik je pao sa visine od nekoliko metara, te 
se našao na tvrdoj zemlji sa slomljenom rukom ili 
nogom. 

ponajčešće je to sezonska bolest. 

Kad je vrijeme za to onda padaju sa trešnje ili 
jabuke, kruške i t. d. 

Jednoga sam ljeta imao tri dječaka u isto doba 
na odjeljenju, koja su sva trojica imala slomljenu 
desnu bedrenu kost (desna nadkoljenica) . 

Jedina je bila razlika u tome, da su pali sa raz- 
nih voćaka. 

Prvi je bio onaj sa trešnje, drugi sa jabuke, a 
treći sa šljive. 

Kostolom je u početku veoma bolan, ali kad se 
bandažama uredi, boli jenjaju. Tad provali njihova 
mladenačka narav. Jogunasti u svojoj nestašnosti 
znadu voditi šaljive razgovore, koji gdjekad svrša- 
vaju sa ozbiljnim riječkanjem, pa da nisu pričvrš- 
ćeni na krevete, to bi sigurno došlo do fizičkog 
obračunavanja. 

Jednog sam dana već na hodniku čuo, da se u 
sobi opet bije bezbolan boj. 

Otvorim polagano vrata, da ni primjetili nisu. 
Slušam, kako svaki od ta tri dječaka dokazuje za 
svoju voćku kako je najbolja i najslasnija od sveg 
voća. 

Meni se pričini kao da sam na kakovom sredo- 
vječnom turniru. 

Svaki se žestio i branio svoju boju - svoju voćku. 

Bilo je smiješno slušati ove dječake kako su 
spretno isticali prednosti i slasti uživanja pojedinih 
voćaka. 

Kako je susjedni krevet pobijao rečeno o jednoj 
v °ćki, a kako je treći krevet počeo hvaliti svoju 

voćku. 

Jedan je htio drugoga uvjeriti i nadvikati, p a 
kako su u svojoj naglosti postajali sve oštriji, to se 
i ja oglasim. 

»Sad je ali dosta« - prekinem ja ovu za bolničku 
sobu preburnu debatu. 

»Upamtite nešto. Ne valja tako gramziti za slat- 
kim voćem, da zaboravljate na nužne mjere opreza, 
jer onda se dogodi da umjesto slasne voćke stresete 
sebe sa drveta na kojem se nalazite, a u tom su slu- 
čaju onda sve voćke jednako kisele.« 

CARIES DENTIS 
(Pokvareno st zuba) 

Kad bi zapitali stotinu, tisuću ljudi, koja je bila 
prva tjelesna bol na koju se iz djetinjstva sjećaju, 
uvjeren sam da bi barem 80% odgovorilo, da je to 
bila zubobolja. 

Već samo izbijanje mlječnih zubi obično je skop- 
čano sa bolima. Onda dolazi kvarenje ovih, pa mi- 
jenjanje u stalna 32 zuba, koje trebamo za život. 

Svi su ovi zubi, jednako mlječni kao i stalni, iz- 
vrgnuti našoj nepažnji. 

Prevrelo uživanje hrane i pića ili opet odviše le- 
deno kvari i te kako zube. 

Lakoumno zadržavanje nečistoće u ustima obični 
su razlog za skoro iskvarenje naših zuba. Osobito 
kad čovjek pođe spavati sa zaostacima hrane među 
zubima i iza zuba. Ovi se zaostaci, dok mi spavamo 
rastvaraju i onda taj gnjilež kvari zube. 

Za kratko vrijeme nastupa velika osjetljivost, a 
dalje bol u zubima. Kad čovjek računa da ima 32 
stalna zuba, tad si može kraj ljudske lakomislenosti 
u čistoći lako sračunati, koliko ljudi trpe na zubo- 
bolji. 

Na vrata bolničke ambulante uđe 50-godišnji po 
izgledu radnik. Drži se slobodnom rukom za lijevu 
laloku i moli, da mu izvadim zub radi silne boli. 

Zub je bio skroz carijozan, od gnjileža izgrižen 
i zrio da se izvadi. 

Dok ja iskuhavam klješta, dotle mi u razgovoru 
povjeri, da je nadglednik gradskih kanala Z. 

Za malo sam ga riješio boli, i primivši nužnu 
uputu, da čisti svoja usta, jer će i drugi zubi oboliti, 
ode zadovoljan kući. 

četvrti je dan opet bio moj dan službe. 

Poslije objeda uđem u Ambulantu i tu stoji čo- 
vjek s molbom, da mu izvadim zub. 

Udovoljim mu želji, jer je zub bio loš. 

Dok ispire usta pripovjeda bolničaru, da je po 
zanimanju nadglednih gradskih kanala. 

»Pa onda je Z. vaš kolega, kojemu sam prije 
četiri dana vadio zub« - upadnem u njihov razgovor. 

»Ah, Z.! No da. Kako se uzme, jer znate, vele- 
učeni, ja imam da nadgledam zatvorene kanale, a 
on ima otvorene . . .« — s nekim omalovažavanjem 
u glasu završi moj čovjek, kojemu je od gnjiloće 
zuba zaudaralo iz ustiju još čas prije kao iz kanala. 

NEUEALGIA NERVI TRIGEMINI 
(Bolna upala ličnoga živca) 

Sasvim su protivni pojmovi kad majka svoje 
čedo nježno po licu pogladi i kad koji drski izgred- 
nik dobije čušku po svom obrazu kao opomenu za 
budućnost, a ipak je isti živac koji te skroz različite 
učinke u naš mozak dovodi. 

Nervus trigeminus lični je živac našega tijela u 
osjećajnoj živčanoj mreži u koju se hvataju svi 

vanjski utjecaji. Kako čovjek mora uvijek otvorena 
pogleda i lica stupati po svijetu, to je naše lice iz, 
vrgnuto svim, pa i najoštrijim nepogodama, koje 
mogu štetno djelovati na funkciju ličnoga živca. 

Utjecaj oštre zime i propuha najčešći su uzroci 
bolesti, koju nazivljemo Neuralgija nervi trigemini. 
Bolesnika počne trgati u predjelu ogranka toga 
živca, koji se dijeli prije prolaza kroz koštanu lu- 
banju u tri grane. To trganje, ta bol je po prikazu 
bolesnika upravo užasna, gdjekoji put nepođnosiva, 
pa se dade obzirom na žestinu još jedino prispodo- 
biti sa Ischiasom, neuralgijom motornog živca do- 
njih okrajka. Ovi su bolesnici pod utjecajem tih boli 
spremni na sve, pa i na najteže žrtve, samo da se 
izliječe. 

Kad antirheumatski prašci, toplina, elektriziranje 
i t. d. ne dovode do cilja, liječnik se hvata dosta 
bolnih injekcija alkoholom. 

Mnogi se bolesnici dočepaju u tom stadiju mor- j 
fiuma, pa često ostaju morfinisti. Kod drugih po- 
stoji srčanost u većoj mjeri, pa zahtjeva ju opera- i 
tivno liječenje i uništenje živca u njegovom prolazu 
kroz koštanu lubanju. Ove su operacije dosta kom- 
plicirane, jer se kod toga moraju pridignuti lične 
kosti, pa ostavljaju trajne nakažnjive brazgotine na 
licu. Sve ove muke i trajnu nakazu na licu čovjek 
podnaša samo da se riješi užasne boli. Taština 
ljudska ide u zaborav i veselo susreće liječnika, koji 
ga tih boli riješava. Ima međutim tako tvrdokornih 
forma ove bolesti, gdje se i kod ovako liječenih na- 
kon 2-3 godine vraćaju boli u jednakoj žestini. 

Tu ne preostaje drugo no razoriti korjen živca 
t. zv. Ganglion Gasseri, koji se nalazi na bazi ispod 

samoga mozga. Ova je operacija teška za operatera, 
jj i veoma pogibeljna za život bolesnika. 

Kako imade više momenata kod te operacije, koji 
ugrožavaju život ljudski, to se može samo veoma 
vješt kirurg na nju odlučiti nakon što je bolesnika 
točno uputio u ozbiljnost toga zahvata. 

Takav smo slučaj imali kod žene po prilici 35 
godina stare, koja je već sve prediduće faze prošla 
u liječenju svoje tvrdokorne neuralgije. 

»Rade umrem kod operacije, jer smrt ne može 
biti teža od mojih boli« - izjavila je ta žena kod 
posljednje skupne vizite. 

Kako je šef prvi put izvađao ovu tešku opera- 
ciju, to nas je na lješini upozorio na glavne zahvate 
ove operacije i na sve na što se mora točno za vri- 
jeme operacije paziti. Osobito je spomenuo veliku 
dubinu u kojoj mora operater raditi, pa teška krva- 
renja, a najglavnije je savršena čistoća operativnog 
polja, da ne nastupi upala moždanih opna. 

Prije no smo se ozbiljnih lica rastali, okrene se 
k meni te mi reče: »Vi mi doktore jamčite, da će 
bolesnica biti besprikorno pripravljena. Glava mora 
biti dobro obrijana, tako da nju možemo kao glatku 
biljardnu kuglu dobro i lahko desinficirati, a sat 
prije operacije neka dobije oblog sa apsolutnim al- 
koholom preko čitave glave.« 

Sa riječima: »Sve će biti u najboljem redu« — 
oprostim se od svog šefa. 

Poslije podne kod običajne vizite došao sam u 
sobu zajedno sa bolničarkom, koja je bila oboružana 
s velikim škarama i priborom za brijanje. 

Pozdravim, a bolesnica će sa sm ješkom na licu- 
»Dakle, gospodine doktore, sutra u to doba živa i][ 
mrtva« ! 

Nastojim se također nasmješiti, pa joj razjasnim 
kako smo došli, da najprije izvedemo jednu ne bolnu 
i ne pogibeljnu operaciju, kao pripravu za sutrašnji 
zahvat, a to je potpuno skidanje vlasi. 

»Što?! Vi mi hoćete odrezati moju kosu, koju 
sam ja tolike godine njegovala, koja je moj ponos 
bila?! Ne! Na to ne pristajem!« 

Ja sav osupnut rečem: »Oprostite gospođo, ali 
tad nema govora o sutrašnjoj operaciji. Prvi je 
uvjet za uspjeh operacije, da se mora operativno 
polje dobro desinficirati, a to je samo onda moguće, 
ako nema ni jedne dlačice na vašoj glavi.« 

Na te riječi ne daje mi odgovora, već kao uvri- 
jeđena okreće glavu sa suzama bijesa, šta li, u 
očima. 

Sjetim se moga šefa. Što će taj reći, kad bude 
čuo kako radi gesta ženske taštine, kod bolesnice 
koja je inače smjela obraza pripravna umrijeti, nije 
moguće izveden je operacije! 

Opet ću ja blago: »Vidite, gospođo, u više ste 
navrata izjavili, da ćete rade umrijeti no dalje trpiti 
ove boli, i čas prije ste izjavili kako ste na sve 
spremni! A sad opet radi takove malenkosti pravite- 
neprilike!« 

»To vi, gospodine doktore, ne razumijete, što to 
znači za ženu biti gologlava« - uleti ona Ijutitim 
glasom i nastavi: »U svakoj prigodi žena nije od- 
vratna ako ima lijepo počešljanu kosu, dapače kad 
u lijesu leži neće nitko ođvmuti oči, ako joj je kosa. 
uređena«. 


»pa narasti će vam opet kosa za pol godine, da 
ge neće ni opaziti kako ste bili za vrijeme operacije 
i e glave, a ako ostanete kod svojeg tvrdoglavog 
stanovišta, tad nema o operaciji ni govora, a boli 
£ e vam dalje trovati vaš život«. 

Sad se okrene cijelim licem k meni i gledajući 
me pronicavim očima, zapita polagano izgovarajući 
svaku riječ: »Jamčite mi vi, gospodine doktore, da 
će kosa u slučaju da ostanem živa iza operacije 
zbilja narasti?« 

»Za to vam jamčim«. 

»Onda režite i radite što hoćete«. 

Čas iza toga padale su debele pletenice pod re- 
zom velikih škara i uz guste suze obavljena je ova 
priprava za taj rijetki i veoma teški kirurški zahvat. 

Kao u bitci kod Trafalgara. Kratka je bila za- 
povjed admirala Nelsona: »Svaki neka točno vrši 
svoju dužnost. 

Pojedini su teški momenti bili svladavani sve je- 
dan za drugim kao s nekom osobitom lakoćom, te 
smo jedino oćutili, da znatno laglje dišemo kad je 
kulminacijom moment (najteži čas) operacije prošao 
u redu - kad prvi asistent mora tupom širokom kva- 
kom pridignuti mozak i najvećom nježnosti nepo- 
mično ostati u tom položaju skoro čitavu minutu. 

Kad smo opazili, da bolesnica iza te dugotrajne 
minute polagano dalje diše i mi smo laglje pogleda- 
vali jedan na drugoga. 

U prvim smo danima iza operacije bili dosta za- 
brinuti, jer je bolesnica veoma nemirna bila, kao 
kod svih operacija unutar koštane lubanje. Po malo 
je i to popustilo, pa je za dvije nedelje opet bila i 
z a šalu raspoložena, kao i prije operacije. Jedino 

kad bi joj pogled na moju osobu pao, tad bi se vid. 
ljivo uozbiljila. Vidio sam po tom, da nema potpuno 
povjerenje u moje jamčenje glede svoje krasne od. 
rezane kose. 

Prošlo je mnogo mjeseci. Kad i kad bih ju na 
ulici sreo, a ona mi sve ljubaznije odzdravljala, a 
to je značilo da dobiva sve više povjerenja u moje 
jamčenje. 

Nakon jedne godine, kad je njezina kosa dosegla 
dužinu današnjeg »Bubikopfa«, dapače me je za- 
ustavila i upitala, da li se još tko odlučio za ovu 
tešku operaciju? Ja sam joj odgovorio, da su još 
dva muškarca operirana, a ona mi živahno usklik- 
ne: »Lahko je muškarcima, oni ne moraju tako 
dugo čekati . . .« 

Prošle su godine: 4-6-8, a ona mi već tako Iju- 
bezno odzdravljala, kao da sam ja operater i glavni 
akter, koji ju je njezinih teških boli riješio. 

Nakon kojih deset godina iza te operacije čitam 
u novinama, da je nakon duge i teške bolesti pre- 
minula. 

Kad sam prvi put sastao njezinoga supruga, bilo 
je prvo pitanje, od koje je bolesti umrla. 

On mi ispripovjedi, kako se prije jednu i po go- 
dine potužila na otečene noge i kako su liječnici 
pronašli bolest na bubrezima. 

»Oh! Sirota, što je sve pretrpila, kako se je 
osobito zadnje tjedne mučila. Uza svu muku na sve 
je mislila. Tako je trijezno sve uredila, jer ona je 
ćutila da ovaj put mora umrijeti. Sestri je svojoj 
povjerila i odredila što se ima učiniti kad za uvijek 
zaklopi oči. Na svakoga je mislila. Za svoju osobu 
sama je odredila koju joj opravu moraju obući iza 

jurti i pomislite - doda on jecajući - točno je od- 
redila, kako joj moraju počešljati njezinu dugu 
kosu . • •« 


STRUMA 

(Guša) 

Ima krajeva na ovom svijetu u kojima uspje- 
vaju uzročnici za razne bolesti u tolikoj mjeri, da 
se ta bolest češće javlja, dotično, svaki čovjek u 
onom kraju oboli. 

Ovi su uzročnici obično životinjskog porijetla, ali 
mogu biti i kemičkog, pa onda svojim djelovanjem 
izazivaju razne smetnje na zdravim ljudskim orga- 
nima. 

Takova je bolest Struma, Guša. 

Normalni čovjek ima na vratu i to sprijeda iz- 
nad grla malu žlijezdu Glandula thyreoiđea, štit- 
njača. Ova u nekim krajevima vanredno naraste, 
tako da gdjekad ogromne veličine dosegne. 

Medicinari misle, da se uzročnik za ovaj porast 
inače malene žlijezde nalazi u vodi onoga kraja — 
da je dakle kemijskog porijetla — jer veliki broj 
stanovnika iz onoga kraja, ako ne svi, dobivaju 
gušu, pa i stranci, koji su se onamo doselili nakon 
nekog vremena od guše obole. 

Veličina takove novotvorine kreće se između male 
šake, velike jabuke i čovječje glave, pa gdjekad i 
veća naraste. 

Samo se po sebi razumije, da je posjednik tako 
ogromne guše prava nakaza. Ovako velika guša pri- 
ušte na susjedne organe, a u prvom redu na gornja 
disala, pa pravi velike tegobe, od kojih je najmuč- 
n ija bojazan ugušenja. 

Zato su i razumljivi veliki dokazi zahvalnosti 
ovakovih bolesnika, kad im liječnik pomoću kirur. 
škog noža skine ovu nakazu, uzrok velikih tegoba. 
Dapače razumijem i slučaj ruskog kneza, koji je 
uz upravo kneževsku nagradu jednom švicarskom 
kirurgu ostavio na poklon i svoju krasnu ekvipažu 
u koju su bila upregnuta dva čistokrvna »Orlova«. 

Operacija tehnički nije tako laka. 

Krvne su žile dosta velike s kojima je ta žlijezda 
povezana uz živo tijelo, a i susjedne su žile i živci 
veoma nježni i u velikoj opasnosti za vrijeme 
operacije. 

Jednoga dana reče mi šef: »Dragi doktore! Ja 
sam si malo ozljedio prst, pa ćete vi sutra operi- 
rati«. 

Srce mi zadrhće od veselja radi velikog povje- 
renja, po kojem ću sam praviti moju prvu veću 
operaciju. 

Na rasporedu je bila kao dvije šake velika stru- 
ma, kod ostarjele žene, koja se u noći neprestano 
budila od straha ugušenja. 

Ta žena nije već imala - kako je to često kod 
velikih struma - besprikorno srce, pa se nije mogla 
provesti narkoza (uspavanje), već se je moralo lo- 
kalnom anestezijom (bešćutnost) umrtviti živce u 
predjelu operacije. To je dosta neugodna komplika- 
cija, ali se moralo i to svladati. 

Te sam večeri još mnogo sati gutao sve knjige, 
koje pišu i upozoravaju na razne komplikacije kod 
operacije Strume. Tako je drugi dan sve išlo u redu. 
Struma je već bila skinuta, ali kod zatvaranja rane 
poskliznula se je jedna ligatura (podvezica) i to 
jedne važne žile kucavice. U času je bilo sve crveno, 

a najviše moje lice, koje je pokrio mlaz krvi, koji 
j e šikao iz ove žile kucavice. Sretno sam uhvatio 
instrumentom odrezak žile, zaustavio sudbonosno 
krvarenje i time spasio život ove bolesnice. 

Bio je to strašan čas, ali sam kao operater ostao 
najmirniji. 

Naredio sam što se mora trenutačno izvesti, u 
svijesti da odgovaram za svaki čin i za život ljudski. 

Bilo je mnogo muke, ali je sve sretno prošlo. 

Izveo sam moju prvu veću operaciju besprikorno 
uza sve komplikacije, a ovaj me incident (iznenadni 
događaj) sa krvarenjem još uglavio kao operatera, 
koji se u najtežim prilikama u trenutku snašao. 

Bolesnica mi je zahvaljivala, jer sam je riješio 
teške muke i vječnog straha ugušenja. 

Pošao sam taj dan kući sigurno zadovoljniji i 
sretniji no je onaj švajcarski profesor bio, kojega 
su uz kneževsku nagradu čekala pred bolnicom dva 
čistokrvna »Orlova« upregnuta u sjajnu ekvipažu. 

HERNIA LIBERA 
ET INCARCERATA 

(Slobodna i uštinuta kila) 

Skok u veliku dubinu i dizanje preteškog pred- 
meta, a i od poroda može nepoznati razlog posto- 
jati, da se razvije nenaravna forma u gradnji na- 
šega tijela, koju nazivljemo kila, Bruch, Hernia. 

To su nenaravne šupljine, u koje upadaju oko- 
lišni organi i proizvađaju za dotičnika veće ili manje 
smetnje. 

Ove su smetnje tim veće, čim je veći objam or- 
gana, koji je upao u ovu novo stvorenu šupljinu. 
Veoma su teške i životu pogibeljne smetnje, ako se 

ušće takove šupljine stegne, pa upali organ više n e 
može natrag na naravno svoje mjesto, a pogotovo 
je to stanje pogibeljno, ako se ušće u formi obruča 
toliko stegne, da zatvori krvotok u odrezanom od- 
sječku tako stisnutog organa i time stvara uštinu- 
tost, incarceraciju toga organa. 

Najjasnija će biti slika prikazana u svojoj pogi. 
belji za čovječji život na primjeru sa crijevima o 
kojima se obično radi, kada se govori o kili 

Tipična su mjesta, na koja prodire crijevo pu- 
tem kile van trbuha svoga normalnoga ležaja u tje- 
lesnom ustrojstvu. Kila može biti, kako je već spo- 
menuto, prirođena ili je potrbušnica — ova tanka 
kožica, kojom su svi trbušni organi i nutarnja po- 
vršina trbuha obavijeni — negdje popustila i podu- 
prta vanjskim utjecajem proširila te se stvorio van- 
trbušni prostor, u koji su klizava crijeva ušla. Dok 
je ovaj otvor toliko prostran, da dopušta normalno 
kolanje krvi u odvojenom dijelu crijevnih vijuga, to 
se taj nenaravni položaj podnaša sa manjim tego- 
bama. Teško je, dapače životu pogibeljno, ako se 
prodorni otvor stegne, jer tad obustavi svako kola- 
nje krvi i mezgovnih žila, pa je taj odsječak crijeva 
prepušten polaganom ili bržem izumiranju, jer je 
naravni kemički proces u njemu obustavljen. 

Osim toga je kolanje hrane, ova normalna funk- 
cija crijeva u tom odsječku potpuno obustavljena. 
Hrana ne može kolati svojim naravnim putem, već 
biva izbacivana na usta, što na posljetku, ako nije 
brza operativna pomoć moguća — dovodi do skore 
strašne smrti, jer se razvija strahovito stanje, koje 
nazivljemo u običnom životu zlokobnim imenom 
»miserere« — kad ni trunak crijevne sadržine ne 


može naravnim putem izaći, već se izbacuje u naj- 
većoj muci na usta. 

Kako se tu radi o roku od nekoliko sati, što 
čovjek probavi između života i smrti, a bolest nije 
tako rijetka, to svako kirurško odjelenje stoji na 
glas Hernia incarcerata u znaku »alarma«! 

Svako kirurško odjelenje mora biti tako uređeno, 
da se može primljeni slučaj takove prirode za pola 
sata operirati. 

Slijedećeg sam dana nakanio u vinogradu rano 
ustati, da sat-dva uživam u svježoj jutarnjoj na- 
ravi, prije no pođem na sparno ljetno bolničko po- 
slovanje u grad. Usnuo sam za gradske pojmove 
rano san pravednika. Oko 1 sat u noći zazvoni tele- 
fonsko zvonce. Službujući liječnik javlja, da je čas 
prije dovežen u bolnicu bolesnik sa incarceriranom 
hernijom. »Bolesnik ima silne boli. Incarceracija 
traje već dva sata. Inače nema osobitih tegoba.« 

»Ja ću biti za pol sata u bolnici, neka se sve 
pripravi za operaciju«. 

Brzo se za silu obučem i hrlim u ugodnoj noćnoj 
tišini kroz šumoviti dio puta, i sve mislim kako će 
doći vrijeme, kad će liječnik - u ono vrijeme su baš 
izvedeni prvi smioni pokusi sa aeroplanima - pre- 
baciti na sebe napravu za letenje i za dva časa biti 
na mjestu, kamo sad mora na uštrb potrošnje svoje 
tjelesne snage pol sata bježati. 

I liječniku će biti laglje, a i za bolesnika će biti 
bolje, jer će za toliko postotaka vremena prije stići 
hitna pomoć. 

Kad sam bez daha stigao pred bolnicu, dočekala 
su me već dvojica kolega na prozoru, koji mi iz da- 
leka dovikuju, da se ne trebam tako žuriti. 

Za kratki sam čas uz bolesnički krevet. 

Bolesnik mimo spava. Radi velikih boli uštrcao 
mu je kolega morfija, koji mu je za nekoliko časa 
oduzeo boli. Uslijed popuštanja boli popustilo je ta- 
kođer grčevito stezanje obruča na ušću kile, pa su 
glatke crijevne vijuge same spuznule u trbušnu 
šupljinu. 

Radilo se o inguinalnoj kili, za koju je poznato 
da je strpljivija no su ostale forme incarceracije, jer 
kasno nastupaju životu pogibeljni znakovi. 

Bolesnik mirno spava. 

Pogledam u pol noći na moja dva druga, koji su 
pospanim očima čekali na moju odluku, a i oba su 
bolničara odavali znakove prekinutog sna, pa izre- 
čeni neka se bolesnik blagotvornim snom oporavi 
od svojih boli do slijedećeg dana, pa ćemo ga sutra 
riješiti radikalnom operacijom njegove kile. 

Premda sam i ja bio umoran, to sam ipak ot- 
klonio vožnju na kolima na povratku kući, jer mi 
je bio veliki užitak šetati sada po noći u tihoj šum- 
skoj samoći. 

APPENDICITIS 

(Svježa upala slijepog crijeva) 

Uz ostale sam dužnosti obnašao kroz pet godina 
službu kućnog liječnika u jednom zavodu, u kojem 
je stanovalo 50 mladića u dobi od 10-18 godina. 

Taj je zavod bio higijenski za ono doba u svakom 
pogledu dotjeran, pa mi je mladi i zdravi materijal 
rijetko pružao priliku za koju liječničku intervenciju. 

Moja se je dužnost u glavnom sastojala u nad- 
zoru, da se zdravlje očuva. 

Međutim u ovo pet godina ipak se desilo, da 
sam imao briga i da sam si kao veliku zaslugu mo- 
gao upisati, da sam pravodobno liječnički savjetovao 
i na taj način otklonio pogibelj za pojedinca ili kod 
zaraznih bolesti za svu nadobudnu mladež. 

U jutro mi javi sluga, da je gosp. regens dao 
moliti, da se u toku prijepodneva navratim u zavod. 
Jedan 12-godišnji mladić tuži se na boli u trbuhu. 

Putem u bolnicu navratim se u zavod. Dečko 
leži u krevetu i iskazuje, da ga zaboli u trbuhu kad 
zakašlje i kad se u krevetu okreće. Nije bljuvao. 
Tjelesna toplina normalna. Jedino je udaranje bila 
nešto povišeno, 84 puta u času. 

Na pritisak osjeća umjerenu bol u predjelu 
Appendixa (to je malo crijevće, koje visi na odsjeku 
debelog crijeva, pa ga nazivljemo slijepo crijevo). 
Odredim strogu pasku na bolesnika, mimo ležanje 
i samo tekuću hranu. 

Čitavo sam prije podne mislio na tog dječaka, pa 
izađem ranije iz bolnice, da vidim kako mu je. Na- 
đem ga bolje raspoloženog, ali je bilo poskočilo na 
100 udaraca u minuti, a osim toga čas prije malo 
da nije bljuvao. 

Pođem k regensu, te izjavim da postoji sumnja, 
da bi se mogla razviti upala Appendixa, i molim da 
se smjesti u bolnicu radi sigurnosti bolesnika, koji 
mora biti smjesta operiran u slučaju da se pojave 
sigurni znaci upale. 

Vorsicht ist die Mutter der Weisheit! (Oprez je 
majka mudrosti). Moj savjet je odmah izveden. 

Drugi sam dan primio iz bolnice izvještaj, da 
Se je stanje bolesnog mališa u toku poslijepodneva 
i večeri znatno pogoršalo. Nastupilo je bljuvanje, 

povećale su se boli i poskočila tjelesna toplina, p a 
je u noći operiran. Bolesni Appendix, koji je pro- 
nađen bez znaka većih komplikacija, izvađen mu j e 
i od tog časa mu je stanje besprikorno. 

U duši mi je bilo žao jadnog mališa, koji je u 
mladim godinama morao pretrpiti duševne i tjelesne 
muke trbušne operacije, ali sam pobjedonosno gle- 
dao u proljetno jutro, svjestan da sam idealno is- 
punio moju dužnost i time spasio taj mladi nado- 
budni život. 

Prošlo je pet nedelja od tog dana, kad mi u stan 
dođe gospođa sa strogim izrazom u licu u pratnji 
dječaka u kojem sam odmah prepoznao moga bole- 
snika. Srdačno ga pozdravim i u veselju pogladim 
po licu. Okrenem se k majci u očekivanju, da će 
mi se zahvaliti za pravodobno spremljenje njezinog 
sinčića u bolnicu, te je time bila omogućena hitna 
operacija. 

Majka me oslovi nekim ozbiljnim, skoro bih re- 
kao osornim glasom: »Gospodine doktore! Došla 
sam po nalogu gosp. regensa, koji je naredio da 
konstatirate je li moj sin već sposoban, da opet 
stupi u zavodsku disciplinu?« 

Ja hoću da probi jem taj ledeni ton, pa ću srdač- 
no: »Pa mali se je iza ove teške operacije brzo i 
sjajno oporavio!« 

»Da! Da! Ali to je moja zasluga. Moj je mališ 
u zadnji čas poslan u bolnicu i skoro je stradao ži- 
votom!« — naškubi se ta, skoro bih rekao zločesta 
žena. 

Pogledam je začuđeno! Što da ja toj ženi tuma- 
čim, kako sam ja na prvi sumnjivi znak Appendici- 

tisa poduzeo sve mjere opreza i time spasio malomu 
givot?! Ne, to ona nije vrijedna. 

Namrštim se, te njenim oporim glasom izgovo- 
rim: »Izvolite maloga predati u zavod« - nasmješim 
ge malomu i uz riječi »do viđenja« ostavim sobu. 

Dugo sam u drugoj sobi razmišljao o nezahval- 
nosti nekih ljudi i nepravdi, pače uvredi, koju mogu 
neuviđavni i zločesti ljudi gdjekad nanijeti i naj- 
brižnijem liječniku. 

Nije to bilo prvi, a ni zadnji put u mojem liječ- 
ničkom djelovanju, da sam ja kruhom, a oni mene 
kamenom. 

APPENDICTIS INVETERATA 

(Zastarjela upala slijepog crijeva) 

Čovjek nebi vjerovao, da i u medicini ima tako 
zvana moda, ako uzmemo taj pojam kao neko pra- 
vilo, po kojem se onda mora ravnati sav ostali 
svijet. 

Prije 30, 40 i više godina bila je na primjer 
moda, da se kod upale malog crijeva, koje visi na 
tako zvanom slijepom crijevu, moralo sa operacijom 
čekati, dok su prošli žešći upalni znaci. 

Minulo je iza toga kojih desetak godina, a na- 
zori su se skroz promjenili u određivanju vremena 
kad se ima izvesti operacija. 

Podučeni lošim iskustvom čekanja, koja je moda 
stajala sigurno mnogo tisuća žrtava - odlučeno je 
izdati kiruršku zapovjed, da se na svakom bolesni- 
ku, kod kojega je stalno uglavljeno da boluje na 
Appendicitisu - ima provesti operacija u prvih 48 
sati. Svako drugačije savjetovanje je pogriješno. 

Strogo su označena pravila, kojih se mora držati 
liječnik kod liječenja za mnoge bolesti. 

Liječnik međutim ne smije smetnuti s uma re- 
čenicu: »Koliko ljudi, toliko ćudi«. Ova se rečenica 
još više dade primjeniti na različite tjelesne osebine 
pojedinca i na način kako se njegov organizam 
bori i kako sam nastoji da svladava razne forme 
bolesti. 

Kad liječnik to sve uoči i razmisli, onda dolazi 
njegova suverena odluka, koja je poduprta sa mno- 
gim iskustvom, pa odlučuje na koji će način savje- 
tovati bolesnom čovjeku. 

Prije 30 i više godina obolio je bio na upali sli- 
jepog crijeva jedan medicinar, koji je stajao pred 
svršetkom studija, dotično pred promocijom. 

Budući se radi o osobi, koja je malo ne već 
samostalni liječnik i o jednom kompliciranom slu- 
čaju Appendicitisa, to ću ga također spomenuti kao 
interesantnu crticu. 

Po tadašnjoj modi ili šabloni stavljen je u kre- 
vet i liječen konzervativno sa svim ublažujućim 
sredstvma, dok prođe žestoka upala, da se onda 
odluči za eventualnu operaciju. 

Medicinarova je bolest kretala sve na gore. 

Pregledalo ga dnevno više kolega, docenta, pače 
je i sam profesor bio pozvan, koji se je saglasio sa 
dosadašnjim načinom liječenja. 

Budući nije mogao ostati ovako teško bolestan u 
privatnoj njezi, pošto je u stranom gradu i kod 
stranih ljudi stanovao, to se je dao prevesti na 
kliniku. 

Kao skori kolega bio je pažen od svih mnogo- 
brojnih liječnika, koji su na internom odjelenju 

smješteni bili. Profesor ga je dnevno posjećivao i 
pretraživao, ali je nalazio sve gorje stanje. 

Uz medicinara ležala su još dvojica bolesnika u 
ogromnoj bolničkoj sobi. Čudnim su se slučajem na- 
šla tri Jugoslavena u stranom svijetu kao veliki si- 
rotani, jer su sva trojica bili bolesni. 

CARCINOMA RECTI 

(Rak u debelom crijevu) 

Prvi je bio neki posjednik iz Međimurja, koji je 
došao u bolnicu radi kao bubanj nadutog trbuha, 
jer mu probava u crijevima nije bila u redu. 

Dobivao je medikamente na usta, a uz to su fi- 
zikalna pomagala morala urediti probavu, što je 
napokon uspjelo. 

Bolesnik se je treći dan ćutio zdrav, ali su ga 
ipak još dva dana klinički promatrali i pretraživali, 
jer su se nadali da će naći uzrok toj nenadanoj 
smetnji kod probave. 

Tražilo se, ali se nije našlo i on bude otpušten 
kući. 

Kako je na njega kocka pala da prvi ostavi ovo 
bolesno društvo u stranom svijetu, to pristupi k sta- 
rijem bolesniku, pa se srdačno oprosti od njega sa 
željom, da i on skoro zdrav ostavi ovu kuću. 

Zatim priđe do kreveta 25-godišnjeg medicinara, 
kojega je pet dana promatrao kako se muči, kako 
sve više slabi kraj visoke tjelesne topline, koja je 
na večer na 40 stupnjeva poskočila. 

Sa velikom sućuti zaželi skoro poboljšanje bo- 
lesti, dok se riječ ozdravljenje nije usudio izreći. 

Ode sav sretan kući. 

CAR ČINOM A VENTRICULI 

(Rak na želucu) 

Drugi je bolesnik bio neki Srbin, trgovac iz Sla- 
vonije. Taj se tužio na žestoke boli u predjelu želuca 
poslije svakog primanja hrane. 

Pretraživan je već od mnogih liječnika. 

I ovdje na klinici su ga - skoro bi čovjek rekao 
- upravo mučili sa mnogobrojnim pretraživanjem. 
Profesor sa svojih 12 asistenata i sekundaraca vrtili 
su jadnog bolesnika na sve strane i načine nekoliko 
dana, ali pronašli nisu ništa. 

Pošto se bolesnik na umirujuće praške ćutio 
bolje, to su i njemu savjetovali da pođe kući. 

Taj je bolesnik imao skoro neprestano uza se 
svog nećaka, koji je učio medicinu i koji je očito 
informirao ujaka o ozbiljnosti kolegine bolesti. 

Kod dirljiva je rastanka bio i taj nećak prisutan 
u bolničkoj sobi. 

Naš bolesnik već u putnom odijelu sa srdačnošću 
jugoslavenskog brata u tuđini, priđe krevetu i na- 
činivši križ u smislu blagoslova zaželi mladome 
medicinaru skoro ozdravljenje, pa sakrivajući vla- 
stito uzbuđenje u brzini se oprosti i ode u domovinu. 

Medicinar je ostao sam sa jednim bolničarom u 
velikoj bolničkoj sobi. 

Drugi dan u određeni sat eto opet profesora sa 
svim liječnicima. Pregledava cedulju sa temperatu- 
rom, opće stanje bolesnika i napokon samo bolesno 
polje. 

Iznenada zapita: »Gospodin kolega, kako dugo 
sad traje vaša bolest?« 

Kratki odgovor: »Dvanaest dana«. 

»Tad ćemo još dva dana čekati sa operacijom«. 

»Ali ja, gospodine profesore, više nebih čekao« 
__ odgovori medicinar. 

profesor ga osupnuto pogleda i još u tom izne- 
nađenju izreče: 

»Dobro! Ja ću gospodina dvorskog savjetnika 
odmah obavjestiti.« 

Za deset minuta bio je kirurg kod medicinara i 
nakon kratke pretrage obećao, da će ga smjesta 
operirati. 

Pošto je ogromna količina gnoja ispražnjena nije 
se diralo u svježe crijevne sraslosti, da se ne otvori 
još preostala zdrava trbušna utlina. 

Nakon tri nedelje dana bile su mogućnosti, jer 
se bolesnik donekle oporavio, te je nakon duljeg 
traganja pronađeno bolesno malo crijevče i odrezano 
od slijepog crijeva. 

Opet su prošle dvije nedelje, kad se pokaže da 
su popustili šavi na slijepom crijevu — i opet je 
jadni medicinar morao u operacionu sobu, da mu se 
ponovno rana na crijevu sašije. 

Napokon je i taj patnik mogao s pravom raču- 
nati, da polagano jedri u susret k potpunom ozdrav- 
ljenju. 

Dozvoljeno mu je bilo da ustaje na kratke ma- 
hove iz kreveta. 

U to ga doba opet posjeti kolega, neki Slovenac, 
koji je za vrijeme prije operacije bio u njegovoj 
sobi liječnik. 

Davši oduška veselju kad je vidio kolegine noge 
već spuštene niz krevet, reče iznenada: »Znate, ko- 
lega, odakle dolazim? Ravno iz sobe za seciranje. 

Noćas sam imao dežurnu službu. Dovezu u bol- 
niču poznatog mi bolesnika. Ako se sjećate onog p 0 „ 
sjednika iz Međimurja, što je s vama ležao u sobi. 

Silno oslabljen. Probave već šest dana nije bilo. 
Neprestano bljuje. Kad smo ga stavili na stol za 
pretragu najednom je prestao disati. 

Svi koji smo poznavali taj slučaj od prije dva 
mjeseca bili smo znatiželjni, koji je povod bio po- 
novnom naglom zatvorenju crijeva kod toga bole- 
snika. 

Kod sekcije smo našli visoko gore kod silazećeg 
kraka debelog crijeva malu rak ranu, koja je cri- 
jevo suživala. To je suženje bilo tako napredovalo, 
da je mala koštica od trešnje prolaz potpuno za- 
krčila.« 

Medicinar je bio potresen, kad je slušao svršetak 
čovjeka, kojemu je zaviđao još prije dva mjeseca, 
kako je veseo kući polazio. 

Medicinar se dalje oporavljao. 

Rana je bila zarasla i on se sve jačim ćutio, te 
jednoga dana izađe na svojim živim nogama iz bol- 
nice. 

Za nekoliko je dana mogao već na put u domo- 
vinu, da se za daljnju borbu u životu ojača. 

Nakon dva i pol mjeseca dođe opet u G., da na- 
stavi i svrši medicinske studije. 

U zadnjim je danima htio još vidjeti i nekako 
se uživiti u mlade djačke dane i običaje. 

Bila je subota, akademski svetak. 

Poslije večere posjeti kavanu W. To je bila prava 
đačka kavana, napose Jugoslavenska kavana. U toj 
su se kavani sastajala svake subote braća, govoreća 
jednim jezikom. Prema raspoloženju prošlo je ovo 

p a r sati u igri, pjevanju, bratimljenju ili svađi, a 
gdjekad bi bilo došlo i do većih razjašnjavanja, da 
n ije bilo starijih i trijeznijih elemenata, koji su onda 
tu vruću mlađariju u red spremali. 

Bilo je skoro 12 sati, kad naš medicinar izađe 
iz tako zvanog »extracimera«, u kojoj su se sobi 
karte igrale. U velikoj dvorani opazi u gustom, za- 
dimljenom kavanskom zraku, stajati nećaka onoga 
trgovca s kojim je prije pet mjeseci ležao u bolnici 
i koji se je od njega tako dirljivo rastao, kao da 
se sigurno više nikad neće vidjeti. 

Kad je svršio malu seriju na Billardu, pristupi 
bliže i oslovi igrača: 

»Kolega M. ! Što me ne poznate više?« 

M. ugledavši medicinara vidljivo problijedi i pu- 
stivši da biljardni štap sa štropotom padne na pod, 
zapita jedva čujnim glasom: »Pa što ste vi živi?! 
Meni su kazivali, da ste vi skoro iza operacije umrli!« 

»Ne! Ne! Dajte se umirite. Ja sam prošao dosta 
toga, ali sam sve progurao. Za dokaz da sam zbilja 
živ, eto vam podajem - prignuvši se, dižem biljardni 
štap, pa nastavite vašu igru, a ja ću vam malo da 
kibiciram.« 

Čim je svršio partiju, sjeli su njih dvoje u kut, 
i tu ispripovjeđi kratko M., kako je ujak još dva 
mjeseca životario. Napokon se dao primiti na ki- 
rurški odio u Z. Tu su pronašli kod operacije, da 
se radi o razvijenom raku na želucu, koji se nije 
mogao ni pokusno više odstraniti, pa je svršio svoj 
život u bolnici. 

Jednako je u razgovoru spomenuta neočekivana 
sudbina onoga posjednika iz Međimurja. 

10 

Tad smo obojica medicinara tužno razglabali 0 
našoj nemoći kod nekih bolesti. Ponovno se je čudio 
kako je mene - jer ja sam bio taj medicinar - me- 
dicinska znanost ipak spasila, a ja sam tome dodao 
— i mojih 25 godina. 

Jest, pretrpio sam mnogo, ali sam kod toga is- 
kušao kako je u duši bolesnika prije i poslije ope- 
racije i naučio što mora liječnik sa bolesnikom raz- 
govarati u teškim časovima. 

Ja bih preporučio svakom mladom liječniku, da 
prođe sličnu školu. 

Taj je ispit za čovječno vršenje liječničkog zva- 
nja najpotrebniji, a bolesnici su takovom liječniku 
koji shvaća njihove duševne i tjelesne muke, naj- 
zahvalniji. 


ABORTUS 

(Pometnuće) 

Davala se te večeri »Princesa dolara« u kazali- 
štu, kad sam dolazio umoran kući, da brzo večeram 
i da se preobučem za kazalište. 

Na stubama se sastanem sa ostarjelom ženom, 
koja me zamoli da dođem u B. ulicu. Tamo su sta- 
jale prije 24 godine - s liieve strane kad se prema 
nadbiskupskom dvoru polazilo - male kućice u koje 
se ulazilo klimavim drvenim stubama. 

Popevši se takovim stubama, na prvi kucaj mi 
otvori vrata pripit dugoljan, koji me odmah čim je 
čuo da sam liječnik, nesigurnim korakom uveo kroz 
kratki hodnik u sobu 

U kutu krevet. Na krevetu sjedi blijeda, vidno 
izmučena žena, a kraj nje plače dijete, moguće go- 
dinu dana staro. 

Usred sobe stol sa dva stolca i tu se love dva 
mališa između tri i šest godina. 

Gusti je i nezračeni zadah u toj maloj sobici od- 
govarao prostoru u kojem obitava daleko veći broj 
osoba no što propisuje savremena higijena. 

Kako mi se žurilo, jer sam se sjetio »Princese 
dolara«, sjednem do kreveta bolesne žene. Na moje 
kratke upite o njezinoj bolesti odmah sam posum- 
njao da se radi po svoj prilici o Abortusu, pomet- 
nuću u trećem mjesecu. 

Žena je zanosila i sad u trećem mjesecu ovo je 
nošenje Bog zna s kojeg razloga prekinuto, pa će 
plod biti prije vremena odstranjen. 

Pretraga je tu na mjestu u svrhu diagnoze i da 
se uglavi u kojem se stanju nalazi abortus. 

Zatražim, svukavši kaput, dva umivaonika, la- 
vora. Kad mi žena sa sramežljivim glasom reče, da 
toga nemaju, već da se peru u onoj limenoj posudi, 
koju je dala očistiti čim joj je ta žena, koja me po- 
zvala, kazala da ću odmah doći. 

Ja sam se zgrozio! 

»Trebam dvije posude, da se pošteno operem u 
svrhu pretrage«. 

»Susjeda će posuditi svoj umivaonik i ova po- 
suda u kojoj se mi peremo je očišćena, pa ćete se 
moći toliko oprati, da mi pomognete« - plašljivim i 
plačnim glasom moli bolesna žena. 

»Za silu će morati biti« — i kod tog pomislim 
kako mi je prošla volja za sve »Princese dolara« 
°voga svijeta, kad u našem domu vidim toliko ne- 
razumjevanja za najprimitivnije pojmove higijene. 

Budući sam se teškom mukom oprao i dovoljno 
đesinficirao, pretražio sam i uredio bolesnu ženu, 

pa sa obećanjem da ću sutra prigledati, ostavim 
bolesničku sobu. 

U hodniku se sukobim sa pripitim mužem, koji 
me tepajućim jedva razumljivim riječima pita »ko- 
liko je za platiti?« 

Odgovorio sam mu tek, da kupi posebnu posudu 
za umivanje i stisnuo zube, da ne puknem od jada. 

Drugi dan prije podne uđem u mali hodnik, kad 
vidim kako se ono dvoje starije djece igra sa sasvim 
novim umivaonikom, na kojem je još cijena napi- 
sana bila. 

Veselila su se djeca novoj igrački, koturajući ju 
kao kakav kotač po podu. 

Šta znadu djeca ovakovog oca u koju svrhu 
služi umivaonik?! 

SECTIO CAESAREA 

(Carski rez) 

U sređenim je prilikama svjetski poredak tako 
stvoren, da muškarac snosi sve brige, koje su spo- 
jene sa većim tjelesnim naporom, dotično sa tako- 
vim radovima, koji stavljaju veće zahtjeve na mu- 
šku razvijeniju tjelesnu snagu. 

Ženi je tu povjerena uloga, da obavlja rad kod 
kojeg se ne troši toliko fizička sila. 

Taj je svjetski poredak dao povoda, da je muški 
spol prozvan tako zvanim jakim spolom. 

Istina, da je muški spol kod svih živih bića na 
kruglji zemaljskoj jače i krepče razvit od ženskoga. 

Čovjek-muškarac zarađuje svakidašnji kruh kad 
ore znojna lica crnu zemlju. On kopa temelje i stav- 
lja skele za buduće malo gnijezdo ili veliku palaču. 


Muškarac se bori sa neprijateljem, kad ovaj na- 
valjuje na njega pojedinca ili na njegovu svojtu. 

Na bojni zvuk trublje sakupljaju se s obje strane 
najrazvijeniji i najotporniji mladići i t.d. 

Kad se međutim čovjek zamisli, da žena ima po 
svojoj naravnoj funkciji obaviti jednu veoma tešku 
zadaću, a to je nositi i rađati potomstvo - to ja kao 
liječnik ne bih previše naglašivao taj jaki spol za 
muškarce. 

Već je kod normalno građenih žena ta naravna 
obaveza dosta mučna. 

Što zna svijet za muke nošenja kod slabunjavih 
žena, a što tek za mučno rađanje kod žena koje su 
zlo građene u svom kosturnom sklopu. Imade tu 
takovih griješaka, koje znatno oteščavaju rađanje, 
pače ga u rijetkim slučajevima i onemogućuju. 

Samo je liječnik u stanju prosuditi veliku strp- 
ljivost mnogih žena, koje uza sve mučno nošenje 
s malo tužbe i s rijetkim uzdasima obavljaju svoj 
dnevni posao. 

Liječnik vidi muku rađanja i mnogo puta se divi 
junačkoj odluci žene, koja je iza prvog oteščanog 
poroda opet pripravna iskusiti isto, jer to smatra 
svojim životnim zadatkom. 

Upravo sam gledao kao pravog heroja ženu, ko- 
joj je nemoguće po liječničkom nalazu roditi izno- 
šeno živo dijete naravnim putem, pa se odlučila na 
životu pogibeljnu operaciju na Carski rez ili Sectio 
Caesarea, da joj se tim nenaravnim putem iz utrobe 
izvadi živo dijete. 

Jasno je, da se o takovoj operaciji može govoriti 
samo ako su sve prilike dane, da će sve biti skladno 
izvedeno. 

Najveća čistoća operativnog polja, sigurna spret- 
nost operatera, koji mora u najvećoj brzini raditi - 
preduvjeti su za sretni uspjeh. 

Kroz čitavo operaeijono vrijeme upravo vise dva 
ljudska života na jednoj niti. 

Tamno modra krv za operacije jasni je dokaz, 
kako malo kisika za disanje dobiva umjetno duboko 
uspavana majka u svoju krv za operacije, a malo 
je dijete posve modro, pa se mora odmah umjetnim 
disanjem u život dozvati. 

Bila je to nježna i mila žena, koja je imala ta- 
kovu pogriješku u koštanoj građi, da je bio isklju- 
čen normalni porod iznošenoga djeteta. 

Već se je moralo dva puta umjetno prekinuti 
nošenje djeteta u četvrtom mjesecu, jer bi daljnjim 
nošenjem došla majka u sigurnu pogibelj života. 

Žena i muž željeli su si imati barem jedno živo 
dijete. 

Kad se opet oćutila majkom odlučila je da će to 
postati u pravom smislu riječi. Povjerila se liječniku, 
koji joj je rastumačio o čemu se radi i kako je je- 
dina mogućnost dana u velikoj operaciji, da se 
njezin san o živom djetetu ispuni. 

I opet kažem - heroj, junačina, izjavi, da je 
spremna na operaciju. 

Kad je kucnuo čas poroda, te su se pokazivali 
prvi znaci da je nošenje dokončano, ona je priprav- 
ljena za operaciju. 

Dok su u brzini opet šivali široki rez na mater- 
nici, ja sam već kod trećeg zamaha umjetnog disanja 
osjetio, kako je dijete počelo loviti zrak na usta. 
Kod zatvaranja majčine trbušne utline dijete je već 
razmjerno mirno disalo. 


— 150 — 


Opet osvještenu majku su odvezli u njezinu sobu 
u kojoj ju je već dočekalo zvučno deranje djeteta. 
Ona se je lako nasmješila i zaklopivši oči opet za- 
spala. 

Prošle su tri nedelje od operacije. Majci je do- 
zvoljeno na nekoliko sati kroz dan izvan kreveta 
sprovađati. 

U običajno vrijeme uđemo u bolničku sobu, da 
se nagledamo vesele majke i zdravog rumenog dje- 
teta. 

U jednom kutu sobe stoji stol, koji je s nekoliko 
cvatućih ruža i raspelom među dvim gorućim vošta- 
nicama pretvoren u maleni oltar. Za ovakvim olta- 
rom stoji u pripravi svećenik, da krsti malu dje- 
vojčicu, koju drži sretna majka u naručaju. Pošto 
je majka izjavila, da je naš šef glani kum djetetu, 
to će dobiti ime Dragica, ali neka znademo i mi 
mladi liječnici, da nas ona jednako zaslužnima drži 
za užitak ove roditeljske sreće, pa i nas smatra 
djetetovim kumovima. 

Kod kratke zakuske, koja je bila pripravljena u 
drugom kutu sobe, dali smo mi liječnici jednodušno 
oduška našem divljenju nad junačkim držanjem 
majke. 

Prošle su mnoge godine. Od kumova sam žali- 
bože samo još ja među živima. 

Kadgod sastanem tu herojsku ženu, uvijek pitam 
za kumče. 

Prije dvije godine mi je povjerila, da je kumče 
u sretnom braku rodila sina, tako reći bez boli. 

Čestitajući joj, primjetim kako sam uvjeren, da 
je ona svojim junačkim držanjem zadužila mnoga 
pokoljenja. 

CAKCINOMA LINGUAE 

(Rak na jeziku) 

Svi su naši tjelesni organi, koje posjedujemo, 
potrebni za pogon našeg tjelesnog ustroja. 

Ipak imađe i takovih, koje više trebamo, pa 
ako koji od ovih oboli, tad oboljeli organizam više 
osjeća ispad takovoga organa, nego onda ako taj 
organ pomalo oslabi uslijed starosti. 

Naš je jezik mnogo opterećeni organ našega 
tijela. 

Svaki zalogaj kojim se snabdjeva naše tijeio 
treba da dođe u doticaj s jezikom. 

Svaka riječ koju izgovorimo opet ovisi o pra- 
vilnom funkcioniranju našega jezika. 

Ulazi u sobu za liječničko savjetovanje častan 
starac, koji u svakom pogledu zaslužuje taj naslov. 

Kroz dvadeset i više godina jednoglasno je biran 
za načelnika u većem provincijalnom gradu. 

U istom je kotaru biran za narodnog zastupnika 
redovito bez protukandidata, jer tko bi se usudio 
takmiti s čovjekom tako besprikornog poštenja, tako 
čiste političke prošlosti, koja se uvijek isticala do- 
kazima kako voli svoj narod i kako se požrtvovno 
bori za stoljećima osvojena prava svojega naroda?! 

Taj čovjek stoji pred menom, pa mi pripovijeda 
povijest svoje bolesti, prepličući jezikom i nastojeći 
ispraviti pogriješku, koju mu prouzrokuje oboljeli 
jezik. 

Dr. B., mnogogodišnji zastupnik, kojega sam če- 
sto slušao u sabornici kako grmi u patriotskom go- 

vor u braneći stečena prava svoje domovine, sad pre- 
lje jezikom, pa se tuži da ga boli taj organ. 

Prigledam bolje i vidim na stražnjoj polovici i 
lijevom rubu jezika ranu u koju bi lako umetnuli 
mali orah. 

Rubovi su rane rastrgani, ali napadno tvrdi. 

Kako se ova rana polagano kroz šest mjeseci 
razvijala, to sam se sve nehotice uozbiljio kod dalj- 
njeg liječničkog ispitivanja. 

U okolici nema oštrog zuba, koji znade uzroko- 
vati ovakovu ranu. 

Poslan je bolesnik od jednog kirurga na pretra- 
gu krvi na sifilis. 

To je bila ona slamka, za koju smo se hvatali 
još mi liječnici u prosuđivanju ozbiljnosti B.-eve 
bolesti. 

Međutim je ovaj pokus krvi ispao skroz nega- 
tivno, pa je nestala nada da se radi o sifilitičkoj 
rani, u kojem bi slučaju pomogli vrijednom braniču 
narodnih prava, te bi za kratko vrijeme opet grmio 
svojim stentorskim glasom. 

Preostala je još jedino kombinacija, da se radi 
o rak-rani na jeziku. 

Redovito tu ni najvještiji operater ne može po- 
moći, a pogotovo ako je rana u šestmjesečnom na- 
predovanju dosegla opisanu širinu. Tu su okolišne 
mezgovne žlijezde već zaražene, koje je nemoguće 
sve izvaditi. 

Tako se i naš bolesnik morao prije reda zadovo- 
ljiti sa dotadašnjim uspjesima u obrani domovine 
protiv tuđinca, a da nije dočekao oslobođenje i uje- 
dinjenje sa jednokrvnom braćom. 

CAECINOMA MAMMAE 

(Raknasisi) 

Rak na sisi ozbiljna je bolest, a to najviše zato 
što bolesnice kasno dolaze k liječniku. 

Rak se širi po tijelu u prvom redu po mezgov- 
nim žilama, pa su mezgovne žlijezde u okolini raka 
prva štacija kamo on zasjeda u svom širenju. 

Tako je bilo i u slučaju ostarjele bolesnice, ko- 
joj su se uz potpunu amputaciju (skidanje) bolesne 
sise morale izrezati i sve žlijezde ispod pazuha. 
Rana, koja je uslijed te operacije nastala, bila je 
prostorno velika, pa je trebalo mnogo mjeseci dok 
je zarasla. 

Kako svako bolesno biće samo na to misli, da 
što prije ostavi bolnicu, tako je i ova bolesnica 
izašla čim je to bez pogibelji bilo moguće. 

Mene je umolila, da je dalje previjam kod kuće, 
sve dok rana ne bude potpuno zarasla. 

Spremim sve potrebno za premotavanje u kov- 
čeg, pa se uputim u označenu kuću u drugi kat. 

Pozvonim. Vrata naglo otvori žena blijeda, upala 
lica, sa veoma turobnim izrazom. Poklonim se i 
upitam za bolesnu gospođu. 

Gospođa pred menom malo kimne glavom i bez 
riječi digne ruku i pokaže na vrata u hodniku. 

Pokucam i na odziv uđem. 

Starica me već jedva dočekala, jer nestrpljiva 
kao svaki bolesnik tvrdila je, da je danas rana više 
peče, pošto nije prematana na točni sat kao u 
bolnici. 

Pošto sam je umirio, previo, odem kući obećavši 
sutra opet doći. 


W 

Tako je to išlo dan za danom. Rana, kako to kod 
ostarjelih žena biva, polagano je uz gnojno izluči- 
van je zarašćivala, pa tako je bilo potrebno dnevno 
previjanje. 

Svaki dan na zvuk zvonca eto naglo otvaranje 
vratiju, a na licu mlade gospođe čitam izraz razo- 
čaranja uz silnu tugu, pa me sa nijemim kimanjem 
glave uvađa u bolesničku sobu. 

Činilo mi se, da je dnevno' blijeda i turobnija. 
Kako sam uvijek bio u žurbi to nisam našao vre- 
mena, da se upitam za razlog turobne portirice. 

Jednoga jutra, bila je nedelja, imala je portirica 
suzne oči — malim gestom ruke pokaže na vrata. 

Otvorim. Starica sjedi na svom naslonjaču, a 
pred njom djevojčica od šest godina u svečanoj 
opravici sa cvijećem u ruci baš govori pjesmicu, 
čestitajući baki 69. rođendan. 

Mali brat se naslonio kraj bake i upire svoje 
velike oči u sestru sa strahom, da ne bi zapela. 

Kad je svršila bilo je suza i zagrljaja, a tužna 
ih portirica iza toga bez jedne riječi pokupi i izvede 
iz sobe. 

Starica duboko uzdahne brišući suze, pa se spre- 
mi za prematanje svoje tjelesne rane. 

Ja razmatam povoje, pa ću da prekinem šutnju. 
»Krasna vam je unučad i kako je mala ku- 
ražna!« 

»Ah! Da! Ovo dvoje djece su svjetle točke u na- 
šoj kući. Da njih nema već bi sigurno poginula moja 
kćerka, a s njom i nas dvoje starih. Ta vi i sami 
imate prilike promatrati, kako gine iz dana u dan.« 

»To je dakle gospođa kćerka, koja mi svaki dan 
mučke otvara vrata?« 

»Da, to mi je kćerka. Već sam vas više puta 
htjela upitati, kako da joj pomognemo? Kako da je 
spasimo od propasti? Ali kako se vi uvijek žurite 
to se nisam usudila da vas zadržavam. Danas je 
nedelja, pa mislim da ćete imati malo vremena. 

Kad sam to potvrdio i izjavio da bih želio biti 
točnije upućen u sve okolnosti, počne stara gospođa 
pripovjedati čitav roman. 

»Moja je kćerka putovala k svojem jedinom 
bratu, koji se nalazi kao inžinir u Smirni, u Maloj 
Aziji. U vlaku upoznala se sa mladim čovjekom, 
koji joj se predstavi kao inžinir, Bugarin. Vožnja 
je bila duga, pa su mladi ljudi imali vremena, da si 
pogledaju dublje u oči. 

Piši amo i tamo, kad se za pol godine predstavi 
mladi bugarski pomorski oficir i moli moju kćerku 
za ženu. Pošla je presretna s njim u novu domovinu. 
Poslije dvije godine bude njen muž dodijeljen glav- 
nomnom štabu ruske ratne mornarice u Kronstadt. 
Tamo su živjeli presretno četiri godine. U to bukne 
rusko-japanski rat. Moj se zet nije dao odgovoriti 
već je ishodio od bugarske vlade, da mu dozvoli 
poći na vojnu. 

Dobivši dozvolu ukrca se kao prvi oficir na »Di- 
mitrij Donski«, pa pojuri na tom brodu oko čitave 
Evrope, Afrike i Azije na daleki istok u pomoć 
bijeloj braći — kao istaknut oficir Roždestvensko- 
vog brodovlja. 

Moja se kćerka bila vratila sa ovo dvoje djece 
ovamo u roditeljsku kuću, dok mine vojna. Plaća 
joj dolazi izravno od ministarstva - sve ipslativo u 
zlatnom novcu - ovamo u roditeljsku kuću. 


Pratili smo dugi put brodovlja sa velikom bo- 
jazni u srcu. Kako će to svršiti? 

Nakon mnogih teških dana dođe zlokobna vijest 
0 potpunoj propasti ruske flote kod otoka Ćušime. 
Nad smo primili točnije podatke, stajalo je crno na 
bijelom, da je »Dimitrij Donski« odletio uslijed eks- 
plozije u zrak. 

Moja kćerka da poludi! Od tog dana — sad će 
biti dva mjeseca — nije progovorila ni 20 riječi. 

Pravi mehanički svoj posao u kući oko djece, a 
kraj toga tjelesno propada, da smo već zdvojni. 
Zlato od ministarstva i dalje dolazi, ali ga ona baca 
u ladicu kao da će reći: Što će mi to, kad njega 
nema, pa na taj dan zaplače kao ljuta godina. Inače 
ne vidimo nikad suza kod nje kao čas prije, kad je 
dovela djecu i za čestitku me poljubila. 

Kad zazvoni zvonce na hodniku leti i brzo otvara, 
nadajući se kojoj vijesti, jer ona je u svojoj velikoj 
boli ipak uvjerena da on još živi, i da će doći. Ako 
ne bude skoro pomoći, bojim se za njezin život . . .« 

»Teško je tu pomoći« — rečem sa dubokom su- 
ćuti za cijelu obitelj. Oprostim se, potresen od toga 
što sam netom čuo. 

Vrata se dalje naglo otvaraju kod dnevnog po- 
sjeta, samo bih dublje nagnuo glavu kod pozdrava, 
da time iskažem kako poštujem tešku pečal, koja 
joj dušu ubija. 

Jednoga dana zazvonim prvi, drugi i treći put, 
kad mi otvara sva uzbuđena služavka. Bilo je to 
nešto tako izvanredna, da sam morao zapitati za 
Uzrok. 

»Mlada milostiva dobila je dva velika zamotka iz 
Petrograđa« — i udari u čuvstveni plač. 

Čas iza toga bio sam u staričinoj sobi, koja od 
uzbuđenja nije mogla govoriti, već mi pružila u su. 
sret hrpu japanskih karata razglednica, kojih j e do- 
šlo nekoliko stotina od njezinog zeta iz Osake, gdj e 
je držan u zarobljeničkom taboru, kako sam iz Žig a 
na karti razabrao. 

Čestitam bolesnici, a onda iza premota, sad već 
skoro zarasle rane, pođem mladoj gospođi, koja nam 
na dušak ispriča što je netom pročitala u listu. 

Njezin muž — čim je počeo brod tonuti uslijed 
eksplozije kotla — skočio je sa preostalim osobljem 
u more, pa se je opet osvjestio u japanskom čamcu, 
koji je sakupljao utapljajuće pomorce. Sad se nalazi 
već dva mjeseca u Osaki uz ostale rijetke oficire i 
momčad, koji su iz ove krvave bitke iznijeli živu 
glavu. 

Dobiva redovitu plaću u japanskom novcu, pa 
piše dnevno karte za ženu i djecu. 

Kod tih riječi oči pune suza pogledaju na mališe, 
koji sjede u svojoj dječjoj klupici i promatraju 
egzotične karte, koje hrpimice leže na malenom 
stoliću. 

Razumije se, da sam ih kojih dvadesetak dobio 
na dar, da ponesem kući. 

Ovu jednu kartu sam iza 29 godina sačuvao kao 
uspomenu na taj dan. 

Rana je kod naše bolesnice skoro zarasla. 

Izgubljena je bila bitka kod Mugdena, predan je 
Port-Artur, a grof Witte je teškom mukom sklopio 
donekle častan mir sa Japanom. 

Prođe opet mnogo mjeseci, kad jednoga dana 
stigne pismo od mlade gospođe, u kojem me moli 
da ih posjetim. Prepao sam se bio, da moguće nije 


staroj gospođi opet zlo, da nije nastupila recidiva 
njenoga Carcinoma?! 

Svršivši posao u bolnici, popnem se opet u drugi 
kat. 

Otvara mi mlada gospođa, pa mi sa veselim na- 
smiješenim glasom reče: »Danas ćete, gospodine dok- 
tore, imati opet iznenađenje« — i uvađa me odmah 
u sobu. 

Tu sjedi visok, stasit čovjek, pravi pomorac, koji 
me u času sjetio slike meksikanskog cara Maksimi- 
lijana, a na svakom mu koljenu sjedi po jedno 
dijete. 

Pođem brzo k njemu, pa mu stisnđm junačku 
desnicu. 

Umolio me da mu napišem liječničku svjedodžbu, 
kojom potvrđujem da mora u svrhu liječenja za ne- 
koliko nedelja u ljekovite kupke radi rheumatičkih 
boli u zglobovima i mišičju, koje su mu boli zaostale 
kao uspomena na dugotrajnu nehotičnu kupelj u 
Tihom Oceanu. 

CARCINOMA UTEEI 

(Rak na materici) 

Mnogo puta mi se nameće pitanje, u čemu sa- 
stoji liječnička vještina? Odgovor je na to kratak i 
jasan! On mora u što kraće vrijeme prepoznati bo- 
lest, pa onda pravodobno i koristonosno savjetovati. 

Prepoznati bolest, to je lako reći, ali liječnik 
stoji mnogo puta pred teškom zagonetkom . . . 

Historija, ova prastara učiteljica života, igra i 
kod medicinske znanosti glavnu ulogu, jer kako zna- 
demo da se ona uvijek opetuje, tako se i bolesti 


— 158 — 


— 159 — 




uvijek obnavljaju, pa zato i kod medicine određuju 
prije pretraženi i liječeni slučajevi, kako ćemo pred- 
ležeći još nepoznati slučaj prepoznati i liječiti, a to 
zovemo u svakidašnjem životu iskustvom. 

Osobno iskustvo nije zabilježeno u medicinskim 
knjigama, ono se mora tek steći radom u praktič- 
nom medicinskom djelovanju. Čim je bolest teža, a 
posljedice ozbiljnije, tim je ovo iskustvo u zdrav- 
stvenom savjetovanju liječnika važnije. 

Imade bolesti, kod kojih se radi o danima, da- 
pače satima, da budu što skorije dovedene u shodno 
liječenje, jer se samo onda može očekivati trajno 
ozdravljenje i samo tad mogu otpasti nedogledne i 
sudbonosne posljedice, koje ovakova teška bolest 
za sobom vuče. 

Jasni su primjeri dva slučaja raka na materici, 
Carcinoma uteri, koje vadim iz onog niza od 60-70 
slučajeva, koje sam opažao u mnogo godina, i kod 
kojih sam u liječenju aktivno sudjelovao. 

Žena 40 godina stara tuži se na laka, neredovita 
krvarenja iz spolovila. Boli osobitih nema, ali se 
ćuti gdjekad veoma slaba. 

Ovo stanje već traje tri do četiri mjeseca. 

Kako su se ove tegobe već nekoliko puta popra- 
vile, to je živila u nadi da će i bez liječničke pre- 
gleđbe sve opet proći. Prije dva dana pojavilo se 
žešće krvarenje i tada je odlučila zbaciti odgojni 
sram i povjeriti se liječniku. 

Ustanovljeno je, da ima rak ranu na materici u 
dosta razvijenom opsegu. 

Odmah je predložena nužna velika operacija, da 
se spasi život, u koliko se to može još postići u 
tom razvijenom stanju. 

Ova slika prilaže se k strani 158. 


Operacija sastoji u otstranjenju materice sa 
s vim dokučivim okolišnim žlijezdama. Operacija 
traje 2-3 sata. To vrijeme mora bolesnica u dubo- 
kom umjetnom snu (narkozi) izdržati, jer jedino 
najradikalnija operacija može još pomoći. 

Naša je bolesnica sve to izdržala i makar je iza 
ovog ogromnog zahvata ležala mnogo sati kao bez 
duše. Jedva zamjetljivo disanje i bilo (puls) - ovo 
kormilo ljudskog života u ruci liječnika - nam je 
navještalo, da njezino srce, taj glavni motor našega 
tijela, još radi, da ovo tijelo još živi i da još postoji 
kemički rad pojedinih organa, pa smo bili uvjereni 
da je sretno prošlo sve, što je poduzeto za ozdrav- 
ljenje. 

Bolesnica se skoro oporavila i nakon više nedelja 
ostavila bolnicu. 

Svaki je mjesec dolazila na pretragu, ali kod te 
pretrage nismo ništa osobito pronašli. 

Peti smo mjesec napipali u dubini trbuha neku 
tvrdu novotvorinu, a i bolesnica se počela tužiti na 
razne tegobe i kao neke sakrite, tajne boli u trbuhu. 

Pronađeno je da se radi o recidivi, o ponovnoj 
pojavi raka u trbuhu ove bolesnice. 

U dubini je negdje na skrovitom i za kirurški 
nož nedostiživom kutiću zaostala mala žlijezda, u 
kojoj su se već bili ugnjezdili uzročnici raka i otale 
se sad ovaj opet širi i pravi tegobe i neminovno će 
segnuti za životom bolesnice. 

Ponovno kakovu operaciju nije bilo moguće ni 
predložiti, pa smo joj prepisali praške za umirenje 
i otpustili ju kući. 

Za osam dana opet nas potraži i moli suznim 
očima, u kojima čitamo tešku bol, druge praške, jer 
ovi više ne pomažu. 

Uz malo utješnih riječi bude joj udovoljeno i 
prepisan morfij za ublaživanje teških boli, koje ju 
više ne ostavljaju. 

Morfij, to sjajno sretstvo u ruci brižljivog liječ- 
nika, ublažuje i najteže boli. Morfij se pravi iz ozlo- 
glašenog opiuma, uslijed kojega u pogibeljnom, ali 
slatkom uživanju, pogiba svake godine mnogo tisuća 
ljudi. 

Nije prošlo ni osam dana, kada ju dovedu u bol- 
nicu dvije odrasle kćeri, jer od tjelesne slaboće više 
ne može sama hodati, pa usrdno mole da pomogne- 
mo njihovoj majci. Majka se vije od boli na krevetu 
i u sav glas stenje, čim prestane djelovanje prašaka. 

Predložili smo primitak u bolnicu. Počelo je do- 
ba, kad je morala ležati u neprestanom ugodnom 
mamurluku od morfija. 

Jedno jutro nam predloži na arku papira očito- 
vanje, da nam daje pravo poduzeti i najtežu opera- 
ciju, koja će unaprediti znanost u liječenju njezine 
bolesti, pa makar sigurno poginula uslijed ove ope- 
racije. 

Obećali, smo to poduzeti čim se oporavi, a za- 
pravo smo već vidjali skori konac njezinih muka i 
bez operacije. Nastavljeno je sa podavanjem sve 
većih doza (obroka) morfija. Još mi sada zvuče u 
uhu bolni jecaji prije olahkotnih dnevnih čestih 
uštrcavanja morfija. 

Još sad gledam u zahvalne oči, kada je nekoliko 
časaka iza uštrcavanja počela ćutiti blagodat slat- 


kog otrova, koji joj je oduzimao veliku bol u neiz- 
lječivoj bolesti. 

Imao sam baš noćnu službu one večeri u bolnici, 
kada je već takoreći bez svijesti, odavala iz nekog 
polusna, kroz neprestano glasno stenjanje, znakove 
teških boli. Pošao sam po štrcaljku za morfij i 
uštrcao. Za nekoliko su časova prestali bolni jecaji, 
a ona je zaspala. 

Ostao sam uz nju i pratio kako sve polaganije 
diše i kako je sa zadnjim uzdahom prestala daljnja 
mogućnost za njezine boli za uvijek. I meni se izvi- 
nuo duboki, olahkotni uzdah iz grudiju, jer sam 
spoznao kako se ova jadnica riješila teških tjelesnih 
boli. 

To je muka i mrcvarenje za bolesno tijelo, ali i 
za liječnika koji dnevno nekoliko puta gleda i sluša 
iskaze velikih boli, a ne može ni pomišljati na oz- 
dravljenje, jer je liječnička pomoć zbog neopravda- 
nog i lakoumnog krzmanja bolesnice prekasno došla. 
Da je to muka i pravi martirium za liječnika, koji 
zdušno i za dobro bolesnika svoje zvanje vrši, to će 
svatko shvatiti, ako se može donekle uživiti u liječ- 
ničko čuvstvovanje, koje je opisano u posljednjim 
retcima. Ovaj liječnički martirium znade biti razno- 
lik, pak ćete drugu vrst upoznati u slijedećem slu- 
čaju Carcinoma uteri. 

* 

Neka je žena prije mnogo godina pretrpila jednu 
tešku bolest sa mnogim komplikacijama. Kako 
Je došla kasno u stručno liječenje, to je liječenje 
°ve bolesti bilo dugotrajno, ali je napokon ipak 
Us Pjelo proglasiti ju zdravom. 

Iskustvo nas uči, kako svaki bolesnik i u duši 
stradava! Pa nije čudo, da je i ova žena nakon više. 
godišnjeg liječenja svoje tvrdokorne bolesti ostala 
lako razdražljiva, žučljivih živaca i da je na svaki 
najmanji podražaj abnormalno žestoko odgovarala. 

Jednoga se dana iza mnogih godina potuži, kako 
već nekoliko dana opaža kod pranja, da joj se po- 
kazuje neka lako krvava sluz iz spolovila. 

Premda je prije tri mjeseca tek pregledano nje- 
zino spolovilo od više liječnika i pronađeno zdravim, 
ipak je opomenuta da dođe odmah na pretragu. 

Pronađeno je i ovaj put spolovilo za prosto oko 
potpuno zdravo, jedino se iz ušća materice cijedi 
rijetka, lako crvena sluz. Jedno je mjesto na tom 
ušću materice otvrdnulo. 

Pošto se može raditi o početku koje teške bo- 
lesti, to je poslana stručnom liječniku, kojeg je 
onda posjetila nakon mnogog nagovaranja. 

Tada je medicinski stručnjak za ženske bolesti 
izjavio, da ne može sa sigurnošću reći o kakovoj se 
bolesti radi, ali je za svaki slučaj izrezao onaj sum- 
njivi komadić otvrdnutog ušća materice i taj je po- 
slan u dotični zavod na točnu sitnozomu pretragu. 
Sitnozorom je uglavljeno, da se stalno radi o prvom 
početku rak-rane na materici. 

Pošto je bolesnica već poznato živčano oslablje- 
na, to joj je tek izjavljeno, da postoji samo sumnja 
da bi se mogao razviti rak, ali da je na svaki način 
potrebna što skorija operacija, da se postigne pot- 
puno ozdravljenje. 

Mnogim je nagovorom i opravdavanjem hitnosti 
skore operacije dovedena šesti dan iza prve pre- 
gledbe na operacioni stol. 

Sa zdravim srcem, plućima i ostalim organima 
ona je tu veoma tešku i dugotrajnu operaciju glatko 
pretrpila, pa je za pet nedelja ostavila bolnicu. 

Liječnik, čija je zasluga bila da je bolest odmah 
u početku u svoj ozbiljnosti shvaćena i nesumnjivo 
uglavljena, te je bolesnica odmah u zametku bolesti 
operativno temeljito izliječena - taj je bio u svojoj 
duši zadovoljan i sretan, jer je spasio ljudski život 
i kroz to su ušteđene velike muke, koje su u napred 
navedenom slučaju Carcinoma uteri prikazane. 

Iza potpunog oporavka ove bolesnice, dakle iza 
dva mjeseca kako je operirana, potuži se da se ne 
ćuti zdravom i prvi put izreče sumnju, da se njezina 
bolest sigurno opet obnavlja. 

Liječnik ju miri i uvjerava, kako je to skoro ne- 
moguće, jer kad bi se i radilo o raku, tad se može 
govoriti iza ove ogromne, radikalne operacije, samo 
o potpunom izliječenju, kako je to dokazano na 
mnogo tisuća sličnih slučajeva. 

Još od prije uzrujanih živaca sad se ova uz- 
rujanost opaža u daleko većem opsegu. 

Svaki drugi, treći dan spomenula bi drugi organ, 
u kojem se tobože obnavlja njezin rak. 

U glavi, pa u vratu, trbuhu, mjehuru, srcu, ko- 
stima i t. d., samo da nije u svojoj utvari spome- 
nula i matericu, koje već nije imala u svojem tijelu. 

Za njezino duševno umirenje pregledao ju je i 
operater, koji ju nakon točne pregledbe sa sigur- 
nošću i sa veselim smješkom uvjerava i čestita, da 
J e potpuno zdrava i kako se iza tog velikog zahvata 
s jajno oporavila. 

Tad je obredala specijaliste za druge organe 
koji su jednako pronašli da su svi organi potpuno 
zdravi. 

Kada je vidjela da ne uspjeva s ovom utvarom, 
tad bi smislila bojazan, nije li moguće za vrijeme 
operacije zaostao koji instrumenat u trbuhu? 

Razumije se, da je kod toga u svojoj uzruja- 
nosti bezbroj puta stavljala — gdjekad upravo na 
grubi način — u sumnju znanje i vještinu liječnika. 

Kako je imala prilike putovati u inozemstvo, to 
je njezin liječnik uvijek odahnuo, čitajući nalaz 
vanjskih liječnika stručnjaka, koji uvjeravaju da je 
bolesnica od raka potpuno izliječena i da se mora 
jedino liječiti velika uzrujanost živaca. 

Stavljali su svoje savjete, kojih se ali bolesnica 
nije htjela držati, dapače je radila uvijek protivno 
od ovih. 

Od naravi veoma marljiva i u svom razgranje- 
nom kućnom poslu silno točna, nije poznavala nika- 
kove zaprijeke, pa je obavljala od ranog jutra do 
kasne večeri i najteže radove, uvjeravajući kako joj 
ovaj prekomjerni rad umiruje živce. 

Ona ne računa s liječničkim iskustvom, koje ju 
opominje kako ovaj način života, raditi za dvojicu 
i trojicu, znači potkapati svoje živce i onda mučiti 
u dnevnom saobraćaju okolinu, koja kraj takovih 
prilika uzalud zahtjeva od liječnika ozdravljenje. 

Prolaze mnoge godine, ali nema nikakvog si- 
gurnog znaka, da bi se rak obnavljao. Radi umi- 
renja živaca biva i dalje godišnje nekoliko puta 
stručno pregledavana. 

Liječnik koji nad tim vodi brigu i koji ima 
glavnu zaslugu za potpuno izliječenje, ima malo ne 


dnevnu zadaću, da joj dokazuje kako nema razloga 
za bojazan. Umjesto da mu svaki put zahvaljuje i 
na n eki način »ruke ljubi«, da je ozbiljnost bolesti 
odmah u prvom početku prepoznao i uredio hitno 
izliječenje prije nego se je rak dublje zagrizao u 
tijelo bolesnice, taj sad mora snositi kroz godine 
tužbe radi besmislenih utvara. 

I ovo liječničko poslovanje možemo nazvati liječ- 
nikov martirij. 

CARCINOMA RECTI 

(Rak u debelom crijevu) 

Kolega Sch. i ja jedne smo se večeri prali u ope- 
racionoj sobi nakon što smo povili kojih 40 bole- 
snika. 

U razgovoru nismo ni opazili, da su se otvorila 
vrata, a na otvor viri preplašeno lice, koje bojaž- 
ljivo pita: »Je li tu gospon liječnik?« 

Bolničar ga opazi i k nama privede. Zapitam ga 
što ga boli? On odgovara šapčućim glasom, kao da 
se radi o kakovoj tajni: »Gospodo doktori, ja imam 
rake u debelom crijevu . . .« 

Kolega i ja se pogledamo ozbiljno, jer rak u 
debelom crijevu, Carcinoma recti, koji se obično 
nalazi na kraju debelog crijeva — veoma je teška 
bolest i rijetki su koji se s tom bolešću odhrvaju 
smrti. 

Taj bolesnik, koji inače dobro izgleda, dapače 
predobro, govori u pluralu (množini) o toj teškoj 
bolesti. 

Kako smo obojica htjeli što prije ostaviti ovu 
kuću boli, muke i smrada, to sam uhvatio riječ i 
ozbiljnim glasom upitam za prve znakove bolesti. 

Na moj upit dobijem, skoro bih rekao, skroz neoz- 
biljan odgovor. 

»Znaju, gospon doktor, svemu je krivo, da pri 
kući ni bilo vina! Ja sam - kaj bi rekel - dosta 
rakov pojel, ali sve zalejal s vodom, a to je bilo 
zlo. Još nikad mi to ni škodilo, jer sam dosta vina 
na to pil, ali ovaj put ja već nikaj ne morem. Sve 
me boli. Glava mi je kakti škaf. Sav sam napuhnut, 
a od mene ne ide već dva dana ni truna blata. Sve- 
mu je krivo, da ni bilo vina pri kući« - svrši bole- 
snik svoju povijest bolesti. 

Kolega se već oboružao gumenom rukavicom, 
pa da istraži navodno bolesno crijevo. Bolesnik 
klekne na stol za pretragu. 

čas iza toga kolega samo reče: »Daj sam pre- 
traži« - i sav mi smućen predaje gumenu rukavicu. 

Navučem rukavicu. Kao da sam zašao u šupljinu 
punu crijepova i polupanog stakla. Gumena je ru- 
kavica bila na tri mjesta lahko zaderana. 

Naredim bolesniku da se okrene i počnem iz- 
nova da ispitujem. 

Taj mi sasvim trijezno pripovjeda, kako je on iz 
kraja gdje imade po potocima mnogo rakova, a on 
ih voli jesti. Dakako, nadoda je — moraju biti isku- 
hani! 

Gledam ga u čudu, pa ću da pitam; »Pa što vi, 
čovječe, jedete rake zajedno sa ljuskom?!« 

čudi se i on: »Pa da! U našem kraju svi koji 
vole rake jesti tako rade, ali se mora vino na to 
piti. Prije dva dana sam to propustio, pa evo me 
sad u najvećoj nevolji.« 

Pošto sam mu anestezijom učinio šupak bezbol- 
nim (to je izlaz iz debelog crijeva) odredim da se 

vodom ispire crijevo tako dugo dok se ne isprazni. 

Pol sata iza toga mi bolničar pokaže na velikoj 
zdjeli kup rakovih Ijuština, koji bi jedva na dvije 
lopate stao. Bolesnik je sjedio kraj te zdjele sav 
sretan i pita smije li ići kući? 

Odredio sam mu za prve dane neku dijetu - što 
sve smije jesti - a on je svaki obrok hrane dopunio 
sa dozvolom, da smije k takovom obroku popiti čašu 
vina. 

Utvarao bih si mnogo, kad bih mogao s ovim 
slučajem popraviti desperatnu statistiku Caricinoma 
recti. 


EKTOPIA VESICAE 

(Prirođeni otvoreni mjehur) 

»Čudnoga smo dobili dječaka u sobu! Nikoga ne 
gleda, s nikim ne razgovara, kad leži u krevetu uvi- 
jek si pokriva glavu sa gunjem, da ga ne bi tko 
promatrao«. S ovim riječima dočekao me bolničar 
na pragu sobe. 

Pristupim krevetu i otkrijem tom 16-gođišnjem 
dječaku gornje tijelo, a u mene bulji preplašeno lice 
sa nekim divljim izrazom. 

Na upit zašto je došao u bolnicu, ne daje odgo- 
vora. Sakriva rukom lice i opet nastoji da prebaci 
pokrivalo preko glave. 

Kod daljnjeg promatranja opazim, da je plahta 
pod njim sasvim mokra. Skoro silom dignem košulju 
i tu mi se prikaže slika, koju sam prvi vut vidio u 
životu. Na dol jn joj se polovici trbuha nalazi u ši- 
rini od jednog i pol dlana gola, lahko zažarena sluz- 
nica, niz koju se cijedi sve kap po kap smrdljiva 

tekućina. Na upit bolesnik tek kimanjem glave p 0 . 
tvrđuje, da to ima od poroda. 

Radi se dakle u tom slučaju o prirođenoj p 0 . 
griješki tako zvanoj Ektopia vesicae urinariae con- 
genita. Mnogo se milijuna djece rađa, dok se opet 
rodi dijete sa ovakovim defektom (griješkom). 

U utrobi materinoj, koja je nosila toga dječaka, 
nastalo je neko poremećenje, pa mjesto da se for- 
mirao zatvoren prostor, koji mi nazivljemo mo- 
kraćni mjehur, pa ga nosimo unutar trbušnih orga- 
na, ovaj je ostao rastvoren izvan trbuha. 

Ureteri (mokraćnjaci) - to su tanke cijevi, koje 
vode u bubrezima izrađenu tekućinu u mjehur - u 
ovom slučaju izljevaju to na rastvoreni mjehur, 
dakle na površinu trbuha. Taj je bolesnik bio uvi- 
jek mokar, pošto ureteri neprestano izlučuju te- 
kućinu. 

Pridošli mi je otac pripovjedao, kako je ovo 
stanje nesnosno, jer budući uvijek mokar prouzro- 
kovalo je toliki smrad u okolini, da mu je još kao 
malenom dječaku onemogućilo opstanak među dru- 
gim ljudima. 

Od rane se mladosti klonuo ljudi u šumama, pa 
na paši, a mjesto gaća ili hlača nosio je duge ko- 
šulje. 

Kako nije imao tako reći nikakovog saobraćaja 
sa ljudima, to je divlji izraz na licu odgovarao pot- 
puno njegovoj nutrinji. 

Uvijek sam sebi prepušten želio je takav i ovdje 
u bolničkoj sobi ostati, pa si nije znao drugačije po- 
moći, već je uvijek ležao pokrite glave. Dapače kad 
bi se hranio kidao bi prstima hranu pokrite glave. 

Pokrivalo je držao neprestano u ruci i nije ga pu- 
štao ni u snu iz ruke. 

Kao što srce naše kuca po danu i u noći, spa- 
vamo li mi ili se zabavljali, tako je i od njega 
neprestano kapala smrdljiva tekućina, koja mu je 
ogorčavala život. Ne samo da se on klonuo ljudi, 
nego su i oni njega tjerali iz svoje blizine. Tako je 
narasao klipan od 16 godina, koji nije ništa naučio 
osim pokrivalom pokriti svoju grubu tjelesnu po- 
griješku. 

Nesretni su ga roditelji jednoga dana pokupili i 
silom odvukli k najbližem liječniku. Ovaj ga je 
uputio u bolnicu. 

Jedina operacija, koja tu pomaže, jest implan- 
tacija (ušivanje) rastvorenog mjehura u debelo 
crijevo. Ova je operacija silno komplicirana, teh- 
nički veoma teško izvediva, ali je s vrlo dobrim us- 
pjehom kod toga dječaka obavljena. 

Za tri nedelje je bolesnik iz debelog crijeva pu- 
štao svaka dva do tri sata mokraću zajedno sa 
blatom. 

Efekt je operacije bio sjajno polučen. 

Bolesnik je ležao na suhoj plahti i gibao se 
trajno u suhom odijelu. 

Ova je promjena njegovog tjelesnog stanja iza- 
zvala još veću promjenu u njegovom duševnom 
raspoloženju. Kako je prije bio plah, sakrivao se 
pred ljudima te izbjegavao svaki doticaj s njima, 
tako je sad prilazio k svakome. Mogli ste ga naći 
po svim sobama, hodnicima i dvorištima ogromne 
zgrade. 

Najviše se družio s malom djecom, jer ta su mu 
bila duševni vršnjaci. Ovima je bio dorasao svojim 
nestašnim duševno neodgojenim sposobnostima. 

Kao malo dijete uvijek nasmijan postao je lju- 
bimac svih, koji su ga upoznali, a osobito onih koji 
su ga prije poznavali, pa se sad veselili na ovoj ve- 
likoj promjeni. 

Ne manje veseli, dapače ponosni bili smo mi li- 
ječnici nad ovim uspjehom, koji premda veoma mu- 
čan bio, ipak je tako dobro uspio. 

Kad se je mladić iza ove teške operacije tjelesno 
oporavio, pisano je kući roditeljima, da si dođu po 
sina. 

Kako sam već spomenuo efekt operacije bio je 
medicinski i socijalno sjajno polučen. 

Nas je liječnike zanimalo, kako dugo će taj novi 
aparat besprikorno funkci jonirati ? U debelom se 
crijevu nalazi na milijune uzročnika za gnojenje, pa 
tako se je u ovom slučaju morala očekivati gnojna 
upala umjetnog mjehura. Ova se upala liječenjem 
popravlja, ali s vremenom ascendiva - popinje se - 
kroz uretere (mokraćnjake) u bubrege. 

Slijedi gnojno zapalenje bubrega, pa na poslje- 
dicama toga zapalenja svršava jadni čovjek svoj 
život. 

Roditelji, koji su odmah dohrlili, nijesu smagali 
riječi zahvale, što smo im sina doveli u normalnu 
kolotečinu, da može dalje nesmetano rasti kao i 
drugi mladići na ovom svijetu. 

Upozorili smo ih na moguće komplikacije i pre- 
dali pismo za njihova liječnika, u kojem smo uz 
opis teške okeracije opisali kako će liječiti zapalne 


znakove novoga mjehura. Oni su sretni i veseli po- 
veli sina kući. 

Nikad nisam mogao doznati kako su se dugo 

veselili . . . 

PHIMOSIS 

(Nabrekla kožica preko spolovila) 

Na cesti koja vodi na Mirogoj, tamo gdje se po- 
činje cesta oštrije uspinjati, nalaze se dvije klupe 
udaljene kojih 50 koračaja jedna od druge. Među 
ovim klupama mogli ste kroz desetke godina vidjeti 
i slušati kako kuka jedan slijepac i moli milostinju. 

Može se mirno ustvrditi, da je taj jadnik na 
tom mjestu od mladića dočekao sijede kose. 

Bio je još mladić prije više od 25 godina, kad 
je jednoga dana sa svojim štapom dotapao do bol- 
nice. 

Unišao je i pita plašljivo za liječnika. 

Bude nam predveden i pošto mu je po treći put 
izjavljeno, da su samo dva liječnika pred njim, is- 
pripovjeđi - isprekidanim riječima - da je obolio 
na sramotnoj bolesti. 

S mnogim smo ga blagim nagovaranjem dobili 
tako daleko, da nam prikaže svoju bolest. 

Imali smo što vidjeti! 

Čitavo mu je spolovilo bilo silno nabreklo. Koža 
napeta, upaljena, tamno crvene boje, te čitavo spo- 
lovilo poprima oblik vreće iz koje se cijedi gusti, 
smrdljivi gnoj. 

Bolesnik jauče od boli kod najmanjeg dodira. 

Na korjenu spolovila, tamo gdje se drži mošnie, 
nalazi se nekoliko tamno modrih pruga, koje obu- 

hvaćaju čitavu cirkumferenciju (obod) muškog 
spolovila. 

Pitamo otkud mu ove modre brazde? 

On se najprije smuti, ali napokon prizna da bo- 
luje na bolesti noćnog mokrenja, »pa mi je mama 
svaku noć sa špagom spolovilo vezala, kako ne bi 
uvijek u snu krevet zmočil«. 

Bila je to strašna slika. 

Predočimo mu, da se dade primiti u bolnicu, pa 
ćemo onda sve najbolje urediti. 

Kad je čuo, da ga kanimo zadržati u bolnici, 
počne upravo bijesno vikati da on ne ostaje, pa tapa 
okolo sa svojim štapom, da se što prije domogne 
vrata. Mi ga mirimo, kako u bolnici nije tako zlo i 
da će se na taj način najprije izliječiti, ali on ni 
da čuje o tom. 

Napokon izlane pravi razlog, zašto ne može 
ostati: »Što bi mama rekla, da sazna da je otišao u 
bolnicu?!« 

On je bez njezinog znanja pobjegao, da traži 
liječničku pomoć. 

Kolega i ja razmišljamo, kako da mu pomogne- 
mo, a da ne treba ostati u bolnici. 

Poslije kratkog dogovora odlučimo izvesti malu 
operaciju, prerezavši napetu kožu, da se ta vrećica 
isprazni, pak će onda kod kuće moći kupeljima 
očistiti taj smradni gnoj. 

Obznanimo mu da će moći ići kući, ali da ćemo 
prije izvesti jednu malu operaciju. 

Čim je čuo da će ići poslije kući, pristane na 
taj zahvat. 

Pripravimo sve za operaciju. Dva puta su oštre 
škare zasjekle i otvorena je bila gnojna vrećica, iz 

ko je se izlije gusti, smrdljivi gnoj, a u gnoju se 
va lja 200-300 živih crvića, koji su se još za života 
ugnjezdili u živo tijelo tog nesretnika. 

Pošto smo u brzini očistili ovu smrdljivu vre- 
ćicu, zaustavili smo krv, spojivši sa par šavi rubove 
kože i stavili sve u uredan povoj. 

Tad smo mu naredili, da mora doći sutra opet 
na prematanje i uz daljnje shodne upute otpustili 
ga kući. 

Prošao je prvi i drugi i daljnji dani, ali naš bo- 
senik nije više došao. 

Kad sam se poslije više mjeseci vozio prvi put 
na Mirogoj, ugledam kako sjedi na zemlji na svom 
mjestu moj slijepac, a kraj njega stoji stara žena 
i pazi kao kakav zmaj, koliku će mu milostinju tko 
dobaciti i valjda da joj ne bi opet pobjegao u bol- 
nicu. 

I opet su prošle mnoge godine i to 10, 20 i više, 
a ja se spuštam jednoga burnog zimskog popodneva 
idući od bolesnog čovjeka niz stube u prizemlje. Na 
stubama sretnem ovoga slijepca, kako za velike stu- 
deni obilazi gradske pragove i moli milostinju. 

»Dobar dan susjede!« - pozdravim ga. 

On odgovori sa: »A! A! dobar dan . . .« 

Ja ću njemu: »A sjećaš li se ti mene?« 

On će u neprilici: »A! Sjećam. Čekajte, kako se 
ono zovete?« 

Vidim mu nepriliku, pak ću ravno 25 godina 
natrag. 

»Poznam ja tebe više od 25 godina (da ste vi- 
djeli upitnu mimiku na licu tog jadnog slijepca), 
kad si bio jednog dana kod nas u bolnici, pak smo 
ti napravili operaciju dolje na spolovilu«. 

»A! Vi ste dr. F.?« (To je bilo ime sad već 
davno pokojnog kolege, s kojim sam zajedno ope- 
rirao onoga dana tog slijepca). 

»Ne, ja sam onaj drugi doktor, jer smo bili 
dvojica, koji smo te rješavali onoga dana tvoje ve- 
like muke«. 

Moje je ime teže zapamtiti, pa ga ili uopće nije 
znao ili ga je zaboravio. 

Gledaju bijele, slijepe očne jabučice nekamo na- 
trag preko 25 godina . . . 

Vidi se na licu, kako napinje pamet. 

Vadim iz džepa 10 dinara, pa mu ih utisnem u 
ruku, a on još uvijek stoji i zamišljeno bulji ne- 
kamo u davnu zaborav i šapće: 

»Sjećam se, sjećam . . .« 

Dermatologija 

(Kožne bolesti) 

Vanjski utjecaji ne mogu na nikoji organ tako 
izravno i štetno djelovati kao na kožu, koja pokriva 

Čovječje tijelo. . .. 

Uz vanjske utjecaje poznamo i unutarnje, koji 
Često uzrokuju dosta vidljive i neugodne promjene 

na koži. v . 

Već se mnogo puta naglasivam pojam o či- 
stoći i nečistoći naše kože spominje kao razlog za 
mnoge bolesti, dotično kao olahkotna okolnost za 
širenje bezbroj kožnih bolesti. 

Utjecaj topline i zime izazivlje u svojim različitim 
nastupima mnogo puta teške pojave na našoj koži. 

K ovim uzrocima primiču se kemijski učinci, koji 
se javljaju uslijed utjecaja oštrih kiselina i lužina. 

Velika je razlika između uboda buhe, komarca itd. 
te ugriza koje zmije ili oštrih zuba, koji se nalaze 
u raljama tigra ih bijesnoga pseta, pa ipak je čo- 
vječja koža prvi organ, koji mora osjetiti ovu ne- 
prijateljsku navalu u raznim oblicima na naše 
zdravlje. 

Što da napose nabrajam one tek sitnozorom (mi- 
kroskopom) vidljive neprijatelje, koji zasjedaju na 
našu kožu i onda izazivlju teške bolesti. 

K ovima se priključuju opet razni neprijatelji 
čovječje kože, koji iz sitnog bilinskog svijeta svoju 

lozu vuku u obliku najsitnijih gljivica i drugih 
raslina. 

Sve su to neprijatelji našega zdravlja, koji kod 
lahkoumnih ljudi, ako su još prljavi, izazivlju često 
tvrdokorne bolesti. 

Među unutarnjim uzrocima kože ima u čovječjem 
tijelu takovih, koji izazivlju razne osipe i prišteve 
po koži, dok drugi mijenjaju boju kože u svim mo- 
gućim vrstama. 

Ako pročitate slijedeći prikaz kožnih bolesti, to 
se nadam da ćete se moći od mnogih očuvati. 

EKZEMA ACUTUM 

(Žestoki podražaj kože) 

»Molim vas, gospodine doktore, pogledajte što se 
to meni dogodilo i kako ja izgledam!« - zdvojno će 
jedan moj znanac i otkrije bradu, koju je držao 
pokritu sa rupcem. 

I onako odebeo od naravi, široka lica, prikaže mi 
monstrozno otečenu bradu barem za trostruko no 
je bila normalno. 

Čovjek bi rekao, da je to jedna pokladna maska, 
tako je bio nagrđen. Sa ovako natečene brade cijedi 
se neprestano vodena tekućina, a kraj toga postoji 
i svrbež - da bi najvolio neprestano ovu partiju 
grebsti maramom. 

»Vaša se je brada dotakla neke stvari, koja je 
izazvala ovu upalu kože. Mogao bi biti kakav sapun, 
prašak, biljka, tekućina ili što slična te se je razvio 
Akutni Ekzem. 

»Ne bih mogao reći. Jedino ako to nije poznati 
balzam s kojim sam se u noći po bradi natro, jer 
me je bolio zub.« 


»U tom se balzamu očito nalazi takova primjesa 
miješana, koju vaša koža ne podnaša. Morati ćete 
slijedeće provesti . . .« — i tu odredim sve liječničke 
propise za liječenje toga stanja. 

Za dva dana bio je opet normalne brade. 

prošlo je više godina, kad ga opet ugledam u 
liječničkoj čekaonici. Ovaj put kao da ima neke vrsti 
turban (kapu) na glavi. 

»Molim vas, gospodine doktore, da mi pomognete 
kao ono prije više godina. Jučer mi je jedan prija- 
telj savjetovao, da si namažem glavu s onim balza- 
mom, pa će biti zaustavljeno silno ispadanje kose. 
Ja sam poslušao - od straha, da ne očelavim pot- 
puno. Natro sam si na večer s balzamom čitavu 
glavu, a evo vidite kakav sam se danas u jutro 
probudio. Zaboravio sam, kako ste mi prije osam 
godina pronašli, da taj balzam sadržava neku pri- 
mjesu, koju moja koža ne podnaša.« 

Morao sam se nasmješiti gledajući ovu skoro dvo- 
struku glavu. 

Kako se ono veli za zaboravljive ljude: 

»Tko nema u glavi, mora imati u nogama« - ili 
u ovom slučaju na glavi. 

ER¥SIPELAS 

(Vrbanac) 

Brojili smo treću godinu rata. Opažala se nesre- 
đenost i oskudica u svemu, a ponajviše u prehran- 
benim prilikama. Trpili su zdravi ljudi, ali su još 
veće strpljenje morali imati bolesnici. 

U velikom sklopu bolnice, koja je u ono doba 
imala preko tisuću zaposjednutih kreveta sama na 
brizi, opažao bi se gdjekad manjak najnužnijih po- 

magala za njegu. Kako je hrana često kod bolesti va- 
žan faktor, to smo bili mnogo puta u velikoj nepri. 
lici kako ćemo doći do određenog i jedino podnosivog 
obroka za teškog bolesnika. 

Napose je bila velika potraga za mlijekom, koje 
je od uvijek bilo priznato kao najlaglje probavljiva 
hrana. Malo dijete u prvoj godini života uzdržava 
se i razvija samo od mlijeka. 

Radi lahke probave i hranjive sadržine svega što 
ljudski organizam za svoje uzdržavanje treba daje 
se ono teškim bolesnicima prema potrebi kroz dane 
i tjedne. 

Medicinski su teoretičari izračunali, da odrasli 
čovjek ako se prehranjuje samo sa mlijekom, treba 
četiri litre na dan. 

Svatko si može pretstaviti, kako smo se morali 
u to doba mi liječnici trsiti, da dođemo do ove vrsti 
hrane za bolesnike, čiji se je život dao očuvati samo 
sa mlijekom, jer nisu drugo podnašali. 

U to doba je primljena na odjelenje bolesnica, 
koja je obolila od vrbanca, Erysipel, Gesichtsrose. 

Maleni uzročnik Streptococcus Erysipelatis za- 
vuče se kroz neznatni kožni otvor kod ljudi, koji su 
skloni na ovu bolest, i prouzrokuje ograničenu upalu 
kože. Koža na tom mjestu pocrveni, silno nabrekne, 
te je to mjesto na dodir veoma bolno, a uz to skoči 
tjelesna toplina na 39 do 40 stupnjeva. Obično za- 
hvati bolesno stanje predjel nosa, pa se onda vuče 
po licu i čelu do međe gdje počinju vlasi, a gdjekad 
se raširi po vlasištu i vratu. 

Rijetki su slučajevi, kad se bolest u etapama 
vuče po čitavom tijelu. 


Takav smo slučaj imali kod ove 18-godišnje dje- 
ike. Bio je to pravi križni put za bolesnicu, ali i 
V ° nas liječnike, koji smo se založili, da ju kraj ne- 
Z f 6 stane visoke tjelesne topline, njezinih kožnih te- 
? oba, a kraj oteščane prehrane zbog pomanjkanja 
?jijeka, uzdržimo na životu kroz ono 38 dana, dok 
nije napokon svršio Streptococcus Erysipelatis svoj 
posjet bolesničinoj koži kod nožnog palca. 

Na sve pretstavke i molbe u bolničku kuhmju, 
da nam se poveća obrok mlijeka, jer se radi o teškoj 
bolesnici, primili smo uvijek isti odgovor, da ga ne- 
ma dosta, a ono malo mora se jednako razdijeliti. 

Baš sam došao od jutarnjeg posjeta kod bole- 
snice, koju sam radi loše prehrane našao veoma 
slabu, u laboratorij, kad opazim na maloj željeznoj 
peći oveći lonac sa dvije litre svježeg mlijeka. 

To je bila svojina laborantice, koja je po tmini j 
zimi januarskog jutra čekala na trgu i sretne ruke 
kupila si ovu količinu. 

U času je stvorena odluka. 

Pozovem bolničarku one teške bolesnice, koja na 
moju zapovjed prelije ovo mlijeko u drugu posudu 
i odnese u kuhinju da ga prekipi i sa dodatkom 
konjaka u malim obrocima dodaje bolesnici za 
hranu. 

Pod laborantičin sam prazni lonac stavio dvije 
srebrne krune, što je bila tadašnja protuvrijednost 
za dvije litre mlijeka. 

Jedva sam izveo ovaj manevar, kad zakuca na 
vratima. Na moj odziv otvaraju se vrata. Ulazi ča- 
sni starac, vrhovni sudac zemlje, koji se je došao 
informirati za bolesnog rođaka. 

Pozdravim, pa ću - povišenim glasom: 

»Preuzvišeni gospodine, vrhovni suce, dozvolite 
da se sam optužim, da sam netom izveo jednu 
krađu«. 

Starac me upitno pogleda, a ja mu ukratko i s . 
pričam muku, koju imamo s prehranom ove teške 
bolesnice i kako sam upotrebio laborantičino mlijeko 
kao najvažnije sretstvo za očuvanje tog mladog 
života. 

Starac se kratko zamisli, kašljucne dva tri puta 
pa će polaganim ozbiljnim glasom, kao da izriče 
pravorijek najvišeg kasacijonog sudišta: 

»Dragi doktore! Razumijem sve što ste mi go- 
vorili i kako ste učinili, ali taj vaš čin se dan danas 
ne zove krađa, nego rekvizicija . . .« 

Kad je bolesnica nakon više nedelja ostavila bol- 
nicu zdrava, požalio sam u duši što nisam prije do- 
šao na ideju »rekvizicija«, jer bih sebi time prište- 
dio mnogu veliku brigu oko prehrane, a bolesnica 
ne bi bila oslabila do skrajnje granice, koju mladi 
čovjek još može podnijeti. 

ACNE ROSACEA, BHINOPHYMA 

(Crvene mrlje u licu i izrasline) 

Noah se je zvao naš praotac, za kojega piše u 
Sv. Pismu, da je prvi pogledao preduboko u čašu 
vina. Od onog se doba bavi kultura, a to je u staro 
doba bila vjera - protiv pijanstva, jer svaka vjera 
označuje prekomjerno uživanje alkoholnih pića kao 
jedan od glavnih grijeha. 

Veliki su svećenici u staro doba bili uvijek i li- 
ječnici, koji su gledajući trijeznim očima na ljudski 
rod, shvatili kako štetno djeluje alkohol na tjelesni 

or ganizam i zabranjivali prekomjerno uživanje stro- 
gim zakonima. Bilo je takovih, koji su u spoznaji, da 
prva čaša zavada slabog čovjeka na drugu, ova na 
treću itđ., vjerskim zakonima uopće zabranili svako 
uživanje alkoholnih pića. 

Po posljedicama kod prekomjernog uživanja alko- 
hola tek vidimo, kako u velikim količinama alkohol 
razorno djeluje na sve organe ljudskog ustroja. 
Mnogo puta se poprave ovakvi griješnici, kad se po- 
jave prvi znaci poremećenja na živčevlju, probavi, 
srcu, jetrima, bubrezima itd., pa se stanje dotičnoga 
popravlja na teške predočbe liječnika, koji je bio 
upitan za savjet. 

Ima međutim tvrdokornih griješnika, koji se ni 
tad neće odreći ubitačnog opijanja. 

Jedan čudni primjer ovakovog tvrdokornog gri- 
ješnika bio je slijedeći: 

Najobičniji je vanjski učinak alkoholizma taj, da 
takovim ljudima lice, napose nos zacrveni, da se 
krvne žile rašire i prouzrokuju trajno crvenilo. 
Gdjekad im je nos i najbliža okolica posuta s malim 
crvenim bobuljicama. Ako točnije promotrimo te 
bobuljice, to ćemo vidjeti da su one isprugane mre- 
žom tankih žilica i da je to uzrok jasnom crvenilu, 
dotično kod tvrdokornih griješnika, gdje srce i pluća 
uslijed pijanstva nisu više u svojim funkcijama 
besprikorni - da se pojavljuje modra boja mjesto 
crvenila. 

Bobuljice, koje zovemo »Acne rosacea«, mogu 
doseći veličinu leće, bažulja itd. 

Kad ove novotvorine u formi izbočina i kvrga 
dosegnu veće dimenzije, prikazuje nam se ovakav 
nesretnik sa tamnomodrim ispruganim licem, dok 

je nos posut s malim modrim novotvorinama, koje 
mnogo puta vise na tankoj petlji kao male kruškice 
Ove novotvorine nazivljemo »Rhinophyma«. 

Pokucam na vrata bolesničke sobe i uđem. 2a 
stolom sjedi tusti 60-godišnjak sa tamno crvenim 
licem, koje je posuto sa prije opisanim kruškicama 
koje mu sve vise na petlji, držeći se nosa. Jedna 
velika kruška - rekao bih »Kaiserbirne« - visi mu 
na dugoj petlji kao šaka preko ustiju, tako da se 
donji rub te novotvorine još dotiče donjeg ruba 
brade. 

Pozdravim, a moj bolesnik, sa vidljivo drhćućom 
rukom, digne novotvorinu koja mu visi preko ustiju 
i pogledavši me crvenim očima, bučnim glasom go- 
vori: 

»A! Vi ste gospodin liječnik? Došao sam ovamo, 
da mi skinete ovu nepriliku, koja me u govoru, kod 
jela i pića smeta.« 

»Pa kako ste se mogli tako zapustiti?« 

»Bio sam i ja nekoć glatkog lica kao i vi, gospo- 
dine doktore, ali sudbina je drugačije htjela — sve 
imade na svijetu svoju historiju.« 

Kako se radi tek o malenom kirurškom zahvatu, 
koji će po mojem umirujućem uvjeravanju i bez 
bola biti, to je bolesnik određen drugi dan za ope- 
raciju. 

Taj dan me bolesnik, kod poslijepodnevnog po- 
sjeta, veselim glasom ponudi sa čašom vina. Bolni- 
čar me uvjeravao, da mu je već četvrtu litru vina 
donio, a i dan prije da je popio dvije velike boce, 
koje je još od kuće ponio. Kako me zanimala hi- 
storija njegove rijetke bolesti, ipak sam morao radi 
posla i neobičnog sata otkloniti poziv, ali sam obe- 


— 184 — 


£ a o da ću se sutradan navratiti. Kad sam sutra do-, 
g a o našao sam ga već kod prazne boce vina. 

Naruči odmah kod bolničara veću količinu, pa 
pošto sam imao toga dana službu, to sam obećao 
da ću se sigurno iza večere navratiti. Iza večere sam 
ge obišavši sva bolnička odjelenja navratio k ovom 
bolesniku. 

Po pričanju bolničara sjedio je kod pete litre, 
pa se ovaj zgražavao nad množinom toga potroška, 
a tek ja, koji sam kao liječnik poznavao djelovanje 
tih količina na organizam! 

Čim sam došao ponudi mi mjesto i vlastitim 
ubrusom dobro očisti čašu, koju mi odmah ponudi 
punu vina. To je tako svečano izveo, kao da mi pre- 
daje najveće odlikovanje. 

Kucam o njegovu čašu, gucnem nekoliko gutljaja, 
pa ću: 

»Sad mi ali morate ispripovjedati, zašto ste se 
toliko zapustili, da ste tako nakazni došli u bolnicu? 
Morate naime znati, da se tu ne radi samo o vašem 
vanjskom izgledu, već kod ovog načina života još 
više i osjetljivije stradaju drugi vaši važni nutarnji 
organi!« 

On me pogleda pronicavo, sa svojim crvenim, 
skoro bih rekao krvavim očima i malo se zamisli. 
Vidjelo se da se bori s onim što da mi odgovori na 
moj upit. Napokon zaklopi oči, pa će tihim, ali bla- 
gim glasom, kao da govori čovjek iz neke daljine. 

»Znadete, gospodine doktore, ja još nikad nisam 
nikome o tome govorio, a i malo dolazim u priliku. 
Oni rijetki koji dolaze k meni i poznaju moj život, 
ti mi ne zamjeravaju način moga života, jer slute 
koji je tome razlog. Ali u vama, mislim da gledam 

čovjeka koji će me razumjeti, pa jer ste mi pomogli 
riješiti se ove nakazne neprilike, koja mi je već 
ogorčavala i ovako pustopašni život — vama ću 
zgoljnu istinu reći, koji je razlog ovakovom načinu 
života i zašto ste me u takovom stanju upoznali.« 

Pošto je dohvatio svoju čašu, te se moje dotak- 
nuo, istrusi je u sebe i počne pripovjedati : 

»Svršio sam kao sin dobro stojećeg posjednika 
šest razreda gimnazije, kad mi iznenada umre otac, 
i ja sam morao sasvim mlad preuzeti gospodarstvo 
u Zagorju. 

Mučio sam se u gospodarstvu, ali s dobrim us- 
pjehom. 

Kad sam navršio 22 godine, vjenčao sam se sa 
susjedovom kćerkom. Bila je to mila, zdrava dje- 
vojka, koja mi je iza prve godine braka rodila zdrava 
sina. Ali jao! Ona je to platila svojim životom. 

Bio je to takav udarac za mene, da se nisam 
mogao drugačije tješiti, već me svaki dan jedino 
vino uljuljavalo u duševno stanje, u kojem sam 
onda napola bezuman razgovarao i tetošio oko uspo- 
mene na milu pokojnicu, kao da je još živa uz mene. 

Dječji me je plač probudio svako jutro iz ovoga 
umjetnog bulažnjenja. 

Dječak je rasao i ja sam s vremenom našao u 
njemu utjehu, tako da sam opet počeo mariti za 
gospodarstvo s prijašnjim marom i razumijevanjem. 

Za sina sam se brinuo, kako samo može otac, 
koji mu mora nadoknaditi i mater. 

Na moju veliku radost napredovao je jednako 
tjelesno kao i duševno. 

Svršio je višu gospodarsku školu i nalazio se 
kod kuće na odmoru. 

Ah! Da vam je bilo vidjeti toga mladića! 

Visoka uzrasta, gipkog tijela, vedra čela, a kraj 
toga uvijek vesele ćudi. Najbolji gombač, izvrsni 
mačevalac, na klizanju mu nije bilo ravna, a na ko- 
nju nije imao na daleko i široko premca. 

Kao da je srašten s konjem, kad bi jurio na 
svojem hatu već rano u zoru na polje. Svi su mi če- 
stitali i oni koji su poznavali moju neutaživu žalost 
za mladom i lijepom pokojnicom, ti su došaptavali, 
kako mi se je sudbina ipak odužila ovako krasnim 
sinom. Upravo sam se ponosio s njime. 

Jednoga mi jutra iza doručka reče, da ide preko 
na imanje k majčinim rođacima, koji su kupili ne- 
obično živoga konja, kojega ne može nitko uzjašiti. 

Još mu doviknem na odlasku, da bude oprezan. 

Prolaze sati i čitavo prije podne. Vrijeme je 
k ručku, a moga sina još nema . . . 

To se još nije bilo dogodilo! 

Počinjem sumnjati!? Briga mi steže srce, kako 
već ocu može biti kad ne zna što je sa sinom za ko- 
jega se muči, za kojega je skoro 20 godina živio. 

Ne okusivši objeda, dadem nalog da upregnu 
.konje u kola, te se odmah odvezem na to dva sata 
udaljeno imanje. 

Tjeram konje, pa sve mislim da su i konji već 
ostarjeli, jer mi nisu mogli hitrije voziti. 

Par stotina koraka pred ciljem sastanem 3—4 
poznata seljaka, koji su se naglo ugnuli i kao ne- 
kako poplašeno skinuli šešire, te se zagledali kako 
dalje jurim. 

Pred glavnom zgradom opazim liječnikovu ko- 
čiju. Stane mi dah. 

Skočim sa kočije i uletim u vežu. 

Moj je šurjak jedini, koji mi prvi gleda okom u 
oko. Svi su drugi pobjegli, kad su me ugledali. 

Zgrabim šurjaka za oba ramena, tresem s njime 
te vičem: »Što je?! Što sve to znači?!« 

Šurjak me uzbuđeno zagrli i prigušenim glasom 
izreče : 

»Nesreća . . . Naš mezimac pao je sa poplaše- 
nog konja . . .« 

»Tu leži vaš ponos sa teškim potresom mozga i 
sa slomljenom hrptenjačom« — izjavio je tužnim 
glasom liječnik. 

Na te sam se riječi srušio i nekoliko je neđelja 
trajalo, dok sam opet k svijesti došao. 

Razumijete li vi, gospodine doktore, što je to 
za mene značilo?!« — upravo mi zaviče moj bole- 
snik uz bijesni pogled, kojim me je ošinuo. 

Nakon male stanke, istrusio je čašu na dušak, 
pa nastavio: 

»Zatvorio sam se u svoju klijet i od onda me 
smatraju nekim čudakom, koji previše rado pije 
vino. Oni koji ne poznaju moje nesreće, mahnut će 
tek rukom i reći, da sam »teška pijanica« ili »sav. 
se propio« itd. Ja međutim živim već 20 godina ne- 
prestano mamuran, ali u društvu mojih milih po- 
kojnika. 

Starija moja sestra, koja je ostala neudata, vodi 
gospodarstvo, a to nam dostaje za život. Vjerujte 
mi, da sam upravo sretan, što mogu ovako moje 
dane provoditi!« 

Opet je natočio čašu, ispio, i upitno me pogledao. 

Slutio sam, da očekuje moj sud o tome, pa zato 
rečem: 

»Ja potpuno shvaćam vaše boli i teško životno 
razočaranje. Ipak vas moram kao medicinar upo- 
zoriti na teške posljedice, koje nastaju uslijed pre- 
velikog uživanja alkohola za vaše tijelo i dušu. 

Znak je vaše jake tjelesne konstrukcije, da ste 
dosegli 60-tu godinu života. Dragi vas Bog imade 
veoma rado, te vam je poslao samo onu vidljivu 
nagrdu na lice, pa vas je ona k nama dovela, ali 
gi morate predočiti i teške smetnje, koje će se po- 
javljivati i na drugim organima i prema tome si u 
buduće vaš život uredite.« 

»Dragi gospodine doktore - upadne on - na- 
stojte vi s vašom medicinskom filozofijom i dalje 
podučavati ljude da dočekaju Metuzalemove godine, 
a ja ću i dalje u mojem milom društvu životariti, 
dok se ne izvrši moja sudbina te budem bez alko- 
hola sjedinjen s mojim milim dušama.« 

»Doviknite mi, kako se ono u klasičnom jeziku 
kaže: »Fiat voluntas sua« (Neka se vrši volja nje- 
gova), pa da se još jednom kucnem s vama, jer vi- 
dim da ste od mnogoga rada umorni i pospani 

tako a sad lahku noć . . .« 

URTICARIA 

(Iznenadni osip sa žestokim 
svrbežom) 

Naša koža mnogo puta ne izdaje samo našu du- 
ševnu indispoziciju u svakidašnjem životu, već se 
opažaju često na koži neugodni znaci dublje tjelesne 
inđispozicije. 

Tako je poznato djelovanje kopriva, koje izazivlju 
neugodne osjećaje na našoj koži. Slično osjeća čo- 
vjek kad preko kože plazi kakova gusjenica ili se on 

dotakne koje tvari, koju koža tog čovjeka ne pod- 
naša. 

Sve to ovisi o osebujnom stepenu osjetljivosti 
kože, koja kod jednog čovjeka uopće ne reagira na 
stanoviti bilinski, životinjski ili kemički utjecaj, dok 
kod drugoga ovaj isti utjecaj izazivlje silno crvenilo 
upalu kože te teško podnosivi svrbež. 

Ima međutim i unutarnjih uzroka za takove iz- 
nenadne promjene na koži. 

Stanovite su tvari, koje mi primamo u hrani ili 
u ljekovitom medikamentu, koje onda izazivlju razne 
osipe sa žestokim svrbežom po čitavom tijelu. 

Najpoznatije je takovo djelovanje od šumskih 
jagoda, sušenog mesa i kobasica, riba, raka, pa raz- 
nih sireva itd. 

Čim dođu takove hranive tvari u preosjetljivo 
tijelo koža zacrveni, meka tkiva često nabreknu te 
koža zasvrbi upravo nepodnosivo. 

Obično to preosjetljivi ljudi već znadu, pa se 
čuvaju takove hrane kao žive vatre. 

Pozvan sam bio hitno jednoj obitelji, jer je mali 
sin, jednu godinu star, iznenada otekao u licu, a 
jezik plazio iz ustiju, jer mu od silne nabrekline nije 
bilo dosta prostora u usnoj šupljini. 

Kraj toga se pojavilo crvenilo i svrbež po svemu 
tijelu, pa se valja po krevetu, jer se ne može dosta 
nagrepsti po pojedinim dijelovima tijela. 

Kraj maloga ovako iznakaženog dječaka, koji 
pravi strašan utisak, sa tako monstrozno otečenim 
ustima, pa jezikom - nariče majka u zdvojnosti, 
kako joj se promjenio inače Ijepušast dječačić. 

Poznavao me mališ već od prije, pa sam znao da 
ga pokazivanjem džepne ure uvijek umirim. Čim je 

vU opazio, nasmije se zadovoljno i hvata za njom. 
pok on uru okreće i prisluškuje kucanje, ja ispitu- 
jem što je mali sve pojeo. . . 

Kako »menu« ovakovog djeteta nije obilan, to 
sam brzo našao u jajetu, koje je mali prvi put do- 
bio za hranu, uzrok njegovih tegoba. 

Pospješenom je probavom brzo taj uzrok otstra- 
njen i za kratko je vrijeme nestalo nabreklina i 

svrbeža. . 

Podučeni tako, da mu žutanjak od jajeta iza- 
zivlje tako neugodne znakove po koži, mogao se je 
i kao odrasli momak očuvati od ovakovog nastupa 
Urticarije. 


PRUEIGO 

(Prirođeni svrbež) 

Kaže se u Sv. Pismu: 

»Mnogo je zvanih, ali malo odabranih!« 

Koliko puta čovjek misli na istinitost ovih riječi 
u svakidašnjem životu! 

Napose možemo mnogo puta upotrebiti ove ri- 
ječi kod zvanja, koja se bave ljudskim duševnim i 
tjelesnim bolima. 

Bio je bolničar već 16 godina, a u bolnici je bo- 
ravio od svoje prve godine života. 

Kako je bolovao na prirođenoj bolesti Prurigo, 
to ga je ova bolest spremila već u prvim danima 
života u bolnicu. 

Koža pokazuje kod takova djeteta neznatne pn- 
štičave znakove, koji svrbe dan i noć, pa se dijete 
grebe neprestano i sve do krvi. 

Dapače se i u noći u snu grebe, te se neprestano 
budi i dere, nemogući od svrbeža spavati. 

Obično se to stanje popravlja i nestaje u 12-14 
godini, u doba krepčeg mladenačkog tjelesnog raz- 
vitka. 

Rijetki su slučajevi Pruriga, kad svrbež ni u tim 
godinama ne popusti. 

To je stanje teško i nepođnosivo. Kod odraslog 
je najbolji dokaz to, da je ova bolest bila navedena 
u vojničkom Reglementu među rijetkim bolestima, 
zbog kojih mladić nije mogao biti u svojoj 21. go- 
dini unovačen. 

Naš bolničar bio je radi te bolesti, koja uz sta- 
novito liječenje jenjava, ali se bez liječenja opet na- 
kon kratkog vremena povraća, skoro svoj cijeli ži- 
vot po bolnicama. 

Poslije 15. godine dobio je namještenje kao po- 
moćni bolničar, a kasnije kao stalno namješteni 
bolničar. 

Bio je radin, savjestan i vršio svoju dužnost bes- 
prikorno; mogao sam uvijek mirno spavati, kad je 
on vodio na odjelenju bolničarsku službu. 

Nije poznavao ni petka ni svetka, već je jedna- 
kom točnošću vršio svoj svakodnevni blagotvorni 
rad. 

Jedino je na »Dugi dan« u strogom postu i ne- 
radu izvršio svoju religioznu dužnost. 

Bio je inače bolničar bez pogriješke, samo što je 
rado mijenjao svoja bolničarska mjesta. 

Kad je bio 2-3 godine na odjelenju, izjavio mi 
je jednoga dana, da ima želju promjeniti bolnicu i 
grad za svoje djelovanje. Tad nije koristilo nika- 
kovo nagovaranje ni obećanje u znatno poboljšanje 
materijalnog stanja. On je na određeni dan otišao, 

ostavivši liječnike i bolesnike, koji su jednako za 
njim zalili. 

Nakon godinu dana eto ga opet natrag, u spo- 
znaji da će radi svojih vrlina i sposobnosti biti obje- 
ručke primljen. 

Tako je to u kratkim prekidima nekoliko puta 
izveo. 

Kad je otišao posljednji put, upozorio sam ga 
da su liječnici sa internog odjelenja pronašli nje- 
gova pluća u dosta ozbiljnom stanju, pa neka se 
čuva. Ni to ga nije odvratilo od njegova nauma. 

Nema sumnje, da je kraj inače krepkog tjelesnog 
ustroja uhvatio klicu plućne bolesti za neprestanog 
boravka u bolnicama. 

Nije bilo ni godinu dana, dođe jedan bolesnik iz 
Bosne, koji mi je donio pozdrave od tog bolničara, 
koji da leži bolestan na sušici (tuberkulozi pluća) 
u jednoj bolnici. 

Bog zna, da li su se za njega brinuli i oko njega 
tetošili onako, kako je on to činio kod mnogo tisuća 
bolesnika . . .? 

HERPES ZOSTER 

(Omeđena kožna upala jednog živca) 

»Pa vi pravite utisak kao da ste došli sa sjever- 
nog pola?!« - nagovorim starijeg čovjeka, koji je 
skidao sa glave ogromnu Subaru, kojom su i oba 
uha bila pokrita. Na velikim se brkovima i obrvama 
još drži gusto inje. Dok dalje skida sa sebe debelu 
kabanicu, podloženu ovčjim krznom i vunenu surku, 
pripovjeda uz mnogo uzdaha: 

13 

»Eh! Gospodine doktore, dolazim ja iz daleka 
kraja iz mjesta P., koje se nalazi u središtu Like, a 
studen je velika i snijeg je zapao duboko«. 

»Baš sam čitao jutros u novinama, da je preki- 
nut željeznički promet s Likom radi sniježnih za- 
puha« - prekinem mu na čas riječ. 

»Eto vidite, da je bilo putovanje dosta tegotno, 
jer sam i ja skoro tri dana putovao i to najviše 
pješice. Ovu cedulju vam je poslao naš domaći li- 
ječnik« — predaje mi na receptu ispisano kratko: 
»Molim diagnozu«. 

Na upit pripovjeda dalje bolesnik, kako je prije 
pet dana dobio žestoko trganje na lijevoj strani 
prsiju u visini lijeve sise. Pošao je odmah u komši- 
luk k liječniku, koji pretražuje i ne može naći na 
srcu ili plućima koju bolest. Savjetovao mu je, da 
pođe što prije u Z. na stručnu liječničku pretragu. 

Sad bolesnik digne košulju i tu se prikaže točno 
od sredine prsnog koša na lijevoj strani koja tri 
prsta široka brazda u visini trećeg i četvrtog rebra, 
koja siže u visini točno do sredine na leđima. 

Ova je brazda pokrita sa svjetlo crvenim prišti- 
ćima, koji su se pretvorili mjestimice u male mje- 
huriće, a i ovi su mjehurići tu i tamo napukli i pre- 
tvoreni u krastice. 

To je tipična slika kožne bolesti, koju naziv- 
ljemo Herpes zoster. 

Nema sumnje, da je ta bolest u vezi sa nahla- 
dom jednoga živca, jer se na koži razvija uvijek u 
opsegu jednoga živca, pa kako je to najčešće prsni 
koš, to su ju Nijemci nazvali »Giirtelauschlag«. 

Bolest je lake naravi, samo je početak bolesti 
prije nego na kožu izbije, spojen sa žestokim trga- 
jijem u predjelu obolenja. 

Pošto se je bolesnik odmorio i ugrijao premrzla 
u da, pošao je željeznicom treći dan kući. Ubrzani ga 
je vlak već za osam sati vratio na vlastito ognjište. 

Uvjeren sam, da se je i liječnik, kad je čuo krat- 
ku diagnozu Herpet zoster, udario po čelu, a pogo- 
tovo kad je čuo da je nestalo onih zagonetnih boli 
na prsnom košu i gledao male zarasline iza mjehu- 
rastih pojava u točnom polovičnom opsegu prsnoga 
koša. 

Prisegao bih, da u buduće ne će zaboraviti po- 
mišljati na prve bolne znakove ove lake kožne bo- 
lesti - osobito po onakovom zimskom nevremenu. 

HERPES TONSURANS 

(Površna zaraza od životinje na koži) 

Već je majka mnogobrojne djece, koju odgaja 
- moguće i pretjerano - pazeći na čistoću rublja i 
tijela. 

Kao 16-godišnja djevojčica došla je radi nekih 
mrlja na podlaktici po liječnički savjet. Ove su 
mrlje sve jednako počele sa lakom crvenom nabuh- 
tinom kože, iz koje se razvio mali kolut, kao vjen- 
čić. Rubovi su ovih vijenčića malo uzdignuti i crve- 
ni, te kako se vjenčići šire ostaje u sredini bjelkasto 
Polje. 

Pogledam točnije, pa ustanovim da se radi o 
kožnoj bolesti zvanoj Herpes tonsurans. Površna 
infekcija kože po uzročniku Trichophyton tonsurans. 

»Pa kako sam ja došla do ove bolesti?« 

»Vi se, gospođice, bavite mnogo športom, da lj 
moguće jašite?« 



Kad je to zanijekala, upitam da li ima u kući 
kakovu mačku ili psa, s kojima je došla u uži do- 
ticaj ? 

Za mačke izjavi, da ih ima po dvorištu, a što se 
tiče psa, to postoji u kući samo njezin psić Sisi. 

»To je tako zlatni stvor« — zanese se prpošna 
djevojka. »On je uvijek sa mnom. Samo kad idem 
u crkvu ostavljam ga kod kuće, a i k vama se ni- 
sam usudila povesti ga. Ostao je siromak doma i 
cvili. Sigurno su mu već dali cijeli dnevni obrok 
čokolade, da ga bar donekle umire, jer se je morao 
dijeliti od mene.« 

»Taj vaš Sisi je sigurno bolestan. U dlaci nje- 
gova krzna nalaze se uzročnici vaše bolesti.« 

»Pa kako će se izliječiti« - upita zabrinuto i sva 
blijeda, zaboravivši taj čas, da je radi svoje bolesti 
došla. 

»To će vam reći veterinar«. 

»Za Boga miloga, pa valjda ga neće dati uta- 
maniti?!« — uhvati se sva zdvojna za kose. 

»Ja mislim, da to nije potrebno. Međutim mo- 
žete se smatrati sretnom, da se je uzročnih ove bo- 
lesti kod vas uhvatio kože na kojoj ne rastu vlasi, 
jer se po vlasima spušta u dubinu kože, pa onda 
mogu sve vlasi ispasti, da više nikad ne narastu. 

Tako je bio prije tri godine mali dječačić na 
bolničkom odjelenju, kojemu su već bile sve vlasi 
ispale »jer je spal sa teličicom«, kako se on dječin- 
ski izrazio.« 


Mlada djevojka sluša sa suznim očima i skoro 
pi bila zaboravila na svoj prepis lijeka, tako se je 
požurila kući, da Sisia privede k ozdravljenju. 

Za deset dana eto nje opet, ali u pratnji Sisija. 
Njoj je bolest skoro prošla, a i Sisija je veterinar 
proglasio zdravim. 

To je sve ispripovjedala u tako bučnom veselju, 
da je i Sisi držao da mora svoju reći i nekoliko je 
puta veselo zaštektao. 

TRYCHOPHYTIA PROFUNDA 

(Duboka kožna zaraza od životinja) 

Slažem za odjelenje neke račune, koji se moraju 
slagati na miligrame, pa moram sa velikom toč- 
nosti raditi. 

Opet je u jedva jednom satu već peti put za- 
kucalo na vratima moje sobe. 

Ovaj put kao da je zakucala dosta nekulturna 
ruka. 

Prekinem peti put nit napornih sračunavanja i 
zaviknem oštro »Napred«. 

Otvaraju se vrata i tu stoji pred menom već 
treći put isti čovjek, koji uporno zahtjeva da ga 
pustim kući, jer je on već zdrav, a žena se neće 
moći sama baviti s konjima. 

Čitavo je lice, brada i vrat povezano povojem. 
Kad se taj skine, to se prikaže tipična slika bolesti, 
koju zovemo Trichophytia profunda ili Syeosis pa- 
rasitaria. 

Na spomenutim se mjestima nalaze mekane na- 
brekline kože, upaljeno crvene boje, dosta bolne, iz 
kojih se kao iz kakove spužve na najmanji pritisak 

cijedi gnoj. Vlasi se iz takova ognjišta lako izvlače 
a svaki je korjen vlasi gnojno obložen. 

Trichophyton tonsurans, uzročnik ove bolesti 
nalazi se u krznu naših domaćih životinja: goveda 
konja, pasa i mačaka. Ako čovjek dolazi u uži do- 
ticaj sa životinjama koje tu bolest posjeduju, to se 
Trichophyton ulovi za čovječju kožu i ovaj oboli na 
istoj bolesti. 

Pošto je ta bolest lako prenosiva, to se mora ta- 
kav bolesnik potpuno izolirati, jer će inače oboliti 
čitava obitelj. 

Tumačio sam to mojem bolesniku već više puta, 
ali kod njega na jedno uho unutra, a na drugo van. 
Kao da bacam bob u stijenu. 

Sad je ali i moja strpljivost prevršila. 

Pogledam ga na oko mirno, i samo rečem: »Do- 
bro! Za pol sata izaći ćeš iz bolnice«. 

Kako se radi o veoma zaraznoj bolesti, koja je 
pogibeljna radi prenosa na druge osobe, to sam od- 
lučio da ga predam policajnoj oblasti sa dopisom i 
neka ova oblast odluči, što će uraditi u tom slučaju. 

Bolesnik je na ovo rješenje drage volje pristao. 

Nadao se valjda, da će tamo biti pregledan po 
liječniku koji će njegovu bolest gledati na druge 
naočale i drugačije suditi o priljepčivosti. 

Moram iskreno priznati, da sam kraj svako- 
dnevnih kaleidoskopski se mjenjajućih liječničkih 
briga već i zaboravio na ovaj slučaj, kad mi šesti 
dan pokuca na vrata polica jni stražar i preda dopis, 
kojim se javlja da se bolesnik vraća u još nužno 
potrebno bolničko liječenje. 

Iza stražara stoji bolesnik oborenih očiju i vid- 
ljivo slabijeg izgleda, koji nadopunja stražarev do- 


pis sa iskrenim obećanjem: »da se drage volje po- 
korava daljnjem nužnom liječenju, da onda pođe 
zdrav k svojima«. 

Pošto se radilo i o zdravlju drugih, kojih bi 
zdravlje došlo u pogibelj, to smo se morali držati 
one: 

»Tko neće milom, mora kojiput silom . . .« 

SCABIES 

(Svrab) 

Vanjski utjecaji, koji prouzrokuju bolesti kože, 
bivaju obično unapređeni od prljavosti i nečistoće, 
koju bolesnici na svom tijelu trpe. 

Gotovo je nevjerojatno, kako imade nečistih bo- 
lesnika i kakove odgovore liječnik čuje kao razlog 
za to stanje. 

Evo primjera: 

Jedan fijakerista sa četiri para konja u štali, na 
kojih je čistoću strogo pazio, jer to konjsko zdravlje 
zahtjeva, dođe po liječnički savjet. 

Kad se svukao i prikazao svoje prljavo tijelo, 
zapitam ga kad se je posljednji put kupao? On 
odgovori kratko: »Ja se zimi nikad ne kupam, već 
samo ljeti na Savi«. 

Sluškinju, koja je bila napadno blatnog tijela, 
zapitam kod pregledbe u bolnici, »kad se je zadnji 
put kupala?« Ona samo zbunjeno gleda u bolni- 
čarku. 

Opetujem moje pitanje, a ona opet upitno zuri 
u bolničarku. 

»Pa što gledaš bolničarku? Zar da ona za tebe 
odgovara?« 

»Ona znade. Kad sam bila zadnji put u ovoj bol 
nici, onda sam se kupala.« Ustanovili smo, da j e to 
bilo ravno prije dvije i pol godine. 

Slične odgovore mi liječnici dnevno čujemo, kad 
gledamo čovječju nečistoću u svim mogućim p r j. 
kazima. 

Kao osobito markantnu pojavu spomenuo bih 
mladića od 20 godina, koji je bio skoro dva metra 
visok, a došao je u bolnicu radi svraba. 

Uzročnik svraba, koji neda čovjeku mimo spa- 
vati, prenaša se od čovjeka na čovjeka direktnim 
doticajem, ali još češće indirektnim i to ponajviše 
sa nečistim rubljem. 

Kod pregledbe se nije mogla bolest odmah pro- 
naći, jer je imao preko kože blata kao kakav oklop. 
Kao da su znoj i prašina stvorili neki zamazak (kit), 
kojim je bilo obavijeno tijelo bolesnikovo. 

Pitam tog dugoljana, kad se je posljednji put 
okupao i pošteno očistio svoje tijelo? 

On se sav zbunio i sakrivajući lice uporno šuti. 

Opet ga ozbiljnim glasom pitam isto. 

Tad on kao malo nestašno dijete pokrije oči i 
izlane, da se je jedva čulo: 

»Kad sam mal bil!« 

Svi vanjski utjecaji laglje kožu oštećuju i razni 
uzročnici za bolest laglje na nju zasjedaju, ako pa- 
daju na kožu, koja je već po nečistoći slabije ot- 
porna. 

Dapače je od nečistoće promijenjena i upaljena 
koža plodno tlo za sve uzročnike kožnih bolesti, pa 
bili oni bakterijelne, kemičke ili mehaničke naravi. 


Često se čuje: »Senectus ipse est morhus« (Sta- 
rost je sama po sebi bolest) , tako bih primjenio za 
prljavu kožu, da je ona sama po sebi bolest. 

Dragi je Bog stvorio toliku vodu, koja svakom 
misaonom čovjeku stoji badava na raspolaganju, pa 
zašto da se onda nalazi toliko prljavih ljudi na tom 
bijelom svijetu?! 

To nije samo ljudska lakoumnost, već je glupost. 

PITIRIASIS VERSICOLOR 
ET ROSEA 

(Kožna zaraza sa gljivicama) 

Poznato je, da gljive rastu veoma dobro i uspje- 
vaju, kad nastupa kišno vrijeme, dotično kad se 
razvija velika vlaga u zemlji i u zraku. 

To vrijedi za sve izrasline ove vrsti bilinskog 
svijeta. 

Ima međutim i tako sićušnih gljivica, kojih ne 
vidimo prostim okom sve dok svojom izraslinom ne 
pokriju veću ili manju površinu svoje podloge. 

Takova je na pr. gljivica ona koja prouzrokuje 
bolest nazvanu Pitiriasis versicolor. 

Ova zasjeda po koži kod ljudi koji se ili u svom 
zvanju mnogo znoje ili su bolesni, te se prekomjer- 
no znoje. 

Koža je tako bolesnoga čovjeka po prsima i le- 
đima posuta malim smeđe-žućkastim mrljama, koje 
se u širini prosovog zrna, leće ili još u većoj mjeri 
uzdižu nad površinom kože. 

Obično se u liječničkoj sobi za savjetovanje jav- 
ljaju takovi bolesnici na početku ljeta, kad počne 
kupališna sezona, pa ih smeta kad su tako manje 
ili više išarani po prsima i leđima. 

Druga je gljivica, koja se pojavi i raširi iz ne . 
nada po koži i koje je rast spojen sa žestokim osje- 
ćajem svrbeža, te izazivlje bolest prozvanu Pitiriasia 
rosea. 

To su male svjetlo-crvenkaste mrlje, koje imađu 
tu osebinu, da se povećavaju ostavljajući u sredini 
fino se Ijušteća bjelkasta polja. 

Kako se bolest širi po trupu i dalje po gornjim 
i donjim okrajninama, to je neprestani svrbež dosta 
neugodan i taj obično dovede bolesnog čovjeka k li- 
ječniku. 

Bila je mlada djevojka, koja se držala točno svih 
higijenskih propisa u ređenju svojega tijela i kojoj 
je bilo nepojmivo, kako je ona došla do ove rijetke 
kožne bolesti. 

Predmjeva se, da se ta bolest dobiva ako se nosi 
rublje koje nije dovoljno posušeno, dotično glačano 
(peglano). 

Nakon duljeg ispitivanja i nagađanja ustanov- 
ljeno je, da je bolesnica kroz cijele sate ležala na 
kupalištu na Savi u vlažnim plahtama i trla tijelo 
takovim ručnicima. 

PUSTULA MALIGNA — ANTHR AX 

(Crni prišt — Bedrenica) 

Svako zvanje ima svoje probitke, ali i svoje ne- 
dostatke. 

Neupućen čovjek mnogo puta ni nezna ili zabo- 
ravi oprezno postupati u svojem baratanju s pred- 
metima s kojima dolazi dnevno u doticaj u svojem 
zvanju, pa uslijed toga oboli. 

Među ovakove veoma teške kožne bolesti ubra- 
jamo bolest, koju su okrstili imenom Pustula ma- 

gna (pogibeljni crni čir). Kako već ime kaže, radi 
ge o veoma pogibeljnoj bolesti, jer se iz nje razvija 
m etilj, Antbrax, Milzbrand, Bedrenica. 

U redim se slučajevima razvija iz početne pu- 
stule maligne opće otrovanje krvi, ali je još pogi- 
beljnije otrovanje, ako zahvati pluća, dakle organ 
za disanje, ili crijeva, naše organe za probavu. 

U sva tri slučaja slijedi u najkraće vrijeme od 
nekoliko dana smrt. 

Uzročnik je bolesti Bacillus Anthracis, koji ima- 
de to svojstvo da je najveći među sitnim tek sitno- 
zorom vidljivim neprijateljima ljudskoga zdravlja. 

Nalazi se u krznu naših domaćih životinja i to 
napose onih, koje se hrane vegetabilnom, zelenom i 
sušenom bilinskom hranom. 

Osim toga obitava u travama na pašnjacima, na 
kojima se zadržavaju velika stada rogatoga blaga. 
Poznati su prostrani pašnjaci Južne Amerike, Cen- 
tralne Azije, susjedne Mađarske, a i u nas ih ima, 
koja su tvrdokorna legla za Antraksbakterije. 

Razna su krzna od ovaca i koza mnogo puta 
izvor za ovu tešku infekciju kod pastira, jednako 
kao što je koža od vola i drugih dvopapkara već 
upropastila mnogoga tvorničkog radnika. 

Prašina iz starih krpetina i smeća pogibeljna je 
za ljude, kojima je dužnost da njima barataju. 

Antraks-bakterije imadu jajašca, koja su veoma 
tvrde naravi, pa se još kroz godine održavaju u ta- 
kovoj životnoj snazi, koja je moguća zaraziti čo- 
vjeka i životinju. 

Sjećam se trgovca kožom i četkama (kefama), 
koji bude dovezen na odjelenje radi teške bolesti. 

Iskazuje, da ga je prije dva dana zasvrbilo usred 
čela, pa se za nekoliko sati razvio mali čirić na tom 
mjestu. 

Kod pretrage je ustanovljeno, da je skoro cijelo 
čelo tvrdo nabreklo, a sred ove nabrekline nalazi se 
mala ranica tamno crvene boje, skoro bih rekao 
crno podlivena, dosta bolna. Iz ove male ranice ci- 
jedi se krvavo-sluzava tekućina. Opće je stanje bo- 
lesnika slabo, tjelesna toplina znatno povišena. 

Radi brzine razvitka bolesti, zvanja bolesnika, 
tipičnog izgleda rane i teških tjelesnih pojava, iz- 
rečena je opravdana sumnja, da se radi o pustuli 
maligni, crnom prištu. 

Čas iza toga smo imali sigurnost za našu sum- 
nju, jer smo gledali lakoćom bojadisane Antraks- 
bakterije u bolesnoj sluzi pod mikroskopom (sitno- 
zorom) . 

Čitava je rana ispaljena užarenom platinom i 
raskužena sa žestokim medikamentoznim sretstvima. 

Pošto su ovim brzim i dohvatljivim načinom uni- 
šteni svi Antraks-bacili, to je i duboka rana brzo 
zarasla, pa je taj trgovac izašao iza četiri nedelje 
zdrav iz bolnice. 

Brazgotina ga je usred čela sjećala za čitavog 
života, kako mora u svom trgovačkom zvanju opre- 
zno baratati s kožama, četkama ( kefama) itd. 

Kao mladi liječnik često sam slušao savjete i 
opomene starijih liječnika Humane medicine, koji su 
upozoravali na najveću čistoću i oprez iza pretrage 
bolesnog čovjeka. 

Ova dužnost mora svakom liječniku u krv proći, 
pa i danas kao stariji liječnik ne zaboravljam prim- 

Ijene savjete i opomene dalje predavati mlađim li- 
ječnicima. 

U nekoliko su crtica opisani primjeri, kako se i 
najmanji propust u tom oprezu osvećuje, pa do- 
tični stradavaju na istoj bolesti kao i pretraženi 
bolesnik. 

Jednako oprezni kao liječnici, koji se bave lije- 
čenjem ljudi, trebaju biti i oni kojima je povjereno 
liječenje životinja. I ove stizava jednaka sudbina, 
ako su neoprezni iza pregledavanja bolesnih sluča- 
jeva, jer se tad lako zaraze, a katkad i vrlo teškom 
bolesti. 

Predstavi nam se u ambulanti za kožne bolesti 
mladi doktor medicine veterinariae (medicine za ži- 
votinje), pa nam pokaže desni kažiprst. 

Na hrptu toga nabreklog prsta nalazi se u bli- 
zini nokta kao dinar široka rana, koja je pokrita 
suhom kao ugljenom posipanom krastom. 

Bolesnik pokazuje znakove teške bolesti uz znat- 
no povišenu tjelesnu toplinu. 

Čitava bolest traje tek 48 sati. 

Radi ovih tipičnih pojava pregledana je odmah 
krvava sluz, koja se cijedi ispod kore iz rane. U 
sitnozornoj slici na prvi pogled se je vidjelo, da 
sve vrvi od Antraksbacila. 

Doktor je medicinae veterinariae bio očito u to- 
liko neoprezan kod pretrage bolesnog dvopapkara, 
što nije dovoljno raskužio svoje ruke iza pretrage, 
pa mu je zasjeo bacillus Anthracis u neznatnu za- 
nokticu ili ogrebotinu desnog kažiprsta. 

Radi pomanjkanja mjesta poslali smo ga odmah 
na liječenje u kužnu bolnicu. 

»Vorsicht ist die Mutter der Weisheit« (Oprez 
je majka mudrosti) moraju imati u prvom redu na 
umu svi doktori humane i veterinarske medicine. 

LUPUS VULGARIS 
(Tuberkuloza kože) 

Ljepotu čovjeka dijelimo u onu duše i tijela. 

Ljepoti tjelesnoj pridodao bih još jedan pojam, 
a taj bi bio ljepota zdravlja. Kako je to već često 
naglašavano, to je najveće bogatstvo, koje može 
čovjek posjedovati, pa ovo tek usavršava tjelesnu 
ljepotu. 

Kad medicinar potvrdi, da je tijelo zdravo, tad 
tek možemo tvrditi da se dotični može smatrati sa- 
vršenim, ma da gdjekad uslijed liječenja zaostaje 
koja pogriješka za oko savršene čovječje ljepote. 

Napose to vrijedi za bolesti kože. Među ovima 
imadu najveću ulogu one, koje se izliječe sa za- 
ostatkom manje ili veće brazgotine. 

Od Kocha pronađeni bacil Tuberkuloze napada 
mnogostrano na naše tjelesne organe, pa se pojav- 
ljuje i na koži u formi manjih i većih čirovitih 
kvržica, koje mnogo puta prodiru u dubinu kože. 

Kako se ta bolest javlja ponajčešće na licu, pa 
okolici nosa, to se samo po sebi razumije, da su 
ovakovi bolesnici dosta nakazni za obični pojam čo- 
vječje ljepote. 

Mnogo je metoda pokušano, da se takovi bole- 
snici privedu zdravlju i da im ove tvrdokorne rane 
zarastu. 

U posljednjim je godinama pronađena metoda, 
da se ove rane s mastima i naknadnim osvjetlje- 
njem s Roentgenovim zrakama dovađaju do traj- 

pog zarašćivanja, pa ma zaostale manje ili veće 
brazgotine, koje doduše ne služe za ukras bolesni- 
cima, ali su ovi zadovoljni, jer su zarasle ove tvrdo- 
korne rane, koje su ih mučile kroz mnogo godina, 
a i liječnik je zadovoljan i ponosan, da mu je uspjelo 
bolesni proces ne samo zaustaviti već i uz čvrste 
brazgotine zaliječiti. 

Šefu zdravstva, koji je posjetio odjelenje, prika- 
zali smo takav slučaj Lupusa. 

Od naravi slabašan bolesnik već petu godinu po- 
sjećuje razne bolnice, tražeći lijeka za svoj tvrdo- 
korni Lupus. 

Kad je prije tri mjeseca primljen na odjelenje, 
tad mu je čitava lijeva strana lica bila jedna rana, 
u kojoj su bile posute raspadnute kvržice u dubini 

kože. 

Na spomenuto kombinovano liječenje sve su ra- 
nice zarasle i sad bolesnika prikazujemo s čvrstom 
zdravom brazgotinom cijele lijeve strane lica, u ko- 
joj više nema traga kojoj bolesnoj kvržici. 

Bolesnik je od svog Lupusa vulgaris potpuno iz- 
liječen, pa se sad veseli na čas, kad će poći zdrav 
kući. 

S nekim smo ga ponosom prikazivali šefu, kako 
je sve lijepo zaraslo i naglasili krasni uspjeh mo- 
dernog liječenja. 

Na riječ »lijepo i krasno« opazio sam neki po- 
smjeh na šefovim usnama, jer je promatrao brazgo- 
tinu ovog modernog Janusa sa dva lica — pa sam 
odmah nadodao kako je u ovom slučaju zdravlje 
glavna komponenta kod pojma ljepote, kad se radi 
o tako teškom i tvrdokornom bolovanju. 

LUPUS ERYTHEMATOSUS 
(Ograničeno kronično zapalenje kože) 

Događa se, da čovjek već radi vanjskog vidljivog 
znaka koje bolesti ne može obavljati ovaj ili ona j 
posao, koji bi mu bio određen kod vršenja zvanične 
dužnosti. 

Druga je opet nevolja, ako ugledaju neupućeni 
ili previše - skoro bih rekao bolesno oprezni ljudi - 
kakav vanjski vidljivi znak koje bolesti, pa uslijed 
toga onda prave neprilike dotičniku kod primitka u 
stanovitu službu. 

Kod natječaja za službu vazda se traži liječnička 
svjedodžba o zdravstvenom stanju natjecatelja. Li- 
ječnik, koji izdaje takovu svjedodžbu, dobro znade 
da je to dokumenat, pa da mora uvijek samo istinu 
potpisati. 

Dvije su glavne misli, koje mora imati kod toga 
liječnik na umu. Pregledani mora biti besprikorno u 
mogućnosti da vrši svoje zvanje, jer bi u protivnom 
slučaju bilo to na uštrb njegovom zdravlju, a drugo 
ne smije bolovati na bolesti, koja bi oštetila zdrav- 
stveno stanje drugoga čovjeka. 

Uza sve to se događa, da bivaju ljudi proglašeni 
nenamjestivima i ako pridonesu povoljnu liječničku 
svjedodžbu, jer posjeduju koji vidljivi znak skroz 
neopasne bolesti. 

Takova je bolest Lupus erythematosus. 

To je kronična kožna bolest, koja se očituje na 
koži sa svjetlo crvenim mrljama, pa obično nakon 
duljeg vremena zarašćuje, ostavljajući vidljive braz- 
gotine. Na shodno liječenje takove mrlje brže pro- 
laze, ostavljajući jedva zamjetljivu brazgotinu. 

Tek je medicinski naziv fatalan. 

Neupućeni kad čuju ime Lupus, tad pomišljaju 
na Lupus vulgaris, koja je bolest tuberkulozne na- 
ravi, te snalazi takove nesretnike, koji u sebi nose 
klicu tuberkuloze, ili kako kažemo u običnom životu 
sušice. 

Lupus erythematosus nema s tom kožnom tuber- 
kuloznom bolesti ništa zajedničkoga, pa je uslijed 
toga skroz bezpogibeljan. 

Mladi čovjek od 28 godina dolazi već mnogo 
mjeseci na liječenje sa dvije kao pol dinara velike 
mrlje na desnoj strani lica, koje su uglavljene već 
s više strana kao Lupus erythematosus. Isti se na- 
tječe skoro dvije godine za mjesto zarade za svaki- 
dašnji kruh. 

Napokon je primljen u jedno stalno namješten je, 
koje mora nastupiti sa prvim od mjeseca. 

Dođe da mi to javi, sretan da je tim riješena 
djelomična kriza u njegovom životu i da mi obeća, 
kako će revnije liječiti svoj Lupus erythematosus. 

Dan-dva prije nastupa nove službe eto ga opet 
u sobi za zdravstveno savjetovanje. 

Sav mi zdvojan pripovijeda, kako se je bio pret- 
staviti starijim činovnicima i kako su ga svi ljube- 
zno primili, tek ga jedan od viših činovnika upita, 
kakove to mrlje ima na licu? 

Moj mu bolesnik izreče onako bez važnosti riječ 
Lupus . . . 

»Taaako, to će onda teško ići s vašim namje- 
šten jem!« 

Bolesnik se poplaši i uvjerava, kako je on pri- 
donio svjedodžbu o svom zdravstvenom stanju i 
kako mu je liječnik potvrdio da je on nepogibeljan 
za svoju okolicu. 

14 


— 209 — 


Hladni je tek naklon glave bio odgovor na ova 
uvjeravanja. 

Videći zdvojnost bolesnikovu nastojao sam g a 
umiriti i uputio kako će to urediti liječnik, koji mu 
je sasvim ispravno izdao liječničku svjedodžbu o 
urednom zdravlju. 

Jasno je, da sam mu obećao u slučaju nužde iz- 
dati svjedodžbu kao stručni liječnik za kožne bolesti. 

Međutim mi dođe za tri dana i veselo izjavi, kako 
je i taj viši činovnik pokazao povjerenje prema 
prvoj svjedodžbi i od onda uspješno i revnije liječi 
svoj Lupus erythematosus. 

COMBU STIO 

(Opekline od vatre) 

»Kako se nalazi Jalžica?« — bio je kroz tri ne- 
delje svako jutro pozdrav u bolničkoj sobi, u kojoj 
je ležala teško bolesna sedamgodišnja djevojčica. 

Jadna je Jalžica prije više nedelja, dok je otac 
bio u poslu, majka na tržnici, a starija braća u 
školi - htjela potpaliti vatru u peći. Kako je ne- 
spretno baratala to je iskočila iskra i uhvatila se 
njene odjeće, tako da se ova upalila. 

Susjedi su na krič priskočili u pomoć, ali je mala 
bila već mjestimice teško opržena po prsnom košu, 
trbuhu, obim rukama i na licu, osobito oko ustiju. 

Dovežena je u teškom stanju u bolnicu. Kako je 
skoro trećina tijela bila spaljena, na nekim mjestima 
upravo spečena, to je postojala slaba nada u spas 
ovog mladog nježnog života. 

Kod prosuđivanja prekomjernog utjecaja topline 
na našu kožu razlikuje medicina više stupnjeva. 

Prvi bi bio samo crvenilo kože, koje može dulje 
potrajati, ako je na tom mjestu izašla krv iz svo- 
jih žilica. 

Drugi je stupanj ako se nad opeklinom nadigne 
najviši sloj kože u formi većih ili manjih mjehura. 

O trećem i četvrtom stupnju govorimo kad je 
kožno tkivo u dubinu isprženo, i po tom obično sta- 
nje takovo, da se očekuje već prema opsegu opeklina 
smrt za koji dan u najtežim mukama. 

Uslijed raspadanja sprženog tkiva dolazi do unu- 
trašnjih otrovanja, a ovo onda pospješuje kata- 
strofu. 

Osim sunčanih zraka, koje ljeti uzrokuju osjet- 
ljive pojave na koži i raznih prekomjernih osvjet- 
ljenja umjetnim zrakama najčešći je razlog za ope- 
kline djelovanje upaljenog materijala na čovječju 
kožu, za koje imade sva sila prilika u našem životu. 

Neoprez i lakoumnost kod baratanja upaljivim 
materijalom krivo je, da liječnik prečesto susreće 
opekline u svojem zvanju. 

Osim ovih uzroka ne smijemo mimoići vrući zrak, 
paru, te mnoge soli i tekućine, koje se upotreblja- 
vaju u inđustrijalnim poduzećima. 

Naša je mala bolesnica primjer za najobičniji 
način opekline direktnim utjecajem upaljenog tkiva 
na čovječju kožu. Već sam spomenuo, da je slučaj 
bio težak ne samo po kliničkoj formi, već i po tom 
što se sve to desilo slabunjavoj, nježnoj djevojčici. 

Opekline su oko ustiju oteščavale prehranu i 
gašenje velike žeđe, na koju se mala neprestano tu- 
žila. Dan i noć je uz nju bila budna osoba. Sve je 
poduzeto, da se mala spasi. 

Čim su se pojavili znaci, da popušta rad srca, tog 
glavnog organskog motora u čovječjem tijelu, od- 
mah je lijekovima taj rad pojačan. 

Nakon triju nedelja opazili smo, da malo više 
životne snage pokazuje ovaj nježni tjelesni ustroj. 
Opekline su uz stvaranje brazgotina lagano zarašći- 
vale i svi smo s velikim veseljem uglavili, da će se 
mala spasiti. 

Tko nije imao prilike vidjeti rad i brigu bolni- 
čarke, kojoj je povjerena ovako teška bolesnica, taj 
si ne može ni pretstaviti kako takova osoba ne treba 
druge zasluge, da si steče pravo na sigurni ulaz u 
kialjevstvo nebesko. 

Već ono slušanje vječnog stenjanja, pa strpljivo 
hranjenje djeteta, kojemu je svaka žlica mlijeka 
muka radi opeklina na ustima. Svakodnevno prema- 
tanje veoma osjetljivih, širokih rana, iziskuje an- 
đeosku nježnost. 

To su tihi, čedni radovi, koji se ne mogu napla- 
titi novcem ili kojim inim odlikovanjem. 

Takova zasluga može naći zadovoljstvo samo u 
čuvstvu, da je ona najviše pridonijela, da je ovo 
siroče spašeno od skoro sigurne smrti. 

Sjevnulo joj je lice od radosti kad je javila, da 
je mala danas prvi put sjela u postelji i kad je prvi 
put spustila noge niz postelju. 

Ovakovoj je osobi lako dočekati čas posljednjeg 
obračuna. 

COMBUSTIO E FULGURE 

(Opeklina usljed udarca munje) 

U pitanju, koji je elemenat pogibeljniji i sihuji 
u uništavanju svih od naravi i umjetnom rukom 


stvorenih predmeta, da li je voda ili vatra - o tom 
se pitanju već mnogo raspravljalo. 

Držim da će to pitanje ostati i kod dugotrajnih 
rasprava neriješeno. 

Međutim bi se složila mnijenja, da se stvara naj- 
razorniji elemenat kod uništavanja svega stvorenoga 
na svijetu, kad se ova dva elementa spoje, pa kad 
iz vodenih oblaka iskoči na izloženu točku zemaljske 
hruglje munjevita iskra, koja onda bez računa stvori 
iznenadnu nesreću na svijetu. 

Iz žalosnog je iskustva poznato, da si grom ili 
munjeviti udar iz oblaka obično odabire visoke pred- 
mete za svoje uništavajuće djelo. 

Mokri su predmeti više izvrgnuti takovom mu- 
njevitom napadaju, jer vlaga privlači električnu 
struju. 

Ovo svojstvo neugodno oćutimo ako u svaki- 
dašnjem životu iz neopreznosti mokrim rukama ba- 
ratamo kod uspostave kućnog električnog svjetla, 
zvonca i inih naprava s električnim pogonom. 

Kako su za vrijeme velikih oluja svi predmeti na 
površini zemaljskoj mokri, to opet iskustvo uči kako 
su i u tom slučaju neke osobite točke više izvrgnute 
spoju električne struje iz vodenih oblaka s onom 
koja se nalazi u našoj zemaljskoj kruglji. 

Visoko je drveće često predmet u koji udara 
grom, osobito u takova koja imadu glatku površinu 
lišča. Drveća, koja imadu lišće kao na pr. bukva, 
pokrito sa sitnim vlasastim izraslinama, manje su 
privlačiva za munjeviti udar. 

Povjest spominje kao osobito pogibeljna ona 
mjesta, koja su nagomilana sa vlažnim za munju 
privlačivim predmetima. 


Vojnički logori, u kojima se nalazi mnogo ljudi 
i u kojima su raštrkani svi mogući metalni pred- 
meti (od kovine), za teške su oluje najviše spomi- 
njani kao lako protumačivi cilj munjevite navale iz 
oblaka. 

Tako se spominje kao jedan od najtežih primjera 
ove vrsti kad je grom udario 1864. godine u logor 
jedne sjevemo-amerikanske regimente, koja se uta- 
borila na jednoj visočini. 

Učinak je bio katastrofalan. 

Kraj mnogo stotina ozljeđenih pobrojali su na 
mjestu 18 mrtvih, a jednako su poginuli svi konji, 
koji su se nalazili u opsegu logora. 

Uslijed munjevitog udarca ispružile su se u for- 
mi piramide postavljene puške, pa su izbačeni metci 
ubili tri vojnika u susjednom logoru. 

Spomenuo sam kako vlažni predmeti munju pri- 
vlače, pa su takovi predmeti više izvrgnuti udaru 
groma. 

Tako je bilo i kod seljakinje, koja baš leži na 
odjelenje zbog teških opeklina po koži. 

Ona je kopala sa sinom krumpir, kad su se digli 
na nebu teški oblaci. Još se nisu pravo ni snašli, 
kad se spusti na polje obilna kiša i silna oluja. 

Potekli su u nekih tisuću koraka udaljenu kuću. 
Ušavši pod krov htjela je dohvatiti suho rublje, koje 
je visjelo kraj otvorenog prozora. 

To je - priča — bila zadnja misao, koje se sjeća. 

Probudila se iz besvjesnog stanja nakon 24 sata 
u bolničkoj sobi. 

Munja je udarila u ogromnu krušku, koja se u 
svom rastu prislonila na kućni prozor, pa slomivši 

drvo preskočila kroz otvoreni prozor na skroz od 
kiše promočenu bolesnicu. 

Po lijevoj je strani tijela i to od tjemena na glavi 
pa do lijevoga nožnog stopala imala na koži opekline 
prvoga i drugoga stupnja. Gornji je sloj kože pre- 
tvoren u velike mjehure napunjene mutnom teku- 
ćinom. 

Tuži se na glavobolju i na čuvstvo kao da su joj 
sva uda polomljena. 

Tjelesna toplina je umjereno povišena. 

Bolesnica se iz dana u dan oporavlja, pa ima 
opravdane nade, da će ozdraviti. 

Oko godine 1743. otkrio je Američanin Benja- 
min Franklin munjovod i time stekao neumrlu 
slavu. 

Svi se izvrgnuti predmeti mogu na taj način u 
kružnom opsegu od šest metara osigurati od mu- 
njevitog udarca iz oblaka. 

Kako su sve visoke građevine dan danas op- 
skrbljene munjovodima, to se u gradovima sve rede 
vide posljedice koje munjeviti udarac uzrokuje. 

U Francuskoj je stvoren stih: 

»Eripuit coelo fulmen, sceptrumque tyrannis« 

(Preoteo je nebu munju, tiraninu žezlo). 

Slava Benjaminu Franklinu! 

Venerične bolesti 

(Priljepčive spolne bolesti) 

Kako se kroz 25 godina bavim ponajviše liječe- 
njem veneričkih (priljepčivo spolnih) bolesti, to je 
prošlo mnogo desetaka tisuća bolesnika kroz moja 
opažanja. Držim da poznam u tančine bolesnike ove 
vrsti ne samo po tjelesnoj bolesti, već još više i u 
dušu, koja nigdje tako ne strada kao kod veneričkih 
bolesti. 

Ne trebam tek spominjati godine i nabrajati raz- 
na zvanja ovih bolesnika, te kroz to razotkrivati 
kako te bolesti djeluju i zadiru u njihov socijalni 
položaj. Kod ovakovog bolesnika u svakom slučaju 
ometano je uredno vršenje službene dužnosti za 
kraće ili dulje vrijeme. 

Od poroda pa do smrti vuče se prečesto trag 
ovih bolesti kroz ljudski život i to kod pojedinog 
čovjeka, a mnogo puta kod čitave obitelji i još veće 
skupine ljudi. 

Mladić ili djevojka plaća skupo svoju mlade- 
načku lakoumnost. Neoprezna iskra ima mnogo puta 
za posljedicu teški požar. 

Ne radi se tu samo o njima samima, već u 
prvom redu o najbližoj i najmilijoj okolini, koja 
mora nedužna snositi pogibelj zaraze ovih priljep- 
čivih bolesti, pa dolazi prečesto do sudbonosnih po- 
sljedica. 

Tisuću i više godina prošlo je u zbrci i nejasnim 
pojmovima o veneričkim bolestima. 

Istom je u posljednjih 50 godina uspjelo pronaći 
prave uzročnike ovih bolesti. Tim je pronalaskom 
znatno olakšano njihovo upoznavanje, liječenje i biti 
će moguće - kad nestane ljudske lakoumnosti - da 
se veneričke bolesti potpuno iskorjene. 

Državna je vlast kao vrhovni organ zdravstve- 
nog nadzora već davno shvatila svoju dužnost i 
nastojala provesti sve i sva, kako bi držala na uzdi 
širenje ovih bolesti. 

U prvom redu ulaže svoju snagu u preventivnu 
medicinu, koja svojim nastojanjem na sve moguće 
načine podučava, da se narod očuva od obolenja, 
koje donosi tako teške posljedice. 

Na drugom mjestu vodi dalekosežnu brigu oko 
kurativne medicine, koja tim bolesnicima pruža sve 
pogodnosti za izlječenje. 

Sa iskustvom koje posjedujem mogu mirno us- 
tvrditi, da je stanje ovih bolesti za svaki narod je- 
dan od najvažnijih problema za njegov opstanak. 

Dokaz tomu jesu moja izvađanja, koja slijede. 

Gonorrhoea 

(Kapavac) 

Godine 1879. otkrio je prof. Neusser uzročnika 
veoma raširene, a prečesto potcjenjivane bolesti, ka- 
pavca (Gonorrhoea, Tripper). 

To je otkriće bilo od osobitoga značenja u onoj 
zbrki, koja je još tada vladala u tumačenju vene- 
ričkih bolesti. 

Gonococcus Neusser nalazi se u izlučini bolesne 
sluznice, pa se dade mikroskopom (sitnozorom) 
ustanoviti u stotine tisuća primjeraka. 

Sitan je, ali proizvađa veoma bolne promjene na 
čovječjem tijelu, tako da se čovjek toga sjeća mnogo 
puta još u stare dane. 

Rijetki su slučajevi, kad može postati životu- 
pogibeljan. 

Zaraza se događa, kad bolesna izlučina u kojoj 
se nalaze Gonokoki, dođe u doticaj sa zdravom sluz- 
nicom. 

Taj dodir može biti direktan ili indirektan. 

Pod indirektnim načinom razumjevamo, ako 
zdrava osoba rabi razne predmete, koje je rabila 
bolesna osoba, a ti predmeti nisu dovoljno očišćeni. 

Ovaj je način zaraze kraj lakomislenosti i ljudske 
nečistoće veoma lako shvatljiv. 

U vodi u kojoj se bolesna majka kupa drži u na- 
ručaju svoju 'malu kćerkicu. Ova je voda prečesto 
posrednik za okuženje djeteta sa kapavcem. 

Jednako se može zaraženom vodom prenijeti ka- 
pavac u očnu spojnicu, što ima za posljedicu kod 
odraslih ljudi jednu od najtežih očnih bolesti. 

Imade još nekoliko organa na našem tijelu, na 
koje Gonokoki zasjedaju, uzrokuju bolne i dugo- 
trajne bolesti, koje imaju za posljedicu i trajno po- 
boljevanje ili poremećenje zdravlja. 

Jedna je od najtežih posljedica neplodnost, kad 
su organi uslijed upalnih procesa uništeni, koji služe 
za rasplod budućeg pokoljenja. 

Takav muž ili žena ne može imati potomka. 

Sve su to posljedice, koje se opažaju mnogo puta 
kasno, kad je čovjek već odavno zaboravio na svoju 
mladenačku lakoumnost. 

GONOEEHOEA MASCULINA 
(Kapavac kod muškarca) 

Stoji čovjek 40-tih godina na liječničkoj pretrazi. 
Sav je snužden i očito duševno smućen. 

Saobraćajni ga je liječnik kao željezničara po- 
slao u bolnicu, jer će se tu moći točnije i najbrže 
izliječiti. 

Kod pretrage je ustanovljeno, da boluje od ka- 
pavca. Cijedi se gnojna sluz iz vodopusta. Sitno- 
zorna je pregledba potvrdila, da se radi o zarazi sa 
gonokokom Neusser, dakle je na svaki način zado- 
bio bolest za vrijeme spolnog općenja sa bolesnom 
ženom. 

Pošto nam je liječnička dužnost ispitati vrelo 
zaraze, da se spriječi daljnje širenje ove pogibeljne 
bolesti, to sam i ovoga bolesnika upitao, s kim je 1 
kada posljednji put imao priliku da se zarazi? 

Ovaj se najednom trgne i uzrujano odgovori, 
da je bolest zadobio u snu. 

Nasmješim se na tu pustu tvrdnju, jer su mi 
premnogi tvrdili ovakovu nemogućnost, i pređem 
preko daljnjeg uzaludnog ispitivanja, te odredim 
shodno liječenje. 

Za izlječenje kapavca - ako teče bez komplika- 
cija - potrebno je barem 4-6 nedelja. 

Liječenje se ne sastoji samo u primanju propi- 
sanih lijekova, već i u izbjegavanju svih prilika koje 
takovo liječenje oteščavaju, dotično onemogućuju. 

Takovom je bolesniku zabranjeno baviti se sa 
športom bilo i u umjerenoj formi, a pogotovo ne- 
umjereno i besmisleno pretjeravanje u toj zabavi. 

Mora se čuvati rashlade svog doljnjeg predjela 
tijela u hladnoj vodi, pa i na dane kad u ljeti vlada 
najveća žega. 

Bolesnik koji liječi kapavac ne smije okusiti ni 
kapi vina ili pive. Svaka ga čaša alkoholnog pića 
baca za nekoliko nedelja natrag u liječenju, a uz to 
se mogu razviti veoma neugodne komplikacije. 

Jednako je strogo zabranjeno svako spolno uz- 
rujavanje za vrijeme liječenja, jer su tvrdokorne i 
pogibeljne redovite posljedice, ako se griješi u tom 
smjeru. 

Sve su to zahtjevi na mlada čovjeka, kojih se 
mora strogo držati, ako se hoće u što kraće vrijeme 
izliječiti i ako ne će da produlji i pooštri bolest ne- 
nadanim i veoma bolnim komplikacijama. 

Svaki bi se* dan nasmješio u svojoj nutrini, kad 
je stupio pred mene ovaj željezničar kod liječničke 
pregledbe. 

Primao je u redu lijekove i držao se strogo svih. 
inih naputaka. 

Drugo mu u strogom bolničkom zaptu nije ni 
bilo moguće. 

Za pet je nedelja izašao zdrav iz bolnice. 

Kod predavanja bolničkih spisa za tog bolesnika 
bolničar se glasno nasmijao. 

Na moj mi upitni pogled bolničar ispripovjedi, 
kako se je bolesnik izdao kod oproštaja od ostalih 
drugova. 

»S Bogom, dragi ljudi! Kad izađete zdravi iz 
ove kuće, onda imajte uvijek na umu, da je mnogoj 
muci i suvišnom zlu na svijetu krivo samo preobilno 
uživanje vina . . .« 

GONORRHOEA FEMININA 

(Kapavac kod žene) 

Sasvim blijeda, slabog izgleda i nekako smućena 
uđe u sobu za liječničku pretragu mlada žena. 

Sjedne na ponuđenu stolicu i sa suzama u očima 
pripovijeda, kako je došla ovamo bez znanja svoga 
supruga. 

Vjenčali su se prije tri nedelje, a od deset dana 
ju nešto silno peče na spolovilu. Svaki čas mora 
puštati mokraću uz silne tegobe. Iz spolovila se ci- 
jedi gnojna sluz, koja joj prlja rublje. 

Posumnjao sam odmah, da se radi o svježem 
kapavcu, kojim ju je zarazio njezin suprug. 

Pošto sam prebrodio odgojnu stidljivost te mlade 
žene uvjeravanjem kako sam u nizu od 30 godina 
mnogo tisuća žena pregledavao, dolazi do pretrage. 

Ustanovim silnu osjetljivost spolovila, koje j® 
jako upaljeno, pa se iz njeg cijedi gusti gnoj. 

mokraćne se cijevi također može istisnuti gnojna 
sluz. 

Stavim nešto gnojne sluzi na stakalce za mikro- 
skopsku (sitnozornu) pretragu, pa joj dajem neke 
opće upute za bolesnike na kapavcu i umolim, da 
sutra opet dođe sa svojim suprugom. 

Kod žena je kapavac dosta pogibeljan, jer se 
širi u dubinu, pa lako ascedira (popinje se) u nu- 
trinu trbuha. U tom slučaju je za liječenje teže do- 
hvatljiv, a osim toga dolazi u blizinu potrbušnice - 
fine kožice kojom su obaviti svi trbušni organi i 
nutarnja strana trbušne utline - pa je ova izvrg- 
nuta životu pogibeljnoj upali. 

Sutradan je prvi na redu njezin suprug. 

Čim je zatvorio vrata za sobom sklopi ruke kao 
za molitvu i drhčućim glasom i uzbudljivo zapita: 

»Zar je moja žena obolila na kapavcu?!« 

Kad sam to potvrdio, sjedne i pokrivši obim dla- 
novima lice - zaplače od uzrujavanja. 

Zatim mi isprekidanim riječima pripovijeda, kako 
je prije osam mjeseci obolio na kapavcu, kojega je 
liječio kod liječnika. 

Na moj upit, da li ga je liječnik otpustio zdravog 
- on se smete i nesigurno odgovara. 

Uslijed liječenja mu je bilo bolje, pa kako više 
nije bilo nikakovih tegoba i vidljivih pojava, to se 
je prestao liječiti, u nadi da je već ozdravio. 

Rastumačio sam mu kako se njegov kapavac, koji 
se već nalazio na domaku izliječenja, ali još nije bio 
sasvim izliječen, pritajio u kojem kutiću komplicira- 
nog spolnog organa. 

Spolnim je uzrujavanjem ovo skrovito ognjište 
opet razđraženo i otale potječu Gonokoki, koji su 
zarazili mladu nedužnu, ženu. 

Ponovno me opet sklopljenim rukama i usrdno 
moli, da ženi ne kažem tužnu istinu, a da će on sad 
do konca nastojati izliječiti ženu i sebe, dok ih oboje 
ne proglasim zdravima. 

Videći zdvojno stanje tog čovjeka obećam mu is- 
puniti želju, ali uz strogu napomenu, da se svega 
drže što će biti određeno za izliječenje. 

On se držao svog obećanja i strogo pazio kod 
sebe i kod žene, da je udovoljeno svim zahtjevima 
liječenja. 

Nakon nepotpuna tri mjeseca mogao sam im 
dati uvjerenje, da su posve izliječeni. 

Bio sam sretan što smo mogli zadržati u tajnosti 
pred mladom ženom lakoumno stupanje ovog čo- 
vjeka u brak. 

Nedogledne bi bile posljedice - kao kad se baci 
goruća baklja u bačvu baruta - da sam izrekao 
zgoljnu, optužujuću istinu i time razorio taj mladi 
inače sretan brak. 

U rijetkim je slučajevima dozvoljeno - kad se 
ima sigurnost, da se dade bolest izliječiti bez štet- 
nih posljedica - u liječničkom zvanju mimoilaziti 
priznanje istine i time smanjiti nevolju i bolne osje- 
ćaje, koji su snašli bolesnog čovjeka. 

BLENOBBHOEA NEONATOBUM 

(Kapavac na očima kod novorođenog 
djeteta) 

Skoro iza svjetskog rata osjetljivo se opažalo 
napadno širenje veneričkih bolesti. Državna je vlast 


nastojala, da što skorije i sigurnije stane na put 
ovoj užasnoj pošasti, koja je mogla imati i sudbo- 
nosne posljedice. 

Osnovano je posebno povjerenstvo za suzbijanje 
veneričkih bolesti. 

Ovo je upoznavalo široku javnost u gradu i na 
selu sa biti i sa posljedicama ovih bolesti. Živom je 
riječi na predavanjima, na kojima su i u slici prika- 
zivane sve strahote ovih bolesti, nastojala doći k ci- 
lju. Besplatno su se dijelile brošure i letci i širili po 
pokrajini, da bude svaki pismen čovjek podučen o 
ovim bolestima i o sudbonosnim posljedicama, pa 
da onda poduči i nepismene. 

Otvarane su besplatne ambulante, u kojima je 
svatko dobio liječnički savjet i eventualno nužno 
liječenje. 

Jednom riječi državna je vlast, uvidjevši od koje 
je velike važnosti za narod i za cjelokupno državno 
ustrojstvo stati na put ovoj pošasti, poduzela sve 
da uspostavi to najveće bogatstvo - zdravi narod - 
koji će opet rađati zdravi naraštaj. 

Nastojalo se također dobiti po mogućnosti točnu 
sliku o raširenosti ovih bolesti u pojedinim kraje- 
vima, da se onda vidi gdje je pomoć najpotrebnija. 

Mnijenja su bila podjeljena, kako da se to usta- 
novi. Za pokus je izabran jedan bliski veći kotar, 
da se u tom kotaru pokuša liječnička stručna pre- 
traga svega pučanstva obzirom na veneričke bolesti. 

Deset se je liječnika od ranog jutra vozilo u 
kolima od sela do sela i nastojalo stvoriti si neku 
sliku, pa onda po toj slici sastaviti statistički pri- 
kaz o veneričkim bolestima za taj kotar. 

15 

Bio je vruć ljetni dan, namučili smo se mnogo i 
pronašli nekoliko ognjišta ovih bolesti, ali točne 
slike nismo dobili. 

Kotarski nam je liječnik bio vodičem. On već 
služi 20 godina u tom svojstvu u kotaru, pa su mu 
prilike bile poznate. 

U selu S. upozori nas kod jedne kuće, da ćemo 
ovdje imati dokaz, kako i u mnogo sređenije vri- 
jeme nisu ljudi slušali liječnika - dakako na svoju 
veliku štetu. 

Kad smo se oko njega skupili, priča nam slije- 
deće: 

»Pred deset godina donese mi mlada žena na 
kotar novorođeno dijete. 

Oba su oka i okoliš, a napose vjeđe bile silno na- 
brekle. Ispod tako nabreklih vjeđa cijedi se gusti 
gnoj. Očne su jabučice silno upaljene. Majka iska- 
zuje, da je upala nastupila dva dana iza poroda. 

Upozorim je da pođe smjesta u bolnicu, jer će 
inače dijete stalno oslijepiti. Ujedno neka tamo liječi 
svoje bolesno spolovilo, jer je dijete za vrijeme ro- 
đenja dobilo priljepčivu spolnu bolest kapavac (tri- 
per) na očima. Obećala mi je sveto, da će se još 
danas otputiti u bolnicu. 

Ja sam bio baš u ono doba silno zaokupljen po- 
slom. Morao sam u čitavom kotaru obaviti cjeplje- 
nje protiv boginja, pa nisam imao prilike da se 
uvjerim, da li je poslušala moj savjet. 

Poslije sedam nedelja morao sam u službenom 
poslu u ono selo. Sjetim se toga djeteta i odvezem 
do kuće, gdje je mlada majka stanovala. Pitam za 
dijete i majku. 

»Ona radi na polju i dijete je kod nje« - odgo- 
vara mi baka djeteta. 

»Pa što nije pošla u bolnicu, kako sam joj prije 
šest nedelja savjetovao, radi teško bolesnih očiju 
kod djeteta?« 

»Eh! Bilo je mnogo posla u gospodarstvu, a 
muža su pozvali na vojnu vježbu, pa smo same lije- 
čile kako smo znale. Ah! Jadni moj vnučić! Nikad 
ti ne budeš videl kako sunce sjajno sveti i kako se 
gora zeleni!« 

Kuka sad jadna starica, ali onda kad je bilo još 
moguće pomoći nije znala naći kakovu ženu, koja 
bi u poslu zamjenila bolesnu kćer. 

Razumije se, da je pomisao imati slijepog unuka, 
koji nije sposoban za privredu i upotrebu u gospo- 
darstvu, teška briga i žalost u kući.« 

Kako je ovdje u malom, tako ima država u veli- 
kom, pa je naredila da se po naputku profesora 
Crede-a moraju odmah iza poroda djetetu oči isprati 
i očna spojnica raskužiti (desinficirati), da se spri- 
ječi obolenje na očnom kapavcu, koju može mališ 
zadobiti kod prvog pogleda u svijet od eventualno 
bolesne majke. 

Profesor Crede je sračunao, da je broj slijepe 
djece uslijed kapavca spao već u prvih deset godina 
za 90 posto. 

Stoji opet baka na pragu kuće. Uz mnogo uzdaha 
nam pokazuje čvrstog i za svoje godine krepko iz- 
raslog, ali potpuno slijepog dječaka, kako leži na 
leđima u krevetu i lomače snažnim rukama po zraku. 

Kad smo mu pritegnuli očne vjeđe ugledali smo 
u dubini mjesto veselih dječjih očiju - dvije bijele 
špekule. 

BLENORRHOEA ADULTORUM 

(Kapavac na očima kod odrasloga) 

»Jučer u jutro me zasvrbilo lijevo oko, koje je 
prije toga bilo potpuno zdravo« - iskazuje bolesnik 
koji nam je priposlan od očnog odjelenja u svrhu 
pregledbe, ne ima li koju veneričku bolest. 

Okoliš lijevog oka prikazuje oteklinu u veličini 
jabuke, koja je pokrita napetom, zapaljenom kožom 
svjetlo crvene boje. 

Tako otečene vjeđe spuštene su i teško se ras- 
tvaraju. Kod najmanjeg pokusa ovog rastvaranja 
iscijedi se iz tog otvora žućkasto-crvena tekućina. 

Predjel je oboljelog oka silno bolan. 

Tjelesna toplina znatno je povišena. 

Na upit odvraća, da ćuti kod mokrenja u vođo- 
pustu neki podražaj i da već dva dana izlazi neka 
sluz. Kod pretrage ove sluzi mikroskopski (sitnozo- 
rom) ustanovljeno je, da boluje od akutnog zapa- 
lenja vodopusta, kojemu je uzročnik Gonococeus 
Neusser. 

Ovu je bolest van svake sumnje zadobio od neke 
žene, koja je također bolovala na kapavcu, Tripperu. 

Kako je bolest na lijevom oku u tako kratko 
vrijeme - jedva 24 sata - tolikom žestinom nastu- 
pila, to je uz ovaj nalaz na spolovilu opravdana 
sumnja, da se i na oku radi o gonorhoičnom procesu. 

Malo je sluzi iz oka stavljeno na staklo, bojadi- 
sano i za čas smo u mikroskopskoj slici gledali svu 
silu Gonokoka. 

Bolesnik je sa prljavim prstima prenio malo 
gnojne sluzi, koja je sadržavala Neusserove Gono- 
koke, u očnu spojnicu i tu su oni uhvatili korjen, 

te prouzrokovali teško zapaljenje lijevog oka u naj- 
kraće vrijeme. 

Ova se bolest shvaća kao najteža komplikacija, 
koja može snaći oko kod odraslog čovjeka. 

Oko je skoro sigurno izgubljeno. 

Silni gonorhoični gnoj podraži samo oko, koje 
se tad putem čirovitih procesa pretvara u gnojnu 
vrećicu. 

Sve se to odigrava takovom brzinom, da liječenje 
rijetko uspjeva. 

Posljedica je potpuna sljepoća tog oka. 

Liječenje se u glavnom sastoji u očuvanju još 
zdravog oka, koje biva staklenim prozorčićem i lje- 
penkama tako zaštićeno, da ne može bolesne uzroč- 
nike ove strašne bolesti sadržavajuća sluz proći na 
zdravo oko. 

U protivnom slučaju vidimo čovjeka poluinvalida 
kako postaje u kratko vrijem potpuni invalid, pošto 
su mu oba oka u pravom smislu riječi iscurila. 

To je strašna sudbina prljavog i neopreznog po- 
sjednika veneričke bolesti, koja se zove kapavac. 

Bolest se prenaša posredno ili neposredno, ako 
se upotrebljava zaraženi ubrus ili što slična ili ako 
se umiva lice u zaraženoj vodi i t. d. 

Kod novorođenčeta - bilo da je tkivo otpornije 
ili koji drugi uzrok - laglje je postići marljivim li- 
ječenjem potpuno ozdravljenje, ali kod odraslog je 
to moguće tek u rijetkim slučajevima. 

Kroz mnogo nedelja mora liječnik ili vješta ruka 
dnevno nekoliko puta ispirati bolesno oko, te poda- 
vati potrebne lijekove, što je sve spojeno obično sa 
velikim bolima. 

Sve to bolesnik strpljivo podnaša, samo da mu 
se spasi ugroženi očni vid. 

I opet ona pouka: 

Čistoća je prvi uvjet za održavanje zdravlja a 
kud i kamo mora to imati na umu bolesni čovjek! 

PROSTATITIS ACUTA 

(Oboljenje žlijezde prostate 
od kapavca) 

»Hvala Bogu, da ste u Zagrebu!« 

Tako me pozdravi davni moj znanac i bolesnik, 
s kojim sam imao dosta muke, jer je razne bolesti 
pretrpio i to sa svim mogućim komplikacijama. 

»Pomislite, doktore, moja se prostata opet upa- 
lila prije dva dana. 

Ja sam se nalazio na ugodnom putovanju po 
Italiji, kad su me na Siciliji spopale jednake boli 
kao ono prije osam godina. Ja na prvi ekspresni 
vlak, pa sam putujući 28 sati bez prestanka, prije 
15 minuta stigao ovamo. 

Uz strah pred tom teškom komplikacijom još 
me je morila briga, hoću li vas sad u doba općeg 
ljetovanja naći? 

Molim vas, da sve poduzmete odmah, da ne bu- 
dem morao opet tri mjeseca odležati u Sanatoriju, 
kao ono pred mnogo godina.« 

Prostata je kao mala šaka velika žlijezda, te je 
sastavni dio spolnih organa kod muškarca. 

Upala je ove žlijezde jedna od najtežih kompli- 
kacija kapavca, dapače je u rijetkim slučajevima i 
životu pogibeljna, pa je razumljiv bio strah takova 
stradalnika. 

Pregledavao sam ga dva dana, ali sam mogao 
konstatovati tek laki katarrh, koji se javlja kod 
žešćih naprezanja. 

Bolesnik se silno radovao, da je tek bezazleni ka- 
tarrh, ali uz to nije mogao sakriti žalosti zbog pre- 
kinutog krasnog putovanja po Italiji radi utvare 
jedne teške bolesti. 

Tko se jednom opeče, taj i na hladno puše . . . 

HERNIA INC ARCERATA 
AUT 

EPIDID YMITIS GONORRHOICA 

(Uštinuta kila ili upala kod kapavca) 

Kad je čovjek rođen pacifist tad želi sve riješiti 
na mirni i pravedni način, kako bi riješenje zado- 
voljilo obje protivničke stranke. 

Teži je i neugodniji sukob u liječničkom zvanju, 
ako stoje dva liječnika u oprečnom mišljenju glede 
bolesti kod istog bolesnika, kod kojega nije jasno o 
kojoj se bolesti radi. 

Kod slobodne znanosti, kakovu pretstavlja medi- 
cina, može se kod nejasnih slučajeva bolesti razno- 
liko shvaćati znakove bolesti. 

Ako tad pođe liječnik nehotice krivim putem u 
svom liječničkom nalazu i savjetovanju, to je gdje- 
kad teško još pravodobno zaokrenuti i dovesti lije- 
čenje na ispravni put, koji ima dovesti bolesnika 
k ozdravljenju. 

Kod jutarnjeg bolničkog pregleda nađem među 
pridošlim licima bolesnika, koji se tuži na žestoke 
boli u desnom preponu, u desnom inguinalnom pre- 
djelu. 

Kod pretrage ustanovim oteklinu u veličini šake 
na gornjem rubu doljnje okrajnine u blizini spolo- 
vila, gdje se okrajnina već drži trbuha. 

Ova oteklina postoji tek šest sati, pa se gubi u 
spolni organ. 

Na dodir ćuti bolesnik napetost i odaje znakove 
velike boli. 

Čitavi je utisak bolesti teške naravi. 

Na upit niječe svaku spolnu bolest, napose ka- 
pavac. 

Sličnu sliku pružaju bolesnici kod kapavca sa 
upalom spolnog organa, u kojem se pravi muško 
sjeme. 

U tom slučaju upalo je nekoliko Gonokoka u ka- 
nal, kroz koji inače izlazi sjeme iz spolnih organa. 
Gonokoki tu uzrokuju bolest, koja je praćena uz 
oteklinu, velikom boli i visokom tjelesnom toplinom. 
Ova se bolest obično razvija u nekoliko dana. 

Bolesnik koji predamnom leži navodno nije bo- 
lovao nikad na kapavcu, bolest je nastala iznenada 
prije nekoliko sati, te osim boli u okolini desne 
strane spolnih organa ima još samo čuvstvo napi- 
njanja u trbuhu, jer je zastao svaki znak probave. 

Odlučim se za bolest uštinute kile, Hemia incar- 
cerata, koja se bolest mora odmah operativno lije- 
čiti i premjestim hitno bolesnika sa dopisom na ki- 
rurško odjelenje. 

Obavljam još bolesnički pregled na kožno-vene- 
ričkom odjelenju, kad opazim da su bolničari doni- 
jeli natrag tog bolesnika. Šef se je kirurškog odje- 
lenja odlučio da je to bolest upale spolnih organa 
uslijed kapavca i otklanja potrebnu operaciju. 


— 232 — 


U dopisu se preporuča, da bolesnik pravi uobi- 
čajene hladne obloge na nastalu oteklinu. 

Začudio sam se toj odredbi, ali kako je šef ki- 
rurgije mnogo stariji i iskusniji, to sam se protiv 
moga boljeg uvjerenja pokorio toj odredbi. 

Pošto se bolesnik tužio najviše na zastalu pro- 
bavu, to sam odredio da dobije sretstva kako da se 
ova pospješi. 

Pod večer još nema znaka da bi se ova uredila, 
bolesnikov je trbuh znatno napetiji i kao nadu- 
veniji. 

Javim to na kirurško odjelenje i dobijem odgo- 
vor, da je šef kirurgije odredio, »da bolesnik samo 
nastavi sa oblozima«. 

Rano sam pošao drugo jutro u bolnicu i prije 
svega prigledao k tome bolesniku. 

Nađem ga slabog, neispavanog izgleda, kako se 
već treći put napinje na bacanje iz trbuha nadutog 
kao bubanj. Probava nije još uvijek uslijedila. 

Makar je za početak redovitog bolničkog ^ rada 
bilo veoma rano, to ipak pošaljem po službujućeg li- 
ječnika na kirurško odjelenje, pa mu prikazem sta- 
nje bolesnika. 

Ovaj se zabrine nad ovom slikom i brzo se riješi 
da će odmah obznaniti kolege sa svojeg odjelenja i 
sve pripraviti za hitnu operaciju. 

Bolesnik ovoga puta nije više vraćen na vene- 

ričko odjelenje. 

Posjetio sam ga još prije podne i tu mi je jedan 
kolega pripovjedao, da je šefu bilo vidljivo neugo- 
dno za vrijeme operacije, jer je bila zbilja uštinuta 
kila, Hernia incarcerata, ali da postoji nada da će 
bolesnik i ovu zakašnjelu operaciju dobro preboljeti, 

jer se ovo uštinuto crijevo nije još nalazilo u za- 
mrlom stanju. 

U ono sam doba običavao svaki dan iza obav- 
ljena posla poći na kirurško odjelenje, jer tamo se 
vidi često što nova i zanimiva. 

Slijedeća sam tri dana to propustio, jer mi j e 
bilo neugodno sastati se sa šefom kirurgije, koji je 
htio u tom sločaju svom silom održati svoje mnije- 
nje i time je skoro doveo u pogibelj čovječji život. 

Ovakav smo saobraćaj i takt imali prije skoro 
30 godina mi mlađi liječnici prema starijim kole- 
gama u našem, kako bih rekao, unutarnjem saobra- 
ćaju, jer smo se dali u tom smislu odgojiti od sta- 
rijih kolega. 

To je svojstvo takta još više izbijalo u vanjskom 
saobraćaju pred bolesnim čovjekom, jer smo nosili 
u našim grudima uvjerenje, da time štitimo naš 
vlastiti ugled. 

Mnogi bi mlađi kolega mogao iz ovakovog pri- 
mjera štošta naučiti, jer se može dogoditi da će 
posljedice pogriješnog saobraćajnog takta još sam 
iskusiti. 

Četvrti dan imao sam nešto službenog posla na 
kirurškom odjelenju. 

Nadao sam se da ću i ovaj put izbjeći susretu, 
ali čim je šef čuo moj glas iz pokrajne operacione 
sobe, prekine na čas operaciju pa mi reče: 

»Slušajte kolega! Što se tiče onog nedavnog pri- 
jepornog slučaja, tu smo imali obojica pravo. On je 
imao uštinutu kilu, ali osim toga nabreklo i upa- 
ljeno spolovilo uslijed kapavca.« 

»Glavno je, bolesniku ide dobro i da će sigurno 
ozdraviti« - odvratim kratko. 


— 234 — 


Ispitivao sam bolesnika ponovno i točno pregle- 
dao radi kapavca, ali nisam našao ni traga toj bo- 
lesti. 

Šteta što nijesmo više nikad o tom rijetkom i 
veoma poučnom slučaju mogli raspravljati. 

ARTHRITIS GONOROHOICA 

(Upala zglobova od kapavca) 

Gonococcus Neusser je veoma pogibeljan stvor, 
koji gdjekad izazivlje teške bolesti. Jedna je od naj- 
težih, kad se usadi u zglobove. Ovi oteku i bolesnik 
ih ne može radi velikih boli gibati. 

Tako se je i jednom Ciganinu zaletio taj uzročnik 
njegove veneričke bolesti u zglobove i prouzročio je 
takove boli, da je stenjao po čitave noći. U velikoj 
je vrućini bulaznio o svojem konjčetu, premda je 
bio oženjen i imao troje djece pod šatorom. 

Kad mu je bilo sa bolešću nešto bolje, tad su 
ga susjedni bolesnici zadirkivali i u šali mu pred- 
bacivali, kako nije o drugom bulaznio već samo o 
svojem konjčetu. 

Cigan se brani i prikazuje svoje cigansko stano- 
vište od prilike ovako: 

»Konj je ciganu sve ... On vozi šator, ženu i 
djecu. Kad ljudi dobra srca ugledaju ciganska kola 
u koja je upregnuto konjče slaboga izgleda, a oni 
dobacuju ciganu kus (parče) kruha ili podadu konju 
šakicu zobi. Nitko još nije udario cigansko konjče, 
koje se onako iznemoglo i izgladnjelo zaletilo u ze- 
lenu livadu. Djeca koja mole milostinju laglje što 
dobiju, kad uporno mole svojim crnim očima, ako uz 
njih klapa mršavi ciganski konj i krši svoje slabe 
zube na prašnoj travi, koja na cesti raste.« 

Uvjerljivo gleda cigo po sobi, ali sad upade je- 
dan šaljivdžija: »i laglje umakne sa tuđom imovi- 
nom, ako ima konja . . .« 

Grohotan smijeh poprati ovu zlobnu dosjetku, a 
moj se cigo opet zgurio pod gunj i mrko gleda pred 
sebe. 

Nekako pred Uskrs stigne jedna poštanska kar- 
ta. Ciganka piše: 

»Kad ćeš kući? Djeca zdrava i konjče još živi«. 
Da ste vidjeli, kako mu se je najednom razvedrilo 
lice od zadovoljstva, kad je pročitao posljednje tri 
riječi. 


STRICTURA URETHRAE 

(Suženje mokraćne cijevi) 

Liječnik može da čini studije na ljudima gradi- 
rajući njihov iskaz zahvalnosti za učinjene usluge u 
brizi za njihovo zdravlje, ali može opažati i rijetke 
slučajeve ljudske nezahvalnosti ili da se toplomjerno 
(thermometralno) izrazim, kad ovo čuvstvo spadne 
ispod ništice, kad se liječniku počne smrzavati srce 
od nepravde, koju mu čovjek nanaša. Kao liječnik 
dva puta sam iskusio, koja bolest daje liječniku pra- 
vo, da ove bolesnike nazivlje najzahvalnijima. 

Dva do tri sata iza ponoći kuca na vratima sobe 
u kojoj počiva službujući liječnik. 

»Molim, gospodine doktore, da dođete u ambu- 
lantu. Došao je teški bolesnik«. Tako budi povišenim 
glasom bolničar, koji već mnogo godina vrši noćnu 
službu, pa već dobro razumije prosuditi potrebu 
hitne liječničke pomoći od one koja može čekati do 
slijedećeg jutra. 

U ambulanti stoji pred menom skvrčen stariji 
čovjek sa zdvojnim izrazom lica od muke, koju već 
trpi mnogo sati. 

U zadnjoj godini je opazio, da sve teže pušta 
vodu, a sad više ne može deset sati ni kapi pustiti. 
Jedva se dovukao u bolnicu. 

Kad je u tom skvrčenom položaju legao na stol 
za pretragu to se prikazuje doljnji dio trbuha kao 
da se unutar ovoga nalazi velika kruglja u veličini 
ogromne buče. 

Odmah je naloženo bolničaru da raskužuje (de- 
sinfiscira) sva pomagala za umjetno ispražnjen je 
mokraćnog mjehura. 

Nije prošlo ni pola sata, kad bolesnik — iza kako 
su ispražnjene tankim cijevnim napravama skoro 
dvije i pol litre tekućine - naglo siđe sa stola i po- 
kleknuvši na pod izljubi liječniku obje ruke prije 
nego je to ovaj mogao zapriječiti. 

Takova je to muka kod nemogućnosti puštanja 
vode s jedne strane, a toliko olakšanje iza ispraž- 
njenja s druge strane. 

Isti su gest zahvalnosti imala dva bolesnika sa 
ovom bolesti. Kad se bolesnik malo umirio, tad je 
pripovjedao kako je prije 25 godina pretrpio dugo- 
trajno liječenje kapavca, tripera. 

Sad ga nakon toliko godina ova sužena zaraslica 
sjetila na onaj mladenački grijeh i labavo liječenje 
ove bolesti. 

Neusserov se gonokok ne širi samo po površini 
sluznice u mokraćnoj cijevi, već u rijeđim slučaje- 
vima prodire i u dubinu tkiva, pa onda zarašćujući 
stvara dublje brazgotine, koje se s vremenom stežu 
i time sužuju prolaz kroz mokraćnu cijev. U rijet- 

kim slučajevima ovo suženje stvara prigode kad bo- 
lesnik iza uspjele liječničke pomoći instinktivno 
skoro nehotično pada na koljena u svojim iskazima 
zahvalnosti i riješitelju ovih silnih muka ljubi ruke. 

ULCUS MOLLE — BUBO 

(Meki čir — Bolna upala žlijezde) 

Uvijek ista pjesma. Svaki bolesnik želi što prije 
izaći iz bolnice. Ta je želja tako vruća, da mnogo 
puta izlazi protiv liječničkog savjeta, koji upozorava 
na bolne posljedice, koje ga mogu stići radi prera- 
nog izlaska. 

Takova je bolest meki čir, ulcus molle, koji je 
veoma osjetljiv, ali se širi njegovo djelovanje i tro- 
vanje tijela samo u okolini spolovila po mezgovnim 
žilama i žlijezdama. 

Kad se čir očistio i ranica malo ne zarasla, bo- 
lesnici sile na slobodu. Savjetuje im se, da još po- 
čekaju koji dan, ali malo ih taj savjet posluša. 

U mezgovnim se žilama još nalaze živi uzročnici 
mekog čira. Mnoga zvanja zahtjevaju, da bolesnik 
mora mnogo pješačiti, skakati, jašiti i t. d. Razni 
sportovi zahtjevaju takove kretnje, koje uzvrpolje 
još žive Ducre-ove koke — uzročnik mekog čira — 
i ovi se popinju kroz mezgovne žile do mezgovnih 
žlijezda u prigibu doljnje okrajnine te prouzrokuju 
upalu tih žlijezda, koje su žlijezde onda veoma 
bolne. 

Ovakav bolesnik peti šesti dan došepa opet sam 
posramljen u bolničku sobu. 

Kad ga ugledam moram mu se nehotice nasmi- 
jati i pokazati ga ostalim bolesnicima kao primjer, 

kakova kazna stizava bolesnika, kad ne sluša liječ- 
nikovog savjeta. 

Ova komplikacija nije teška, pošto se radi samo 
o regionalnoj infekciji oko spolovila, ali je veoma 
bolna, pa baca takovog bolesnika u krevet, a i na 
operacijom stol. Takav je bolesnik za više nedelja 
nesposoban za vršenje svog zvanja. 

Uopće su redovito kod mnogih bolesti kompli- 
kacije posljedice lakomislenosti bolesnika, koji la- 
bavo ili nikako ne slušaju liječnikove dobro mišljene 
savjete. 

SYphilis 

(Sifilis) 

Teška je to bolest, moguće najteža ako se bole- 
snik ne liječi u redu, a zapravo nije tako, ako bole- 
snik točno sluša liječnički savjet. 

Nije svrha ovih redaka, da se nabroje sve bolesti 
našega tijela, koje imadu za uzrok sifilitičku zarazu. 
Kratko rečeno, nema niti jedne vlasi na našem ti- 
jelu, koja nebi mogla oboliti od sifilisa, a što da 
onda govorim o drugim važnijim organima: srcu, 
oku, jetrima, zglobovima, živčevlju i t.d. 

U milijune se broje nemoćnici, koji imadu to 
stanje pripisati sifilitičkoj zarazi. 

Kolika se bolesna djeca pate po svijetu od bo- 
lesti, što su nesumnjivo posljedice sifilitičke zaraze 
njihovih roditelja?! 

Spirochaeta pallida, mnogo traženi, a istom 1905 
po Schaudinu i Hofmanu pronađeni uzročnik ove 
bolesti, nije pogibeljan samo za ono tijelo u koje za- 
sjedne, već znade zaraziti i čitavu obitelj, čitavo 
selo, dapače i pokrajine. 

Malena ranica, koju prostim okom jedva primje- 
ćujemo, dovoljna je ako dođe u doticaj sa izlučinom 
čovjeka, koji boluje na sifilisu, da ga okuži. 

To su neposredni načini prenašanja. 

Druga je mogućnost posrednog prenosa. Na ovu 
želim više skrenuti pozornost čitateljevu, jer će se 
iz nabrojenih istinskih primjera lako osvjedočiti, 

— 240 -H 


kako veliku ulogu igra ovaj način zaraze u našem 
društvenom životu. 

Jasno je, da su razni predmeti, ako nisu rasku- 
ženi (temeljito očišćeni) iza uporabe po sifilitičkoj 
osobi, najčešće sretstvo za izvanspolni prenos. Na- 
prave, koje služe za hranu i piće, žlice, viljuške, 
noževi, čaše, pehari, lučci (dječje dude) - prečesti 
su uzroci zaraze. 

Predmeti za uređivanje tijela i čistoću, među 
koje brojimo britvu za brijanje, spužve, kefice za 
zube, čačkalice, ručnike, oruđe za uređenje nokata 
na rukama i nogama - razumljivi su predmeti za 
prenos sifilisa. 

Zabavni instrumenti, koji pomoću naših ustiju 
zvuče: usne harmonike, trublje, zviždaljke, frule 
itd. mnogo se spominju kao prenosni predmeti. 

Ne trebam tek spominjati, da su i pojedina zva- 
nja kod te mogućnosti infekcije više izložena i mo- 
raju dvostruko oprezni biti. U prvom redu ona koja 
imadu zvanično posla sa bolesnim ljudima. Liječnici, 
sestre pomoćnice, primalje (nudilje) i bolničari 
moraju osobito paziti na čistoću. Tu može samo 
lakoumnost biti uzrokom okuženja. 

Nekoliko godina iza epohalnog otkrića uzročnika 
sifilisa, dođe skoro bih rekao još veće otkriće za 
medicinu, a to je takozvani Wassermanov pokus 
krvi na sifilis. Principijelnu su ideju za ovaj pokus 
dali Francuzi Bordet i Gengou, ali Wassermana ide 
neumrla slava, da je taj pokus praktički primjerno 
u medicinskom umjeću. 

Kako sifilis bezbolno napada na razne organe 
našega tijela, te potajno i skroz neprimjetljivo ruje 

u napadnutom organu dok se djelovanje tog organa 

ne poremeti ili ne zataji, to je od eminentne važ- 
žnosti pravi uzrok bolesti ustanoviti odmah u po- 
četku obolenja. Za takove je slučajeve Wasserma- 
nov pokus krvi nenadoknadiv. 

Pošto je Wassermanova pretraga krvi uvedena u 
opću pretragu napose kod zakučastih obolenja, kod 
kojih se teško ustanovljuje uzrok obolenja, to stoji 
liječnik mnogo puta kao u čudu pred činjenicom, 
da je bolest sifilitičkog roda. Liječnik može obećati 
bolesnom čovjeku ozdravljenje, ako nije oboljeli 
organ prekasnim bolesnikovim dolaskom odviše već 
razoren. 

Kroz stoljeća su liječnici upotrebljavali lijekove, 
koji vode polagano do nestanka bolesnih znakova, 
dotično do ozdravljenja. 

Mnoge su se tjedne bolesnici, dok su sifilitičke 
zaražene rane zarasle, kretali po svijetu kao pogi- 
beljne bijesne zvijeri, jer je svaki čovjek, koji je 
došao s njima u pobliži doticaj, bio izravno ili neiz- 
ravno izvrgnut pogibelji obolenja. 

Tad se pojavio kao kakav sjajni spasitelj na 
nebu — profesor Ehrlich iz Frankfurta na Majni. 

Taj je kemijskim putem uz mnoge dugotrajne, 
točne pokuse na životinjama, samo Germanima pri- 
rođenom ustrajnošću, pronašao lijek po kojem ne- 
staje uzročnika sifilisa već nakon 2-3 sata sa po- 
vršine vidljivih rana, pa ove za 2-3 dana zarastu. 

To znači, da je zaraženom čovjeku oduzeta u 
najkraće vrijeme mogućnost da svoje domare dalje 
stavlja u pogibelj zaraze, bilo iz neznanja ili lako - 
umnosti. 

To je neprocjenjiv napredak za liječenje sifilisa- 

Ja sam imao sreću, te sam u dva maha dobio 
pristup u njegov laboratorij i došao lično s njime u 
usmeni i pismeni saobraćaj. Nije bilo narodnosti, a 
ni kraja na ovom svijetu, odakle nisam sretao li- 
ječnike, stručnjake u laboratorijumu u (Speyer- 
Hausu«. 

Speyer je bio bogat čovjek, koji je osnovao veliki 
laboratorij, u kojem je čednom učenjaku kakav je 
bio Ehrlich, dana prilika da je mogao pod stare 
dane tako velikim otkrićem usrećiti čitavo čovje- 
čanstvo. 

Ehrlichov je lijek pridonio, da se javljaju već 
iz nama sve bližih zemalja glasovi, kako ta bolest 
izumire. 

Priznajem, da se još ne mogu zaklopiti knjige, 
koje pišu o velikom Ehrlichovom otkriću, jer kad 
bolesnici liječeni ovim lijekom dosegnu 80-tu i 90-tu 
godinu, tad se tek može konačni sud izreći. 

Nadam se, da će i naš narod đoživiti čas, kad će 
liječnici izjaviti, da i kod nas opažaju opadanje i 
izumiranje sifilisa . . . 

ULCUS DURUM — SYPHILIS 

(Tvrdi čir — Sifilis) 

Potiho je zatvorio za sobom vrata taj 27-godišnji 
mladić, koji je prije sedam godina prvi put ta vrata 
otvorio sa strahom i u zdvojnosti, koja ga je skoro 
dovela pred zadnji, čas ovoga života. 

U duhu se živo sjećam mladića, koji je u svojoj 
21-voj godini burno zakucao još tamnog, hladnog, 
sniježnog zimskog jutra na ova vrata i ne čekajući 
odgovora nahrupio u sobu. 

v 

Tu je sjeo na prvo sjedalo i pokrivši lice sa oba 
dlana ruku, podbočio se laktovima o koljena, te 
bolno izrekao jecajućim glasom: 

»Gospodine doktore! Ja ću se ubiti! Ja idem u 
Savu!« 

Odložio sam novine koje sam čitao i pogledavši 
točnije mladića, shvatim kako pred menom stoji 
skroz mlado čeljade, koje mora da iza svog prvog 
nesmotrenog grijeha nosi posljedice ovog lahko- 
umnog koraka. 

Navikao u mojem zvanju na slične ispade, nago- 
vorim nesretnika blagim glasom: 

»Pa što se desilo, mladi prijatelju, što vas toliko 
uzrujava?« 

»Bio sam jučer kod jednog doktora, koji mi je 
rekao da sam obolio na sifilisu! Ja to neću pre- 
živjeti.« 

»Pa to nebi bilo toliko zlo, da čovjek odmah 
zdvaja i pomišlja na izvršenje nepopravljivih čina!« 

Dok on krzmajući prikazuje svoju bolest, uvidim 
kako moram oprezan biti s ovim bolesnikom. 

Na spolovilu opazim tipični čir sa okolišnim ve- 
likim bezbolnim žlijezdama, koje su odgovarale še- 
stoj nedelji obolenja. Drugih općih znakova još 
nema. 

»Pa to još nije sigurno, da se radi o sifilisu! Na- 
pose još nema znakova općeg obolenja čitavog tijela. 
Uzeti ću vam krv, pa ćemo sutra već imati sigurnost 
da li je i u kojoj se mjeri bolest raširila u vašem 
tijelu, jer je to za konačno izliječenje veoma važno!« 

Mladi me bolesnik nagradi za moje riječi za- 
hvalnim pogledom i mirnim mi gestom pruži pod- 
lakticu za oduzimanje krvi. 

Sutradan eto ga, pa u svemu ponašanju skroz 
promijenjen dolazi pred mene, ali ovaj put ga ja 
smjesta pozdravljam, čim je prestupio prag sobe: 

»No vidite, da nije tako strašno, kako si vi to 
pretstavljate ! Krv se doduše muti, ali ćemo shodnim 
liječenjem predusresti obolenje čitavog tijela!« 

Uvjerio sam ga dalje, kako je dragocjen svaki 
čas, da što prije dođe u liječenje i s velikom je pri- 
pravnošću primio odmah prvi obrok shodnoga lijeka. 

Nastavio je još većim marom, kad je opazio da 
mu je ogromna rana za šest dana zarasla i da se 
smanjuju bolesne okolišne žlijezde. 

Iza prve kure od osam nedelja slijedila je u pro- 
pisnom međuvremenu slijedeća i tako je u određe- 
nim vremenskim razmacima liječenja dočekao, da 
mu je krv trajno ostala čista. 

U medicinskim knjigama piše i svakidašnje liječ- 
ničko iskustvo nas uči, da je nakon trogodišnjeg li- 
ječenja sifilis izliječen. 

Kako se u novije doba pretražuje za sigurnost i 
kičmeni sok, to je ovaj već pretražen prije jedne 
godine i pronađen potpuno zdrav, a sad opet kraj 
čuvstva potpunog zdravlja želi prije stupanja u 
brak ponovno točnu pretragu. 

Bog zna kako bi bolesnik bio proveo prije sedam 
godina, da je ostao u zdvojnim mislima svoje bo- 
lesti. 

Sličnu sam zdvojnost opazio kod mnogih bole- 
snika, koji su dolazili po liječnički savjet za vene- 
ričke bolesti. Teško si je pretstaviti, kako je mnogo 
puta mučno umiriti onako mlado čeljade i na is- 
pravni put dovesti te ga održati u gdjekad potreb- 
nom višegodišnjem liječenju. 

Moram pohvaliti moje bolesnike, da ih malo ima, 
koji premda u mlađahnoj dobi nebi poslušali liječ- 
nički savjet i da se je velika većina liječila do osu- 
dne liječničke izjave, »da su sad potpuno zdravi«. 

I opisani se slučaj sa svojom mladenačkom do- 
bom od 21 godine s vremenom posve smirio i odr- 
žavši točno potrebno liječenje od tri godine progla- 
šen je već prije više godina potpuno zdravim. 

Veliko je pitanje što bi se bilo dogodilo, da ni- 
sam već kod prvog susreta opazio, da pred menom 
stoji do skrajnosti uzrujan mladić i da mi nije us- 
pjelo dokazati izlječivost sifilisa. 

Kod liječenja sifilisa i uopće kod svake veneričke 
bolesti mora imati liječnik uvijek na umu, da tu stoji 
pred njim individuum, čovjek samac kojemu je li- 
ječnik sve i sva, pa se mora prvi posjet upotrebiti 
i za upoznavanje duše dotičnog tjelesnog bolesnika. 

Nema tu šabloniziranja, što znači jednako pro- 
suđivanje svakog čovjeka, već liječnik mora uvijek 
individualizirati, dakle prosuđivati svakog pojedinog 
čovjeka po posljedici, koju je uzrokovala venerička 
bolest na njegovu dušu. 

Samo tad će liječnik imati poslušne bolesnike, 
pa će moći uspješno djelovati u svom zvanju. 

ULCUS DURUM AD LABIUM 
SUPERIOR 

(Sifilitični čir na gornjoj usni) 

»Opet su primili tri bolesnice, a nemamo kreve- 
ta!« — potuži mi se stara bolničarka kod dolaska 
na odjelenje. 

U tom smo slučaju morali dok se isprazni krevet 
- skroz nehigijenski - strpati na jedan krevet dvije 

žene, kod kojih ne postoji pogibelj međusobne za- 
raze. 

Kod vizite stoji pred menom čitava obitelj. Žena 
preko 50 godina stara. Kćerka od 20 godina sa 9- 
godišnjom sestrom. 

Kod pretrage ustanovim, da su sve tri osobe 
obolile na sifilisu. 

20-godišnja kćerka je bolest u kuću donijela, jer 
se nalaze znakovi bolesti, koji se tek nakon 12 ne- 
delja javljaju. 

Majka pokazuje na prstu lijeve ruke početni čir, 
jer taj označuje mjesto na koje je uzročnik ove 
bolesti ušao u tijelo. Postoje već velike bezbolne 
žlijezde pod laktom i lijevim pazuhom. 

9-godišnja sestra ima tvrdokornu ranu na gor- 
njoj usni, koja neće nikako zarasti. Ta je rana ne 
smeta, ab opaža da joj je na licu ispred uha otekla 
velika žlijezda. Jednake se žlijezde nalaze pod bra- 
dom. 

Najvolio bi ovu obitelj fotografirati. Tad bi tu 
fotografiju raspačao po svem svijetu za prikaz ko- 
liko nastaje nevolja uslijed neznanja i ljudskog la- 
koumlja. Tako su tužnu grupu sastavljala ova tri 
obiteljska člana. 

Ali to bi bila tek jedna takova slika sifilisa u 
obitelji, a koliko sam samo ja vidio takovih slika u 
ovim mnogim godinama mojeg stručnog liječničkog 
djelovanja! 

Redovito je krivo neznanje za ovakav način ši- 
renja bolesti, a k tomu dolazi još ljudska lakoum- 
nost. 

Ova odrasla djevojka - koja je lakoumnošću do 
bolesti došla - morala se je odmah povjeriti kojemu 

liječniku i sigurno bi bilo spriječeno daljnje širenje 
ove bolesti. 

Majka je došla sa malom ranicom na prstu u 
doticaj sa bolesnom kćerinom sluzi ili je prala rublje 
bolesne kćeri i tako dobila početni čir na prstu. 

Mala je sestra sa neznatnom ogrebotinom na 
usni poljubila bolesnu sestru, a ova joj je iz ne- 
znanja za ovo milovanje usadila na usni uzročnika 
sifilisa, koji sad prodire u njezino još đjetinjsko 
tijelo. 

Ova je bolest tvrdokorna i mora se godinama 
stručno liječiti u stanovitim vremenskim razmacima. 

Što to znači za ovakovu obitelj?! 

Liječnik im tumači, upozorava, ali kako malo 
ljudi to vjeruje? Kako malo ljudi posluša liječnički 
savjet?! 

Slijede neizbježive - mnogo puta nepopravljive 
posljedice ove teške bolesti, pa ako ne pogibaju od- 
mah, a ono postaju invalidi na teret obitelji i 
državi. 


ULCUS DURUM LINGUAE 

(Sifilitični čir na jeziku) 

Odmah sam shvatio situaciju. 

Mladi bračni par, otac i majka, bolesno dijete i 
punica. 

Liječnik ih je poslao iz provincije u grad na 
stručno liječničko savjetovanje. 

Dijete već nekoliko nedelja slabi, veoma je ne- 
mirno i dobiva na usnama i na jeziku neke rane. 

Ustanovim sumnjive znakove sifilisa. 

Kako otac i majka niječu sličnu bolest, to im 
predložim pretragu krvi. 

Drugi je dan ustanovljeno, da je kod obih rodi- 
telja krv zdrava, ali je kod jednogodišnjeg djeteta 
bolesna. 

»Pa kako je to moguće« — pitaju nepovjerljivo. 

»Netko mora biti u kući bolestan i od toga je 
dijete obolilo. Taj bolesnik je dijete poljubio ili je 
inače došla bolesna izlučina u doticaj sa dječjim 
ustima.« 

»Dijete je došlo u doticaj samo sa domaćim lju- 
dima, a ti su zdravi.« 

Slijedi kratka šutnja za koje me kriomice po- 
vuče baka za rukav. Odmah sam razumio, da je tu 
neka tajna po srijedi. 

Odredio sam potrebne mjere opreza za liječenje 
maloga djeteta i napisao sve shođne lijekove, pa 
otpustim zabrinute mlade roditelje kući sa pisme- 
nom uputom za njihova liječnika. 

Kad su bili već na vratima sjeti se baka da me 
konzultira radi ispadanja vlasi. 

Pošto su mladi otišli i baka sama zatvorila vrata 
za njima, zaleti se do mene i kao bez daha izreče: 

»Ta ja sam bolesna na ovoj bolesti, ali to nitko 
osim mojega muža nezna. On je, stari griješnik, 
prije dvije godine donio tu bolest kući. Od onda se 
oboje onako potajno liječimo, što nam nije lako, 
jer u kući ima mnogo rođaka. Vi dakle mislite, go- 
spodine doktore, da sam ja dijete okužila? Istina, 
ja ga gdjekad poljubim, kako već svaka baka svoga 
unuka poljubi i mnogo sam s njime. K objedu uvi- 
jek ga donesu k nama, pa s nama jede. Ja sam mu 
mnogo puta prožvakanu hranu stavljala u usta.« 

»I s ovom prožvakanom hranom okužili ste jad- 
dnoga unuka« - upadnem ja u ovo pričanje. 

»Pa što vas nije liječnik, koji vas liječi, upozorio 
na sve mjere opreza kod ove bolesti?!« 

»Ja nisam bila nikad kod liječnika, već mi je 
moj muž donio lijekove, koje je njemu liječnik pro- 
pisao. Tako smo sve to u tajnosti liječili. Nije me 
upozorio, da je to lako prenosiva bolest, pa sam 
sada upravo zdvojna, što će od mog malog unučića 
postati. Samo vas molim, gospodine doktore, da pred 
mojom kćeri i pred zetom zatajite način, kako im 
je dijete otrovano.« 

Obećam sačuvati liječničku tajnu, premda je ni- 
sam dužan držati kod tako lakoumnih i neopreznih 
ljudi kao što je njezin muž, ali sa zahtjevom da on 
ovih dana dođe ovamo, jer želim s njim govoriti. 

Treći dan evo već čovjeka, koji mi se sav zdvo- 
jan predstavi kao nesretni djed onoga mališa. 

Uvjerava me kako ga je njegov liječnik upozorio 
na veliku pogibelj izvanspolnog načina okuženja u 
obitelji, ali je držao da liječnik pretjerava, pa nije 
ni ženu na to upozorio. Obećaje da će sve učiniti 
samo da dijete ozdravi i da ne doznadu mladi ro- 
ditelji kako je dijete obolilo. »Moj zet bi me ubio, 
kad bi saznao da sam ja krivac za svu ovu nevolju«. 

Ovaj put se djed točno držao svih liječničkih 
uputa, samo da sve ostane u tajni. Svake je godine 
prikazivao unuka. Mališ je uz shodno liječenje li- 
jepo napredovao. 

Zadnji put sam ga vidio čila i zdrava, kad je 
prije godinu dana pozvan u vojsku. 

ULCUS DURUM TONSILLAE 
(Sifilitični čir na tonzilama) 

»Molio bih vas, kolega, za informaciju o bolesnici 
M., koja već pet nedelja leži na vašem odjelenju. 


— 250 


Želio bih znati, na kakovoj bolesti boluje i u kojem 
je stanju primljena u bolnicu? Ona je bila prije 
primitka u bolnicu u vašoj ambulanti, pa ste iza 
pregledbe zahtjevali, kad je izjavila da služi u jed- 
noj obitelji, da smjesta napusti to mjesto i dođe u 
bolnicu.« 

»Sjećam se točno te bolesnice. Ona je imala po 
svem tijelu manifestne (vidljive) znakove sifilisa, 
pa je bila u svom službovnom odnosu veoma pogi- 
beljna, da izvanspolno zarazi svoju okolinu.« 

Na to će kolega sa zabrinutim glasom: »Liječim 
njezinu bivšu gospodaricu već više nedelja na sum- 
njivoj rani na lijevoj tonsili (žlijezda u formi man- 
dule u stražnjem dijelu ždrijela), koja neće nikako 
zarasti. Pošto su se pojavile po vratu oveće bez- 
bolne žlijezde, to se bojim da se radi o sifilitičkoj 
naravi ove rane. Ja ću vam poslati bolesnicu da je 
pregledate i eventualnu pretragu krvi provedete. 

Još isti dan potraži me bolesnica. Našao sam već 
opisano stanje i oduzeo krv za pretragu. 

Teško si je pretstaviti zaprepaštenje ovakove 
vrijedne i čestite supruge i majke, kad čuje da bo- 
luje na bolesti, koja prijeti cijeloj obitelji kod naj- 
manjeg propusta nužnog opreza. 

U kratko mi ispripovjeda, kako je po svoj prilici 
ona došla do zaraze. 

U kuhinji je kraj vodovoda stajala čaša, da služi 
ako tko ožedni. 

Tako je i ona, gazdarica, pila iz ove čaše, kad 
bi koji put pomagala u kuhinji. Kako je često po- 
boljevala na vratobolji, to je sigurno ušao uzročnik 
sifilisa tim putem u njezino tijelo. Besmisleno bi 
bilo sada jadikovati radi svojega neopreza, jer je 

pila iz čaše, koju nije prije temeljito očistila. U ovoj 
nevolji može još govoriti o sreći, da su suprug i di- 
jete pronađeni potpuno zdravi. 

Poznam mnogo obitelji, u kojima su neki čla- 
novi, a gdjekad cijela obitelj, na ovakav nedužan 
način zaraženi. 

Koliku obavezu u mjerama opreza moraju ova- 
kovi bolesnici preuzeti na sebe u svojem socijalnom 
položaju, to se teško opisuje i obdržava, a ipak mora 
biti, jer su inače najbliži rođaci izvrgnuti tako teš- 
koj bolesti. 

Spomenuta gospođa se u nizu godina potpuno 
izliječila, ali koliko je to stajalo muke, straha, uz- 
rujavanja i materijalnih žrtava! 

I makar ju više liječnika uvjerava, da je potpuno 
izliječena, ona opet sumnja da ne bi suprug ili sin 
obolili i strepi neprestano pred strašnim posljedi- 
cama ove bolesti. 

ULCUS DURUM COLLI 

(Sifilitični čir na vratu) 

»Molim vas, gospodine doktore, da mi pregle- 
date krv, šalje me gospodin doktor M., jer veli da 
mu se osip, koji mi se pojavio po tijelu, čini veoma 
sumnjivim« - doda sa ironičkim smješkom bolesnik. 

Pripravim sve za oduzimanje krvi, a bolesnik 
svukavši kaput i razgalivši lijevi lakat umoli me, da 
i ja taj osip promotrim. Digne košulju, pa mi po- 
kaže po čitavom tijelu rasprostranjeni sifilitički 
osip. 

Upitno me pogleda, a ja vadim krv i kod toga 
također izjavljujem, da je ovaj osip više nego sum- 
njiv na sifilitičku zarazu. 

»Pa to je nemoguće! Ja sam uredan i čist čovjek. 
Jučer sam se vratio sa ratišta. Nisam kroz pol go- 
dine došao u priliku za obolenje. Izvolite me pre- 
gledatii i vidjet ćete, da nisam imao nikakove rane 
od koje mi se mogla otrovati moja krv.« 

Tek ga na brzu ruku pregledam i zbilja nisam 
našao na običnim mjestima znaka za ulaz Spiro- 
chaete pallide. 

Naručim ga za sutradan, kad će biti pretraga 
krvi već obavljena. 

Sutradan je potvrđeno, da je kolegina sumnja i 
moja tvrdnja bila istinita. 

Krv je nađena bolesnom. 

»I opet velim, da je to nemoguće. Moja je sa- 
vjest čista, a rane za koje me ispitujete nisam imao 
nikakove.« 

Umolim da se još jednom svuče. 

Redom promatram cijelu površinu kože i vidljive 
sluznice. Najednom opazim ispod brade s desne 
strane na vratu malu brazgotinu i napipam na tom 
mjestu kao oveći lešnjak bezbolnu žlijezdu. 

Upitam kad je imao na ovom mjestu prišt ili 
što slična, što ostavlja brazgotinu. 

»Ah! Na tom me je mjestu prije dva mjeseca 
porezao brijač kod brijanja. Rana nije bolila, ali je 
dugo zar ašći vala.« 

»Ovim rezom britve, s kojom je prije vas brijan 
sifilitičan čovjek, a britva nije dovoljno očišćena — 
vi ste zaraženi sifilisom. Ova je bolest uslijed ne- 
pažnje i brijačeve kažnjive nečistoće upravo ucijep- 
ljena u vašu kožu.« 

Bolesnik je bio mojim otkrićem sav slomljen. 
Morao sam ga tješiti i uvjeravati, kako to nije ne- 

sreća već samo neprilika, pošto se može točnim lije- 
čenjem opet sve popraviti. 

Doveo je ženu i dijete, koji su i kod ponovne 
pregledbe pronađeni zdravima. 

Liječio se točno i izliječio ovu bolest. 

Svakogodišnjom je pretragom krvi to ustanov- 
ljeno. 

To je bolesnik, koji je' bio u mogućnosti, da se 
brzom i točnom pretragom ustanovila bolest, pa je 
priveden dugotrajnom ali i uspješnom liječenju. 

Koliko međutim bolesnika hoda po svijetu, koji 
nisu u prilici da opaze sumnjivi osip, da se taj 
točno i stručno pregleda, a pogotovo koliko imade 
ljudi, koji nisu u mogućnosti radi raznih socijalnih, 
materijalnih i t. d. razloga provesti višegodišnje 
liječenje ? ! 

Kod takovih nesretnika nastupaju na raznim 
organima neizlječive bolesti, uslijed kojih onda da- 
leko prije vremena svršavaju svoj mukotrpan život. 

ULCUS DURUM DIGITI 

(Sifilitični čir na prstu ruke) 

Bili smo kolege kroz mnogo godina, dapače pri- 
jatelji i radili više godina zajedno, starajući se za 
zdravlje drugih. On stariji kojih sedam godina od 
mene. 

Jednoga dana ugledam ga u liječničkoj čekao- 
nici među drugim bolesnicima. Priđem odmah k nje- 
mu i pozovem ga da uđe, jer kao liječnik imade 
prednost da uđe prvi, pošto se tome zvanju uvijek 
žuri k drugim bolesnim ljudima. 

Uđe i tu mi ispovjedi, kako se njegov stari sifilis 
opet pojavio poslije mnogo godina. 

Začudim se, jer mi nije bilo poznato, da je ikad 
bio bolestan, a toliko smo godina radili zajedno. 

Pa zar ti nije poznato, na kako tragičan način 
sam se inficirao?« 

Kad sam to zanijekao, počne on da priča: 

»Bio sam posve mlad liječnik. U bolnicu su do- 
vezli majku u desperatnom stanju, jer nije mogla 
roditi. Dijete se nalazilo u poprijekom položaju. 
Teškom su mukom ispravili taj položaj. 

Meni je pruženo posve modro, slabunjavo dijete, 
da ga umjetnim disanjem dozovem u život. Skoro 
sam čitavi sat izvađao na zamrlom djetetu kretnje 
umjetnog disanja. Kako nije bilo izgleda u uspjeh, 
to mi je šef izjavio, da obustavim ovaj naporni 
posao. 

U brizi za dijete i kasnije za majku nisam po- 
davao dovoljno pažnje maloj zanoktici, koju sam 
baš taj dan imao na desnom kažiprstu. 

Majka se nalazila u već otrovanom stanju kad je 
primljena u bolnicu, jer ju je uhvatila teška groz- 
nica, koja je tako pogibeljna kod porodilja. 

Drugi dan je ponovno pregledana i ispirana i 
kod toga su opaženi znakovi sifilisa u okolini spo- 
lovila. 

Na upit 4 *- govoreći kao iz sna - uslijed velike 
vrućine, ali se ipak razabire - izjavila je da je oho- 
lila na sifilisu od muža, koji je prije mjesec dana 
umro na paralizi. 

Kad sam to čuo, prošla me jeza. 

Poletim u mrtvačnicu, gdje još leži lješina novo- 
rođenčeta. Na tijelu se vide kod točne pretrage 
nedvoumni znakovi prirođenog sifilisa. Mene je ob- 
lio hladni znoj, moja se zanoktica od jučer upalila 

i postala veoma osjetljiva. Pođem odmah u ambu- 
lantu te peri i pali ranicu sa svim mogućim sred- 
stvima. 

Jasno je da se rana kroz to još više upalila, ali 
sam imao umirenje da sam makar i kasno proveo 
sve što se mora kod točne desinfekcije učiniti. 

Slijedili su dani užasa. Rana je doduše glatko 
zarasla, ali sve veće naticanje bezbolnih mezgovnih 
žlijezda pod laktom i pod pazuhom bili su jasni zna- 
kovi, da se je za onda još nepoznata Spirochaeta 
pallida širila po mojem tijelu. 

U sedmom sam tjednu već opazio uz prethodnu 
glavobolju lahki osip po tijelu, koji je bio jasni do- 
kaz sifilitičke infekcije. 

Odmah sam počeo točno liječiti moju bolest po 
svim pravilima stogodišnjeg medicinskog iskustva. 

Možeš si jedva pretstaviti moje duševno raspolo- 
ženje kao mladog nadobudnog liječnika, koji je 
skoro kod prvog koraka u praksu .zadobio takovu 
infekciju, koju mora više godina liječiti? Kolike 
sam noći nemirno spavao u brizi, da ne zanemarim 
sve mjere opreza i da u mojem zvanju ne zarazim 
drugoga ! 

Pošto sam se točno izliječio, to sam živio u nadi 
da ću se posve izliječiti i da me onda neće stići teške 
posljedice sifilisa. 

Tako sam u četvrtoj godini liječenja proglašen 
zdravim. 

Kasno sam se vjenčao, pošto mi je to nekoliko 
liječnika dozvolilo. 

Moja je žena ostala zdrava. Sin mi se rodio 
zdrav. Ipak sam živio u vječnom strahu, da se ne 

pojave na sinovom tijelu kakovi znaci nasljeđenoga 
sifilisa. 

Nešto sam se smirio, kad je prije više godina 
uvedena pretraga krvi na sifilis po Wassermanovoj 
metodi i ova kod mene ispala negativno. 

Sad dolazim k tebi, pa te molim da mi i ti pre- 
gledaš krv po najnovijim točnijim metodama.« 

Izrečeno, izvršeno. 

Sve su pretrage ispale negativno, pa sam mu za 
dva dana mogao čestitati na stečenom zdravlju. 

Nije to šala, prolaziti liječenje kroz tri godine, 
ali je ipak dostigao čežnju bolesnog čovjeka. Kruto 
je okajao svoju lakoumnost u propustu desinfekcije 
svojih ruku iza doticaja sa nepoznatim ljudskim 
tijelom, kojom je prilikom došla Spirochaeta pallida 
kroz zanokticu u njegovo tijelo. 

Otac onoga djeteta umro je na posljedicama si- 
filisa, majka na posljedicama bolesnog poroda i 
slabo liječenog sifilisa, dok je slabunjavo dijete sa 
znacima nasljeđenoga sifilisa došlo na svijet već u 
zamrlom stanju. 

Jedini je liječnik ostao kao posljednja karika u 
ovom tužnom lancu ljudske lakoumnosti. 

ULCUS DURCM MAMMAE SIN. 

(Tvrdi, sifilitički čir na sisi) 

»Molim vas, gospodine doktore, da pogledate ove 
dvije ranice, koje nikako neće zarasti«. 

Majka od sedam i devetgodišnjeg djeteta poka- 
zuje mi na lijevoj sisi dvije male, plitke derotine. 
Prepišem neku mast s kojom mora imati pokrite 
ove derotine kroz pet dana, a tad neka se opet pri- 
kaže na ponovni pregled. 

Ona nije došla peti dan, a ni petnaesti, kad sam 
ja nastupio moj godišnji odmor. 

Iza dva mjeseca eto je opet u bolničkoj čekaonici. 
»Vi ćete se začuditi, gospodine doktore, kako 
su se one male ranice raširile«. 

Gledam široke i duboke rane na mjestu onih de- 
rotina, a ove rane imadu tipičan izgled za stari 
sifilis. 

»Pa zašto niste poslušali, kad sam vas prije dva 
mjeseca naručio? Ove se derotine nebi tako razvile 
i prije bi došli do istine o vašoj bolesti, a vi bi prije 

došli do shodnog liječenja.« 

»Rane nisu bolile, pa sam se uvijek nadala da 

će ipak jednom zarasti«. 

Pretraga krvi ustanovila je, da se zbilja radi o 

sifilitičkoj naravi ovih rana. 

Pozvao sam i supruga, koji je jednako tvrdio 
kao i žena, da su oni bili uvijek zdravi, a i djeca su 
im zdrava. 

Muževa krv pronađena je zdravom. 

Sad je istom bila zagonetka za mene, jer sam si 
razbijao glavu, na kojem je kraju tijela ušla Spiro- 
chaeta pallida u ovo tijelo. Forma sifilitičkog na- 
stupa je kazivala, da je to moralo biti prije više go- 
dina. 

Muž i žena stoje preda mnom i gotovo ne vje- 
ruju, da se radi o tako teškoj bolesti. 

Ja sve pitam - i mislim na premnoge slučajeve, 
koje sam u nizu godina vidio - nije li imala kakovu 
dugotrajnu ranu na ustima, u vratu, na prstu itd. 
Ona se ne sjeća. 

»Niste li moguće dojili koje tuđe dijete?« 

Žena se tek nasmiješi i odgovori: 

»Ne, nisam. Dojila sam jedno moje sada devet 
godina staro dijete, a ono mlađe nisam, jer su me 
proglasili preslabom«. 

Mjerim sobu šečući ispred njih i razbijajući si 
glavu sa pitanjem, gdje se je nalazio početni čir? 

Najednom primi žena muža za ruku i reče: »Sje- 
ćaš se, kako smo bili prije sedam godina na ljeto- 
vanju u jednom selu kraj P. Tu doleti jedne večeri 
općinski bilježnik, pa me zamoli, da pošto sam pred 
kratko vrijeme rodila, da dadem malo mlijeka novo- 
rođenom slabunjavom djetetu, koje su čas prije našli 
žandari izloženo na cesti. Dijete je veoma slabo, ali 
još živi. Moguće nam uspije toga crvića uzdržati 
na životu sa pravim majčinim mlijekom. Ja sam se 
sa velikim marom posvetila tome kroz dva dana, 
ali sve badava, jer je život u djetetu ugasao. 

Točno se sjećam, da sam iza toga dobila na sisi 
ranicu, koja nije htjela dugo zarasti. 

»Ovo vas je dijete zarazilo sifilisom, sa kojim je 
ono došlo na svijet.« 

Zgrozio sam se u sebi nad ovim neopravdanim 
udarcem sudbine. 

Žena hoće djetetu dobro, da ga spasi i uzdrži na 
životu, a sudbina ju za ovo dobro djelo tako kaž- 
njava, da joj po istom djetetu ucjepljuje u tijelo 
uzročnika sifilisa. 

Htjela je učiniti dobro djelo i u ovom ushitu za- 
boravila je mjeru opreza, dozvolivši da joj se strano, 
na cesti nađeno dijete, ustima priljubi k tijelu. 

Sve troje smo bili uzbuđeni, 

Žena se prva snašla. 

»Hvala Bogu, da su mi muž i djeca zdravi 
ostali . . .« 

Pošto obiteljsko gospodarstvo samo na njezinim 
ramenima stoji, to može tri puta nedeljno samo rano 
u jutro primiti lijek. 

Ljeti i zimi doleti u jutro po lijek, pa se žuri 
kući, da probudi djecu za školu i da pripravi zaju- 
trak za cijelu obitelj. 

Ne tuži se nikad na sudbinu, jer su joj muž i 
djeca ostali zdravi . . . 

PANARITIUM DIGITI MANUS 

(Navodno kukac na prstu ruke) 

»Klanjam se, gospodine kolega« - pozdravlja me 
svojim poznato ljubeznim i jovijalnim načinom 
mnogo stariji kolega, ulazeći u moj laboratorij. Od- 
zdravim učtivo jednoga od seniora našega zvanja 
i opazivši da ima povoj na desnoj ruci, upitam od- 
mah što se dogodilo? 

»Ah! Molim vas, takova neprilika za mene, koji 
se bavim bolestima zubi i ustiju. Već šest nedelja 
patim od kukca desnog kažiprsta, koji se teško po- 
pravlja. Jedan dan bolje, pa gorje. Danas su kolege 
opazili neki osip po tijelu i poslali me k vama, da i 
vi kažete vaše mnijenje.« 

Razumije se, da sam odmah najpripravnije umo- 
lio, da skine gornje odijelo i da mi pokaže taj osip. 

Jedva je skinuo košulju, kad mi se smrkne lice. 
Ta to je sifilitički osip. 

Skinem s bolesnog prsta povoj i tu se vidi glatka 
rana, tamno crvene boje, koja je pokrita sa malo 
gnoja i skroz bezbolna. Sve karakteristike tvrdog 
čira ili početnog sifilisa. 

Kažem kolegi, da je osip veoma sumnjiv i zato 
ću mu pregledati krv na eventualnu sifilitičku in- 
fekciju. 

Primio je tu vijest dosta hladnokrvno, s izjavom, 
da je što se tiče zaraze osobito na prstu u svom 
zubarskom zanatu uvijek bio fatalista. Suđeno - 
dosuđeno. 

Dakako da je pokus krvi ispao pozitivno i kako 
se je u ovo 24 sata malo pomirio s mišlju sifilitičke 
zaraze, to je primio sve odredbe glede daljnjeg lije- 
čenja upravo katonskim mirom. 

Imao je radi ove bolesti u svojem zvanju mnogo 
neprilika, ali je proveo točno liječenje, te se još i 
danas kao čovjek, koji je prošao 80-tu godinu, na- 
lazi zadovoljan u jednom provincijalnom mjestu. 

Nije to jedini liječnički slučaj kod ljudi, kojima 
iziskuje zvanje u tuđim ustima prstom baratati, već 
su još tri jednaka slučaja kroz moje ruke prošla. 

To je lakoumnost ili pomanjkanje dužnog opre- 
za, a ne.fatalizam s kojim se je tješio stariji kolega. 
Kako to da ne stigne isti fatum stotine drugih, koji 
dnevno kopaju i ruju po tuđim krvno nepoznatim 
ustima?! 

VITIUM GORDIŠ 

(Gri ješka na srcu) 

»Šta je F. vaš muž, koji služi kod grada?« — 
upitam ženu, dok sam joj oduzimao krv u svrhu 
pretrage na sifilis. 

Kratkog daha isprekidanim mi riječima to po- 
tvrdi, a svaka joj je riječ koju bi izrekla, zadavala 
muke. Doljnje okrajnine i trup bili su silno nabrekli 
od skupljenje tekućine, pošto bolesno srce nije više 

smagalo dovoljno snage, da u redu obavlja svoju 

funkciju. , . , , 

Slijedećeg sam prijepodneva mogao vec izdati 

internom odjeljenju pozitivni rezultat krvi kod go- 
spode F. i tim sam dao liječnicima putokaz, u ko- 
jem se smjeru mora pokušati liječenje. Bilo je van 
svake sumnje, da se je bolest srca razvila kao po- 
sljedica zastarjelog neizlječeng sifilisa. Kako sam 
bio na mojem odjeljenju zaokupljen mnogim poslom 
i brigama, skoro sam zaboravio na njezinoga su- 
pruga, gradskog podvornika. 

Prošla su od tada četiri mjeseca, kad dođe taj 
podvornik u bolnicu, da mi uruči jedan službeni 

spis. 

Čim sam ga ugledao sjetim se njegove žene i 
rečem : 

»Čujete F., ja sam prije više mjeseci ustanovio, 
da je vašoj ženi krv pokvarena«. 

»Da! Da! Veleučeni, ali joj se Bog već pred dva 
i pol mjeseca smilovao i riješio ju velikih muka, 
koje joj je uzrokovala bolest na srcu«. 

»I vi morate imati bolesnu krv, moguće još iz 
mladosti?!« 

»Ja sam bio uvijek zdrav. Moguće koja ogrebo- 
tina, ali i ta je brzo zarasla. Jedino na čemu vec 
preko 15 godina bolujem je reumatizam u kostima 
i zglobovima. Još pokojni gospodin fizik Š., a i sa- 
dašnji R. šalju me svake godine bilo u Varazdms e 
Toplice ili u Topusko. Boli tad malo popuste, ali se 
opet vraćaju. To ne bude nikada drugačije.« 

Nakon dugog nagovaranja pruži mi ruku i 3 a 
mu oduzmem krv u svrhu pretrage. 

Pokus je ispao pozitivno, kao i kod pokojne 
žene. 

Kada je to čuo bio je osupnut, jer se očito sje- 
tio svih muka, koje je pokojnica prošla. 

Uhvatio sam taj čas i predstavio mu sve teške 
patnje i posljedice neliječenog sifilisa. Rekao sam, 
kako sam uvjeren, da ta njegova dugotrajna kosto- 
bolja nije drugo no sifilis, koji njegovo tijelo razara 
sve potajice. 

Predložim mu stručno liječenje, koje on pod doj- 
mom prijašnjih razlaganja drage volje prihvati. 

Bio je u dugotrajnom liječenju točan. 

Boli se u zglobovima više nisu javljale. Tako je 
svoj godišnji odmor ugodnije sprovađao, jer nije 
više morao pohađati ljekovite kupelji. 

Veselo bi me kod susreta pozdravljao i skidao 
službenu kapu, kao da pozdravlja kakova kardinala 
u ornatu. 

PERICHONDRITIS LAB¥N6EA 
SYPHILITICA 

(Sifilitička upala grla) 

»Ne boj se mala! Neću ti učiniti ništa na žao« 
— mirim djevojčicu od pet godina, koja se drži 
grčevito za majčinu suknju, dok ju majka gura u 
liječničku sobu za pretragu. 

Na vratu ima veliki povoj. 

Majka moli, da joj po uputi poznatih liječnika 
stručnjaka za bolesti grla pretražim krv na sifilis. 

Malo milom, a malo silom, uzmem toliko krvi 
koliko je za pretragu potrebno. Kod tog me je odu- 
zimanja začudilo, da mala ne viče, pa sam ju po- 

hvalio kako je stisnula zube i ovo malo boli strp- 
ljivo podnaša. 

Majka se tek bolno nasmješi, pa mi tumači da 
mala ne može ni riječi progovoriti, jer kako se prije 
dva dana u noći skoro zagušila radi dugotrajne bo- 
lesti u grlu, te su joj morali otvoriti operacijom 
novi put za potrebni zrak za disanje. Od tog časa ne 
može više izreći ni riječi, jer joj zrak ulazi i izlazi 
na umjetni otvor na vratu, a ne prolazi kroz grlo 
gdje se stvaraju glasovi za naš govor. 

Kako je vrat bio pokrit velikim povojem, to ni- 
sam ni opazio da je ovoj djevojčici tako zvanom 
Trocheotomijom stvoren novi put na prednjoj strani 
vrata i ispod grkljana - za strujanje kod disanja 
potrebnog zraka. 

Dalje mi je majka kazivala, kako njezina kćerka 
već dva mjeseca boluje na tegobama u grlu, pa da 
sve teže diše. Liječila su je dva stručna liječnika za 
taj organ, ali je bolest sve više napredovala. Prije 
dva dana samo da se dijete nije zagušilo. 

Pozvala je trećeg stručnjaka i taj je saslušavši 
mnijenje prve dvojice za tegotne pretrage unutraš- 
njosti vrata, dok je još držao zrcalo u vratu, izre- 
kao sumnju: »Nije li moguće cijela bolest od pri- 
rođenog sifilisa?« 

Kako nije bilo prilike za gubitak vremena, jer 
je prijetilo zagušenje, to je u brzini izvedena opera- 
cija za umjetni prolaz potrebnog zraka za disanje. 

Zaključeno je čim prije provesti pretragu krvi 
na sifilis. 

Slijedeći je već dan ustanovljeno, da mala bo- 
luje na sifilisu i prepuštena mi je na stručno lije- 
čenje. 

Za osam dana mi povjeri majka, da mala već 
šapće kad prstom zatvori umjetni otvor na vratu, 
jer otečene glasiljke u grlu propuštaju već nešto 
zraka. 

Za dvije je neđelje već glasno govorila. 

U petoj nedelji bez povoja veselo pozdravlja, jer 
je bolesna sifilitička oteklina na glasiljkama prošla, 
pa su joj mogli zatvoriti umjetni otvor za disanje. 
Veselo je bilo žensko biće, jer je normalno disala i 
povratio joj se dar govora. 

Kod posljednjeg je posjeta skoro zavikala za 
oproštaj svoj zahvalni: »Ljubim ruke« . . . 

GUMA SYPHILITICUUM HEPATIS 

(Sifilitička novotvorina na jetrima) 

»Gospodin doktor G. poslao je ovu krv iz sana- 
torija i umolio za što skoriju i točniju pretragu na 
sifilis po najnovijoj metodi« — kaže sluga i predaje 
staklenku sa sadržajem krvi. 

Obećajem, da će rezultat biti sutra prije podne 
gotov. 

Baš sam svršio pretrage krvi, kad se otvaraju 
laboratorijska vrata, a kolega iz sanatorija me po- 
zdravlja i uzbudljivo zapita, kako je ispao Wasser- 
manov pokus krvi? 

Potražim stalak na kojemu je bila kontrole radi 
pod dvostrukim brojem upisana krv iz sanatorija i 
vidim, da su svi pokusi jasno pozitivni. 

»Dakle je moja sumnja za vrijeme operacije bila 
opravdana« — reče više za sebe. 

»O kakovom se to sigurno interesantnom slučaju 
radi?« — zapitam kratko. 

»To vam je čudni slučaj, kakav nam narav u 
svojim navalama na zdravi organizam daje odgo- 
netati. 

Čovjek od kojih 50 godina dolazi pa se tuži, da 
dulje vremena ima tegobe kod probave i lokalne 
boli u predjelu želuca. 

Kod pretrage je ustanovljeno, da se pipa tumor 
(nabreklina) na doljnjem dijelu želuca u veličini 
velike šake. Među nama liječnicima je utvrđena bo- 
lest »rak na želucu« i predložimo operaciju. 

Razumije se, da smo upozorili bolesnika, kao i 
rodbinu na težinu bolesti, te smo označili operaciju 
kao jedini način liječenja. 

Sa mnogim uzdasima i brigama prihvatili su naš 
savjet. 

Prije četiri dana operacija je izvedena. 

Sad dolazi tableau. 

Kad je trbuh otvoren nađen je želudac potpuno 
normalan i zdrav, a onaj tumor (nabreklina) nalazi 
se na lijevom režnju jetara, pa kako leži pred že- 
lucem, to je vanjskim gledanjem i pipanjem prika- 
zano, kao da se radi o samom želucu. 

Kako se jetra ne mogu operirati, to je trbuh 
odmah opet sašit. 

Kod zatvaranja trbuha izrazim sumnju, nije li 
taj tumor gumozni proces, t. j. tercijarno sifilitička 
nabreklina? 

Jučer sam ispitivao bolesnika u tom smjeru i 
tu mi prizna, da je prije 25 godina imao sumnjivi 
čir na spolovilu i tada mu je određeno liječenje 
kroz godinu dana. Ali od onda se više bolest nije 
javljala. Uzeo sam mu krv. 


— 266 — 


Sad je skoro sigurno, da je ta nabreklina sifili- 
tičke naravi.« 

Bolesnik je dobio čim je to bilo moguće anti- 
sifilitičko liječenje. 

Nabreklina je za tri nedelje nestala, a jednako 
su i bolesnikove tegobe prošle. 

Istina je, da je operacija trbuha dan danas osim 
u veoma rijetkim slučajevima skroz bezpogibeljna, 
ali sam uvjeren da se ni jedan liječnik ne bi legao 
na operacioni stol i bez pravog razloga dao otvoriti 
trbuh. 

Dolazi tu dalje uzrujavanje bolesnika i rodbinske 
okoline, čiji su živci do skrajnosti napeti. 

Napokon je to i trošak, ako se misli zadržava- 
nje u sanatoriju, troškovi operacije i t. d. 

Svemu se dalo izbjeći, da se prije operacije po- 
mišljalo na sifilis, ali kako su u onim danima bili ti 
pokusi krvi još u povojima, to se nije prije operacije 
pomišljalo na ovu pretragu. 

Errando discimus (Kad griješimo — učimo). 

IRIDO — CYKLITIS SYPHILITICA 

(Sifilitička upala šareni ce) 

»Molim za pretragu krvi kod bolesnika, koji mi 
već dvije nedelje zadaje velikih briga« — reče šef 
očnoga odjelenja. 

»Radi se o 25-godišnjem mladiću, kojemu se 
prije 20 dana bez ikakovog navodnog razloga upa- 
lila šarenica na lijevom oku i ta upala uza sve 
shodno liječenje postaje gorja, tako da je bolesnik 
već malo ne izgubio vid na tom oku. Makar bo- 
lesnik niječe svaku sifilitičku zarazu, to mu ipak ne 
vjerujem, pa molim pretragu.« 

Pokus je ispao jasno pozitivno. 

Shodnim je antisifilitičnim liječenjem krenula 
bolest na bolje. Zatjeran tim činjenicama u škripac, 
priznao je da je prije godinu dana imao na spolovilu 
ranu, koja ali nije ništa bolila. 

Stara je riječ: Syphiliticus est mendax (Sifili- 
tičar je lažac). 

KERATITIS PARENCHYMATOSA 

(Upala rožnice uslijed nasljednog 
sifilisa) 

Kako je kod ure (sata) budilice unapred odre- 
đeno u koji će čas zvoniti, tako je bilo moguće po- 
slije rata unaprijed izračunati - kad će se pojaviti 
u bolnici prve žrtve iza prirođenog sifilisa na očima. 

Djeca su jedva naučila čitati i pisati, kad u 10- 
toj ili 12-toj godini iznenada opažaju, da sve neja- 
snije vide, pa moraju na koncu po savjetu prizva- 
nog liječnika zamjeniti polazak škole sa onim u 
bolnicu. 

Preko rožnice (tanka, skroz prozirna stjenka na 
prednjoj strani oka) na oba se oka vuče najprije 
tanka mrena, koja poprima sve deblje naslage, dok 
ne zatvori vid potpunoma. 

Pretraga na sifilis potvrđuje sifilitičku narav 
bolesti. 

Prije rata smo rijetko vidjeli ovu bolest, ali smo 
se u posljednjim godinama privikli svake nedelje 
po petero, šestero djece liječiti u ambulanti. 

Na svu je sreću to bolest, koja kad ne dođe u 
teško zapuštenom stanju, a kraj današnjih dotjera- 
nih lijekova za sifilis - potpuno izlječiva. 

Da vam je samo vidjeti, kako se ti mališi prve 
2-3 nedelje vodaju za ruke, a predvodi ih onaj, 
koji je već u liječenju, pa makar najmanji među 
njima, jer je pred njegovim očima palo najviše ko- 
prena od onih, koje su mu zastrle vid. 

Guraju se nestrpljivo među odraslim bolesnicima 
samo da što prije zaprime korisni lijek. 

Užitak je za liječnika, kad pita ovakova mališa 
iza druge ili treće nedelje liječenja, da li bolje 
vidi? 

Ovaj tad veselim glasom i sve jasnijim pogledom 
odgovara da vidi, pa da već može opet čitati ! 

Imade ih, koji sa tjeskobnim izrazom u očima 
jedva čekaju na liječnikovu odredbu, kad li će 
moći opet u školu. 

RETINITIS SYPHILITICA 

(Sifilitička upala mrežnice) 

»Molim vas, gospodine doktore, pogledajte kakav 
osip dobivam ja već kroz šest godina po tijelu« — 
zamoli me starija vrijedna žena činovnika, majka 
12-godišnje zdrave djevojčice, koju je sa sobom 
dovela. 

Na prvi pogled vidim u tri grupe po leđima i be- 
drima rasprostranjen sifilitički osip, koji nastupa u 
ovoj formi godinu dvije iza zaraze. Tu i tamo se 
vide stare brazgotine, koje imađu također osebine 
sifilitičkih zaraslica. 

Radi prisutnosti djeteta sam joj predložio pre- 
tragu krvi i zamolio, da sutradan sama dođe. 

Kako je pretraga potvrdila sifilitičku narav osi- 
pa, to se bolesnica sutradan razumljivo silno uz- 
rujala. 


Na upit iskazuje, da joj se ovakav osip prvi 
put javio iza jedne kupelji u parnom kupalištu u G. 
prije šest godina. Od onda dolazi i opet se suši i 
prolazi. Kako se pobojala, da bi mogla dobiti slične 
brazgotine u licu, to je došla pitati. 

Predložim joj propisno liječenje, na koje odmah 
pristane. 

Već iza prvih nedelja stručnog liječenja pohvali 
mi se, kako je osip skoro nestao. Jedva se na koži 
još pozna, gdje se je nalazio. 

»Ali što me još više veseli je to, da se moj vid 
sasvim popravio. 

Ja sam prije nego sam k vama došla sve slabije 
vidila, sve kao u gustoj magli. Sad vidim sve jasnije, 
kao da se svaki dan diže nova koprena, kojom je 
sve bilo zastrto.« 

Bolesnica je očito bila obolila na teškoj očnoj 
bolesti Retinitis syphilitica. Na stražnjem dijelu 
nutrine našeg oka nalazi se tanka mrežica sastav- 
ljena od finog živčanog tkiva. 

Ova mrežica hvata sve vanjske podražaje, pa ih 
vodi u mozak, što mi onda zovemo vidom. 

Ova je mrežica prečesto sijelo sifilitičkog obole- 
nja, a u zapuštenom i zastarjelom obolenju razlog 
za potpunu sljepoću. 

Tako se može obzirom na ovaj slučaj reći: »Tje- 
rali smo lisicu, a istjerali vuka . . .« 

SYPHILIS MALIGNA 

(Teški slučaj sifilisa) 

Ljetna sparina umara čovjeka, ali se oporavlja 
kad iza obavljena posla ohladi duševnu i tjelesnu 
sumornost sa čašom ledene kave ili sladoleda. 

Spremao sam se u kavanu, da pružim potrebnom 
organizmu oporavak, kad zazvoni telefonsko zvono. 

»Molim vas kolega za konzilij kod jedne teške 
bolesnice«. 

Smrknem obrve, ali ipak odgovaram da sam pri- 
pravan i upitam gdje i u koje vrijeme. 

Tad će kolega, da su mi se naježile od sparine 
vlažne kose: 

»Radi se o jednoj bolesnici, koja boluje na teš- 
kom sifilisu. Ona se nalazi u S., 25 kilometara uda- 
ljenom mjestu.« 

»To je isključeno - upadnem ja - jer ne mogu 
ostaviti grad za pol dana, pošto vodim sam svu li- 
ječničku brigu nad 200 bolničkih bolesnika«. 

Za kratki čas čujem opet kolegin glas u tele- 
fonu: »Muž je ove nesretne žene kod mene i pri- 
pravan je naplatiti svaku materijalnu žrtvu, a osim 
toga će nas za pol sata čekati sa automobilom na 
uglu pred vašom bolnicom. U 6 sati poslije podne 
se odvezemo, pa ćemo biti do 9 sati komotno opet 
u gradu« — nagovara me kolega, a ja u svijesti da 
moramo pomoći bolnom čovjeku - pristanem. 

Kako smo se nalazili u trećoj godini svjetskog 
rata, to je vozilo malo automobila u gradu. 

Točno u 6 sati izađem iz bolnice. Tu već čeka 
automobil, kolega i suprug bolesnice. 

Sjednem u kola, auto zadrnda i mi se vozimo 
glavnom ulicom grada. Već kod prvih okretaja ko- 
tača pogledam kolegu radi neobičnog štropota. Ovaj 
mi se nasmješi i reče: »Kotači nemaju gume, ali se 
ipak okreću i nadajmo se, da će sve dobro proći«. 

Opazim kako se svi prolaznici ulicom okreću sa 
smješkom za štropotom, koji ovo vozilo na asfaltu 
proizvađa. 

Sretno smo prispjeli do mitnice, kad motor ne- 
obično zaruži i kola su stala. 

Šofer otvara mašineriju, popravlja i za kojih 10 
minuta vozimo dalje. I tako je to išlo dalje kojih 
6-7 puta sa duljim i kraćim prekidima. Upravo je 
sat na župnoj crkvi odbijao osam sati, kad smo 
prispjeli u S. 

Pošto je šofer obećao dobro popraviti mašineriju 
otputismo se bolesnici. 

Bolovala je na zastarjelom i zapuštenom sifilisu, 
kod kojega uza sve liječenje nije nastupilo pobolj- 
šanje. U dogovoru s kolegom predložili smo najno- 
viji način liječenja sa injekcijama, koji baš u ova- 
kovim slučajevima gdjekad čini prava čudesa. 

Prošao je malo ne jedan sat, kad smo opet sa 
sumnjivim pouzdanjem sjedali u naše vozilo. 

Motor potjera u krasnu srpanjsku noć, pa bi po 
divnoj mjesečini bila ova vožnja veoma ugodna i 
romantična, da se nije naš invalidni automobil na- 
kon jednog i pol kilometra uz poznati štropot za- 
ustavio. 

Šofer se muči, znoji, a nas dvoje liječnika de- 
speratno pratimo njegovo naprezanje. 

Kolega najednom reče: »Ja sam se danas malo 
kretao, pa ću pješke napred, a vi ćete me onda sa 
kolima dostići«. Za malo se izgubi po ravnoj prašnoj 
cesti. 

Ja sam ostao, nudeći šoferu svoju slabu pomoć 
kod defekta. 

Nakon skoro jednog sata izjavi mi šofer, da ne 
može sad po noći popraviti pogriješke. Ujedno mi 
je savjetovao da uznastojim dostići zagorski vlak, 
koji nam je križao put, pa da se njime odvezem u 
grad. 

Nema druge. Instrumente ostavim u kolima, pa 
se uputim za kolegom u bijelu prašnu daljinu. 

Dva kilometra pred željezničkom postajom 
opazim kako je vlak odjurio. 

Sad sam se mogao pouzdati samo u svoju već 
skoro iscrpljenu snagu, ako se želim povratiti u 
grad prije no svane novi dan. 

Nema druge, već stupaj u divnoj mjesečini po 
tvrdoj prašnoj cesti, u mislima da će i tome jednom 
biti kraj. 

S obje strane ceste nalazila su se u razmacima 
kojih 1000 koraka seljačka naselja već u znaku noć- 
nog odmora. 

Vjerni noćni četveronožni čuvari su me svojim 
lajanjem javljali jedan drugome. 

Hitim dalje, da dostignem cilj. 

Upravo je bila ponoć, kad sam prelazio preko 
mosta stare rijeke Save. 

U pola tri sata došao sam na gradsku među. 
Poznati me mitničar sa velikim začuđenjem pozdravi 
i zapita, od kuda tako kasno i tako prašan dolazim? 
Sad sam istom opazio, da su mi obje doljnje okraj- 
nine bijele kao da sam po brašnu gazio. 

Zamolim za upotrebu telefona. 

Za čas sam umirio obitelj, koja me je u 9 sati 
očekivala k večeri i bila u velikoj brizi, da mi se 
nije što neugodno desilo. 

Nekad sam slovio kao jedan od najboljih gom- 
bača u gimnaziji, a na putu od mitnice do moga 
doma već sam jedva stavljao jednu nogu pred drugu. 

Kako sam spomenuo u telefonskom razgovoru 
veliku putnu prašinu, to me je dočekala kod kuće 
topla kupelj, a onda sam bez večere poput vreće 
pao na krevet i od umora zaspao dok nije sunce već 
visoko bilo. 

Hodao sam taj dan nesigurno kao malo dijete, 
a uz to sam osjećao silne boli u predjelu obiju 
koljena. 

Poslije podne imao sam jednu važnu konferen- 
ciju na gradskom fizikatu sa dva mnogo starija i 
uvažena kolege. 

Radi važnosti dogovora: »Osnivanje povjerenstva 
za suzbijanje veneričkih bolesti« — dovukao sam se 
do kola, koja su me dovezla do fizikata. Na stu- 
bama se sretnem sa jednim od kolega, koji me uze 
ispod ruke i vuče na drugi kat na fizikat. 

Još je gore nekako uz potporu išlo, ali dolje sam 
se svom težinom tijela upro u oba kolege. 

Oni su slušajući razloge mojih tegoba samo su- 
ćutno kimali glavom. Svaki se je zatim zamislio, 
kao da se sjetio sličnog događaja u svojim mnogo- 
godišnjim liječničkim doživljajima. 

ALOPECIA STPHILITIC A 

(Sifilitičko ispadanje vlasi) 

Kose na glavi smatrali su već stari narodi za 
ukras. To se održalo i dan danas kod svih naroda. 

Razumije se, da čovjek poduzima sve da mu se 
kosa održi i da će mnogo poraditi, da mu se even- 

tualno početno izpadanje zaustavi, dotično makne 
uzrok ispadanju. 

Mnogo imade uzroka za ovakovo ispadanje. Često 
ne uspjeva ni liječničkom umjeću zaustaviti ovakovo 
ispadanje. Uzročnici bolesti kože silaze po vlasu u 
dubinu kože, pa onda ova ispada. 

Pošto moramo bolest kože liječiti, to imade ta- 
kovih bolesti, kod kojih liječenje zahtjeva da se 
moraju vlasi umjetno otstraniti, jer se po njima 
širi bolest kože. Obično se bolesnici u početku bune 
proti tom načinu liječenja, ali to zahtjeva izlječenje 
kožne bolesti i skraćenje bolnoga procesa, a vlasi 
su i onako osuđene da ispadnu. 

U takovom slučaju ne smije liječnik zaboraviti 
na sifilis. 

Čovjek ili žena nemaju ni pojma, da u njihovom 
tijelu potajno kola Spirochaeta palliđa i da su kao 
prvi opaženi znak razornog djelovanja počele bez 
razloga ispadati vlasi u čitavim čupercima. 

Možete si jedva pretstaviti veliko začuđenje bo- 
lesnika, kad mu liječnik izjavi, da je potajni sifilis 
razlog za ispadanje i da će, ako to dulje potraje 
bez shodnog liječenja, potpuno oćelaviti. 

Razumije se, da je takav bolesnik na sve žrtve 
pripravan, koje u glavnom sastoje u točnom lije- 
čenju. 

Jedva je prošlo nekoliko nedelja i bolesnik opaža 
da je ovo ispadanje zaustavljeno, a za mjesec, dva, 
sam konstatira, da sad vlasi bujnije rastu no prije. 

Ovakovo sam vidio uglavljenje sifilisa kroz ispa- 
danje vlasi mnogo puta, pa je pretraga krvi vazda 
potvrdila sumnju. 

Ovakvi su bolesnici jednako muški i ženski silno 
zabrinuti, više nego oni koji imadu teške znakove 
sifilisa na drugim organima sa teškim smetnjama. 

Kad im se obeća, da će liječnjem biti zaustav- 
ljeno daljnje ispadanje i da će opet kosa porasti, 
tad nema za liječenje točnijeg bolesnika i ne smažu 
dosta riječi zahvale. 

O taštino ljudska . . . 

Epilog. 

(Zaglavak) 

Neka je to prva ispovijed moje liječničke duše 
- i to ne pred jednim čovjekom, već pred svakim 
koji je željan upoznati iz ovih stotinu istinitih crtica 
neke vrsti križni put, kojim stupa svaki brižni 
liječnik. 

S mnogo sam stotina ljudi došao u preko 
30 godina u liječnički saobraćaj, ali se nadam da 
ima malo bolesnika koji mi mogu što prigovoriti, 
a i ti neka kod ove javne ispovjedi prime uvjerenje, 
da sam im nehotice učinio što na žao. 

S druge sam strane mnogo toga doživio i muko- 
trpni me život tako otvrdnuo, da me je prošla na- 
ivna pomisao u očekivanju ljudske zahvalnosti do- 
čekati bezbrižnu starost. 

Jedino sam tiho zadovoljstvo nalazio i primao u 
priznanju bolesnog čovjeka, kad sam mu po mo- 
gućnosti pomogao u teškim časovima. 

Najsretnijim danom smatram nakon svršetka 
18-gođišnjeg doba đakovanja onaj dan, na koji mi 
je izjavio bolesnik jednog privatnog bolesničkog 
udruženja sa 25.000 članova, kod kojega je društva 
narasao kroz godine posao u jednakom omjeru u 
kojem je materijalna korist za mene padala: »da 
su baš jučer razgovarali u većem društvu o mojem 
liječničkom djelovanju, te je bilo izrečeno jedno- 

glasno mnijenje, da ja vodim brigu za moje bole- 
snike bez ikakove razlike ne kao otac, već kao 
brižna majka«. 

Vjerujte, taj sam dan hodao po gradu kao pravi 
megaloman i motrio okolo ostali svijet tražeći: »Tko 
se još može sa mnom mjeriti i ovakovim priznanjem 
podičiti?« 

Nadam se, da mi je donekle uspjelo i u ovom 
prvom dijelu crtica upoznati čitaoca sa uzrocima 
mnogih bolesti, kojima je u glavnom razlog ljudska 
lakoumnost, kod koje opet u prvom redu igra 
obično nečistoća glavnu ulogu. 

Upozoreni će čitatelj moći s opreznošću izbjeći 
mnogoj pogibelji oboljenja, jer će inače morati is- 
kusiti na sebi gorku istinitost riječi, koje su napi- 
sane na pročelju svjetskog lječilišta Gleichenberg, 
kamo hodočasti godimice na desetke tisuća bole- 
snika: 

»Gesund zu sein ist dass grosste Gliick auf Erden, 
Noch ein grosseres ist es gesund zu werden« — 
ili po naški: 

»Zdravlje je pojam najveće sreće, 

još je veći kad bolesnik zdravlje steče«. 

ISPRAVCI: 


Na strani 14 otštampano je »Conjuctivis acuta« 
umjesto »Conjuctivitis acuta«; 

na strani 52 otštampano je »Abcesus pulmonum« 
umjesto »Absesus pulnomum«; 

na strani 117 otštampano je »Phlegmone anti- 
brahi, Sepsis« umjesto »Phlegmone antibrahii, Sep- 
sis«. 

Molim cij. čitatelje, da to izvole uvažiti. 

P i s a e. 

